三命通会
　　卷一
　　论五行生成
　　天高寥廓，六气回旋以成四时；地厚幽深，五行化生以成万物。可谓无穷而莫测者也。圣人立法以推步者，盖不能逃其数。观其立数之因，亦皆出乎自然。故载于经典，同而不异，推以 达其机，穷以通其变，皆不离于数内。一曰水，二曰火，三曰木，四曰金，五曰土者，咸有所自也。水，北方子之位也，子者，阳之初一，阳数也，故水曰一；火，南方午之位也，午者，阴之初二，阴数也，故火曰二；木居东方，东，阳也，三者，奇之数，亦阳也，故木曰三；金居西方，西，阴也，四者，偶之数，亦阴也，故金曰四；土应西南长夏，五者，奇之数，亦阳也，故土曰五。由是论之，则数以阴阳而配者也。若考其深义，则水生于一。天地未分，万物未成之初，莫不先见于水，故《灵枢经》曰：“太一者，水之尊号。先天地之母，后万物之源。”以今验之，草木子实未就，人虫、胎卵、胎胚皆水也，岂不以为一？及其水之聚而形质化，莫不备阴阳 之气在中而后成。故物之小而味苦者，火之兆也；物熟则甘，土之味也。甘极而后淡，淡，本也。然人禀父母阴阳生成之化，故先生二肾，左肾属水，右肾属火。火曰命门，则火之因水而后见。故火曰次二。盖草木子实，大小虽异，其中皆有两以相合者，与人肾同，亦阴阳之兆。是以万物非阴阳合体则不能化生也。既阴阳合体，然后而春生而秋成，故次三曰木，次四曰金。盖水有所属，火有所藏，木有所发，金有所别，莫不皆因土而后成也。故金木水火皆待土而后成。兼其土数，五以成之，则水六，火七，木八，金九；土常以五之生数不可至十者，土不待十以成，是生成之数皆五以合之。明大衍之数，由是以立，则万物岂能逃其数哉？
　　论五行生克
　　五行相生相克，其理昭然。十干十二支、五运六气、岁月日时皆自此立，更相为用，在天则为气：寒、暑、燥、湿、风；在地则成形：金、木、水、火、土。形气相感而化生万物，此造化生成之大纪也。原其妙用，可谓无穷矣。
　　木主于东；应春。木之为言触也，阳气触动，冒地而生也。水流趋东以生木也；木上发而覆下，乃自然之质也。
　　火主于南，应夏。火之为言化也，毁也，阳在上，阴在下；毁然盛而变化万物也。钻木取火，木所生也。然火无正体，体本木焉。出以应物，尽而复入，乃自然之气也。
　　金主于西，应秋。金之为言禁也，阴气始禁止万物而收敛，披沙拣金，土所生也。生于土而别于土，乃自然之形也。
　　水主于北，应冬。水之为言润也。阴气濡润，任养万物也。水西而东，金所生也。水流曲折，顺下而达，乃自然之性也。 
　　土主于中央，兼位西南，应于长夏。土之为言吐也，含吐万物，将生者出，将死者归，为万物家。故长于夏末，火所生也。土或胜水，水乃反土，自然之义也。
　　五行相克，子皆能为母，复雠也。木克土，土之子金反克木；金克木，木之子火反克金；火克金，金之子水反克火；水克火，火之子土反克水；土克水，水之子木反克土。互能相生，乃其始也；互能相克，乃其终也。皆出乎天之性也。《素问》所谓水生木，木复生火，是木受窃气，故水怒而克火。即子逢窃气，母乃力争，与母被鬼伤，子来力救，其义一也。强可攻弱，土得木而达；实可胜虚，水得土而绝；阴可消阳，火得水而灭；烈可敌刚，金得火而缺；坚可制柔，木得金而伐。故五者流行而更转，顺则相生，逆则相克，如是则各各为用，以成其道而已。
　　论支干源流
　　夫干犹木之干，强而为阳；支犹木之枝，弱而为阴。昔盘古氏明天地之道，达阴阳之变为三才。首君以天地既分之后，先有天而后有地，由是气化而人生焉，故天皇氏一姓十三人，继盘古氏以治，是曰天灵淡泊，无为而俗自化，始制干支之名，以定岁之所在。其十干曰：于逢、旃蒙、柔兆、疆圉、着雍、屠维、上章、重光、玄、昭阳；十二支曰：困敦、赤奋若、摄提格、单于、执徐、大荒落、敦洋、协洽、滩、作噩、阉茂、大渊献。蔡邕独断曰：“干，干也。其名有十，亦曰十母，即今甲乙丙丁戊己庚辛壬癸是也；支，枝也。其名十有二，亦曰十二子，即今子丑寅卯辰已午未申酉戍亥是也。”谓之天皇氏者，取其天开于子之义也；谓之地皇氏者，取其地辟于丑之义也；谓之人皇氏者，取其人生于寅之义也。故干支之名在天皇时始制，而地皇氏则定三辰，道分昼夜，以三十日为一月，而干支始各有所配。人皇氏者，主不虚王，臣不虚贵，政教君臣所自起，饮食男女所自始，始得天地之气而有子母之分，于是干支始有所属焉。至于伏羲仰观象于天，俯观法于地，中观万物与人，始画八卦以通神明之德，以类万物之情，以作甲历而文字生焉。逮及黄帝授河图，见日月星辰之象，于是始有星官之书。命大尧探五行之情，占斗纲所建，于是始作甲子配五行纳音之属。
　　总论纳音
　　尝观《笔谈》论六十甲子纳音，本六十律，旋相为宫，法也。纳音与《易》纳甲同法：干纳甲、坤纳癸，始于干而终于坤。纳音始于金，金，干也，终于土，土，坤也。五行之中，惟有金铸而为器，则音响彰，纳音所以先金。
　　纳音之法，同类娶妻，隔八生子，律吕相生之法也。甲子，金之仲，同位娶乙丑，隔八下生壬申；金之孟壬申，同位娶癸酉，隔八上生庚辰；金之季庚辰，同位娶辛已，隔八下生戊子。火之仲戊子，娶乙丑，生丙申；火之孟丙申，娶丁酉，生甲辰；火之季甲辰，娶乙已，生壬子。木之仲如是左行，至于丁已，中吕之宫。五音一终，复自甲午金之仲，娶乙未，隔八生壬寅，一如甲子之法，终于癸亥。
　　自子至于已为阳，故自黄锺至于仲吕皆下生；自午至于亥为阴，故自林锺至于应锺皆上生。夫上下生者，正谓天气下降，地气上升。数之所合，变之所由出也。干为天，坤为地，乾坤合而为泰；德为父，红为母，德红合而为东；干为君，支为臣，干支合而纳音生。是故甲乙为君，子丑为臣，子丑甲乙合而为金。盖五行之在天下，各有气性，有材位，或相济或相克，若成器未成器，旺中受绝，绝中受气，惟相配而取之为不同耳。此金之数之所以难同而又有海中沙中之异。
　　论纳音取象
　　昔者，黄帝将甲子分轻重而配成六十，号曰花甲子，其花字诚为奥妙，圣人借意而喻之，不可着意执泥。夫自子至亥十二宫，各有金、木、水、火、土之属，始起于子为一阳，终于亥为六阴，其五行所属金、木、水、火、土，在天为五星，于地为五岳，于德为五常，于人为五脏，其于命也为五行。是故甲子之属乃应之于命，命则一世之事。故甲子纳音象，圣人喻之，亦如人一世之事也。何言乎？子丑二位，阴阳始孕，人在胞胎，物藏根，未有涯际；寅卯二位，阴阳渐开，人渐生长，物以拆甲，群葩渐剖，如人将有立身也；辰巳二位，阴阳气盛，物当华秀，如人三十、四十而有立身之地，始有进取之象；午未二位，阴阳彰露，物已成齐，人至五十、六十，富贵贫贱可知，凡百兴衰可见；申酉二位，阴阳肃杀，物已收成，人已龟缩，各得其静矣；戌亥二位，阴阳闭塞，物气归根，人当休息，各有归着。详此十有二位先后，六十甲子可以次第而晓。
　　甲子乙丑何以取象为海中之金？盖气在包藏，有名无形，犹人之在母腹也；壬寅癸卯绝地存金，气尚柔弱，薄若缯缟，故曰金泊金；庚辰辛巳以金居火土之地，气已发生，金尚在矿，寄形生养之乡，受西方之正色，乃曰白蜡金；甲午乙未则气已成，物质自坚实，混于沙而别于沙，居于火而炼于火，乃曰沙中金也；壬申癸酉气盛物极，当施收敛之功，颖脱锋锐之刃。盖申酉金之正位，干值壬癸，金水淬砺，故取象剑锋而金之功用极矣；至戌亥则金气藏伏，形体已残，锻炼首饰，已成其状，藏之闺阁，无所施为，而金之功用毕，故曰庚戌辛亥钗钏金。壬子癸丑何以取象桑柘木？盖气居盘屈，形状未伸，居于水地，蚕衰之月，桑柘受气，取其时之生也；庚寅辛卯则气已乘阳，得栽培之势力其为状也，奈居金下，凡金与霜素坚，木居下得其旺，岁寒后凋，取其性之坚也，故曰松柏木；戊辰己巳则气不成量，物已及时，枝叶茂盛，郁然成林，取其木之盛也，故曰大林木；壬午癸未，木至午而死，至未而墓，故杨柳盛夏叶凋，枝干微弱，取其性之柔也，故曰杨柳木；庚申辛酉，五行属金而纳音属木，以相克取之。盖木性辛者，唯石榴木；申酉气归静肃，物渐成实，木居金地，其味成辛，故曰石榴木；观他木至午而死，惟此木至午而旺，取其性之偏也。戊戌己亥，气归藏伏，阴阳闭塞，木气归根，伏乎土中，故曰平地木也。丙子丁丑何以取象涧下水？盖气未通济，高段非水流之所，卑湿乃水就之乡，由地中行，故曰涧下水；甲寅乙卯，气出阳明，水势恃源，东流滔注，其势浸大，故曰大溪水；壬辰癸巳，势极东南，气傍离宫，火明势盛，水得归库，盈科后进，乃曰长流水也；丙午丁未，气当升降，在高明火位，有水沛然作霖，以济火中之水，惟天上乃有，故曰天河水；甲申乙酉，气息安静，子母同位，出而不穷，汲而不竭，乃曰井泉水；壬戌癸亥，天门之地，气归闭塞，水历遍而不趋，势归乎宁谧之位，来之不穷，纳之不溢，乃曰大海水也。戊子己丑何以取象霹雳火？盖气在一阳，形居水位，水中之火，非神龙则无，故曰霹雳火；丙寅丁卯，气渐发辉，因薪而显，阴阳为治，天地为炉，乃曰炉中火也；甲辰乙巳，气形盛地，势定高冈，传明继晦，子母相承，乃曰覆灯火也；戊午己未，气过阳宫，重离相会，炳灵交光，发辉炎上，乃曰天上火也；丙申丁酉，气息形藏，势力韬光，龟缩兑位，力微体弱，明不及远，乃曰山下火也；甲戌乙亥谓之山头火者，山乃藏形，头乃投光，内明外暗，隐而不显，飞光投干，归于休息之中，故曰山头火也。庚子辛丑何以取象壁上土？气居闭塞，物尚包藏，掩形遮体，内外不交，故曰壁上土；戊寅己卯，气能成物，功以育物，发乎根，壮乎萼蕊，乃曰城头土也；丙辰丁巳，气以承阳，发生已过，成齐未来，乃曰沙中土也；庚午辛未，气当承形，物以路彰，有形可质，有物可彰，乃曰路傍土也；戊申己酉，气以归息，物当收敛，龟缩退闲，美而无事，乃曰大驿土也；丙戌丁亥，气成物府，事以美圆，阴阳历遍，势得其间，乃曰屋上土也。
　　余见路旁之土播殖百谷，午未之地，其盛夏长养之时乎？大驿之土通达四方，申酉之地，其得朋利亨之理乎？城头之土取堤防之功，五公恃之，立国而卫民也；壁上之土明粉饰之用，臣庶资之，爰居而爰处也；沙中之土，土之最润者也，土润则生，故成齐未来而有用；屋上之土，土之成功者也，成功者静，故止于一定而不迁。盖居五行之中，行负载之令，主养育之权，三才五行皆不可失；处高下而得位，居四季而有功。金得之锋锐雄刚，火得之光明照耀，木得之英华越秀，水得之滥波不泛，土得之稼穑愈丰。聚之不散，必能为山，山者，高也；散之不聚，必能为地，地者，原也。用之无穷，生之罔极，土之功用大矣哉！五行取象，皆以对待而分阴阳，即始终而明变化。如甲子乙丑对甲午乙未，海中沙中，水土之辨，阴阳之分也；壬寅癸卯对壬申癸酉，金泊剑锋，金木之辨，刚柔之别也；庚辰辛已对庚戌辛亥，白蜡钗钏，干巽异方，形色各尽也；壬子癸酉对壬午癸未，桑柘杨柳，一曲一柔，形质多别也；庚寅辛卯对庚申辛酉，松柏石榴，一坚一辛，性味迥异也；戊辰己巳对戊戌己亥，大林平地，一盛一衰，巽干殊方也；戊子己丑对戊午己未，霹雳天上，雷霆挥鞭，日月同照也；丙寅丁卯对丙申丁酉，炉中山下，火盛木焚，金旺火灭也；甲辰乙巳对甲戌乙亥，覆灯山头，含光畏风，投光止艮也；庚子辛丑对庚午辛未，壁上路旁，形分聚散，类别死生也；戊寅己卯对戊申己酉，城头大驿，东南西北，坤艮正位也；丙辰丁巳对丙戌丁亥，沙中屋上，干湿互用，变化始终也。
　　圆看方看，不外旺相死休；因近取远，莫逃金木水火土。以干支而分配五行，论阴阳而大明终始。天成人力相兼，生旺死绝并类。呜呼！六十甲子圣人不过借其象以明其理，而五行性情、材质、形色、功用无不曲尽而造化无余蕴矣。
　　释六十甲子性质吉凶
　　甲子金，为宝物，喜金木旺地。进神喜，福星，平头，悬针，破字。
　　乙丑金，为顽矿，喜火及南方日时。福星，华盖，正印。
　　丙寅火，为炉炭，喜冬及木。福星，禄刑，平头，聋哑。
　　丁卯火，为炉烟，喜巽地及秋冬。平头，截路，悬针。
　　戊辰木，山林山野处不材之木，喜水。禄库，华盖，水马库，棒杖，伏神，平头。
　　己巳木，山头花草，喜春及秋。禄库，八吉，阙字，曲脚。
　　庚午土，路旁干土，喜水及春。福星，官贵，截路，棒杖，悬针。
　　辛未土，含万宝，待秋成，喜秋及火。华盖，悬针，破字。
　　壬申金，戈戟，大喜子午卯酉。平头，大败，妨害，聋哑，破字，悬针。
　　癸酉金，金之椎凿，喜木及寅卯。伏神，破字，聋哑。
　　甲戌火，火所宿处，喜春及夏。正印，华盖，平头，悬针，破字，棒杖。
　　乙亥火，火之热气，喜土及夏。天德，曲脚。
　　丙子水，江湖，喜木及土。福星，官贵，平头，聋哑，交神，飞刃。
　　丁丑水，水之不流清澈处，喜金及夏。华盖，进神，平头，飞刃，阙字。
　　戊寅土，堤阜城郭，喜木及火。伏神，俸杖。聋哑。
　　己卯土，破堤败城，喜申酉及火。进神，短夭，九丑，阙字，曲脚，悬针。 
　　庚辰金，锡蜡，喜秋及微木。华盖，大败，棒杖，平头。
　　辛巳金，金之幽者，杂沙石，喜火及秋。天德，福星，官贵，截路，大败，悬针，曲脚。
　　壬午木，杨柳干节，喜春夏。官贵，九丑，飞刃、平头、聋哑，悬针。
　　癸未木，杨柳根，喜冬及水，亦宜春。正印，华盖，短夭，伏神，飞刃，破字。
　　甲申水，甘井，喜春及夏。破禄马，截路，平头，破字，悬针。
　　乙酉水，阴壑水，喜东方及南。破禄，短夭，九丑，曲脚，破字，聋哑。 
　　丙戌土，堆阜，喜春夏及水。天德，华盖，平头，聋哑。
　　丁亥土，平原，喜火及木。天乙，福星，官贵，德合，平头。
　　戊子火，雷也。喜水及春夏，得土而神天。伏神，短夭，九丑，杖刑，飞刃。
　　己丑火，电也，喜水及春夏，得地而晦。华盖，大败，飞刃，曲脚，阙字。
　　庚寅木，松柏干节，喜秋冬。破禄马，相刑，杖刑，聋哑。
　　辛卯未，松柏之根，喜水土及宜春。破禄，交神，九丑，悬针。
　　壬辰水，龙水，喜雷电及春夏。正印，天德，水禄马库，退神，平头，聋哑。
　　癸巳水，水之不息，流入海，喜亥子，乃变化。天乙，官贵，德合，伏马，破字，曲脚。
　　甲午金，百炼精金，喜水木土。进神，德合，平头，破字，悬针。
　　乙未金，炉炭余金，喜大火及土。华盖，截路，曲脚，破字。
　　丙申火，白茅野烧，喜秋冬及木。平头，聋哑，大败，破字，悬针。
　　丁西火，鬼神之灵响，火无形者，喜辰戌丑未。天乙，喜神，平头，破字，聋哑，大败。 
　　戊戌木，蒿艾之枯者，喜火及春夏。华盖，大败，八专，杖刑，截路。
　　己亥木，蒿艾之茅，喜水及春夏。阙字，曲脚。
　　庚子土，土中空者，屋宇也，喜木及金。木德合，杖刑。
　　辛丑土，坟墓，喜木及火与春。华盖，悬针，阙字。
　　壬寅金，金之华饰者，喜木及微火。截路，平头，聋哑。
　　癸卯金，环钮钤铎，喜盛火及秋。贵人，破字，悬针。
　　甲辰火，灯也，喜夜及水，恶昼。华盖，大败，平头，破字，悬针。
　　乙巳火，灯光也，同上，尤喜申酉及秋。正禄马，大败，曲脚，阙字。 
　　丙午火，月轮，喜夜及秋，水旺也。喜神，羊刃，交神，平头，聋哑，悬针。
　　丁未水，火光也，同上。华盖，羊刃，退神，八专，平头，破字。
　　戊申土，秋间田地，喜申酉及火。福星，伏马，杖刑，破字，悬针。
　　己酉土，秋间禾稼，喜申酉及冬。退神，截路，九丑，阙字，曲脚，破字，聋哑。
　　庚戌金，刃剑之余，喜微火及木。华盖，杖刑。
　　辛亥金，锺鼎实物，喜木火及土。正禄马，悬针。
　　壬子木，伤水多之木，喜火土及夏。羊刃，九丑，平头，聋哑。癸丑木，伤水少之木，喜金水及秋。华盖，福星，八专，破字，阙字，羊刃。
　　甲寅水，雨也，喜夏及火。正禄马，福神，八专，平头，破字，悬针，聋哑。
　　乙卯水，露也，喜水及火。建禄，喜神，八专，九刃，曲脚，悬针。
　　丙辰土，堤岸，喜金及木。禄库，正印，华盖，截路，平头，聋哑。
　　丁巳土，土之沮，喜火及西北。禄库，平头，阙字，曲脚。
　　戊午火，日轮，夏则人畏，冬则人爱，忌戊子、己丑、甲寅、乙卯。伏神，羊刃，九丑，棒杖，悬针。 
　　已未火，日光，忌夜，亦畏四者。福星，华盖，羊刃，阙字，曲脚，破字。
　　庚申木，榴花，喜夏，不宜秋冬。建禄马，八专，杖刑，破字，悬针。
　　辛酉木，榴子，喜秋及夏。建禄，交神，九丑，八专，悬针，聋哑。
　　壬戌水，海也，喜春夏及木。华盖，退神，平头，聋哑，杖刑。
　　癸亥水，百川，喜金土火。伏马，大败，破字。截路。
　　以上六十甲子，盛大者忌变为小弱，小弱者欲变盛大也耶。
　　先贫贱而后富贵则荣华，先富贵而后贫贱则卑辱；不可以其先贫贱而不论其富贵，亦不可以其先富贵而不论其贫贱也。且生年属木，假令是庚寅、辛卯，则木之盛大可知；若月日时胎不见他木，则以松柏论，万一上见杨柳木或柘榴木，则舍大就小，不以松柏论也。假令是壬午癸未生人，则木之小弱可知，若月日时胎不见他木，则以杨柳论，万一见松柏木或大林木，则弃小论大，不可以杨柳论也。以至天上火、剑锋金、大海水、大驿土生人，月日时胎别见他位，纳音同而小弱者，又如覆灯火，金泊金、井泉水、沙中土生人，月日时胎别见他位，纳音同而盛大者，或引凡而入圣，或先重而后轻，皆当从其变者而论之，不可拘于一端。
　　    甲子，从革之金。其气散，得戊申土、癸巳水相之则吉。戊申乃金临官之地，土者更旺于子，必能生成；癸巳系金生于巳，水旺于子，纳音各有所归。又为朝元禄，忌丁卯、丁酉、戊午之火。
　　乙丑，自库之金。火不能克。盖已藏之金自无克害冲破，未有不显荣者，独忌己丑、己未之火。阎东叟云：“乙丑为正印，具大福德，秋冬富贵寿考，春夏吉中有凶；入格则建功享福，带煞类为凶会。”《玉霄宝鉴》云：“甲子乙丑未成器，金见火则成，多见则吉。”
　　丙寅，赫曦之火。无水制之则有燔灼炎热之患，水不可过，独爱甲寅之水，就位济之。又名朝元禄。《五行要论》云：“丙寅火含灵明冲粹之气，四时生生之德，入贵格则文采发应，主魁甲之贵。”
　　丁卯，伏明之火。气弱，宜木生之，遇水则凶，乙卯、乙酉水最毒。 
　　戊辰，两土下木。众金不能克，盖土生金，有子母之道。得水生之为佳。《五行要论》云：“戊辰、庚寅、癸丑三辰，挺刚德清健之数，生于春夏，能特立独奋，随变成功；更逢旺气，则有凌霄耸壑之志。惟忌秋生，虽怀志节，屈而不伸。”
　　己巳，为近火之木。金自此生，于我无伤；忌见生旺之金。阎东叟云：“己巳在巽，为风动之木，根危易拔，和之以金、土，运规东南，方成材用，虽外阳内阴，别无辅助，则其气虚散，更为金鬼所克，乃不材之木也。
　　庚午辛未，始生之土。木不能克，惟忌水多，反伤其气。木多却有归，盖木归未也。阎东叟云：“庚午、辛未、戊申、己酉皆厚德之土，含容镇静，和气融洽，福禄优裕，入格则多历方岳之任，有普惠博爱之功。”
　　壬申，临官之金，利见水土，若丙申、丙寅、戊午之火则为灾害。《玉霄宝鉴》云：“壬申、癸酉，金旺之位，不可复旺，旺则伤物；不可见火，见火则自伤。”
　　甲戌，自库之火。不嫌众水，只忌壬戌。所谓墓中受克，其患难逃。《五行要论》云：“甲戌火为印为库，含至阳藏伏之气，贵格逢之，富贵光大。惟忌复生，防吉中有凶。”
　　    乙亥，伏明之火。其气湮郁而不发，借己亥、辛卯、己巳、壬午发，未木生之则精神旺相，癸亥、丙午水有之则不吉。
　　丙子，流衍之水。不忌众土，惟嫌庚子，乃旺中逢鬼，不祥莫大焉。《五行要论》云：“丙子自旺之水，阳上阴下，精神俱全，禀之者天资旷达，识量渊深；春夏为济物之气，多建利泽之功。”
　　丁丑，福聚之水。最爱金生，忌辛未、丙辰、丙戌，相刑破也。《五行要论》云：“丁丑、乙酉，在数为涣弱之水，阴盛阳弱，禀之者器识清明，多慧少福，橐以水木旺气，则阴阳均协，为贵达崇显之气。”
　　戊寅，受伤之土。最为无力，要生旺火，以资其气。忌己亥、庚寅、辛卯诸色木克，主短折之凶。《五行要论》云：“戊寅、丙戌此二位乘土德厚气，一含生火，一含宿火，是谓阳灵袭中，福庆之辰；贵格得之，道德盖世，贵极人臣，惟亲王、贵公子多于此日生；常格得之，亦主福寿遐远，始终安逸。”
　　己卯，自死之土。抑又甚焉。贵得丁卯、甲戌、乙亥、己未之火，由合而来，以致其福。《五行要论》云：己卯，自死土，建于震位，风行雷动，散为和气，德自冲虚。禀之者类有道行，随变而适，有养生自在之福寿，惟不利死绝，则为久假不归之徒。”
　　庚辰，气聚之金。不用火制，其器自成，火盛反丧其器，病绝火无害。若甲辰、乙巳火，恶不可言；亦不能克众木，盖我气亦聚耳。阎东叟云：“庚辰之金具刚健沈厚之德，禀聪明疏通之性。春夏福祸倚伏，秋冬秀颖充实；入格则兼资文武，带煞则好弄兵权。”
　　辛巳，自生之金。精神具足，体气完备，炎烈炽化而不亡。忌丙辰、乙巳、戊午之火。盖金生于巳，而不能生败于午，绝于寅而气散，复见生旺之火，乌可当之？《五行要论》云：“辛巳金为自生学堂，具英明瑰奇之德，秋冬得力十全，春夏七凶之吉；入贵格则主学行英伟，致身清贵，常怀济物之心。”
　　壬午，柔和之木。枝干微弱，木能生火，却忌见火多，多则烬矣。虽生旺之金，亦不能伤。盖金就我败，得金反贵。水土盛者亦贵。惟忌甲午金伤之。《五行要论》云：“壬午，自死之木。木死绝则魂游而神气灵秀，禀之者挺静明之德，抱仁者之勇，建立功行，可谓静而有勇，延年益寿。”
　　癸未，自库之木。生旺则佳，虽乙丑金不能冲破，各归其根而不相犯。忌庚戌、乙未金。《玉宵宝鉴》云：“壬午、癸未谓之杨柳木者，盖木至午而死，至未而墓，故盛夏叶稠，得其时则富寿，非其时则贫夭。”
　　甲申，自生之水。其气流衍，宜有所规。亦借金生，不忌众土，特嫌戊申，庚子之土。《五行要论》云：“甲申水自生，含天真学堂，得之入局主智识聪慧，妙用无穷。”
　　乙酉，自败之水。假众金以相之，盖我气既弱，借母以育。忌己酉、己卯、戊申、庚子、辛丑之土，则夭折穷贱。
　　丙戌，福壮禄厚之土。木不能克。忌见生旺之金。若遇火盛则贵不可言。
　　丁亥，临官之土。木不能克。嫌金多，须得火生救之，乃吉。忌己亥、辛卯之木。《五行要论》云：“丁亥、庚子二土中含金数，内刚外和。禀之者得有定力，土下济之以水火旺气，能建功立事，敢为威果之行。”
　　戊子、己丑，水中之火，又曰神龙之火。遇水方贵，为六气之君火也。《五行要论》云：“戊子含精神辉光全实之气，作四时保生之福，入贵格则为大人君子，器宇含弘，富贵终吉。” 
　　己丑，为天将之火，又为天乙本家。含威福光厚之气，发越峻猛，贵局乘之，为将德，为魁名而建功。《烛神经》云：“丑，胎养之火，其气渐隆。若遇丙寅、戊午之火助之，可成济物之功。”
　　庚寅、辛卯，岁寒之木。雪霜无以改其操，况金能克之乎？上有庚辛，不假制治，自然成材。阎东叟云：“辛卯木自旺，春夏则气节挺拔，建功立事；生于秋则狂狷折挫，劲气不伸。”
　　壬辰，自库之水。若池沼水积之地，忌金来决破。若再见壬辰，是谓自刑，别辰无咎；遇多水、土皆喜。惟畏壬戌、癸亥、丙子之水，生旺太过，汗漫无归。《五行要论》云：“壬辰水为正印，含清明润沃之德。禀之者含容弘大，心识如镜。春夏得之，作大福慧；秋冬得之，类奸诈无德。”
　　癸巳，为自绝之水，名曰涸流。若丙戌、丁亥、庚子壮厚之土，其涸可待；若得三合生旺之金生之，则源泉混混，盈科而进也。《五行要论》云：“癸巳、乙卯，自绝自死之水，乃至阴退，藏真精啬，养凝成贵气。贵局乘之，类是妙道，君之夙体常德，有功及物。”
　　甲午，自败之金，亦曰强悍之金。遇火生旺，其器乃成。忌丁卯、丁酉、戊子之火凶。《五行要论》云：“甲午金为进神魁气，具刚明之德。秋冬则吉，春夏或凶；入贵格主科场建统众之功，非时带煞，则暴戾克忍，寡恩少义。”
　　乙未，偏库之金。亦火制，而土生之则福壮气聚。忌己未、丙申、丁酉之火。《五行要论》云：“乙未金在数为木库，又为天将。具纯仁厚义之德，无往不吉。贵格得之，是不世之英杰，魁镇士伦；常格得之，带煞冲犯，亦作小人中之君子，眉寿人也。”
　　丙申，自病之火，丁酉，自死之火。其气极微，假木相助，其气方生。忌甲申、乙酉、甲寅、乙卯之水。阎东叟云：“丙申，病火。以木为文明之德，以水为旷达之性，以土为福慧之基；惟金为暴疟，纵有吉辰，革为不和之气。”
　　戊戌，土中之木。忌重见土，若纳音土多，一生屯蹇。金不能克，盖金气至戌而散，遇金乃能致福；利见水多木盛而为贵格。阎东叟云：“戊戌之木，孤根独立，和之以水火旺气则有英明秀实之德，入格则文章进达，福禄始终，然乘天将之气，主备历艰险，节操不移，方见晚福。”
　　己亥，自生之木。根本繁盛，不忌众金，惟嫌辛亥、辛巳、癸酉之金；若见乙卯、丁未水、癸未木，未有不大贵。阎东叟云：“己亥之木，得时则清贵，非时则辛苦。”
　　庚子，厚德之士。能克众水，不忌他木，盖木至子无气；若遇壬申之金，谓之明位禄，其贵必矣。
　　辛丑，福聚之土。众木不能克，盖丑为金库，丑中有金，见木何伤？《玉宵宝鉴》云：“庚子、辛丑土爱木而恶水，见木为官，见水不相宜。”
　　壬寅，自绝之金，癸卯，气散之金。若见众火则丧气，惟水、土朝之则吉。《五行要论》云：“壬寅、癸卯为虚薄之金，具仁柔义刚之德。科冬刚健无凶，凶为吉兆；春夏则内凶外吉，吉乃先凶。入贵格则志节英明，带煞则凶暴不能终也。”
　　甲辰，偏库之火。多火助之，吉，所谓同气之求，以资其不足。若见戊辰、戊戌木生之，为贵格；忌壬辰、壬戌、丙午、丁未水最毒。《五行要论》云：“甲辰为天将之火，含敏速峻烈之气，入贵格则为特达，为文魁，利秋冬，不利于夏。”
　　乙巳，临官之火。水不能克，盖水绝于巳；得水济之，则为纯粹。若得二三火助之，亦佳。《五行要论》云：“乙巳火含纯阳巽发之气，光辉充实，春冬向吉，夏秋向凶。”
　　丙午、丁未，银汉之水。土不能克，天上之水，地金不能生也。生旺太过，反伤于万物；死绝太多，又不能生万物。《五行要论》云：“丙午，至崇之水，体南方温厚之气。禀之者类有道气虚变，颖异有为，魁众出伦；丁未具足三才金数，得冲正之气。禀之者主精神气全，性根高妙，尽变之道。”
　　戊申，重阜之土。木绝于申，不能克。若见金水多助，则富贵尊荣之格也。
　　己酉，自败之土。其气不足，借火以相助之。见丁卯、丁酉火则吉，切忌死绝。畏辛卯、辛酉木，灾蹇夭折。
　　庚戌、辛亥，渐成之金。不可见火，恐有所伤。若得水、土相之为贵。阎东叟云：“庚戌，火墓之金，有刚烈自恃之暴。秋冬庶几沈厚，春夏动生悔吝；君子执兵刑之权，小人恣犷悍之性。辛亥金禀干健、纯明、中正之气，春、秋、冬三时吉，夏七吉三凶。贵格乘之，体仁守义；若带刑杀，肆暴贪功。”
　　壬子，专位之木，癸丑，偏库之木。遇死绝则富贵、生旺则贫贱；水多则夭折；金多土盛为佳。《五行要论》云：“壬子，幽阴之木，阳弱阴盛，柔而无立，类仁水德。用事惟对以丙午水，则为水、木冲粹之德，类入神仙异士标格，非常流也。”
　　甲寅，自病之水，乙卯，自死之水。虽然死病，土不能克，盖支干二木可以制土。若见壬寅、癸卯之金，则为优裕。《五行要论》云：“甲寅、壬戌二水为伏逆，阴胜于阳，主奸邪害物，惟济之以火土损益，方成大器。”
　　丙辰，自库之土。厚且壮，喜甲辰火，恶戊辰木。此土凡木不能伤，盖丙，火也，辰为火偏库，土已成器。惟嫌戊戌、己亥、辛卯、戊辰之木。《五行要论》云：“丙辰土为正印，建五福吉会之德。禀之者类皆亨大有为，不富即贵，惟犯冲者多为僧道。”
　　丁巳，自绝之土。又不为绝，盖一土居二火之下，在父母之乡，乘天属之恩，故不为绝。木不能克，火多益佳。《玉宵宝鉴》云：“丁巳含东南火德旺，数得之者，含容福寿。”
　　戊午，自旺之火，己未，偏库之火。居离明之方，旺相之地，其气极盛，他水无伤。忌丙午、丁未天上之水。《五行要论》云：“己未，衰火，含余藏宝之气，春夏之月，运入沈潜之乡，则明达峻敏，福庆深远，夏得之，非和气也，秋得之，则先吉后凶。”
　　庚申、辛酉二木，金居木上，因金以成器，忌再见金，致毁其器。若见甲申、乙酉水则入格。《玉宵宝鉴》云：“庚申，自绝木，为魂游神变，遇此日生者，类非凡器，常格主赋性颖异，家族不羁，入贵格则是英杰之才，立不世之功；辛酉，失位之木，木困金乡，乘之者涉世多艰，惟对癸卯金则刚柔相济，挺拔出群，决取巍科。”
　　壬戌，偏库之水，癸亥，临官之水，名曰大海水。盖支干、纳音皆水，忌见群水，虽壬辰水库亦不能当。不忌他土，死绝则吉，生旺则泛滥无所归也。《玉宵宝鉴》云：“亥子，水之正位，壬戌气伏而不顺，唯此水、土损益之，乃成大器。癸亥具纯阳之数，内体至仁，禀之者天资夷旷，志气浩然，发为功案，利泽日时，带煞则凶狡之流。”又曰：丙戌之土为福隆厚，火锺于此故也。己未、庚辰、戊辰、丁丑与此同义。己未，火也，未中有墓木；庚辰，金也，辰中有墓土；戊辰，木也，辰中有墓水；丁丑，水也，丑中有墓金，皆父母之气，各有所养。此五者福壮厚以上，有鬼所伤，不为害，气成故也。
　　乙巳、戊午，乃盛炎之火。秋冬作德吉，春夏作刑凶。若仲夏暴炎一发，旋即归燥竟焚，和而为咎。乙巳，临官之火，上有一木生之，其气盛矣；戊午，自旺之火，若生秋冬，为温燠之气，为济物之德。若生春夏，旺火复得阳位则作凶，生仲夏，为暴戾、刻忍、凶夭之流也。
　　乙卯、癸巳、丁酉、乙亥，水火虽死绝，却清明而妙佳。火死绝而内明外晦，返照回光，水死绝而湛然清澈，可烛须眉，故却清明而妙佳。
　　壬寅之金，事君不逆，庚申之木，为臣不强。五行属五音，宫土者，君也，商金者，臣也，角木者，民也。商太过则臣强，角太过则君弱。故五音之中，常用四清以杀商角。庚申者，角木自绝也，壬寅者，商金自绝也，性情得忠顺之道，故事君不逆，为臣不强。所以自紫微、鸾台、凤阁以上官，切忌金木生旺之命，如是必不为之，为之亦不能久，独台谏则可。若金木生旺而克破则不然。
　　庚申木、乙巳火，土金生而还不生；丙午水、癸卯金，木水死而还不死。土生申而不生于庚申，水生申而不生于戊申，火生寅而不生于甲寅，金生巳而不生于乙巳，木生亥而不生辛亥，盖生处而反受制也，得之者夭寿；木死卯而不死于癸卯，土死卯而不死于丁卯，木死午而不死于丙午，金死子而不于庚子，火死酉而不死于辛酉，盖死处得生也，若得之者长寿。
　　戊子，支干旺于北方，乃水之位，纳音属火，乃水中之火，非神龙不能有之；丙午，支干旺于南方，乃火之位，纳音属水，乃火中之水，非天河不能有之。戊子人得丙午，或丙午人得戊子，无不贵。盖火中生水，水中藏火，水火既济，精神运动，必灵异于人矣。
　　辛丑之土不嫌于木，戊戌之木不怕于金。何以辩之？丑中金库，木不为鬼；戌中有火，金反受其殃。若戊戌之木，二土在上，一木在下，埋在二土之内，尚未萌芽，不见其形，是土盛木弱。余皆仿此。
　　庚寅木、丁巳土不嫌金木之鬼。金至寅宫，虽为鬼而金绝在寅，故不为鬼；木至巳宫，而巳有生金克木，故不为鬼。若庚寅木逢壬申金，相冲受克。余皆仿此。
　　庚午之土，乘南方旺火以养其形，戊申之土自生，庚子之土自盈，不忌木鬼。盖木至午死，申绝子败，又自强之土何伤？
　　余皆仿此。
　　壬申，癸酉、庚戌、辛亥四金气壮，不嫌于鬼。戊子之火不畏其鬼，水中霹雳之火，神龙有之，盖有水则雷方鸣，若逢丙午、于未天上水、则有所忌；有相战之功。大凡本命支干受伤，则主六根不足，有始无终，如丁巳见癸亥、壬子见戊午。
　　余皆仿此。
　　戊午、庚申，彼我得之，超异。庚申，石榴木，夏旺，故喜戊午。盖火官旺，而石榴木性得时，戊午乃旺极之火，喜于申，见天马相资也。其神头禄者，即十干专位禄，乃阴阳专位，天地神会也。列八卦之真源，演五行之成败，刚柔相推，有无合化。故壬子之水应北方之坎，丙午之火实南宫之离，所以丙午得壬子不为破，丁巳得癸亥不为冲，是水火相济之源，有夫妇配合之理，坎离为男女精神之用也；壬子得丙午，癸亥得丁巳，则先后火水，有未济之象，不如丁巳见壬子，丙午得癸亥也。
　　庚申、辛酉之金应西方之兑，甲寅、乙卯之木象东方之震，所以甲寅得庚申不为刑，乙卯得辛酉不为鬼，是木女金夫之正体，明左右之神化也。木主魂，金主魄，二者左右，相间不合，若能金合，则神之化生以无间也。若庚申得乙卯、辛酉得甲寅不为元辰，变通之用也。
　　戊辰、戊戌之土为魁罡相会，乾坤厚得，覆载含生，不得以为反吟。戊辰、戊戌不为冲，土得正位，干守元会也。
　　己丑、己未是贵神守忠贞，此四真土有万物始终之道，非大人君子，熟能备此德？况神头禄各有神主之，左右运动于六合之中，盈缩于吉凶之变也。
　　己丑土为天乙贵人，己未土为太常福神，解百煞之凶，若得之，当用为横财之喜。
　　戊辰为勾陈，戊戌为天空，土之神多迁改，居帅外藩，出镇边防，有不常矣；丁巳为蛇之神，凶以凶用，吉以吉承，多荧惑之忧，有滑稽之性；丙午为朱雀之神，应阳明之体，文词藻丽；甲寅为青龙之神，博施济众，得四方之利；乙卯为六合之神，主发生荣华，和弱顺党；壬子为天后之神，主阴骘天德，容美多权；癸亥为玄武之神，乃阴阳终极，有潜伏之气，从下如流，虽有大智，非轩昂超远之士，顺则安平，逆则奸宄；庚申为白虎之神，利于武而不利于文，有抱道孤骞之性，善中严外，色厉内荏，有仁义，好幽僻；辛酉为太阴之神，怀肃杀之气，有清白之风，为文章利口，不世之才，然更各以亲疏休旺定遇者之情性祸福。
　　[甲子乙丑海中金]
　　海中金者，宝藏龙宫，珠孕蛟宝，出现虽假于空冲，成器无借乎火力，故东方朔以蛤蚌名之，良有理也。妙选有珠藏渊海格，以甲子见癸亥，是不用火；逢空有蚌珠照月格，以甲子见己未，是欲合化互贵。盖以海金无形，非空冲则不能出现，而乙丑金库，非旺火则不能陶铸故也。如甲子见戊寅、庚午，是土生金，乙丑见丙寅、丁卯，是火制金。又天干逢三奇，此等格局，无有不贵。
　　[壬寅癸卯金泊金]
　　金泊金者，润色杯盘，增光宫室，打薄须借乎别金，描彩必假乎水力。此金甚微，非木则无所依。以平地为上，有此不宜见火，有火主夭。遇太阳为日间之显，二火相反，不宜同见。山下、山头，有清水助之，亦吉。惟忌炉火，就位相克。此金体薄，不能反源定夭，限运同论。井泉、涧下、天河水清，日时喜见，须月令有木，方吉；溪流、大海水浊，见溪流主漂荡，见大海无木为基，主凶残。金遇剑锋、钗钏，可以装饰，有辅成造化之理，故喜见；砂海、白蜡无益，有火济之，亦吉，无则终凶。城头、壁上二土有靠安身，城头多主寄人，壁上加木则贵，再遇灯火辉光照耀，主权贵。丙戊土中藏火，干支却不宜太炎，亦为贵格，考妙选。金命而遇戊寅，昆山片玉格也；癸卯而遇己卯，玉兔东升格也，与前海金同。
　　[庚辰辛巳白蜡金]
　　白蜡金者，昆山片玉，洛浦遗金，交栖日月之光，凝聚阴阳之气，形明体洁，乃金之正色也。此金惟喜火炼，须炉中炎火。然庚辰见之，若无水济，主贫夭，辛巳却以贵论，缘巳是金生之地，见丙寅化水逢贵故也；山下火生早，主荣贵，亦须水助方得。井泉、大溪俱为贵格。庚官在丁，辛官在丙，故庚见丁丑，官贵俱全；辛见丙子，不如癸巳更清，不贵即富。论中见木，逢多无益，以此金不能相克。若柱遇无气之火，却要木生，有禄马贵人方吉。见土只宜磨砌，方成器物，则吉，别土无用。金忌海砂，为汨没，日时逢火则荣。若见清金，加水相助，火亦不爱，只怕冲刑。妙选有哨风猛虎格，以此金日时遇辛巳或乙巳是也。
　　[甲午乙未砂中金]
　　砂中金者，刚形布地，宝质藏砂，直教陶洗为珍，必须因人始贵。此金非炉火则不能制，但甲午见丙寅，寅中火生，寅午合局，柱无长生之土则燥，更值木助。主疾夭；丙午纳音虽水，而支干纯火，加逢尤凶。山头、山下、覆灯三火既有木生，克制此金，又须清水济之，决主少年荣贵。戊子、己丑龙火相逢，子午有交媾之妙，甲己有合化之理，主贵，杂以凡火则不为奇。水惟宜井泉、涧下、天河，清静则吉；长流、大海，动而不静，并见则金泛不安；海水尤忌，见木有何关系？火衰却喜生扶，更有禄马贵人互换朝拱为上，如柱无火，逢一二木则危。若甲午见己巳，是谓采精金于黄碛，乃贵格也；金生于砂，得造化则吉，若更逢砂土，反有埋没之忧；路旁、大驿亦有所忌，有火庶几；城头戊寅，乙未喜见，谓之采精金于青沙，乃贵格也。唯丙戌之土中藏火库，乃喜见之金，为同类最喜，清气为上。海中，白蜡有火制亦得。
　　[壬申癸酉剑锋金]
　　剑锋金者，白帝司权，刚由百炼，红光射于斗牛，白刃凝于霜雪。此金造化，非水不能生，大溪、海水，日时相逢为上格；井泉、涧下，有霹雳助或得乙卯之雷方好，若无雷雳，亦金白水清格也。秋生更吉，日时遇长流在壬辰，为宝剑化为青龙，癸巳亦得。此剑不能通变。然癸丑为剑气冲头，最吉。松柏、杨柳亦吉，但多聚散；大林、平地嫌有土制，主劳苦。火见神龙，阴阳交遇，如壬申逢己丑、癸酉逢戊子，方为上格。遇天上、炉中二火，无水救则夭。诸土见皆不吉，以其埋没，只壁上、城头有磨锋淬砺之用，此二土则可。金喜同类，如壬申见壬申，癸酉见癸酉，有木制之，是谓盘根错节，所以别利器也。无木主带疾。大抵剑锋乃金之最利者，只宜水，不宜火刑，如见寅己三刑，全者大凶。
　　[庚戌辛亥钗钏金]
　　钗钏金者，美容首饰，增光腻肌，偎红倚翠之珍，枕玉眠香之宝，此金藏之闺阁，唯宜静水，井涧、溪流，见之皆吉，多见则泛，海水贫夭；天河辛亥见之无妨，丙午真火，庚戌所忌，以午戌凑成火局，有伤此金故也。太阳火日生显耀，覆灯火夜间显耀，故皆宜见，但甲辰乙巳与庚戌辛亥相冲，阴阳交见为妙，戊子己丑与丙午丁未相持，二火忌迭，见之非贫即夭。炉中火庚戌最忌，辛亥见之，丙辛化水，稍吉。山下、山头俱不宜见。若有水济，亦可。柱中有水，此金入于匣中，有福贵方吉。土见砂中，相生相养，更有涧下水助，荣华富贵。
　　[戊子己丑霹雳火]
　　霹雳火者，一缕毫光，九天号令，电掣金蛇之势，云驱铁马之奔。此火须资风水雷方为变化，若五行得值一件，皆主亨通。如日时见大海，癸亥为引凡入圣，己丑为上，戊子次之；见大溪，乙卯为雷火变化，己丑为吉，戊子忌之；辰巳为风运中，遇之尤佳；天上水名为既济，主吉，遇之者禀性含灵，聪明特异，长流无用，涧下虽就位相克，此神火也，不忌，有风亦显。五行见木，辛卯有雷，大林有风，平地有天门，与此火相资，余木无用。土见路旁，加巽则吉，砂中，丁巳有风，己卯有雷，得泉助之，亦主贵显。剑金加水，海金遇风，蜡金逢涧，皆吉，余金无用。见炉中丁卯为吉，戊子逢丙寅，太燥性凶，主夭。己丑见丙申却得，戊子忌之；灯火，东南巽地，有风最宜；戊午己未天上火，日时遇之，防刑克。再考妙选，有烈风雷雨格，即霹雳见天河是也，有天地中分格，即戊子见戊午是也，有雷霆得门格，即戊子己丑日时遇卯是也。
　　[丙寅丁卯炉中火]
　　炉中火者，天地为炉，阴阳为炭，腾光辉于宇宙，成陶冶于乾坤。此火炎上，喜得木生，惟平地之木为上，以丙寅见已亥，谓之天乙贵，见戊戌，谓之归库，故吉，丁卯次之。然丙寅火自生，无木庶几，丁卯火自败，若无木则凶，且此火以金为用，更得金来，方应化机，但丁卯无木而更遇金，主劳苦之命。夫寅见木多火，炎而无水制，主夭，卯见三、四木不妨，如庚寅辛卯就位相生，壬午癸未化为真火，寅见之多主凶暴或疾夭。若天地原有水制，亦主中寿，丁卯无妨。此火虽喜得金为财，内剑金寅见之稍可，丁卯火既自败，又到申酉而死绝，如何能克！非贫即夭。海中、砂蜡诸金，须资木生，方喜见之，钗泊无用。见土须先有金与木，却喜土以宿之，不至太燥。如城头、屋壁皆成器之土，方好见水，命中先爱木，不然火多喜逢之。天上清水，寅命遇之为吉，卯中无木则嫌；大海，丙寅见壬戌为福库，见癸亥为官星，带合半凶半吉；井涧、溪流皆凶，有木不在此论。火见同类，若日月上衰败则吉；霹雳火本自无益，若得木生，更日时有海水则宜，无木遇水，凶；天上火须有屋土遮之，灯火巽风，又为鼓舞，亡神须兼造化，断如丙寅、丁酉、已酉、丙寅火为无气，不失大贵，如丙寅、甲午、己已、丙寅则漂泛不安。
　　[甲辰乙已覆灯火]
　　覆灯火者，金盏光，玉台吐艳，照日月不照之处，明天地未明之时。此火乃人间夜明之火，以木为心，以水为油，遇阴则吉，遇阳则不利。凡日时最忌再见辰已，地支有冲，恐风吹灯灭，主夭。或以戌亥，子丑为阴，或以自未至亥为阴。五行见木为根本，凡木皆好，更得官星、禄贵相扶，干头化水，尤吉；限运遇相助，主大贵。水以井泉、涧下为真油，长流假油，妙选有暗灯添油格，即此理也；大海、河水则不可以为油，遇者主寻常。大凡此火，见水须资木，不喜长生旺气，水太泛，反凶。命值泊金照耀，最为清贵，亦须水木相资，方能显达；砂中、钗钏二金皆吉；剑锋一金，谓之灯花拂剑，尤吉；蜡金不宜。五行见土，须防克破。若壁土可以安身，屋土可以覆庇，日时并见，主福贵，砂土有木，亦主衣食，余土无用。火爱同类，却怕风吹。霹雳为龙神变化之火，必带风来，此火难存；天上、炉中二火相见，最凶。再考妙选，有魁星格、指南格，以甲辰生人，日时遇午未为是；有火土入堂格，以此火怕风，日时遇丙戌丁亥屋上土，则灯在屋中，更得添油，尤贵。
　　[戊午己未天上火]
　　天上火者，温暖山海，辉光宇宙，阳德丽天之照，阴精离海之明，戊午为太阳则刚，己未为太阴则柔，或以为夏日则刚，冬日则温，诬也。俱要戌亥为天门，卯酉为出入之门，东南为行陆之地则吉。此火见木谓之震折，要日时有风与水方得。大林木有辰已，松柏、石榴有卯酉，故惟此三木主贵。午见木多犹可，未三、四木，劳苦之命也。见金且能照耀，不能克济。钗金有戌亥，泊金有寅卯，主吉；剑金为耀日月之光，必主少年登第；余金则殃。水宜涧下，须戊午见丁丑，已未见丙子，阴阳交互，方为福贵，柱中更有木滋生，富贵双金；大溪有乙卯，井泉有已酉，出入得门，皆吉；天河雨露相济，不以就位克论，戌午见丁未，亦吉，丙午则不明。火爱灯头，再有别火则燥；霹雳带云雨则日月无光，故主昏蒙；炉中午忌丙寅，以午为刚火，才见丙寅，便为火生之地，若无清水解救，主犯刑凶死，丁卯稍可；土见砂中，有巽风相假；路旁、城屋皆吉，柱中更有金木相助，尤吉。考妙选，戊午遇卯，已未遇酉，为日月分秀格，而卯以乙卯、辛卯为正，已卯、丁卯次之，酉以乙酉、癸酉为正，已酉、丁酉次之；有日出扶桑格，即日分秀，再见已午日时；有日轮当表格，以戊午生于午，日逢已午日，又以戊午见戊子为坎离正位；有月生沧海格，即月分秀，而酉得乙癸是也；有月照寒潭格，是取壬癸亥子，纳音属水为潭，然必秋生为贵；有月桂芬芳格，是已未生人，柱有三、四木拱集，与桂林一枝，同桂林以少为贵，芬芳以多为贵，义各有所取也。再考凶格中，太阳损明，戊午不禁于水溢，是嫌水盛；太阴薄食，已未岂堪于土多？是嫌土重也。须如是并参，方尽其理。
　　[丙申丁酉山下火]
　　山下火者，草间熠耀，花理荧煌，寒林缀叶之光，隔幔点衣之彩，方朔以荧火名之，故妙选有荧火照水格，遇秋生则贵，为卿监，是以此火喜水，地支逢亥子，或纳音水更逢申酉月是也。或以山下之火最喜木与山，更得风来增辉为贵，又不以荧火论矣。大林木有辰已为风，桑柘木有癸丑为山，松柏平地最吉，更得风助，主贵，若风多吹散，主夭。水爱井泉、涧下，有木相资，主爵位崇显，大海水不宜，然有山亦应贵格。寅卯为东方木旺火生之地，只甲寅水吉，乙卯为震，有风，见之不佳。若无火无山，更加霹火，主夭。天上水为骤雨，此火不宜相见，若先得山水滋助，亦无大害。命里有金，以清秀为吉，无木多逢，以窃气论之。乙丑为山，主贵；余金若无克破，遇贵人禄马，只以财论。土见砂中，辰已有风，若有木有山加助，主大贵，无则虚名。火忌太阳，霹雳、灯头，是巽主光显大都。五行有火，须资木则吉，限数喜忌，俱依此断。
　　[甲戌乙亥山头火]
　　山头火者，野焚燎原，延烧极目，依稀天际斜晖，仿佛山头落日，此乃九月烧荒，衰草尽烬之火也。大概宜山木与风木，喜大林、松柏，以辰已有风，寅卯归禄，更得癸丑为山上木，主贵。无山则木无所依，火无所见，纵有风亦不光显，余木无用，只以禄马看。水宜涧下，多为交泰，主吉，井泉清水，有木助之，亦吉；大溪，甲戌见甲寅，乙亥见乙卯，却真禄俱吉；天上须有雨露，而火到午未得地，再得清水济之，不至于燥，主福，不然则夭；大海就位相克，最凶，有山逢之，稍得。日时见金为财，须有山木助之则吉，无则凶。见土惟砂中有巽，能扬此火，别土无益。大凡此火无木见害，多是下贱之命。见火炉中太炎，霹火凶害，太阳昏蒙，山下战刑，皆所不宜，命带二、三火，如限数逢木，主祸生不测，或夭，大都此火大怕刑冲。
　　[壬子癸丑桑柘木]
　　桑柘木者，缯彩基，绮罗根本，士民飘飘之袂，圣贤楚楚之衣，此木供蚕为弧，其用甚大。最爱砂土，以为根基，又以辰已为蚕食之地，不宜刑冲互破，路旁、大驿二土次吉，余土无益。水喜天河，为雨露之滋，长流、溪涧、井泉诸水皆可相依，亦须先得土为基，更加禄贵为妙，沧海水漂泛无定，无土主夭。见火灯头最吉，亦以辰已之中为蚕位故也；炉中位居寅卯，木之旺地；天上、霹雳二火与此木干支有合化之情，有坎离交媾之妙，俱吉，但诸火不宜迭见。以金言之，砂中第一，剑锋能修整此木，为次，钗泊二金须得土为基，如逢冲破，又凶。木喜庚寅辛卯，为以弱就强，以小变大，作贵格论，纵无砂土，亦吉；平地、石榴，无土则凶；大林乃东南蚕食之位，有土资生，主大贵；遇杨柳为桑柳成林，亦是贵格，须生春夏方吉。
　　[庚寅辛卯松柏木]
　　松柏木者，泼雪凑霜，参天覆地，风撼笙篁之奏，雨余旌旆之张。此木藏居金下，位列正东，乃为极旺，最喜山为根基，水为滋润。天河雨露之水可以滋润，涧下丁丑属山，可为根基，丙子不如大溪有乙卯为雷，可以发荣，却嫌风霹，有损折之凶；大海水有山则吉，癸亥清静无山，亦吉。若柱有平地，得屋土，则为已成栋梁，无用山水。无此二件，乃山间之茂木也，须要山水。命中有火，最忌炉中，就位相生，再加风木，灰飞烟灭，五行无水，主夭折；山头、山下、太阳、覆灯皆不可犯；寅人尤忌戊午、丙寅，以木不南奔，寅午三合火局故也，辛卯无害；霹火虽可滋生，运加凡火，主凶。土见路旁，似无足贵，若无死木，其福还真；驿土无山贫夭，更加海水，尤凶。金逢乙丑，为印为山；泊金就位自旺，主吉；剑锋能削能斫，更得壁土相成，松柏相资，主贵。大林有风，杨柳会火，二木最忌；桑柘癸丑为山，可以相助；石榴是辛酉金反化死木，有造化，却吉。妙选有苍松冬秀格，是以此木生人月日时属三冬为贵；有日合辛卯、日值庚寅二格，虽取戊午已未，生居夏秋，然专论此木为贵。
　　[戊辰己巳大林木]
　　大林木者，枝干撼风，柯条撑月，耸壑昂霄之德，凌云蔽日之功。此木生居东南，春夏之交，长养成林，金假艮土为源，癸丑为山，三命无破陷，最为福厚权贵，戊辰为上，己巳次之。土遇路旁，为负载，戊辰见辛未为贵，己巳见庚午为禄，主富；壁、屋二土，再得剑金，则大林之木取为栋梁，成格最吉，无此乃山间茂林之木也。此木无论死活，皆欲见土，如己人见甲，虽云化土，然不如辰戌丑未，土局纯金为妙。若此木已死在山之下；见甲戌乙亥烧之，主凶夭；灯火就位相生，乙巳不如甲辰更吉；霹雳、太阳二火皆能长育运中，遇之亦吉，然二火嫌并见，持胜须有土为根基方可。水见天河，戊辰见丁未带贵，虽无土与山，亦主有衣食，即灵槎入天河格也，生秋冬死绝方是；溪、海二水重见，主贫夭，有山稍得。妙选有苍龙驾海格，是戊辰见癸亥为贵，涧下丁丑最吉，丙子不如。诸金俱不宜见，海中有乙丑为山，剑锋得屋壁为本，余金无用，逢之主夭贱。木喜桑柘，唯癸丑最妙；平地还须得路旁土，谓之平林在野；松柏，东方生旺之地，柱有癸丑而得松柏为密荫，最佳。
　　[壬午癸未杨柳木]
　　杨柳木者，隋堤袅娜，汉苑轻盈，万缕不蚕之丝，千条不针之带，午未木之死墓，壬癸木之滋润。此木根基唯喜砂土，见艮山则依倚摇金，遇寅卯东方得地；辛丑有山，庚子不如；戊寅虽吉，已卯尤胜；丙辰丁已却嫌戌亥对冲；若见大驿，有丑为山边之驿，稍可，无丑独见此土，主夭贱；路旁就位，复值死墓，日时遇之，主人卑弱；屋土壬午见丁亥，丁壬合化则吉，丙戌不如。水见井泉、长流、大溪、涧下皆吉，中间又分合化之位，尤吉。丙午丁未，丙丁真火，午未亦火，此木至午未死墓，壬午见之，大凶，癸庶几有别，水济之无害；此木午未已自有火，更见别火，恐引起伤寿，灯头乙已有风木折，主夭；炉中寅卯本位，木旺反吉；霹火如壬午见己丑，癸未见戊子，阴阳交遇，更有砂土为基，主贵，若子午丑未对冲则不为吉。金见木无造化，钗钏、金泊却喜成功，海、蜡、剑、砂虽忌见之，其间轻重当以禄贵德煞，参祥见松柏木，为脱体化神之格也，主贵。桑柘癸丑为山，作倚傍成林，主吉；庚申辛酉木既死绝，又逢金克，以弱遇小，其人必贱。妙选有花红柳禄格，是以此木遇石榴，生于春夏，不以贱论；有杨柳拖金格，是以此木生于三春而时得一金，辛亥、甲子、癸卯、辛已最妙，乃壬癸禄贵之地故也。
　　[庚申辛酉石榴木]
　　石榴木者，性辛如姜，花红似火，数颗枝头，累累多子，房内莹莹，干支纯金而纳音属木，乃木之变者也。可以移盆内而妆做山，故喜成器之土，以为根基，城头为上，屋上次之，然必阴阳交见，则丙辛丁庚互官，戊辛已寅互印，主吉；路、壁、驿、砂四土有山助之，亦吉，若无何用？见金砂中最吉，泊金干支水木而纳音金，榴木干支金而纳音木，皆脱去本性而互换归旺，以木旺寅卯，金旺申酉，各得其位，谓之功侔造化格，主大贵；海中乙丑为山，更逢水助则吉，或壁上，城头，亦得剑锋，就位相克，最凶，若先有砂金，能制其毒，亦不为害。水见天河，雨露相滋，井泉、溪涧，清水浇灌，大海太泛滥，非贫则夭，有艮土稍得。太阳、霹雳二火虽喜，不宜并见；炉中寅卯旺位，本吉，再加别火则凶。若此木生于五月，日时止带一火，谓之石榴喷火，主贵。桑柘、大林、杨柳三木皆喜见之，见大林戊辰脱体，见杨柳花红柳绿，皆主功名；见桑柘癸丑为山，见松柏则强，见平地则大，若无别物夹杂，则禄绕红围，亦主富贵，如得城土为基，水运为助，享福优游，最为长久。
　　[戊戌己亥平地木]
　　平地木者，初生萌蘖，始发枝条，唯资雨露之功，不喜雪霜之积，此乃地上之茂材，人间之屋木。戊戌为栋，已亥为梁，最宜互换见之，须以土为基，土爱路旁，为正格，更逢子午，尤贵，以子午为天地正柱故也；屋、壁、城头三土以此木相资，中间有升化，尤吉；砂、驿无用，日时见之，主灾；太阳、霹雳，最为显耀，炉中遇水则福，灯头无风则固，余火无水则凶；此已成之木，不宜剑金，有木相资则可；泊金增饰光辉，又天干合，地支旺，更有旁土为基，主大贵。余金无用。水见天河，为润泽，主吉；溪、海无山俱凶；井泉、涧下虽吉，内甲申合丁丑为山，遇之尤吉。木见大林，有风摇动，主寿促；桑柘癸丑最吉，壬子己亥人见之为贵，戊戌人不堪；松柏木倚辅平地为栋梁，更有土助，主贵。大抵此木恶金而喜水、土，若生三冬时，得寅卯为寒谷回春，亦贵论也。
　　[庚子辛丑壁上土]
　　壁上土者，恃栋依梁，兴门立户，却暑御寒之德，遮霜护雪之功。此乃人间壁土，非平地何以为靠？子午，天地正柱，逢之尤为吉庆。凡见木皆可为主。庚寅辛卯亦是栋梁，只申酉冲破，子卯相刑；大林有风，若无承载之土，加凡火，主作事难成，贫贱而夭。土爱路旁，谓之负载，屋上、城头可以护身，皆吉。见火全无造化，太阳、霹雳虽云照耀，到底蹇危，若命先已见木，遇火助，鬼焚克运，再逢之，主祸患夭折，柱有水救济，稍得。水见甲申为最吉，乙酉次之；天上雨露，亦吉；大海漂泛，此土何安？纵有根基，亦凶。金唯爱泊金，命里先有木神则贵，以其成宫室而金碧辉煌，非朝廷不敢用也；剑金伤害，余金无用。
　　[戊寅已卯城头土]
　　城头土者，天京玉垒，帝里金城，龙盘千里之形，虎踞四维之势。此土有成有未成，作两般论。凡遇见路旁，为已成之土，不必用火，若无路旁，为未成之土，必须用火；大都城土皆须资木，杨柳癸未最佳，壬午则忌；桑拓癸丑为上，壬子次之；庚寅辛卯就位相克则城崩不宁，何以安人也耶？如见木无夹辅，只以贵人禄马论之。见水有山为显贵，甲申、丁丑俱吉，天河滋助，亦吉，唯忌霹雳、大海，壬戌不忌，合化俱以吉。推土爱路旁，防见诸火，大驿逢山，须作贵观，若独见无根本，贫夭孤寒。五行见金，只有白蜡，怕巽，二者相妨，余金无用，亦须以贵人禄马看之。
　　[丙辰丁巳砂中土]
　　砂中土者，浪回所积，波渚而成，龙蛇盘隐之宫，陵谷变迁之地。此土清秀，唯喜清金养之，更得犯净之土，主早贵；钗、砂、剑、泊此四金清秀相助，如丙人见辛亥为丙丁入于干户，号曰驾海长虹，又有星拱北之论，皆贵格也，更得水相涵，尤为上吉，若无水而时日得天上火照，亦可，如丙辰乙未癸酉戊午，此命有二金资养，却全无水，得太阳火照，故贵；如丁巳癸卯己未壬申，此命二金资养，得天上火照，亦贵。然戊午太燥，己未稍缓，寿夭不同。水以井涧清洁为吉，若有金以养之，贵；如此土已得金养而日时有海水便坏造化，癸亥轻清，丙人见之限运，逢亦主显荣，余水无用。火喜太阳，在格号为朱雀腾空，主贵；山头、山下、炉中，覆灯诸火若无水济，主寿夭。木爰桑拓、杨柳，以此土能载二木故也，余木却以禄马贵人参之，如日中刑破冲克之木，虽见之有何造化？不如无为吉。五行最忌土相刑，路旁安身，有金木资生，亦主福庆；大驿往来，最不宜见，纵有金水亦凶，余土尤不为吉。
　　[庚午辛未路旁土]
　　路旁土者，大地连途，平田万顷，禾稼赖以资生，草木由之畅茂。此乃火暖土温，长养万物之土也，故须假水为先，乃灌溉滋润之论，次第尤宜水化为妙，更得金来相助，则禾稼成实。如庚午见甲申，辛未见乙酉为禄，若无冲破，主早贵；天上水雨露相滋，庚午喜见丁未，辛未喜见丙午，为官贵禄合之妙；涧下庚午见丁丑，贵禄交驰，辛未见丙子，化水逢生；大溪乙卯为雷，能发生，此土又乙庚合化，故皆主吉；长流、大海二水以其不能浇灌，此土故最忌之，主凶夭。火逢霹雳，庚午见己丑，贵禄交穿，辛未见戊子，印贵朝阳，皆吉，天上火就位相生，太燥则土反不能生物，有水润之始得，若独见，主夭；炉中火亦燥，亦主妨寿；灯头有屋土，方应造化，名超凡入圣，不然亦凶。见木可以发生，然有贵人禄马则吉，刑煞冲破则凶。只有庚寅木，此土逢之大好，大林不能胜载，如土位见丙辰、丙戊、辛丑、辛未，皆吉；若庚午见辛未，辛未见庚午，为二仪贵偶，无有不贵。钗钏、砂中二金可以滋助，清水金水并见，大吉，若命已见水，无金运，遇此金亦福；乙丑海金可为山论，若得天河清水助之，庚人大好。妙选有金马嘶风格，以庚午、甲午生人得辛巳时；有马化龙驹格，又以午生人见辰时；有哨风猛虎格，以庚辛生人得辛巳、乙巳。俱以贵论，而水、火、土、金似不相拘。
　　[戊申己酉大驿土]
　　大驿土者，堂堂大道，坦坦平途，九州岛无所不通，万国无所不至，此乃位属坤方，德乃厚载，轮天转日，负海乘山之土也。发生万物，以木为基。戊申，长生之土，德厚无疆，见三、四木皆能滋生，己酉，自败之土，木多则窃气；大林合中逢冲，主夭，别木则吉，更以禄贵参之。井泉、涧下二水清贵不燥，如戊申见丁丑或乙酉，己酉见丙子或甲申，谓之官贵，主吉；天河丙午而己酉得之，丁未而戊申得之，亦为贵禄，主福；长流戊申见癸巳，己酉见壬辰，亦吉，多逢则不宁静；大溪乙卯为东震发生之义，单见亦吉；海水对穿，土不能胜，日时遇主夭，得山稍轻，内戊申见癸亥，戊癸合申亥，为地天交泰，反吉。火见太阳、霹雳，谓之圣火，最能发生，此土如逢水助，主显达，其于凡火，再逢木生之，更燥，主凶夭。五行见土，唯路旁最宜，屋上、壁上、砂中纵先得木，亦为泯绝，城头有水，稍吉。命若有金，清秀，吉；钗钏得辛亥，金泊得壬寅，戊申遇之，柱中更加水助，乃地天交泰，水绕山环大格，主贵，己酉见庚戌、癸卯稍次；砂金造化亦同，剑金须候木得用，不然无益。
　　[丙戌丁亥屋上土]
　　屋上土者，埏埴为林，水火既济，盖蔽雪霜之积，震凌风雨之功，此土瓦也。非木无以架之，故以木为根基，平地为上，大林次之，余取天干化木，亦吉，只怕冲破。此巳城之土，不宜见火，炉中丙寅最凶，丁卯稍可；太阳、霹雳可取相资；山下、山头，有木生之则祸；灯头丙戌见乙巳为上，丁亥见甲辰次之，谓之火土入堂格，若柱中木多，亦不为吉。水宜天河、井泉、涧下，皆吉，如先得平地木成格，大贵；溪流无木多夭，若丙戌而得癸巳，丁亥而得甲寅，则又别论，再看日时所成造化何如；大海无山则不宜见土。土见路旁，如丙戌得辛未，丁亥得庚午，阴阳互见，更假木为基，主贵；壁土亦宜；余则汨没。若缺木而三刑聚，纵是二土亦凶，砂土独丁已不妨。金唯剑锋、钗钏最吉，丁见壬申，天干化木，地支乾坤清夷，丙见辛亥，天干化水，地支丙入干户，皆大贵格，若丁亥见庚戌，丙戌见癸酉，则不为吉；泊金有粉饰之用，亦吉；余金无用，当以贵禄参详。
　　[丙子丁丑涧下水]
　　涧下水者，山环细浪，雪涌飞端，相连南北之流，对峙坎离之脉。此水清澄，喜见金养，砂中、剑锋二金最宜。钗钏庚戌丁丑不宜，以丑戌相刑，辛亥见丙子则丙辛化水，尤贵；余金以禄贵参之，取其资生，恶其冲破。见木一位不妨，二三则主劳苦，亦以贵人禄马参之。命中见土，主人多浊天元，若木或化水，则主清吉；砂中、屋上二土，其气稍清，路旁、大驿则浊甚矣，主财散祸生，如辰、戌、丑、未土局，其凶尤甚，以水浊土浑故也。火见太阳，虽炎，中间有既济未济之论；霹雳就位相争，最所不宜。若二火并论，无金资助，主荒淫，有金别论；山下、山头亦吉，若并临，时日则嫌。命中遇水，反成漂荡，见天河为引凡入圣，见大海为福贵朝宗，皆吉，独丁丑见壬戌，则丑戌相刑，丁壬淫合，主风声不雅；大溪性急，长流不静，皆不为吉，大抵此水须以多为主，而无火土夹杂，再得甲寅乙卯之水，则源远流清，真君子人也。
　　[甲寅乙卯大溪水]
　　大溪水者，惊涛薄岸，骇浪浮天，光涵万里之宽，碧倒千山之影，最喜有归有养，遇坎则为有归，得金则为有养，所嫌者，日月时中，有申酉冲动，或辰已风吹，主飘流；井泉水净而止，涧下有丑为艮，天河沾润，大海朝宗，此四水皆吉；长流有风，独不宜见。此水以清金为助养，唯钗、砂最宜，蜡金亦清，若有钗金对冲则不宜；海中虽无造化，甲子属坎，乙丑为艮，乃归源之地，亦吉；泊金最微，不能相生，岂有超显之理？剑金虽化于大溪，却忌卯雷巽风，主性不定。五行有土，皆为无益，屋上、城头壅阻此水，路旁稍可，亦不为奇；壁上独辛丑为山，大驿唯己酉有合，戊申则冲，庚子则刑，皆不为吉。火见太阳，虽假照耀，霹雳尤忌相逢，若二火互见，主贫，单见别论。木见此水，徒被漂荡，唯桑拓木壬子有坎，癸丑为山，为水绕山环之贵，内甲寅人见壬子吉，乙卯人见癸丑吉；余木以禄贵参之，尤忌冲破。
　　[壬辰癸巳长流水]
　　长流水者，混混无穷，滔滔不竭，就下必纳于东南，顺流自归于辰巳。此水喜金生养，金要白蜡、钗钏，以天干有庚辛真金，地支辰巳就位相生，戌亥为归源之地；剑锋纯是金水，泊金水木居东，皆以吉论；海中，砂中无取。嫌土蹇涸，而土有堤防之用，六土之中，取庚辛丙丁为吉，戊己无用。遇火则相刑，而有既济之妙，内壬辰喜见丁卯、丁酉，癸巳喜见戊子、戊午，以天干合化故也；灯头癸巳尤喜见甲辰，山头壬辰尤喜遇乙亥，化龙归禄，取义更佳。逢木虽漂泛，而桑拓癸丑为山，杨柳癸未为园，年时得此水围之，为水绕花堤，大贵格也；松柏、石榴，天干有金相生；大林、平地，虽嫌有土，而癸巳见戊辰，壬辰见己亥，俱吉。水为同类，涧下则丁壬合化，天上则雨露相资；井泉、大溪无益；海乃众流所归，而壬辰之龙得癸亥则龙跃天门，春夏秋生为吉，或龙潜大海，则冬生乃宜，柱中须先得金为妙。又壬辰为自印之水，再见壬辰则刑，刑则自害，见戊戌则冲，冲则泛滥，主凶；癸巳，自绝之水，名为涸流，若遇丙戌、丁亥、庚子、辛丑之土，其涸可待，柱中如得三合生旺之金生之则吉。
　　[丙午丁未天河水]
　　天河水者，乱洒六野，密沛千郊，淋淋泻下银河，细细飞来碧落，此乃天上雨露，发生万物，无不赖之。银河之水，土不能克，故见土不忌，而且有滋润之益；天上之水，地金难生，故见金难益，而亦有涵秀之情；生旺太过则为淫潦，反伤于物，死绝太多则为旱干，又不能生物，要生三秋得时为贵也。水喜长流、大海，内丙午宜癸巳、癸亥，丁未宜壬辰、壬戌，阴阳互见，尤吉；大溪乙卯为雷，井泉己酉为贵，俱以吉论。火喜霹雳，为神龙之火，与此水相济。而倏忽变化，云行雨施，岂有不贵？炉中火旺，大海水旺，如柱中得二火二水，上下上相济，谓之精神俱足，大贵格也；灯头有风，山头有贵，皆以吉论，又须以别水济之方吉；天上就位相克，则忌见之。木石榴、杨柳俱吉，大林有巽，平地有亥，亦吉；松柏、石榴遇丙辛合化，亦以吉论。妙选有灵槎入天河格，是取死绝无根之木，柱无土培则漂流天河是也。土虽不能克，而柱逢庚午辛未，就位相克，土壅水滞，或水又冬生，则水结池塘，必主浊滥；余土如砂中、屋上皆吉，城头，大驿无用，壁上对冲，亦坏造化。水、金虽不能生，独辛亥钗金却属干天，水在天上，只此最吉；余金亦取天干有庚辛、壬癸者为用，甲乙无益，再以禄马贵人参之始得。妙选又以水生人得庚子、壬子为云腾雨施，生春则旱，夏则潦，冬则寒，独三秋最吉；遇甲辰乙巳、庚辰辛巳，柱中有壬为云，有辰为龙，为风雨作霖；若生冬月，是为霜凝薄露，日时喜遇寅卯温和之气，可解斯冻，俱贵格也。
　　[甲申乙酉井泉水]
　　井泉水者，寒泉清冽，取养不穷，八家凿之以同饮，万民资之以生活。此水生于金而出于木，故喜见金为福，砂中有土，性与之最宜，钗钏清秀次之，蜡金与钗金相冲，故不宜再见；剑锋申酉太旺，恐有泛滥之灾；海金无取，乙丑为艮，山下出泉，亦吉。此非木不能出，譬之桶论，故见木皆吉，如见平地、大林，须假剑金削之，方可取用；桑拓、杨柳无用；松柏则互换归禄，此其最吉。诸火阴阳互见则吉，霹雳名为入圣，太阳号为显照，二火相见最吉，但不宜并有则凶。诸土路旁、砂中最吉，屋上有天门生水之源，亦吉；城头，壁上与此水则无干涉；大驿就位相克，水为土掩则井不食，须有木去之方可。水喜大海，为引凡入圣；天上、涧下、长流亦不为在灾；大溪甲寅乙卯为吉，如甲申见乙酉，乙酉见甲申，官星互换，最吉；如二水在年时，二木在月日，谓之水绕花堤，乃贵格也。
　　[壬戌癸亥大海水]
　　大海水者，总纳百川，汪洋无际，包括乾坤之大，升沈日月之光。此水原有清浊，以两般分论：壬戌有土气为浊，癸亥干支纯水而纳音又水，故清。壬戌人嫌山，以土气太盛，有金清之方吉，癸亥最喜见山，然后海水之性始安；涧下丁丑为山，天河与海上下相通，柱中有木为槎则乘槎入于天河，极为上格；长流、大溪等水毕竟皆归于海，以海水不择细流，故能成其大也；壬辰为龙归大海，尤吉，中间又分阴阳互见，干支合化方可；井泉则有所制，与海不通，故不喜见之。诸金独海中第一，以壬戌癸亥喜见甲子乙丑；砂中亦得，余金又当以贵人禄马参之。火喜天上，与海水相为照耀，最吉；霹雳己丑为山，戊癸合化，柱得木火旺地，亦吉；山下、山头、覆灯诸火不宜见。木唯壬子癸丑、壬午癸未俱吉；大林有风冲动，水性不安；平地厚载，则就位相得；松柏、石榴若无土制则漂泊无定。土爱路旁、大驿，唯此二土足以振之不泄，况癸亥见戊申为天关地轴大格，日时遇此厚土，纵有风雷，亦不为害；城头己卯须资艮则吉，如逢霹雳，则雷火变化，海水汹涌，亦主贫寒。六十甲子纳金取象，其十干有可以为金，有不可以为金者，虽因所值之数不同而五行类化类从之妙，其理亦不可不知。如甲乙、庚辛、壬癸，此三行者可以为金，而丙丁、戊己不与焉；庚辛原金，固为本家之物，壬癸非金也，又胡为金？此金水相生之理，而水亦可以为金，故世有水碧金明之物；甲乙之木，其质坚强，世有木化为石者，可以例见，故此二者可以取象为金，与本家之物同也。丙丁属火，燥刚不同，戊己属土，柔刚不同，与金相反，自不可以金论。戊己庚辛壬癸此六干者可以为木，而甲乙丙丁不预焉。以丙丁原火，所以焚木，自不可取；甲乙原木，胡不取之？殊不知五行中金还金，水还水，火还火，土还土，独木则变，以木资火、水、土之性，假合而生，脉绝而枯槁则还水也，灼之为火则还火也，腐之为土则还土也。故不用木，所以脱体而化神也。六甲轮环，所值之数，五行错综，所得之理，自可以默识矣。凡木皆水所生，其津液即水也，故壬癸可以为木，庚辛之质，其坚与甲乙同，故甲乙可以为金，而庚辛可以为木，互换交通，其理亦无二也。丙丁、甲乙、壬癸取象为水，以壬癸原水也，丙丁其化也，甲乙之津液即为水也；戊己之土所以克水，庚辛之金所以燥水，气有异也，自不可以水论。甲乙、丙丁、戊己取象为火，以丙丁原火也，戊己其化也，甲乙之生燃即火也，壬癸之水所以克火，庚辛之金所以燥火，类不同也，自不可以火论。丙丁、戊己、庚辛纳音属土，戊己原土也，丙丁之火化而为灰，灰即土也，庚辛之金混于土中，乃土之精气所结，故皆可以为土。若壬癸之水润下不凝，甲乙之木散上不止，自不可以土论。究其取象，有轻重，有大小，有刚柔，有气味，有体质，有功用，各各不同，此又兼地支方隅之位，旺相休囚不同，而干天之所值或从本象，或从化象，或从别象，天人交尽，其理生克，互成其义，此金所以有海中、砂中、金泊、白蜡、剑锋、钗钏之别，而金之象无余蕴矣，余木、火、水、土可以例见。此纳音取象所以为造化之妙也与！
　　卷二
　　论天干阴阳生死
　　或问：十干有阴阳、刚柔、生死之分，其说然否？答曰：十干五阳五阴，阳者为刚，阴者为柔，其生死之分如母生子，子成而母老死，理之自然。赋曰：阳生阴死，阳死阴生，循环逆顺，变化见矣。
　　甲木乃十干之首，主宰四时，生育万物；在天为雷为龙，在地为梁为栋，谓之阳木。其禄到寅。寅为离上之木，其根已断，其枝已绝，谓之死木。死木者，刚木也，须仗斧斤斫削方成其器。长生于亥，亥为河潭池沼之水，名曰死水，故死木放死水中，虽浸年久，不能朽坏，譬如杪椿之木，在于水中则能坚固。若离水至岸而遇癸水，癸水者，活水也，为天地间雨露，日晒雨淋，干湿不调，遂成枯朽，则能生火，火旺而木必焚矣，故有灰飞烟灭之患耳。且午属离火，火赖木生，木为火母，火为木子，子旺母衰，焉有不终之理？故甲木死于午。经云：木不南奔。正谓此也。
　　乙木继甲之后，发育万物，生生不已；在天为风，在地为树，谓之阴木。其禄到卯，卯为树木，根深叶茂，谓之活木。活木者，柔木也，惧阳金斫伐为患，畏秋至木落凋零，欲润土而培其根，利活水而滋其枝叶。活水者，癸水也，即天之雨露，地之泉源；润土者，己土也，如耕耨之土，成稼穑之功。己禄在午，午乃六阳消尽，一阴复生，故稻花开于午时，乙木生于午地。十月建亥，亥乃纯阴司令，壬禄到亥当权，死水泛滥，土薄根虚，有失培养。故乙木死于亥。经云：水泛木浮。正此谓也。
　　丙火丽乎中天，普照六合；在天为日为电，在地为炉为冶，谓之阳火。其禄在巳，巳为炉冶之火，谓之死火。死火者，刚火也，喜死木发生其焰，恶金、土掩其光。死木者，甲木也，甲禄在寅，寅乃阳木之垣，木盛火生，隐于木石之间，非人用之，不能生发，故五阳皆出乎自然而为先天，五阴皆系乎人事而为后天，丙火生于寅，其理甚明。如太阳之火自东而升，至西而没，且酉属兑，兑为泽；己土生金，金气盛，掩息丙火之光，不能显辉，岂无晦乎？故丙火生于寅而死于酉。经云：火无西向。正此谓也。
　　丁火继丙之后，为万物之精，文明之象；在天为列星，在地为灯火，谓之阴火。其禄到午，乃六阴之首，内有乙木，能生丁火。乙为活木，丁为活火。活火者，柔火也，丁喜乙木而生，乃阴生阴也，如世人用菜油麻油为灯烛之义，夫油乃乙木之膏也。至于酉时，四阴司权，灯火则能辉煌，列星则能灿烂，故丁生于酉；至于寅地，三阳当合，阳火而生，阴火而退，如日东升，列星隐耀，灯虽有焰，不显其光。故丁生于酉而死于寅也。经云：火明则灭。正谓此也。
　　戊土洪蒙未判，抱一守中，天地既分，厚载万物，聚于中央，散于四维。在天为雾，在地为山，谓之阳土。其禄在巳，巳为炉冶之火，锻炼成器，叩之有声，其性刚猛，难以触犯。喜阳火相生，畏阴金盗气。阳火者，丙火也，丙生于寅，寅属艮，艮为山，山为刚土，即戊土也，赖丙火而生焉。至于酉地，酉属兑，金耗盗戊土之气，乃金盛土虚，母衰子旺，又金击石碎，岂能延寿？故戊土生于寅而死于酉。经云：土虚则崩。正此谓也。
　　己土继戊之后，乃天之元气，地之真土。清气上升，冲和天地，浊气下降，聚生万物，谓之阴土。天地人三才皆不可缺此土，如乾坤中一媒妁，阴阳失此，岂能配偶？故于四行无不在，于四时则寄旺焉，乃真土也。喜丁火而生，畏阳火而燥。其禄到午，午中丁火能生巳土，被乙木盗其栽培之气。至于酉地，丁火而生，丁火既生，己土亦能生也；至寅用事，木火司权，锻炼己土，遂成磁石，反失中和之气，岂有不损之理？故己土生于酉而死于寅。经云：火燥土裂。正此谓也。
　　庚金掌天地肃杀之权，主人间兵革之变。在天为风霜，在地为金铁，谓之阳金。其禄到申，申乃刚金，喜戊土而生，畏癸水而溺；长生于巳，巳中戊土能生庚金，乃阳生阳也；巳为炉冶之火，锻炼庚金，遂成锺鼎之器，叩之有声，若遇水土沈埋则无声也，所谓金实无声。至于子地，水旺之乡，金寒水冷，子旺母衰，亦遭沈溺之患，岂能复生？故庚金生于巳而死于子。经云：金沈水底。正此谓也。
　　辛金继庚之后，为五金之首，八石之元。在天为日月，乃太阴之精，在地为金，金乃山石之矿，谓之阴金。其禄到酉，酉中己土能生辛金，乃阴生阴也，谓之柔金，为太阴之精。长生于子，子乃坎水之垣，坎中一阳属金，另有二阴属土，土能生金，子隐母胎，未显其体，得子水荡漾，淘去浮砂，方能出色，此乃水济金辉，色光明莹。至于巳地，巳为炉冶之火，将辛金炼成死器，亦被巳中戊土埋没，其形不能变化，岂能复生？故辛金生于子而死于巳也。经云；土重金埋。正谓此也。
　　壬水喜阳土而为堤岸之助，畏阴木而为盗气之忧。在天为云，在地为泽，谓之阳水。其禄在亥，亥为池沼存留之水，谓之死水。死水者，刚水也，赖庚金而生，庚禄到申，能生壬水，乃五行转养之气。至于卯地，卯乃花叶树木，木旺于卯则能克土，土虚则崩，故堤岸崩颓，而壬水走泄，散漫四野，流而不返，又被阴木盗气，岂得存活？故壬水生于申而死于卯也。经云：死水横流。正谓此也。
　　癸水继壬之后，乃天干一周阴阳之气，成于终而反于始之渐，故其为水清浊以分，散诸四方，有润下助土之功，滋生万物之德。在天为雨露，在地为泉脉，谓之阴水。其禄在子，子乃阴极阳生之地，辛生庚死之垣；癸为活水，活水者，柔水也，喜阴金而生，畏阳金而滞，欲阴木行其根则能疏通阴土，阴土既通于地脉则能流畅。二月建卯，为花果树木，木旺土屋，癸水方得通达。至于申地，三阴用事，否卦司权，天地不交，万物不通，申中坤土、庚金遂成围堰，使癸水不能流畅，困于池沼，无所施设，岂再生物？故癸水生于卯而死于申。经云：水不西流。正谓此也。
　　论曰：五行长生之理与万物亦同。且如日之初出时，光明可观，至午离宫，光明愈甚，月之初出，巧若蛾眉，至望光明圆洁；若人之生，自少至壮，自老至死，常理也。人之初生也，婴孩啼笑而已，至壮贤愚方辨，万物皆一同。
　　甲木生亥，亥令属水，甲木居焉；木旺于春，至寅临官归禄，甲木得垣，至午则死；丙火生寅，寅令属木，丙火居焉，火旺于夏，至已临官归禄，丙火得垣，至酉则死；庚金生巳，巳申戊土，庚金居焉，金旺于秋，至申临官归禄，庚金得垣，至子则死；壬水生申，申令属金，壬水居焉，水旺于冬，至亥临官归禄，壬水得垣，至卯则死；戊土生于寅，寅中有火，戊土生焉，三阳之时，土膏以动，万物发生，是戊生于寅也。土旺于四季，火土有如母子相生，所以戊随丙临官归禄巳。
　　论地支
　　地支之用，不比天干，动静不同，圆方迥异。然五行所属则一，而所处之地不一。且如在年则有在年之论，在月则有在月之论，在日时则有日时之论，其阴阳、轻重、刚柔岂混于一体？今当以月提为主，所藏所用，要见何神，所耗所嫌，要系何物。凡四柱之神，较量深浅而用。
　　子十二支之魁，溪涧江洋之水，乃戊土旺地，然必过大雪之期，一阳来复之后，方能成旺。辛金所生，亦必于阳回水暖而后能生也。与午相冲，与卯相刑，与申辰三合。若申、子、辰全，会起水局，即成江海，发波涛之声也。
　　丑虽隆冬，有冰霜之可怯，但天时已转二阳，是以丑中己土之暖能生万物，辛金养地，岂只深藏？见戌则刑，见未则冲， 库地最宜，刑冲不为无用。见巳、酉三合，会起金局。若人命生于丑月，而日时多见水木，必侧行巽离之地，而土方不衰耳。
　　寅建于春，气聚之阳，有丙火生焉。寅刑巳，巳合申并旺而为贵客；旺于卯，库于未，同类则为一家。至午则火光辉，而有超凡入圣之美。见申则寅受冲，而有破禄伤提之忧。若四柱火多，则又不可入南方火地。经云：木不南奔。卯木仲春，气禀繁华，唱用金水，不可太过。若干头庚辛迭见，地支不可见申酉，恐有破伐之害；地支亥子重逢，干头不可见癸壬，主有漂流之伤。见酉则冲，木必落叶，见亥未则合，木必成林。若时日归于金重，大运更向西行，患不禁也。
　　辰建季春，为水泥之湿，而万物之根皆赖此培养。甲至此虽衰，而有乙之余气；壬至此虽墓，而有癸之还魂；见戌为钥，能开库中之物，若三戍重冲破门，非吉。日时多见水木，其运更向西北，则辰土不能存矣。
　　巳当初夏，其火增光，是六阳之极也。庚金寄生，困顿戊母。戊土归禄，乃随火娘。见申则刑，刑中有合，翻为无害；见亥则冲，冲而必破便为有伤。若运再行东南生发之地，便成烧天烈焰之势矣。
　　午月炎火正，升入中气则一阴生也。庚至此为无用，己至此为归垣；见申子则必战克，见寅戌则越光明。运行东南，正是身强之地，若入西北，则休囚丧形矣。
　　未当季夏，则阴深而火渐衰。未中有乙木，有丁火，是藏官，藏印，不藏财也。无亥卯以会之，则形难变，只作火土论； 无丑戌以刑冲之，则库不开，难得金印。力柱中无火，怕行金水之运，日时多寒，偏爱丙丁之乡。盖用神之喜忌最当分晓，不可毫发误也。
　　申宫水土长生之地，入巳、午则逢火炼，遂成剑戟，见子、辰则逢水淬，益得光锋；使木多无火，金终能胜，若土重堆埋，金却有凶。盖申乃顽钝之金，与温柔珠玉不同故也。
　　酉建八月金色，白水流清。若遇日时火多，运更愁东去；若遇日时水旺，运亦怕南行。柱见水泥，应为有用，运行西北， 岂是无情？然逢己丑三合，亦能坚锐，岂可以阴金为温柔珠玉而泥论哉？
　　戌乃洪炉之库，钝铁顽金，赖以炼成。见辰龙则冲出壬水，而雨露生焉；见寅虎则会起丙火，而文章出焉。然火命逢之则为入墓，宁能免于不伤哉？
　　亥地六阴，雨雪载途，土至此而不暖，金至此而生寒。其象若五湖之归聚，其用在三合之有心。是故欲识乾坤和暖之处，即从艮、震、巽、离之地而寻之也。
　　大抵五行用法，总无真实，生死衰旺，亦假名耳。直向源头，明其出处，如五阳为刚，五阴为柔。若失令身衰，不遇资扶而频泄气，则刚者失其为刚；若得令身强，用事有助，则柔者不失之柔。中间又分木火为阳，金水为阴，皆喜生扶资助，要以中和为贵。
　　十干分配天文
　　甲木为雷。雷者，阳气之嘘也，甲木属阳，故取象于雷焉。稽诸月令，仲春之月，雷乃发声，甲木旺，即其验也，况雷奋于地，木生于地，其理又无不同者。甲木至申而遂绝，以雷声至申而渐收也。凡命属甲日，主喜值春天，或类象，或趋干，或遥巳，或拱贵，俱大吉；运不喜西方。经云：木在春生，处世安然，必寿。
　　乙木为风。乙木长生在午，败在巳。在午而生者，盖乙为山林活木，至夏来而畅茂，诗所谓千章夏木青是也；其败巳云何？巳乃巽地，巽为风，木盛风生也，风生于木而反摧木，犹之火生于木而反焚木，其取败也固宜，所谓乙木为风者，木其所自生云尔。如人乙日建生者，在秋令大吉，秋令金旺，乙木能化能从而盘根错节，非利器无所裁成；逢亥必死，其落叶归根之时耶？
　　丙为日。《说卦传》日：离为火为日，日与火皆文明之象，是以丙火为日之名不易焉。太阳朝出而夕入，阳火寅生而酉死，而又何异乎？凡六丙生冬夏，不如春秋，春日有暄万物之功，秋阳有燥万物之用，冬则阴晦，夏则炎蒸，宜细堆之。
　　丁火为星。丙火死而丁火遂从生焉，在天之日薄而星回也。类如此星象唯入夜故灿烂，阴火唯近晦故辉煌，丁不谓之星而何？凡丁日生人喜遇夜，喜遇秋，如星光之得时也；又喜行身弱地，如石里所藏属丁火，石虽在水，实时取击，亦自有火；其丁巳一日，多克父兄妻子，盖财忌比劫，兄屈弟下，巳中有戊土，伤官也。
　　戊土为霞。土无专气，依火而生，霞无定体，借日以现，知丙火之为日，则知戊土之为霞矣。是霞者，日之余也，日尽而霞将灭没，火熄则土无生意，故谓之霞也。如戊土日主爱四柱带水则为上格，霞水相辉而成文彩也；更喜年月干见癸，癸则为雨，雨后霞现而睹文明也。
　　己土为云。己土生居酉，酉，兑方也，其象为泽。先正曰：“天降时雨，山川出云。”然则云者，山泽之气也，己虽属土，以此论之，则其谓之云也亦宜。故甲己合而化土，其气上升而云施；云雷交而作雨，其泽下究而土润。此造化之至妙者与！凡身主属己土，贵坐酉，贵春生，贵见印，坐亥者不可见乙木，云升天，遇风则狼籍而不禁也。
　　庚金为月。庚乃酉方阳金，何以知其配月乎？曰：五行之有庚，犹四时之有月也；庚不待秋而长生，然必秋而始盛；月不待秋而后月，然必秋而益明。以色言，月固白也，其色同矣；以气言，金生水也，潮应月也，其气同矣。经云：金沈在子。见其与月沈波也，三日月见庚方见，月初生与庚为位也，故曰庚金为月。如人庚日生者，四柱有乙巳字出，谓之月白风清，秋为上，冬次之，春夏无取。
　　辛金为霜。八月，辛金建禄之地，是月也天气肃杀，白露为霜，草木黄落而衰，故五行阴木绝在此地，若木经斧斤之斩伐，未有所生焉者也。斧斤以时入山林，严霜以时杀草木，揆之天道，参之人事，信乎辛金之为霜矣。如辛人坐卯，未透乙，大富，坐亥透丙则贵。爱冬生。
　　壬水为秋露。春亦有露，何独拟之以秋？盖春露、雨露既濡之露，秋露、霜露既降之露也，露一也，春主生，秋主杀，功用不同有如此，然吾以壬为秋露也，盖露属水，而壬水生于申，水本能生木者，水既然在此而生，木何由于此而绝？故知壬之为露，秋露也。如壬日生秋，见丁火最显，丁为星河，壬为秋露，一洗炎蒸，象纬昭然矣。
　　癸水为春霖。癸水生卯月，号曰春霖。盖阴木得雨而发生也，然至申则死，七、八月多干旱也。且卯前一位是辰，辰，龙宫也，卯近龙宫而水生，龙一奋遂化为雨焉；卯为雷门，雷一震而龙必兴焉，观此则癸水其春霖矣。如癸卯日透出己字者，有云行雨施之象，其人必有经济才也。春夏吉，秋冬不吉。
　　十二支分配地理
　　子为墨池。子在正北方，属水，色象墨，故有墨池之象。凡命逢子年生者，时喜见癸亥，谓之水归大海，又谓之双鱼游墨，必为文章士矣。
　　午为烽堠。午正位于南，属火、土，其色赤黄，名其曰烽堠者，此也；又午为马，烽堠乃戎马兵火之处所也。午生人时利见辰，真龙出则凡马空矣，谓之马化龙驹。
　　卯为琼林。卯系乙木，居位正东，于时为仲春，万物生焉，色若琅之青，故曰琼林。卯年遇巳未时者，是为兔入月宫之象，主大贵。
　　酉为寺锺。酉属金，位近戍亥，戍亥者，天门也，锺，金属也，寺锺敲则响彻天门；又酉居正西，寺则西方佛界也。酉见寅吉，谓之锺鸣谷应。
　　寅为广谷。寅乃艮方，艮为山，戊土长生于是而广谷之义着矣。然寅宫有虎，寅生人而时戊辰者，谓之虎啸而谷风生，威震万里。
　　申为名都。坤为地，其体无疆，非名都不足以喻之。申，坤也，都者；帝王所居；申宫壬水生，又与艮山对，是水绕山环也。凡命爱申年亥时，乃地天交泰。
　　巳为大驿。大驿者，人烟凑集，道路通达之地。巳中有丙火戊土，是其象也，又巳前有午马，故曰大驿。巳生喜得辰时， 蛇化轻龙，于格为千里龙驹。
　　亥为悬河。天河之水，奔流不回，故曰悬河，亥即天门，又属水，非悬河之象乎？亥年建生，日时见寅、辰二字，是乃水拱雷门。
　　辰为草泽。夫泽，水所锺也，辰在东方之次，为水库，故为草为泽；辰逢壬戍、癸亥即龙归大海格。
　　戌为烧原。戌月在九秋，草木尽萎，田家焚烧而耕，又戌属土，是以称名烧原，故戌与辰地皆贵人所不临也。戌生逢卯， 号曰春入烧痕。
　　丑为柳岸。丑中有水有金，岸者，土也，所以止水也，故谓柳岸。丑人时见己未，乃月照柳梢，极为上格。
　　未为花园。花园属之未，不属之卯，何也？卯乃木旺，自成林麓；未乃木库，如人筑墙垣以护百花也，以百花言未中有杂气耳；未年人双飞格，最妙，如辛未见戊戍，两干不杂是也。
　　论地支属相
　　或问：地支有属相，而天干则无者，何也？答曰：天干动而无相，地支静而有相。盖轻清者天也，重浊者地也，重浊之中，乃有物焉。故子属鼠，丑属牛，寅属虎，卯属兔，辰属龙，巳属蛇，午属马，未属羊，申属猴，酉属鸡，戍属犬，亥属猪。此十二属相亦有奇偶之分，盛衰之用。奇者鼠、虎、龙、马、猴、犬，一则属阳，六兽之足皆单；偶者牛、兔、蛇、羊、鸡、猪，二则属阴，六兽之足皆双。唯蛇无足又何取义？盖巳在月二乃纯阳之月，在时乃春阳之时，数则偶而时则阳，故用蛇以象之，蛇乃阴物，不用其足而象巳着疑，亦讳言乎阴之意尔，况亦有双头者。可验十二相即三十六禽中取其首者拟之，自有阴阳之别，单双之分，此造化之所以为妙也。
　　寅，木也，其禽虎，戌，土也，其禽犬，丑、未亦土也，丑禽牛，未禽羊，木胜土，故犬与牛羊为虎所服；亥，水也，其禽豕，巳，火也，其禽蛇，子亦水也，其禽鼠，午亦火也，其禽马，水胜火，故豕食蛇，火为水所害，故马食鼠屎而腹胀。然亦有不相胜者。午，马也，子，鼠也，酉，鸡也，卯，兔也，水胜火，鼠何不逐马？金胜木，鸡何不啄兔？亥，豕也，未，羊也，丑，牛也，土胜水，牛羊何不杀豕？巳，蛇也，申，猴也，火胜金，蛇何不食猕猴？猕猴，畏鼠者也，啮猕猴者，犬也。鼠，水，猕猴，金也，水不胜金，猕猴何故畏鼠？戌，土也，申，猴也，土不胜金，猴何故畏犬？十二辰之禽以气性相克则尤不相应。大凡含血之虫相服，至于相啖食者，以齿牙钝利、筋力优劣自相胜服也。
　　论人元司事
　　夫一气浑沦，形质未离，熟为阴阳？太始既肇，裂一为三，倏息乃分，天得之而轻清为阳，地得之而重浊为阴，人位乎天 地之中，禀阳阴冲和之气。故此轻清者为十干，主禄，谓之天元，重浊者为十二支，主身，谓之地元，天地多正其位，成才于两间者，乃所谓人也。故支吕所藏者主命，谓之人元，名为司事之神，以命术言之为月令。如正月建寅，寅中有艮土用事五日，丙火长生五日，甲木二十日；二月建卯，卯中有甲木用事七日，乙木二十三日；三月建辰，辰中有乙木用事七日，壬水墓库五日，戊土一十八日；四月建已，已中有戊土七日，庚金长生五日，丙火一十八日；五月建午，午中丙火用事七日，丁火二十三日；六月建未，未中有丁火用事七日，甲木墓库五日，已土一十八日；七月建申，申中有坤土用事五日，壬水长生五日，庚金二十日；八月建酉，酉中有庚金用事七日，辛金二十三日；九月建戌，戌中有辛金用事七日，丙火墓库五日，戊土一十八日；十月建亥，亥中有戊土五日，甲木长生五日，壬水用事二十日；十一月建子，子中有壬水用事七日，癸水二十三日；十二月建丑，丑中有癸水用事七日，庚金墓库五日，已土一十八日。此十二支按十二月各藏五行为人元，以配四时则春暖秋凉冬寒夏热，如环无端，终而复始，岁功毕而成一年。
　　论四时节气
　　卦气正月为泰，天气下降，当为雨水；二月大壮，雷在天上，当为惊蛰，先雨水而后惊蛰，亦宜也，惊蛰者，万物出乎震，震为雷也；清明者，万物齐乎巽，巽为风也，巽洁齐而曰清明，清明乃洁齐之义；谷雨三月中，自雨水后土膏脉动，至此又雨，则土脉生物，所以滋五谷之种也；小满四月中，先儒云：小雪后阳一日生一分，积三十日，生三十分而成一昼，为冬至，小满后阴生亦然。至若三月中谷雨，五月中芒种，此二气独指谷麦言，谷必原其生之始，谷种于春，得木之气，残于秋，金克木也；麦必要其成之终，麦种于秋，得金之气，成于夏，火克金也；六月节小暑，六月中大暑，六月中暑之极，故谓大，然未至于大则犹为小也；七月中处暑，七月暑之终，寒之始，大火西流，暑气于是乎处矣，处者，隐也，藏伏之义也；白露八月节，寒露九月节，秋木属金，金色白，金气寒白者，露色，寒者，露之气，先白而气始寒，固有渐也，九月中霜降露寒，始结为霜也；立冬后曰小雪、大雪，寒气始于露，中于霜，终于雪，霜之前为露，霜由白而始寒，霜之后为雪，雪由小而至大，皆有渐也；至小寒大寒，《幽风》云：“一之日徉发，二之日栗烈”，徉发风寒，故十一月之余为小寒，栗烈气寒，故十二月之终为大寒也。
　　大抵合而言之，上半年主长生，曰雨曰雷曰风，皆生之气，下半年主生成，曰露曰霜曰雪，皆成之气。下半年言天时，不言农时，农时莫急于春夏也。
　　论五行旺相休囚死并寄生十二宫
　　盛德乘时曰旺。如春木旺，旺则生火，火乃木之子，子乘父业，故火相；木用水生，生我者父母，今子嗣得时，登高明显赫之地，而生我者当知退矣，故水休。休者，美之无极，休然无事之义。火能克金，金乃木之鬼，被火克制，不能施设， 故金囚；火能生土，土为木之财，财为隐藏之物，草木发生，土散气尘，所以春木克土则死。夏火旺火，生土则土相，木生火则木休，水克火则水囚，火克金则金死。六月土旺，土生金则金相，火生土则火休，木克土则木囚，土克水则水死。秋金旺，金生水则水相，土生金则土休，火克金则火囚，金克木则木死。冬水旺，水生木则木相，金生水则金休，土克水则土囚，水克火则火死。
　　观夏月大旱，金石流，水土焦。六月暑气增，寒气灭；秋月金胜，草木黄落；冬月大寒太冷，水结冰，火气顿减，其旺其死，概可见矣。盖四时之序，节满即谢，五行之性，功成必复，故阳极而降，阴极而升，日中则昃，月盈则亏。此天之常 道也。人生天地，势积必损，财聚必散，年少反衰，乐极反悲。此人之常情也。故一盛一衰，或得或失，荣枯进退，难逃此理，经云：人虽灵于万物，命莫逃乎五行。斯言尽矣。
　　五行寄生十二宫：长生、沐浴、冠带、临官、帝旺、衰、病、死、墓、绝、胎、养，循环无端，周而复始，造物大体与人相似，循环十二宫亦若人世轮回也。《三命提要》云：“五行寄生十二宫，一曰受气，又曰绝，曰脆，以万物在地中未有其象，如母腹空，未有物也；二曰受胎，天地气交，氤氲造物，其物在地中萌芽，始有其气，如人受父母之气也；三曰成形，万物在地中成形，如人在母腹成形也；四曰长生，万物发生向荣，如人始生而向长也；五曰沐浴，又曰败，以万物始生，形体柔脆，易为所损，如人生后三日以沐浴之，几至困绝也；六曰冠带，万物渐荣秀，如人具衣冠也；七曰临官，万物既秀实，如人之临官也；八曰帝旺，万物成熟，如人之兴旺也；九曰衰，万物形衰，如人之气衰也；十曰病，万物病，如人之病也；十一曰死，万物死，如人之死也；十二曰墓，又曰库，以万物成功而藏之库，如人之终而归墓也。归墓则又受气，胞胎而生。”
　　凡推造化，见生旺者未必便作吉论，见休囚死绝未必便作凶言。如生旺太过，宜乎制伏，死绝不及，宜乎生扶，妙在识其通变。古以胎生旺库为四贵，死绝病败为四忌，余为四平，亦大概言之。
　　论遁月日时
　　夫命以年为本为父，月为兄弟僚友，日为主为妻为己身，时为子孙为帝产为平生荣辱之首。又曰年为根，月为苗，日为花，时为实，故苗无根不生，实无花不结。所以遁月从年，遁时从日。遁月即甲己之年，正月起丙寅，二月丁卯，顺行十二月。
　　古歌曰：甲已之年丙作首，乙庚之岁戊为头，丙辛之岁寻庚上，丁壬壬位顺行流，更有戊癸何处起？甲寅之上好追求。
　　遁时如甲子日子时生人即甲己，还加甲，便知子时乃甲子，丑时乃乙丑，顺行十二时。
　　古歌曰：甲己还加甲，乙庚丙作初，丙辛从戊起，丁壬庚子居，戊癸何方发？壬子是直途。
　　月时之法，取天干合数，阴阳之配也。既取合数，自生化数，月则取生，时则取克。假如甲己化土，火生土故，月起丙寅；水克土故，时起甲子。月遁起寅，人生于寅之义，东作方兴之时也；时遁起子，天开于子之义，一阳方生之候也。究而言之，则皆相生而转，循环无端焉。盖上古历元年甲子，月甲子，日甲子，时甲子，甲己起，甲子祖于此也。有甲子则乙丑、丙寅顺布十二宫，阳生阳，阴生阴，相间一位，同类为夫妇。是起月之法，不外起时之中矣。
　　论年月日时
　　凡论人命，年月日时排成四柱，遁月从年，则以年为本，遁时从日，则以日为主。古法以年看，子平以日看，本此。如人本木而得卯月以乘之，主金而得酉时以乘子，谓之本，主乘旺气；如本水而得甲申、丙子、壬戌、癸亥月；主火而得丙寅、戊午、甲辰、乙已时；本木而得己亥、辛卯、甲寅、庚寅月，主金而得辛已、癸酉、庚申、壬申时，谓之本，主还家； 本木而得癸未月，主金而得乙丑时；木水而得壬辰月，主火而得甲戌时，谓之本，主持印。四位如此，更吉神往来，凶煞回避，谓之本主得位，本胜于主者多得祖荫，主胜于本者当自卓立，本主两强，富贵双全。四柱中更抑扬归中，无太过不及，方作好命，有一位不及，必主蹇滞，然诸家命术皆云好年不如好月，好月不如好日，好日不如好时，大率以年则统乎一岁，月则该乎三十，而时日为得之。独不知得日时之吉而月不应，反为无用，况用神多取诸月，是月又可轻乎？唐李虚中独以日干为主，却以年月时合看生克制化，旺相休囚，取立格局。此发前贤所未发，故今术家宗之。
　　又曰年为太岁，主人一生祸福，如当生太岁，是金是木，要日月相生相应，造化和顺，则根基牢固，一生卓立成就。众支干五行不顺反克，冲破为伤，本主无寿，被形带煞。及生，月日时者主损木气，破伤祖业，六亲冷淡蹇滞之命也。月为运 元，行运从月逮起，若日时是本生年之福，宜归运元生旺处以扶助之，故官印贵人，禄马财星宜在运元生旺处为佳；若日时是本生年之祸，宜归运元剥克处以潜济之。故土多窒塞，宜归运元疏通处；水多泛滥，宜归运元归宿处；火多暴露，宜归运元晦息处；金木太强，宜归运元沈潜处。或运元集生时之福，或运元发福于生时，日者三阳之会，帝皇之象，时者近侍之臣，以亲帝座，而时日有君臣庆会，天地德合。或年月日时四位纳音生旺之气，或四位禄与福贵气聚于时上，谓之四位集福于帝座；或时倒揭，旺气秀气散在诸位，而诸位乘吉会之气者，谓之帝座发福于四位。夫集福于帝座则以纯厚忠信为心，发福于四位则以聪明端直自进。若近侍之臣切忌土火金气太旺，不能久住，水木清奇多是翰林。年月发福处，不要生时破坏，败坏处仍要生时解释。
　　由是论之，年月日时均重，而时为尤重。人命贵贱、寿夭、穷通、得丧只在生时之辨。时有八刻，有初正末气不同，须细 察之。
　　《定真论》曰：伤年不利父，伤月不利兄弟，亦主初年艰辛，伤日不利己身，名折腰煞，伤时不利子孙，亦无结果。若年生日月时三位谓之上生下，主损本气，兼破祖业；时上生日月年谓之下生上，主增福德。若上生下得丑行相逢，乘生福气，亦作好命看，若相乘生祸，则不佳。四柱纯粹，无刑冲破害，空亡死绝，更有福神互为之助方为吉命，反此则凶。
　　论胎元
　　夫胎者，受形之始，故易干知太始，以形言也；月者，成气之时，故传曰积日以为月，以气言也。今谈命或不以胎月为重，殊不思胎月是四柱之根苗，日时虽为紧，若不犯破胎月，或乘旺气禄马之处则为福尤多，或日时之吉而为胎月所犯，则吉亦归无用。是胎月最为枢要。
　　胎元之取，唯有一法，以当生前三百日为十月之气，乃是受胎之正，譬甲子日生便以甲子为受胎之日，盖五六计三百日，看其生日在何月中有，则闰在其中矣。且如戊子生人甲寅月乙丑日，须于半月前十月或十一月内，寻当生乙丑日，乃是三百日之正胎。
　　论坐命官
　　神无庙无所归，人无室无所栖，命无宫无所主，故有命宫之说，不然流年星辰，为凶为吉，以何凭据？
　　此法看是何月生人坐于何时，然后方定命坐何宫。先将所生之月从子上起正月，亥上二月，戌三，酉四，申五，未六、午七，已八，辰九，卯十，寅十一，丑十二，逆行十二位，次将所生之时加于所生之月，顺行十二位，逢卯即安命宫，假令甲子年三月生人得戌时，却将正月加子，二月在亥，三月在戌为止，又将戌时加在戌上、亥上、亥子上、子丑上、丑寅上、寅卯上、卯逢卯便是，即命坐卯宫是也。仍随甲子年起，亦如起月之法。甲已之年丙作首，乃丁卯宫也。次看三方并本命流干犯何星凶吉推之。
　　论大运
　　夫运者，人生之传舍。探命之说先以三元、四柱、五行、生死、格局致合以定根基，然后考究运气，协而从之以定平生之吉凶也。古人以大运则一辰十岁，折除以三日为年者何？盖一月之终，晦朔周而有三十日，一日之终，昼夜周而有十二时；总十年之运气，凡三日有三十六时，乃见三百六十日为一岁之数；在一月之中有三百六十时，折除节气，算计三千六百日为一辰之十岁也。天论折除之法必用生者日历。过日时数，其节气之数。阳男阴女，大运以生日后未来节气日时为数，顺而行之；阴男阳女，大运以生日前过去节气日时为数，逆而行之。假如甲子阳男十二月二十四日已时生，是月也二十九日申时立春，阳男数以未来之日，自二十四日已时至二十五日已时方是一日之实数，至二十九日申时正得五日三时之节气，实历过六十三日折除，过六十三时折除，计六百三十日，乃一岁奇九月之大运；起于丁丑，必自十二月生日后，实经历过二十有一之日，月运方移宫，是越三岁九月之内，方是甲子十二月生，行一岁奇九月之大运也。
　　凡行运，在干兼用地支之神，在支则弃天干之物。盖大运重地支，故有行东方、南方、西方、北方之辨损。用神者欲运制之益，用神者欲运生之身。弱欲运引进旺乡；官欲运生，不欲运伤；煞欲运制，不欲运助。财欲运扶，不欲运劫；印欲运旺，不欲运衰；食欲运生，不欲运枭绝。更看四柱强弱何如，原有原无，原轻原重。如木人用金为官，阳男运出未入申，阴男运出亥人戌；金人用木为财，阳男出丑入寅，阴男出已入辰，俱向禄临马。原有官，行官运发官；原有财，行财运发财；原有灾，行灾运发灾。更看当生年时得气浑浅，四柱得气深，迎运便发，得气浅，须交过运始发，得其中气，运至中则发。
　　凡行运，长生主有创建作新之事；到临官、帝旺，主兴盛快乐，发福进财，生子骨肉之庆；到衰病之乡，多退败、破财、疾病等事；到死绝乡，主骨肉死丧，自身衰祸钝闷，百事蹇塞；到败运，主落魄懒惰，酒色昏迷；到胎库成形、冠带之乡，百事得中，安康平易。凡行运至夹贵、华盖、贵人，六合上，及乘生旺气者，皆主善庆，仍须察当生根基，十分则应五分，生时则应十分，福与灾同；凡行运至临官、帝旺上，太岁持之，官员主荐事改秩之喜中。
　　论小运
　　夫大运司十年之休咎，小运掌一岁之灾祥，是小运者补大运之不足而立名也。古人以男起丙寅顺行，女起壬申逆行，一定而不可易也。解者谓男之阳火，元气起戊子，三十丁已，十月至丙寅，此木生火；女之阴水，元气起庚子，二十辛已，十月至壬申，为金生水，此其数也。
　　醉醒子以为男女小运皆由时生而行之，逆顺亦以年定。如阳命阳年甲子时生堕地，即行乙丑，二岁丙寅，一位一年，周而复始，阴命阳年逆行亦然。尝试用之，屡验，亦要与大运及柱中用神日主较量吉凶。童限未交大运，专用此法；行死绝煞旺之宫，必有危难。先详八字衰旺喜忌，然后以此参之，无不中矣。今之谈命者只以大运为用，殊不知小运亦有紧关。大运虽吉，其小运不通，未可便言吉利；大运虽凶，其小运却吉，未可便作凶推。此小运又名行年，不可不究。
　　论太岁
　　夫太岁者，乃一岁之主宰，诸神之领袖。其说有二：如四柱中生年曰当生太岁，如逐年轮转曰游行太岁。当生太岁乃终身之主，其理已论于前；其逐年太岁游行十二宫，定一年之祸福，为四时之吉凶。盖太岁如君也，大运如臣也。如君臣和悦，其年则吉；若值刑战，其年则凶。经运：岁伤日干，有祸必轻；日犯岁君，灾殃必重。此又分言：岁君伤日者，如庚年克甲日为偏官，譬君治臣，父治子，虽有灾晦，不为大害，何则？上治其下，顺也，其情尚未尽绝；日犯岁君，如甲日克戊年为偏财，譬臣其君，子其父，深为不利，何则？下凌上，逆也，其凶决不能免。若五行有救，四柱有情，如甲日克戊年，四柱原有庚申金，或大运中，亦有将甲木制伏纯粹。不能克戊土为有救；如大运并四柱有一癸字与戊相合为有情。经云：壬以癸妹配戊，凶为吉兆。
　　又有真太岁、征太岁之说。经云：生时相逢真太岁。假如甲子生人又见甲子年，谓之真太岁，又名转趾煞，要大运日主与太岁相和相顺，其年则吉；若值刑冲破害，与太岁互相战克则凶。如癸已日逢丁亥流年；日干支冲克太岁曰征，运干支伤冲太岁亦曰征，太岁干支冲日干支亦曰征，其年则凶，灾祸未免。又如甲子流年又是甲子运，谓之岁运并临，独羊刃、七煞为凶，财、官、印绶亦吉。又如甲子日见甲子太岁，谓之日年相并，如君子得之，谓之君臣处会，其年利奏对，有面君之喜，若当省士人得之，有登荐仕进之象，又要与岁君帝座和协，方为奇特；若是常俗小人遇之，最为不善，若生时相和，为灾稍轻。故经云：太岁当头立，诸神不敢当，若无官事扰，定主见重丧。此之谓与！更加以勾林、元亡、咸池、孤苦、宅墓、病死、官符、丧吊、白虎、羊刃、暴败、天厄诸凶煞并临，祸患百出，甚者死。
　　假如甲日见戊年太岁，甲又生寅卯亥未，年月日时又重见甲乙字并克，戊年柱中无庚辛已酉丑金局制木，丙丁火局焚木者，太凶。如一命戊辰、戊午、戊戌、甲寅，羊刃倒戈，遇壬申年四月，项生恶疮，头将堕死；又一命乙丑、乙亥、壬申、 乙已，运行辛未、丙寅，日干之壬克太岁之丙，日支之庚申克太岁之寅甲，又寅刑已，已刑申，刑寅，行辛未运，合太岁之木局伤官，皆不为吉，其年甲午火旺战克，故死非命。
　　大抵日犯岁君，在五阳干则重，在五阴干则轻，若日干是天月德。太岁是用神则无咎，而反有获；天冲地击，柱中原有， 流年再遇，亦无大咎；若太岁克当生时，或时克太岁，亦主有灾，却以子位断之。
　　总论岁运
　　夫太岁者，年中天子，一岁诸神煞之尊；统正方位，四送六气，迁运四时以成岁功，至尊无上，若人遇克冲压伏，皆为不详之兆。运者协和二十四气，般运一生休咎，扶持四柱，辅弼三元，运与流年二者相为表里，乃人命祸福死生所系，岁用天元，运用地支，凡行好运而日干伤流年天元，为福轻；若行不好运及脱财官运而日干伤岁干，为祸重，若是已发之命，祸患立至，凡行不好运，未可便言衰绝，大要知已发未发，其气数已过未过言之。行运以生月为运元，最怕行运与太岁冲克，若岁运冲月必祸；若岁运与日相对，谓之返吟，岁运压日，谓之伏吟，二者不利六亲，非横破财，不为吉兆。凡岁运吉凶，当生天元，或支中原无官星，天元有正官或原有偏官制伏太过，运遇天元官星，亦可发福；支无财而运干是财，亦可发财；支无煞而运干是煞，亦足为祸。
　　晦气者，乃不明之象，昏昧之道也，即甲已乙庚之例，以合则晦也，日干与时干不宜与太岁元天元合，合则名为晦气。又要分日干合太岁，如甲日已年之例，太岁合日干，如已日甲年之例。甲合已灾重，已合甲灾轻，岁位近者灾重，远者灾轻，如岁在日前五辰而遇合，谓之太岁入宅，晦气临门，主灾厄。
　　大运不宜与太岁相克相冲，尤忌运克岁，与日犯同，主破耗丧事，有贵人禄马解之稍吉，八字有救无虞。
　　论十干合
　　夫合者，乃和谐之义，如阳见阳，二阳相竞则为克，阴见阴，二阴不足则为克，唯阴见阳，阳见阴为合，亦如男女相合而成夫妇之道。
　　东方甲乙木畏西方庚辛金克。甲属阳为兄，乙属阴为妹，甲兄遂将乙妹嫁金家，与庚为妻，所以乙与庚合。
　　南方丙丁火畏北方壬癸水克。丙属阳为兄，丁属阴为妹，丙兄遂将丁妹嫁水家，与壬为妻，所以丁与壬合。
　　中央戊己土畏东方甲乙木克。戊属阳为兄，己属阴为妹，戊兄遂将己妹嫁木家，与甲为妻，所以甲与己合。
　　西方庚辛金畏南方丙丁火克。庚属阳为兄，辛属阴为妹，庚兄乃将辛妹嫁火家，与丙为妻，所以丙与辛合。
　　北方壬癸水畏中央戊己土克。壬属阳为兄，癸属阴为妹，壬兄乃将癸妹嫁土家，与戊为妻，所以戊与癸合。
　　甲与己何名为中正之合？甲，阳木也，其性仁，位处十干之首，己，阴土也，镇静淳笃，有生物之德，故甲己为中正之合。带此合主人尊崇重大，宽厚平直。如带煞而五行无气则多嗔好怒，性梗不可屈。
　　乙与庚何名为仁义之合？乙，阴木也，其性仁而太柔，庚，阳金也，坚强不屈则刚柔相济，仁义兼资。故主人果敢有守， 不惑柔佞，周旋唯仁，进退唯义。五行生旺则骨秀形清，若死绝带煞则使气好勇，体貌不扬，自是非人。甲己、乙庚之合，妇人不忌。
　　丙与辛何名为威制之合？丙，阳火也，辉赫自盛，辛，阴金也，克刃喜煞。故丙辛为威制之合。主人仪表威肃，人多畏惧，酷毒，好贿喜淫，若带煞或五行死绝则寡恩少义，无情之人。妇人得之，与天中、大耗、咸池相并者，貌美声卑，夭冶而淫。
　　丁与壬何名为淫慝之合？壬者，纯阴之水，三光不照，丁者，藏阴之火，自昧不明。故丁壬为淫慝之合。主人眼明神娇，多情易动，不事高洁，习下无去，枕欢溺色，于我则吝，于彼则贪，若五行死绝或带煞，见咸池、大耗、天中自败，有淫污家风之丑；亲厚小人，侮慢君子，贪婪妄作，必胜而后已。妇人淫邪奸慝，易挑易诱，多招玷辱，或年高而嫁少夫，或年幼而配老夫，或先贱而后良，或先良而后贱。
　　戊与癸何名为无情之合？戊，阳土也，是老丑之夫，癸，阴水也，是婆娑之妇，老阳而少阴，虽合而无情，主人或好或丑，如戊得癸则娇媚，姿美得所，男子娶少妇，妇人嫁美夫；若癸得戊则形容古朴，老相俗尘，男子娶老妻，妇人嫁老夫。
　　论进交退伏
　　阎东叟云：以十干为四候，十五日为一候，十二日为进神候，外三日为交退伏神候。故甲子为第一进神，则丙子、丁丑、 戊寅为交退伏神；己卯为第二进神，则辛卯、壬辰、癸巳为交退退伏神；甲午为第三进神，则丙午、丁未、戊申为交退伏神；己酉为第四进神，则辛酉、壬戌、癸亥为交退伏神。值进神则发迹亨快，值交神则庶事不谐，值退神则官资降黜，值伏神则所作滞留。
　　论十干化气
　　复阳子曰：“十干合而化者，阴阳之配，夫妇之道也。”遇六合，合遁三则化。以五子余数至已上得合；既合，遁虎统龙，龙主阳，得司天而成变化者也。子者，坎之位，天一生水媾精之象，胎娠阳中。故男子从子左行三十至巳，阳也，故三十而娶，女子从子右行二十至巳，阴也，故二十而嫁。此人事合五行之造化，讵可过于此期哉？
　　东壬子，至丁巳六数。故丁与壬合，丁壬化木。甲德统龙。
　　南戊子，至癸巳六数。故戊与癸合，戊癸化火。丙德统龙。
　　西庚子，至乙巳六数。故乙与庚合，乙庚化金。庚德统龙。
　　中甲子，至己巳六数。故甲与己合。甲己化土。戊德统龙。
　　北丙子，至辛巳六数。故丙与辛合，丙辛化水。壬德统龙。
　　甲己之岁，戊德统龙以土，司化钧天土气；乙庚之岁，庚德统龙以金，司化颢天金气；丙辛之岁，壬德统龙以水，司化玄天水气；丁壬之岁，甲德统龙以木，司化苍天木气；戊癸之岁，丙德统龙以火，司化炎天火气。统龙天德，上下临御以成变化，品汇咸亨。故丙遇辛，得申子辰而奋发；乙遇庚，得已酉丑而掀轰；丁遇壬，得亥卯未而清贵；戊遇癸，得寅午戌而荣显；甲遇己，得辰戌丑未而旺相。是以五运以五宫为正庙，我入母宫为福德，我入子宫为漏泄，我入鬼宫为刑伤，我入妻宫为财帛；子反能克制于凶煞，仍究煞气制之。所以五运造化无穷，唯生克制化。
　　三车以甲己年遁起，丙寅至戊辰三数，数至三则变化，辰为龙，亦能变化，故甲己、乙庚、丙辛、丁壬、戊癸随其所属天干而得其气。又曰：甲己丙作首，丙属火，火生土，故化土。余例推。其说不外前理。
　　大凡化气，只取日干而言配合之神。或年月与时皆可用，但要日辰得旺气于时；若不得月中旺气，只时上旺气，亦可；尚得月中旺气而时上不乘旺气则不可；若月与日时俱得旺气，方为全吉。
　　甲己化土，非辰戌丑未月不化，其次午月亦化，有戊字间之则不化，名曰妒合。凡辰戌丑未生人，柱有已亥为受气临官， 至晚年不吉，有官夺官，有财夺财。夫受气临官，长生第四位也，以干为主，双犯则应，余月不应，又曰：甲己化土，切要木为官，得亥卯、亥未为官，戊癸气为福，忌见丁壬日时。
　　乙庚化金，非已酉丑月不化，其次七月亦化，有甲字间之则不化，名曰妒合。凡已酉丑生人，柱有庚申为受气临官，晚年不佳。又曰：乙庚化金，切要火为官，故喜丙丁己午甲己为福，忌见戊癸日时。
　　丙辛化水。非申子辰月不化，其次十月亦化，柱有丁字不化，名曰妒合。凡申子辰生人见癸亥，名曰受气临官，亦主晚年不佳。又曰：丙辛化水，切要土为官，得辰戌丑未为官，乙庚为福，忌见甲己日时。
　　丁壬化木，非亥卯未月不化，其次正月亦化，柱有丙字不化，名曰妒合。亥卯未生人见甲寅，名曰受气临官，晚年不佳。 又曰：丁壬化木，切要庚辛申酉为官，丙辛为福，忌见乙庚日时。
　　戊癸化火，非丙午戌月不化，其次四月亦化，柱有己字不化，名曰妒合。凡寅午戌生人见丁已为受气临官，晚年不佳。又曰：戊癸化火，切要壬癸亥子为官，丁壬为福，忌见丙辛日时。
　　甲己化土，喜戊辰时生，四季月其土成象，柱中生旺，有气为上。不可见火，见火则虚，见木气则克坏。是甲己日怕丙丁时，余月喜丙。乙庚化金，喜庚辰时生，申酉月其金成象。喜戊土相生，甲己为福。不喜死败，故此月有乙庚日怕子寅时。丙辛化水，喜壬辰时生，亥子月其水成象。爱庚字相生之气，乙庚为福。故此月有丙辛日怕卯已时。丁壬化木，喜甲辰时生，寅卯月其木成象。喜丙辛为福。故此月有丁壬日怕午申时。戊癸化火，喜丙辰时生，已午月其火成象。爱甲字相生，丁壬为福。怕卯酉日时，若犯戊已，是火见土，即暗伏不明。丙寅辛卯、丙辰辛卯、庚申乙酉、庚戌乙酉、己亥甲子，己丑甲子，癸已戊午、癸未戊午、戊子癸丑、戊寅癸丑、酉甲戌、己亥天戌、乙已庚辰、乙卯庚辰、壬午丁未、壬申丁未，以上地支相连，是同气也，故为正化。
　　有转角进化。干合中见支辰，四角相顺连，如甲辰见己已之类。日时遇之，成立功名不难。有转角退化。干合中见支午，四角相返连，如甲午见己已之类。日时遇之，功名差晚，到好处多退减，岁运逢之亦歇灭。
　　有座下自化，乃壬午、丁亥、戊子、甲午、辛已、癸已，丁禄在午，壬与丁合，壬禄在亥，丁与壬合之例。壬午、丁亥为福最深，戊子聪明，辛已权谋，甲午亦作小亨，癸已贵中有酒色之疾。
　　论支元六合
　　夫合者，和也，乃阴阳相和，其气自合。子寅辰午申戌六者为阳，丑卯已未酉亥六者为阴，是以一阴一阳和而谓之合。子合丑，寅合亥，却不子合亥，寅合丑，夫何故？造物中虽是阴阳为合，气数中要占阳气为尊，子为一阳，丑为二阴，一二成三数；寅为三阳，亥是六阴，三六成九数；卯为四阳，戌是五阴，四五得九数；辰为五阳，酉为四阴，五四得九数；巳为六阳，申为三阴，六三得九数；午为一阳，未为二阴，一二得三数。子丑午未各得三者，三生万物，余皆得九者，乃阳数极也。
　　夫合有合禄、合马、合贵之说。珞录子云：是从无而立有，谓见不见之形也。从无立有，喻如甲生人以寅为禄，不见寅而见亥，谓之合禄；寅生人以申为马，不见申而见巳，谓之合马；甲戌庚人以丑未为贵，不见丑未而见子午，谓之合贵。经云：明合不如暗合，拱实不拱虚。此之谓也。《天元变化书》 云：子合丑福轻，丑合子福盛；寅合亥福清，亥合寅福慢；戌合卯福虚，卯合戌福厚；辰合酉福弱，酉合辰大利；午合未福慢，未合午大利；已合申福慢，申合巳官气盛。如甲午辛未只是身旺，却命禄弱，如乙未壬午虽禄弱粗得。又曰：男子忌合绝，女人忌合贵。
　　论支元三合
　　或以三合者，如人一身之运用也。精乃天之元，气乃神之本，是以精为气之母，神为气之子，子母相生，精气神全而不散之为合。盖谓支属人元，故以此论之。如申子辰，申乃子之母，辰乃子之子，申乃水生，子乃水旺。辰乃水气，生即产， 旺即成，库即收，有生有成有收，万物得始得终，乃自然之理，故申子辰为水局。若三字缺一则化不成局，不可以三合化局论。盖天地间道理，两则化，一阴一阳之谓也，三则化，三生万物之谓也。已酉丑、寅午戌、亥卯未皆然。五行不言土者，四行皆赖土成局，万物皆归藏于土故也；若辰戌丑未全自作土局论。
　　凡命有合，要得局为佳。假令丙丁生人见亥卯未印、已酉丑财为得局，见寅午戌火为本局，申子辰水为官局，辰戌丑未土为伤局。又如丙人见已酉丑，丁人见寅午戌为三位禄格，谓丙以已为禄，丁以午为禄，酉丑合已，寅戌合午故也。《珞录子》云：“禄有三会”。 《壶中子》云：“得一分三，折月中之仙桂”。此之谓也。余仿此例。
　　凡六合三合入命，主人形容姿美，神气安定，好生恶死，心地平直，周旋方便，聪慧疏通。如相生合者，举事多遂，更有福神来往，则福愈厚，一生平易，多艺多才，言和貌悦，不较是非，福祸扶持，人多见怜；如相克合者，难事而易悦，多是定计，动多招损，更有凶煞相兼，横事勾连，惊暴之灾，不致深咎；死绝合者，主人有为未尝遂意，威武不重，精神俗陋，招人鄙薄，志卑气窄，爱小人恶君子，习下自贱，一生少得称怀；与建禄合者，多横财、意外名望之福；正印贵人合，得天恩贵人提携之福；食神合，衣禄丰余，饮食厚给；大耗合，无礼貌，言情行浊，厚于贱人，侮慢君子；咸池并，奸恶私通，不良贪污之行；与官符并，多招形狱，词讼旁牵，暗昧是非；天空并，动无成实，贱人欺诒。妇人大忌合中带煞，咸池玷行淫声，大耗必致淫奔，中有贵禄者，自贱而贵也。大率合吉神则吉，合凶神则凶。
　　论将星华盖
　　将星者，如将札中军也，故以三合中位谓之将星；化盖者，喻如宝盖，天有此星，其形如盖，常覆乎大帝之座，故以三合 底处得库谓之华盖。凡将星常欲吉星相扶，贵煞加临乃为吉庆。
　　《理愚歌》云：将星若用亡神临，为国栋梁臣。言吉助之为贵，更夹贵库墓纯粹而不杂者，出将入相之格也，带华盖、正印而不夹库，两府之格也；只带库墓而带正印，员郎以上，既不带墓又不带正印，止有华盖，常调之禄也；带华印而正建驿马，名曰节印，主旌节之贵；若岁干库同库为两重福，主大贵。
　　凡人命得华盖，多主孤寡，总贵亦不免孤独，作僧道艺术论。
　　《理愚歌》云：
　　华盖虽吉亦有妨，或为孽子或孤孀。填房入赘多阙口，炉钳顶笠拔缁黄。
　　又云：
　　华盖星辰兄弟寡，天上孤高之宿也；生来若在时与胎，便是过房庶出者。
　　论咸池
　　《淮南子》曰：“日出扶桑，入于咸池。”故五行沐浴之地，名咸池。是取日人之义，万物暗昧之时。寅午戌卯、已酉丑午、申子辰酉、亥卯未子即长生第二位沐浴之宫是也。一名败神，一名桃花煞，其神之奸邪淫鄙，如生旺则美容仪，耽酒色，疏财好欢，破散家业，唯务贪淫；如死绝，落魄不检，言行狡诈，游荡赌博，忘恩失信，私滥奸淫，靡所不为；与元辰并，更临生旺者，多得匪人为妻；与贵人建禄并，多因油盐酒货得生，或因妇人暗昧之财起家，平生有水厄、痨瘵之疾，累遭遗失暗昧之灾。此人入命，有破无成，非为吉兆，妇人尤忌之。
　　咸池非吉煞，日时与水命遇之尤凶。
　　论六害
　　因昼夜阴阳之气感而六合。因六合而生六害，因六害而忌昼夜阴阳之气。六害者，十二支凌战之辰也。
　　子未相害者，谓未旺土，亥子旺水，名势家相害。故子见未则为害。
　　丑午相害者，谓午以旺火凌丑死金，名官鬼相害。故丑见午，而午更带丑干之真鬼则为害尤甚。
　　寅巳相害者，谓名恃临官擅能而进相害，若干神往来有鬼者尤甚，况刑在其中，尤不可不加减灾福言之。
　　卯辰相害者，谓卯以旺木凌辰死土，此以少凌长相害。故辰见卯，而卯更带辰干真鬼则其害尤甚。
　　申亥相害者，谓名恃临官，竞嫉才能，争进相害。故申见亥，亥见申均为害，更纳音相克者重。
　　酉戌相害者，谓戌以死火害酉旺金，此嫉妒相害，故酉人见戌则凶，戌人见酉无灾；若乙酉人得戊戌，乙为真金，戊为真火，为害尤甚。
　　六，六亲；害，损也。犯之主六亲上有损克，故谓六害。子未直上穿心，与冲合恩未结而仇巳生，乃曰害。如子生人畏午冲，而未却去合午；丑畏未冲，而午却去合未；寅畏申冲，而巳合申；卯畏酉冲，而辰合酉；申畏寅冲，而亥合寅。酉畏卯冲，而戊合卯，所以皆为害也。
　　凡人带此，再见羊刃、劫煞、官府，为灾尤甚。寅巳、亥申值生旺则主神洁貌俊，好争夺，喜激作；值死绝则多谋少成，学人做事，兀兀趋进不厌。入贵格则有操守，善机权；入贱格则多诈、爱贫、鄙吝。卯辰、午丑如生旺，主好胜多怒，严毅不忍；死绝主毒害、伤惨、倾覆之事。入贵格则主大权，司刑典狱；入贱格则谋生于不义之地。子未生旺、死绝皆不利六亲骨肉。入贵格多妻妾之累，入贱格孤独无倚。戌酉如生旺，不容物，多刚戾；死绝酷狠，憎善妒能。入贵格罗怯无辜，结构入讼，颇多奸佞，入贱格残害、阴狡、性佞、不良。
　　凡六害入命，大率主妨害孤独，骨肉参商，财帛淡泊，女命尤忌；兼起命宫，看之落何宫，分逐宫详断，《珞禄子》云：六害之徒，命有七伤之事。歌诀曰：六害之人忌日时，老年残疾苦何依；又逢羊刃神相蚀，不中锋芒虎亦欺。可见命犯六害，大忌干支相伤，日时上最紧，身命宫次之，便是贵格，贵自贵，害自害，两不相掩。
　　论三刑
　　《阴符经》曰：恩生于害，害生于恩；三刑生于二合，亦如六害生于六合之义。如申子辰三合加寅卯辰三位，则申刑寅，子刑卯，辰见辰自刑；寅午戌加巳午未，则寅巳，午见午自刑，戌刑未；巳酉丑加申酉戌，则巳刑申，酉见酉自刑，丑刑戌；亥卯未加亥子丑，则亥见亥自刑，卯刑子，未刑丑。合中生刑，犹人夫妇相合而反致刑伤。造化人事，共理一而巳矣。
　　或曰：三刑之法，以数起之。皇极中天，十为煞数，积数至十则悉空其数，天道恶盈满则覆。故数自卯顺至子，子逆至卯，极十数而为无礼之刑；寅逆至巳，巳逆至申，极十数而为无恩之刑；丑顺至戌，戌顺至未，极十数而为恃势之刑。七则冲，十则刑，六则合，一理之自然也。
　　寅巳申何以谓之无恩？盖寅中有甲木刑巳中戊土，戊以癸水相合为要，则癸水者，甲木之母也；戊土既为癸水之夫，乃甲之父也，彼父而我刑之，恩斯忘矣。巳中之丙刑申中之庚，申中之庚刑寅中之甲，准此同义。又云：寅有生火刑巳上生金，巳上寄生之土刑申上长生之水，申中生水刑寅中生火。不恤所生，遥相克制，故曰无恩。生旺主人持重少语，寡欲无情，多招失义忘恩之扰；死绝则面誉背毁，忘恩失义。入贵格则惨虐好杀，好立功业；入贱格则言行乖越，贪吝无厌。妇人得之，多产血损胎之灾。
　　丑戌未何以谓之恃势？盖丑中有旺水，丑乃水中之土，戌中有墓火，丑恃旺水刑戌中之墓火；戌为六甲之尊，未为六癸之，戌恃六甲之尊刑未六癸之卑；未有旺土，复恃势刑丑中之旺水。又云：未恃丁火之势以刑丑中之金，丑恃旺水之势以刑戌中之火，戌恃辛金之势以刑未中之木，故曰恃势。生旺主人精神意气雄豪，眉粗面阔，以直交人；死绝刑露瘦小，精神乖佼，是非贱佞，乐祸幸灾。入贵格则公清平正，人多畏惧；入贱格则多犯刑书暗昧之灾。妇人得之，妨害孤独。
　　子卯何以谓之无礼？子属水，卯属木，水能生木，则子水为母，卯木为子，子母自相刑；又卯为日门，子为阳之所生，日出于卯，子卯角立，无钦卑之道，不恤所以相生，进相刑害，故曰无礼。又云：子中独用癸水，癸用戊土为夫星而败于卯，所以子刑卯；卯中独用乙木，乙用庚金为夫星而死于子，所以卯刑子。此二家因夫见刑，女命见之，尤为不良，故曰无礼。生旺主人威肃，面无和气，气强性暴，太察不容；死绝则侮慢忽略，狭劣刻剥，少孝悌，害妻子，吴越六亲。入贵格则多掌兵权，不利近侍；位居不久；入贱格则悖凶暴，多招刑祸。
　　辰午酉亥何以谓之自刑？谓寅申巳亥有寅巳申互相刑，内有亥无刑；辰戌丑未有戌丑未互相刑，内有辰无刑；子午卯酉有子卯互相刑，内有午酉无刑。是以此四位谓之自刑。盖无别物相加，乃曰自也。又云：辰者水之墓，滔则盈；午者火之旺，暴则焚；酉者金之位，刚则缺；亥者水之生，旺则朽。各禀已盛太过之气而自致祸，故曰自也。生旺则沈静内毒，形容劣弱；死绝则深毒轻忽，察见渊渔，多肢节手足之灾。入贵格则机变权谋；入贱格则多忧顽愚，不情自害。带诸凶煞，非令终也。妇人主淫荡凶折之灾。
　　凡见刑不可便以凶论，须看五行中有无吉辰、旺相、官星、印绶、责神、德福等物，有此诸吉相扶相助，刑不为害，而反为用；如无诸吉相助，更带亡劫、天中、羊刃等煞以恶济恶，祸不可言。又云：三刑怕金。《鬼谷遗文》曰：“君子不刑定不发，若居仕路多腾达；小人到此必为灾，不然也被官鞭挞。”沈芝云：“自刑带煞不为良，年月刑肤定见伤。不是狱中憔悴死，便因刀剑刃头亡。”又云：“带辰午酉亥全，中年丧明。”又云：“自刑怕火，若中有制，未可便此以论。”
　　又曰：凡命三刑，全须分刑得入、刑不得入。以年为主，月日时为客，如主刑客，刑得入为贵，刑不入即贱；若客来刑主，须是刑不入方为贵格，刑得入者即贱，假令丑刑戌，看是何丑何戌，如乙丑刑庚戌，是同类相刑，不吉；刑丙戌壬戌则相生相刑，不以刑论；戊戌甲戌相克相刑。戊戌刑得入，甲戌不得入；更看祸福所生之地如何。如戊戌，福聚之地，却乙丑来刑则大吉。刑不入福聚之地，不为贵命。余准此推。
　　经云：凡命定其无刑，先论太岁。盖言人恶见三刑，若月日时带煞而太岁不干预者不论，故曰先论太岁。
　　又云：以煞止煞，多掌兵刑之任。盖言太岁受刑而别刑若乃制刑太岁者。假令癸巳生人得戊寅日，却得庚申时之类。盖癸巳为戊寅所制，得庚申木却制戊寅之土。本有刑而却无刑，故曰以煞制煞。
　　古歌云：“三刑之位带三奇，天乙兼得在日时。刑若等分干遇德，官居极品定无亏。”可见三刑要相等，更带三奇、贵人、天德为吉。
　　论冲击
　　地支取七位为冲，犹天干取七位为煞之义。如子午对冲，子至午七数，甲逢庚为煞，甲至庚七数。数中六则合，七则过， 故相冲击为煞也。相冲者，十二支战击之神，大概为凶。然有为福之甚者，乃冲处相生。如辛巳金见癸亥水之类，主声望播流，高明出众，科甲峥嵘；若冲处相克，如壬申金见庚寅木之类，主人神情貌俊，襟韵脱俗，轩昂洒落，上视仰面而行；若生旺主人神刚貌肃胆气壮，倜傥敢为多成败；死绝则寒酸鄙薄，形容乖劣，动招凶辱，多夭折。若戌丑辰未四库所藏为十干财官、印绶等物，尤喜冲激；若寅申巳亥金，子午卯酉金，反成大格，不以冲击论。若同类相冲，如甲子见甲午，己卯见己酉之类，主多破祖业，平生心不闲，刚明有断，假令禄高名重，终有一失。
　　凡遇一七煞，命吉则冲发，命凶则为祸。如祸聚之地有他位来冲，谓之破祸成福；如福聚之地他位来冲，则破福成祸；如犯空亡，有他位来冲，亦为破祸成福，年月日时值此，必作食禄之人。若月冲日时，时冲年，名仇，主与人无恩，多得憎嫌，或长病，或暴卒；带劫煞、亡神相冲，主犯刑。若在死绝处，主病多疾。带贵煞入局，有秀气科名者，多入台谏，终恶疾而死；带元辰、空亡相冲，不下贱则贫寒。
　　沈芝云：“破印破财并破禄，破马少曾为我福；更加破合日时冲，疾非手足即头目。破印者，如木人带癸未，内有乙丑金之类；破财者，如金人以寅卯为财、见申酉之类；破禄者，如甲禄在寅见申字之类；破马者，如马在巳见亥字之类；破合者，乃干合被支破，如甲午人见己亥，或见巳字，即破己亥，逢子破甲午合之类。诗云：相冲还是自相生，集来帝座位无刑；更得华盖兼权煞，为官清显统雄兵。”
　　可见冲破有吉有凶，不可概论。
　　卷三
　　论十干禄
　　禄，爵禄也，当得势而享，乃谓之禄。自始分十干、十二支时，便以甲乙配同寅卯、居东；丙丁配同巳午，居南；庚辛配同申酉，居酉；壬癸配同亥子，居北。十干就支神为禄，谓禄随旺行，所以甲禄寅，乙禄卯，庚禄申，辛禄酉，壬禄亥， 癸禄子，丙禄已，丁禄午，戊寄已，已寄午，谓已午乃火旺之乡，子随母得禄之义。内有辰戍丑未，辰戌为魁罡，名曰边鄙恶地，禄元不寄；丑未乃天乙贵人出入之门，禄元避之，所以四宫无禄。又曰四季有杂气，为禄不专，故不取。
　　甲禄寅。如甲见丙寅，甲土克丙水为财，为福星禄；戊寅火土相生，为伏马禄，俱吉。庚寅谓之破禄，半吉半凶。壬寅谓之正禄，带截路空亡，必为僧道。甲寅谓之长生禄，大吉。
　　乙禄卯。见乙卯谓之喜神旺禄，主吉。丁卯为截路空亡，主凶。己卯，进神禄；辛卯，破禄，又为交神，半吉半凶。癸卯带太乙，死禄，虽贵终贫。
　　丙禄巳。见己巳，九天库禄，主吉。辛巳，截路空亡。癸巳，伏贵神禄，半吉半凶。乙巳，旺马禄。丁巳，库禄，俱吉。
　　丁禄午。见庚午，截路空亡，凶。壬午为德合禄，甲午为进神禄，俱凶。丙午为喜神禄，交羊刃，半吉。戊午，伏羊刃禄，多凶。
　　戊禄巳。见己巳，九天库禄，壬吉。，截路空亡。癸巳，贵神禄，戊癸化合，有官位重。乙巳，驿马同乡禄。丁巳，旺库禄，俱吉。
　　己禄午。见庚午，截路空亡。壬午，死鬼禄，俱凶。甲午，进神合禄，显达之象。丙午，喜神禄。戊午，伏神羊刃禄，凶。
　　庚禄申。见壬申，为大败禄。截路空亡禄，俱凶。丙申，大败禄，多成败。戊申，伏马禄，多滞，若值福星，贵吉。庚申，长生禄，大吉。
　　辛禄酉，见癸酉，伏神禄，水火相犯，凶。乙酉，破禄，成败。丁酉，空亡贵神禄，丁木受气，辛水沐浴，主奸淫事；值喜神，吉。己酉，进神禄。辛酉，正禄，俱吉。
　　壬禄亥，见丁亥，贵神合禄。乙亥，天德禄。己亥，旺禄；辛亥，同马乡禄，俱大吉。独癸亥，大败禄，贫薄。
　　癸禄子，见甲子，进神禄，主登科进达。丙子，交羊刃禄，带福星，贵有权。戊子，伏羊刃合贵禄，半吉。庚子，印禄， 吉。壬子，正羊刃禄，凶。
　　有生成禄，甲乙人得甲寅、乙卯之类。
　　有名位禄，甲人见丙寅之类。
　　有真禄，甲人见丙或己，乙人见己或午之类，皆为贵格。
　　有进退真禄，戊辰见丁巳、戊午见丁巳，丙辰见癸巳、丙午见癸巳，癸亥见甲子、癸丑见甲子，壬戌见癸亥、壬子见癸亥，进则平易，退则艰难，更带福神，可作贵命，怕重见。
　　有禄值会合，甲禄寅而得庚戌之类。
　　有食神带禄，壬食甲而得甲寅，癸食乙而得乙卯，戊食庚而得庚申，己食辛而得辛酉，主吉。
　　有食神合禄，甲食丙得丙申、丙寅，乙食丁得丁未、丁卯，庚食壬得壬辰、壬子，辛食癸得癸巳、癸丑八位，俱主吉。
　　有禄头财，为缛煞，甲人见戊寅，乙人见乙卯之类，主人富有声望。
　　有禄头鬼，为赤口煞，甲人见庚寅，乙人见辛卯之类，主口舌刑责。
　　有旬中禄，甲申见庚寅、戊午见丁巳之类，主清华要职。
　　有天禄贵神，如丁人禄在午，遁至午上得丙字，而丙贵在酉亥，得辛酉、辛亥则辛贵，复见于午之类，入格极品。
　　有干支合禄，如甲禄寅，得甲寅，己亥，乙禄卯，得乙卯、庚戌之类，主官职崇重。
　　有互换贵禄，庚寅见甲申日时之类。
　　有朝元禄，如寅人见甲日时之类，或朝于胎中，尤贵。
　　有朝元夹合，如癸巳见戊辰、戊午，两戊与癸合夹巳，戊禄巳之类，主封爵。
　　有禄入禄堂，《理愚歌》云：“禄入禄堂须大拜”，李虚中以甲人得甲戌，以甲为岁干，则甲之本位遁至戌，谓之禄堂。辛壬有二位，辛有辛卯、辛丑，壬有壬寅、壬子，五行无克，诸位相助，发福必大。
　　古人云：禄前二辰为背，禄后二辰为向。沈芝取建、向、近、合四字为贵，建不如向，近不如合，四字中得两字者，为贵。如甲禄寅，以寅为建，丑为向，卯为近，亥为合，余准此。余皆一位忌三合六合上见刑见鬼，以甲戌言，鬼在丑上，则可畏，以丑刑戌；在未则不忌，以戌刑未。以乙酉言，鬼在巳上为害，以三合相会在辰则减福，以六合相亲。
　　夫建禄者，主人肌厚气实，体格不清，一生安逸足财，利生旺；自然死绝则气浊神慢，孳孳为生，吝啬猥鄙。与元辰并， 因樗蒲得财，复因此败。与官符并，因官门得财，或多争讼。与劫煞并，好贱技小商，不义横财。与天中并，多遗失破财。与禄鬼倒食并，多因赊贷牙侩得财，至死不通，惟财是念之人。
　　又曰：库者，禄之聚，如甲乙在未，丙丁在戌，戊己壬癸在辰，庚辛在丑。如甲乙亥多而得未，乃禄厚丰足之人。合者，禄之横，如甲禄寅而得亥，谓之明合；无寅得亥，谓之暗合，虽非见禄，亦曰见禄，多主傥来之福。拱者，禄之尊，如甲禄居寅，不见寅而见丑，卯在两傍，谓之虚拱；如申人见寅又见丑，卯在两傍拱之，谓之实拱，然拱实不若拱虚，主大富贵。
　　凡人命带禄，或吉或凶，或贵或贱，未可全靠便为吉论。《天乙妙旨》云：“君不见，禄马贵人无准托，考究五行之恶，天元羸弱未为灾，地气坚牢足欢乐。”《源髓歌》云：“禄马更有多般说，自衰自死兼败绝，若无吉煞加助时，定知破祖多浮劣。”可见先论五行，后看禄马，五行要生旺，禄马怕衰绝。司马季主云：禄多马少，使主神劳；禄少马多，能操善负。
　　论金舆
　　舆者，车也，金者，贵之义也，譬之君子居官得禄，须坐车以载之。故金舆常居禄前二辰，如甲子人禄在寅，辰为金舆是也。此煞乃禄命之旄旗，三才之节钺，主人性柔貌愿，举止温克，妇人逢之，不富即贵；男子得之，多妻妾，阴福相扶持，生日、生时遇之为佳，骨肉平生安泰，得贤妻妾，子孙茂盛。如皇族多带此煞，常格得之，身在无气中生，主作赘。紫虚局云：“禄前二辰号金舆，遇此之人福最殊。偏主聪明多富贵，一生清泰亦无虞。”
　　论驿马
　　所谓驿马者，乃先天三合数也，先天寅七、午九、戌五，合数二十有一，故自子顺至申，凡二十有一而为火局之驿马。亥卯未之数，四、六与八合为十八，故自子顺至巳，凡十八而为木局之驿马。木、火，阳局也，从子一阳顺行。金、水、阴局也，从午一阴逆行，甲子辰之数，七、九与五合，为二十有一，故自午逆至寅，凡二十有一，而为水局之驿马。巳酉丑之数，四、六与八合为十八，故自午至亥，凡十有八，而为金局之驿马。此法之所由立也。
　　寅午戌生人，马在申而五阳干乘之。见甲申，截路空日马；丙申，大败马。戊申，福星伏马。庚申，逢天关马；壬申，大败马。以上巳酉丑申年月日时发应。
　　申子辰人，马在寅而五阳干乘之。见甲寅，正禄文星马。丙寅，福星马。戊寅，伏马。庚寅，破禄马。壬寅，截路马。以上亥卯未寅年月日时发应。
　　巳酉丑人，马在亥而五阴干乘之。见乙亥，天德马，以马中支生干，汨没无成，徒自聪明。丁亥，天乙马。己亥，旺禄马。辛亥，正禄马。癸亥，大败马。以上申子辰亥年月日时发应。
　　亥卯未人，马在巳而五阴干乘之。见乙巳，正禄马。丁己，旺气马。己已，九天禄库马。辛巳，截路马。癸巳，天乙伏马。以上寅午戌巳年月日时发应。
　　凡柱中马，若不值空亡、破败、交退、伏神，须荣贵。互禄共天乙贵神，同其马位，更得诸煞相并，官秉大权，贵居廊庙，时为上贵，日为中贵，月为常庶。库马主少年之喜，旺马资壮岁之荣，生马老方得遂而官卑任远矣，如木生亥旺卯库未。余仿此。珞子云：生马未必有马，背禄未必无禄。看其旺库，不问背生。妙在消息盈虚也。
　　又曰：驿马者，三命中发用，喜庆之神。若人遇之，君子常居荣位，小人主丰赡。大小运行年至此，主得官及迁改之喜；小运及行年合驿马，并主迁官得禄，如甲子人驿马在寅，小运及太岁至亥，亥与寅合之类是也。
　　又马有十二：一曰款段，谓巳酉丑人得壬亥，亥卯未人得丙巳，申子辰人得甲寅，寅午戌人得戊申。二曰蹶蹄，谓四柱虽带驿马而生日值空亡之神。三曰折足，谓胎月带驿马而日时带沐浴者是，申子辰全见寅为马，是三人骑一马，谓之折足。若亥卯未全见马，总有官贵，终成下贱。若一辰坐者，少年虽泰，后还穷。四曰无粮，谓生日值马，马食太岁，如甲子人得壬寅日而时更落在空亡者是。五曰不出厅厩，谓胎月带马，不见贵及不见禄堂及入空亡者是。六曰嘶风。七曰趋途，谓驿马虽有禄，在空亡。八曰驮尸，十二驿马惟驮尸最凶，见禄即尸。甲子旬中，巳酉丑生人马在亥，乙丑人丁亥，己巳人乙亥，癸酉人癸亥。乙丑人得亥马，忌寅月日时；己巳人得亥马，忌申月日时；癸酉人得亥马，亦忌寅月日时，有一在此，名曰驮尸。亦如亥卯未是甲午旬中，乙未人辛巳，己亥人己巳，癸卯人丁巳。乙未人得已马，忌寅月日时；己亥人得巳马，忌申月日时；癸卯人得巳马，亦忌寅月日时，皆驮尸也。余旬准此。九曰食刍，谓驿马克其时，假令驿马属金，生时得木，此类谓之食刍。十曰乘轩，谓胎月生日带禄马，假令甲申人得庚寅甲寅时及庚寅胎月是。十一曰乘轺，谓有天地得合见太岁，生月日时见贵人驿马，假令丁亥生人四月壬寅日己酉时，月坐马，酉系贵人是。十二曰无辔，谓贵神空亡，禄在绝乡者是。
　　以上十二驿马，当以意消息，灾福自见，款段则平生坎坷，止作选人，无粮不食天俸，不出厩则不历任所，折足则永失，蹶蹄则复起，无辔则一生孤寒，食刍则官可六品，嘶风徒有虚声，趋途漫劳求禄，乘轺则带职，乘轩则三公，驮尸则得官即亡。
　　有干支合马，如申子辰四马在寅，甲寅见己亥，合；丙寅见辛亥，合，主官职崇重。
　　有马头带剑，谓驿马上见庚辛或纳音，见金，主名振边疆。
　　有马骤天庭，谓木人得亥而见辛亥，又马上干逢得禄，如六壬人生，居寅午戌之位，于甲上遁得戊午，戊之禄在巳，巳系天庭，复见巳，得酉合之为是，主官居极品。
　　有马后二辰为九地马，主职近王廷。
　　有天马贵神，乃岁中不见驿，五虎遁至马上，看得何干，其干见天乙，而天乙所坐之干却复见贵于马上是也，贵不下三品。
　　有一木系双马，寅午戌多见丙申，申子辰多见庚寅，巳酉丑多见己亥，亥卯未多见癸巳。马上干克支，主多惊险。若遇四马聚于时或年上，主封爵。
　　又驿马下生人，月日时支干得御策全，并克身者定贵。马前一辰为御，后一辰为策。假令甲子金命，正月辛丑日卯时生，以子人马在寅逢禄，又本命子与生日丑在马后为策，卯时在马前为御，又马是丙寅，火能克甲子金，故主贵。
　　有驿有马者，主位至侯。干为马，支为驿，如戊戌人马在申而得庚申，支干俱属金，到申临官，戊戌支干俱属土，到申长生，本命及驿马支干背马有气，是有驿有马。又如壬午人驿马在戊申，戊土临申长生，本命壬水到申亦长生，午火到申为衰乡，本命干旺支衰，是有马无驿。又如丁丑人驿马在辛亥，金临亥为病乡，本命丁火到亥为绝，以丑土到亥为临官，本命干衰支旺，驿马干亦衰，是有驿无马。或以寅午戌见庚无申、见申无庚之类，为有马无驿，有驿无马亦通。
　　有马克身者，取驿马之辰能制生月，如寅午戌人马在申，申属金，能制寅卯月木，假令甲子人在辰戌丑未月生是也，主官禄易求，仕宦无滞，少年亨快，为官清显。常人遇之，小富。
　　有马财库，取驿马所克之辰入墓，如马在申，申属金，金克木，木至未为库之例。主平生游历四方，广得资财。
　　有英灵贯马，乃五行真气之长生，下遇驿马，主持节按部之使。
　　有南方离明马，谓未马已，丑马亥，辰马寅，戌马申，辰戌丑未系土之位，以生处为马，故辰戌丑未人飞在午，为南方离门之马，遇此者，爱于午相冲。为飞马，见鞭策入格，主贵。
　　有驿马清浊，甲子得丙寅，禄马同乡，又丙为食神，乘长生马。丁丑得丁亥，为天乙天官，乘临官马。若乘长生临官马，或带食禄贵气，则遇一当百。若乘病绝空亡马，更值破败、交退、伏神，则遇而不遇，纵为官，粗浊卑贱，非清要之职。
　　又曰：凡看驿马有四专、名位、生旺、病绝、驰宝、衔花及倒食互换不同，中间好恶荣辱，须于岁运、鞭策细详之。四专者，如申子辰马在寅，寅逢甲寅，申遇庚申，巳逢丁巳，亥遇癸亥是也。名位者，乃马中逢食神，如甲见丙，乙见丁之类，马上得食是也。四生者，辛巳、甲申、己亥、丙寅纳音自生也。四病乃自死自绝，如年纳音属金，金绝在寅是也。驰宝者，乃甲子见戊寅，马头带天财；或纳音克马为财，如食神之类，如甲寅人见丙申、甲申见丙寅日时是也。衔花者，乃纳音临官遇马，如庚申、壬子、戊辰纳音皆木，遇寅，马临官之地是也。又生成马、名位马与前论禄同，主贵。
　　凡人遇马，喜专旺而嫌空亡，驳杂为不达；恶死绝而喜逢食，见财为有益。商贾多爱驰宝，妇女最怕衔花；驰宝则富，衔花则淫，衔花更忌木人值庚寅，乙亥见乙巳、丁卯见丁巳、己未见己巳，尤重，男多淫荡，女多私情，运中遇者同前断。
　　又曰：驿马最怕干神倒食，如乙酉见癸亥，为驿马，却被反食于我，所谓乙癸不同科是也。鞭策发时看互换，如辰人马在寅，或太岁在申冲动寅，即太岁为鞭策，小运在申，即小运为鞭策，多主动。更看申与寅互换如何，如庚申遇甲寅，庚申属木，寅则临官；甲寅属水，申则长生之类，相和则吉，相克则滞。如两互换，无气则空动；或失意有气，即主财。四马朝元，好则荣贵，恶则破家失业，如为僧道，好游脚。小儿老人不利见马，小儿十二岁以前、三岁以上，或马遇小运、太岁冲或临官马，遇多，主惊病颠仆之厄。老人五十以上，或运与太岁乘之，主气虚腰痛、脚痛之患，亦如老人禄遇，病多吐食之类。少者见之、多发病，盖老少并不堪乘马，以马在五行中为动跃之神故也。
　　总论禄马
　　禄为养命之源，马是扶身之本，两者最喜相见。且如寅午戌马在申，甲禄在寅，甲干寅上遁见丙，申上遁见壬，则以丙为天禄，壬为天马，在日时上交互见之，谓之天禄天马。又甲人遁至戌，见甲戌，谓之活禄。甲子人遁见丙寅，谓之活马。 又如寅午戌在申，而时干得庚；亥卯未在巳，而时干得丙；申子辰在寅而时干得甲；巳酉丑在亥，而时干得壬，以日支求 时干，以时干求日支，互换得之，谓之禄马交驰。又如甲禄在寅，申子辰马亦在寅，却是甲子、甲申、甲辰生，而时得丙寅，帝座上会禄马，谓之禄马同乡。又如禄前马后，如辛已人得戌日时，乙亥人得辰日时，辛禄在酉，马在亥；乙禄在卯，马在巳，不见禄马而禄马藏于其中，谓之夹禄夹马。鬼谷遗文曰：“时居日禄，当得路于青云；五马交驰，可致身于黄阁”。《珞录子》云：“背禄逐马，守穷途而凄惶；禄马同乡，不三台而八座。”造命书有孤孀禄马之说，如甲子见丙寅，庚午见壬申，此虽禄马同乡，殊不知甲子乃一阳，乙丑二阳，丙寅三阳，纯阳无阴也；庚午乃一阴，辛未二阴，壬申三阴，纯阴无阳也。此二者谓之孤孀，禄马虽同乡，亦不吉。《理愚歌》曰：“禄马飞天无刑克，旺相中生须至贵”。
　　论天乙贵人
　　天乙者，乃天上之神，在紫微垣、阊阖门外，与太乙并列，事天皇大帝，下游三辰，家在己丑斗牛之次，出乎己未井鬼之舍，执玉衡较量天人之事，名曰在乙也。其神最尊贵，所至之处，一切凶煞隐然而避。
　　《壶中子》云：贵人分治昼夜，各自专权，以昼生遇昼贵，夜生遇夜贵，为得力。或以子后为昼，午后为夜；或以日出为昼，日入为夜，皆是臆说。不若只以寅申分阴阳，冬至后用阳贵，夏至后阴贵。人命一阳生后遇阳贵为得力，一阴生后遇阴贵为得力。《三车一览》则以甲阳木乘少阳之气生乎东方，至巳而用事毕矣，故退藏于未而为贵。庚阳金乘少阴之气而生乎西，至亥而用事毕矣，故退藏于丑而为贵。戊阳土冲和中央播于四时，甲因之，万物生；庚因之，万物成，则生成之理毕矣。乙乃阴木，己乃阴土，二位无气失类而无所居，必待申子生旺水土滋养充实补助不足，此二者喜见申子而为贵。丙丁之火当盛夏至酷而害万物，性熄于酉，藏于亥，以西北成齐之气而和，此二者以酉亥阴气和而为贵。壬癸之水至穷冬则其性严而杀万物，惟啬于卯，潜于巳，以东南温燠之气而和，此二者以巳卯阳气和而为贵。辛乃阴金，执方不能自化，须假寅午生旺之火锉刚革而成形为贵。《广录》云：甲阳木、戊阳土、庚阳金，皆喜土位。未者，土之正位；丑者，土安静之地，所以牛羊为贵。细分之，甲尤喜未，庚尤喜丑，各归其库也，戊子、戊寅、戊午喜丑，丑者、火人胎养之乡，戊辰、戊申、戊戌喜未，未者，木人之库，土人生旺之位也。乙者，阴木；巳者，阴土， 阴土喜生旺，阴木爱阳水，所以鼠猴为贵。然乙尤喜子，子者，水之旺乡；己尤喜申，申者，坤之正位。丙丁属火，火墓在戌；壬癸属水，水墓在辰。辰戌，魁罡之地，贵人不临，故寻寄火贵于酉亥，寄水贵于卯巳，皆归根复命之乡。六幸阴金，喜阳火生旺之地，故以马虎为贵。更宜以纳音互换。推寻须比和，则其贵为福，若丙火得酉，火至此死，焉足贵哉！
　　阎东叟云：论天乙贵，须就五行喜忌，如甲人有戊有庚，得癸未、乙丑，遇二吉而带印为上，遁见丁丑、辛未者次之，乃三阴喜在印库。乙人得戊申、庚子生旺之土，己人得甲申、丙子生旺之水，此阴木阴土喜于财旺。丙丁得丁酉、乙亥，壬癸得乙卯、癸巳。此水火不嫌死绝。六辛得丙寅、丙午，此阴金不嫌鬼胜，得二为上，得一次之。《紫虚局》以此为贵人入庙，遇者主金紫贵。
　　《八字金书》论贵神，又分优劣，即前六十甲子吉凶，其归要与禄、马同窠，不犯交退，伏神，支干相合为贵，紧要在月日时支干相合。
　　林开论天乙相合，如甲子见己未，无死绝、冲破、空亡，更有福神助，至贵。如犯上忌减力，又多难无福。戊子见己丑，不犯上忌，更有福助，此为次格。有死绝减力，有冲破、空亡，风尘吏也。辛未见庚寅，不犯上忌，有福助，为第三等；死绝减力，冲破、空亡，平生多难，卑冗官耳。
　　阎东叟论贵合贵食，如甲得己丑、己未，戊得癸丑、癸未，庚得乙丑、乙未，乙得庚子、庚申，己得甲子、甲申，丙得辛酉、辛亥，丁得壬寅，壬辰，如此类谓之贵合。甲食丙，乙食丁，丙丁贵在酉亥，甲得丙寅、丙辰，乙得丁酉、丁亥；庚食壬，辛食癸，壬癸贵在卯巳，庚得壬申、壬戌，辛得癸卯、癸巳，如此类谓之贵食。有贵合则官多荣显，有贵食则禄多称意，三者兼之，官高禄重。
　　《三命提要》以天乙在贵神六合上，如甲戊庚在子午，则子合丑，午合未。乙己在丑巳，丙丁在寅辰，壬癸在申戌，辛在未亥，皆主大福，遇两合以上尤贵。
　　《宝鉴》有天乙扶身，取贵人夹拥太岁，如壬寅人得甲寅日时，壬贵在卯，甲癸在丑夹拥乎寅，丙申人得戊申准此。入贵格，别无刑冲，主一生少病，早年享福；常格得之，终身无刑狱之灾。
　　有干夹贵神，如甲戊庚人得丑未，日时上却带甲戊庚一字，主显异。
　　《指南》有夹贵逢六合，如壬癸人见辰而得癸酉合，丙丁人见戌而得丁卯合，取前后各有天乙贵，更禄马临身，主大富贵。
　　有福星贵人，如一命，壬子、癸卯、庚戌、庚辰，壬骑龙背；又贵在卯巳，得辰是福星扶贵人也。
　　《烛神经》曰：“天乙贵遇生旺，则形貌轩昂性灵颖悟，理义分明，不喜杂术，纯粹大器，身蕴道德，众人钦爱。死绝则执拗自是，喜游近贵。与劫煞并，则貌厚有威，多谋足计。与官符并，则文翰飘逸，高谈雄辩。与建禄并，则文翰纯实， 济惠广游，君子人也。若落天中或与天中合，或与天中连珠，当有伶伦之态，好呕吟，伎艺人也。
　　又曰：天乙贵，三命中最吉之神。若人遇之则荣，功名早达，官禄亦易近。如三命皆乘旺气，终登将相公侯之位。大小运行年至此，亦主迁官进财，一切加临，至此皆为吉兆。凡贵人所临之处，大概喜生旺，无冲破，道理顺，不落空亡，天干纳音偕和，更得禄马而昼夜不背。或年时互换贵，如甲午人见辛丑时，丙申见己亥之类。或四干并在一支上见贵，如丑未生而得甲戊庚之类。或四位天干通聚贵，地支为五行聚贵。更遇天月二德为佳。《理愚歌》云：“贵人或落空亡里，禄马背违如不值。”《宝鉴》云：“贵人无气，虽有如无。”《洞玄经》云：“贵人嗔则凶来。”可见命中有贵，不可就为吉论，要当细详。
　　论三奇
　　《珞录子》曰：“奇为贵也；奇者，异也。”谓物以贵为奇也。乙丙丁出于贵人干德配支之妙，阴贵甲德起子，则乙德在丑，丙德在寅，丁德在卯，三干相连而无间。阴贵甲德起申、乙在未，丙在午，丁在已，三间相连而无间，以其随贵人在天，故曰“天上三奇”，十干惟此为异，余则或间罗网，或间天空，或不重临，又不相联，不可以为奇。《玉霄宝鉴》谓古人以正月为岁之始，日出于乙，故以乙为日奇；老人星见为瑞，见于丁位，故以丁为星奇；月照夜到丙位而天下明，故以丙为月奇。若甲戊庚亦以为天上三奇，以甲戊庚俱临丑未，乃贵人家在斗牛之次，出乎井鬼之舍，先后天起贵而三干适临之，与别干不同，其理亦通。《三车一览》以甲为阳木之魁，戊为阳土之君，庚为阳金之精，地有此三物为奇，谓之地之奇，其说太凿，《太乙经》以辛壬癸为水奇，谓之人间三奇，其说无据，但辛壬癸天干连珠，谓之三台，亦为难得。《紫虚局》又有四奇之说。夫奇，奇数也，四则偶矣，谓之奇，可乎？三奇要顺布，不欲倒乱，如乙丙丁、甲戊庚，天干年月日时顺布为吉。《广录》又以乙人丙月丁时，是乙生丙丁，秀气下降，主平常。若乙时丙日丁年，是秀气上达，反为贵，似又不论顺逆。甲戊庚却以顺者为贵，逆者福慢，乱者不寿，气清则贵，气浊则富。经曰：五行各有奇仪，须分逆顺。若日月倒乱，得顺三奇，亦不谓倒命。有三奇，要得体得地，不欲失时。如乙丙丁夜生，甲戊庚昼生，得体；乙丙丁柱有亥，则三光有所依附，甲戊庚柱有申，则三物有所凭籍；或乙丙丁得丑寅卯未午巳，甲戊庚得丑未金，皆为得地。三奇再遇三合，如乙丙丁得金水局，甲戊庚得水火局。又遇六仪，甲子旬戊，甲戌旬己，甲申旬庚，甲午旬辛，甲辰旬壬，甲寅旬癸，俱吉。《珞录子》云：“重犯奇仪，蕴藉抱出群之器。”《遁甲》曰：“顺布三奇，逆六仪。”如命出甲子、甲申二旬遇甲戊庚，是重犯奇仪也。
　　凡命遇三奇，主人精神异常，襟怀卓越，好奇尚大，博学多能。带天乙贵者，勋业超群；带天月二德者，凶灾不犯。带六仪者，才智出类。带三合入局者，国家柱石，带官符劫煞者，器识宏远。带空亡生旺者，脱尘离俗，富贵不淫；威武不屈，值元辰、咸池、冲破、天罗地网者，为无用。论三奇，太岁不带而月日时带着，孤独。诗曰：“顺十干神乙丙丁，神童及第播声名；日时禄马公卿煞，换武除文佐圣明。”又曰：“顺十干神甲戊庚，兼得长生丙府名；若然无禄兼无马，只是财中蓄积人。”又曰：“三奇须是重逢贵，方是荣华福寿人；只有空奇无贵地，贫穷下贱被欺凌。”又曰：“乙丙丁、甲戊庚，上局相生生复生，不是蓬莱三岛客，也应金殿玉阶行。”又曰：“欲识岩廊官赫奕，名仙多诞癸壬辛，三奇玉藉传消息，轻薄时师莫与评。”合诸诗观三奇，喜忌见矣。
　　论天月德
　　夫德者，利物济人、掩凶作善之谓也。天德者，谓周天有三百六十五度二十五分半，除十二宫分野，每宫各占三十度，共计三百六十度，外有五度二十五分半，散在十二佐宫甲、庚、丙、壬、乙、辛、丁、癸、干、坤、艮、巽，谓之神藏煞没。每宫各得四十四分，所以子午卯酉中有甲庚丙壬，辰戌丑未中有乙辛丁癸，寅申巳亥中有乾坤艮巽，此十二位宫，能回凶作善，乃曰天德也。月德者，乃三合所照之方，日月会合之辰，申子辰会酉出，庚入垣于壬；亥卯未会干出，丙入垣于甲；午戌会卯出，甲入垣于丙；巳酉丑会子出，壬入垣于庚，故壬甲丙癸谓之月德，而辰未戌丑四月，天德亦同属焉。盖日月照临之宫，凡天曜地煞，尽可制服，故可回凶作吉。阎东叟云：贵神在位，诸煞伏藏；二德扶持，众凶解散。凡命中带凶煞，得此二德扶化，凶不为甚；须要日上见，时上不犯克冲刑破，方吉。凡人得之，一生安逸，不犯刑，不逢盗，纵遇凶祸，自然消散。与三奇、天乙贵同并，尤为吉庆。或财官、印绶、食神、变德，各随所变，更加一倍之福。入贵格，主登科甲，得君宠任；或承祖荫，亦得显达。入贱格，一生温饱，福寿两全；纵有蹇滞，亦能守分固穷，不失为君子。女命得之，多为贵人之妻。《三命铃》云：天德者，五行福德之辰，若人遇之，主登台辅之位，更有月德并者，尤好；纵有凶煞，亦主清显。《子平赋》云：“印绶得同天德，官刑不犯，至老无殃”。是天德胜月德也。
　　考大统历，有天月德合，乃五行相契之辰。月备合，如正月丙与辛合，二月甲与己合，三月壬与丁合，四月庚与乙合，余照此。天德合，如正月丁与壬合，二月坤与巽合，三月壬与丁合，四月辛与丙合，余照此。
　　有月空，如寅午戌月壬，亥卯未月庚，申子辰月丙，巳酉丑月申。
　　有月厌，正月戊，二月酉，三月申，四月未，五月午，六月巳，七月辰，八月卯，九月寅，十月丑，十一月子，十二月亥。
　　有月煞，寅午戌月丑，亥卯未月戌，申子辰月未，巳酉丑月辰。
　　有天赦日，春戊寅，夏甲午，秋戊申，冬甲子，乃四时专气，生育万物，宥罪赦过。如人命聚一月德秀合空及四大吉时生，更遇天赦日，尤妙。
　　此外又有天喜神，春戊，夏丑，秋辰、冬未，遇者主欢欣。
　　有旌德煞，如寅午戌、丙日进，亥卯未、甲日时，申子辰、壬日时，巳酉丑、庚日时。
　　有旌钺煞，如寅午戌、寅时，亥卯未、亥时，甲子辰、申时，巳酉丑、巳时。又，寅午戌见辛，亥卯未见己，申子辰见丁，巳酉丑见乙，亦谓之旌德。经云：“一神主旌德，五世不贫穷；内有旌钺煞，将相及三公。”德钺相会，不贵即富。
　　又有一种旌钺煞，寅卯辰人见癸酉，巳午未人见癸卯，申酉戌人见戊子，亥子丑人见戊午，乃四时专主诛戮之神，庶人主徒配；克本命，主恶死。
　　又有一种三公煞，寅午戌人壬子，巳酉丑人丙午，申子辰人乙卯，亥卯未人辛酉，乃坐四方专气来克生年，为五行毒气， 庶人犯之，主非横恶死。若旌钺更与三公煞会同一位，主殊贵。今之谈命者论月德而诸煞不论，自是偏见，因并及之。 
　　论太极贵
　　太极者，太初也，始也，物造于初为太极，成也，收也，物有所归曰极。造化始终相保，乃曰太极贵也。甲乙木先造乎子，坎水助而生，后终乎午，离火焚而死。丙丁火先喜出乎震，卯也，后喜藏乎兑，酉也。庚辛金得寅，乃金生乎艮，见亥乃金庙乎干。壬癸水先得则生，后得巳而纳。经曰：“地陷东南，四渎俱流巽位，皆有始有终之意。”戊己，土也，喜生乎申，得辰戌丑未为正库。《理愚歌》云：“四库全时为至贵，位班上列据权衡。”人命入格，更有福气贵神扶，岂不为美。
　　有文昌贵，甲乙蛇口乙猪头，丙狗丁龙戊向猴；己午庚寅辛未贵，六壬卯位癸逢牛。
　　有文誉贵，如甲子人见壬戌、丙寅，禄前禄后一般神，必作公卿冠世人；立性天聪名誉播，富贵荣华事业新。
　　有文星贵，甲马乙蛇丙戊猴，酉台丁己亥辛求；庚逢戌狗逢虎，十位文星癸兔游。
　　有天印贵，甲子在寅中，乙逢亥亦同；丁酉戊申位，丙戌己羊宫；庚辛马蛇足，癸卯与壬龙；此号天印贵，荣达受皇封。
　　论学堂词馆
　　夫学堂者，如人读书之在学堂；词馆者，如今官翰林，谓之词馆，取其学业精专，文章出类。长生乃学堂之正位，如金命见辛巳，金长生在巳；辛巳，纳音又属金是也。临官乃词馆正位，如金命壬申，金临官在申；壬申，纳音又属金是也。余以类推。
　　诸家说有学堂会禄，如金长生巳，临官申，甲乙人得之；水土长生申，临官亥，丙丁壬癸人得之；木长生亥，临官寅，戊己人得之；火长生寅，临官巳，庚辛人得之。又名官贵学堂，以官贵长生之位为学堂，官贵临官之位为词馆也。
　　有学堂会食，如甲食丙，得丙寅；乙食丁，得丁巳；丙食戊，得戊申之类。兼官印、驿马，其福厚；遇禄、贵、奇、德， 其气清；值刑克冲破，其气浊。清则科名巍峨，厚则官尊荣显，浊则福禄微薄，官职卑贱。
　　有生处见克，如甲乙人辛亥，丁丙人壬寅，戊己人甲申，庚辛人丁巳，谓之官星学堂。主登科甲，入侍从。
　　有纳音见帝旺之位而逢天乙贵处其上，如己酉人得丙子、庚子日、时、壬午人得辛卯日时之类，谓之学堂会贵，主清贵。 
　　凡学堂词馆，切不要犯空亡及冲破，支干纳音不要见克，方为得用。《祝胜经》云：“甲辰丙寅，学堂不真；或止富荫，官职卑贫；读书修学，空有虚名。”此言学堂怕落空也。《三车》云：“学堂无气，惟利师儒。”此言学堂要乘旺也。《理愚歌》云：“学堂如更朝驿马，位极勋高压天下。”此言学堂要有马也。又云：“生来禄马真学堂，若同词馆主文章；遇中不遇人谁会，不遇冲克福禄昌。”又云：“文星聚处人中瑞，声华独冠英雄辈；降生不遇真学堂，才学岂能为拔萃。”此言学堂怕冲破受克也。况人命入格，合造化，又不在学堂词馆而得。
　　论正印
　　正印，乃五行之正库，金命见乙丑，木癸未，火甲戌，水土壬辰、丙辰是也。《言谈》云：“生逢正印，必拜玉堂。”《妙选》云：“五行入垣，官居五府。”可见得本家正印为贵。本主同德为上，帝座为中，胎月为下。主人重厚魁梧，功名昭著。本家印又得贵格扶之，更妙。若木得水印，火得木印，多兼他权外财。若身克印，或印克身，废而复兴。若水人得火印，火人带水印，次于本家印，然须本主有旺气，方吉。若克破别无福救，或空亡，只作清闲道僧、无成举人。若五行有清气，则绝世高人；有煞则贫贱。
　　有贵人夹印，如丙丁火命以甲戌为正印，却得酉亥夹之，酉亥乃丙丁贵人；壬癸水命以壬辰为正印，却得卯已夹之，卯已乃壬癸贵人。
　　有华盖印，如亥卯未得癸未之类。
　　有文章印，如戊寅见癸未，辛已见甲戌，庚申见乙丑，癸亥见丙辰，乙亥见壬辰，乃纳音克身，干神复制。戊午得癸未，庚子得乙丑，丁酉得壬辰，己卯得申戌，辛酉得丙辰，干神制支神合之类。
　　诸印要逢库墓，若生旺扶助互换，禄马贵人并相合者，至贵之命。最忌刑冲破害，三合六合上见鬼，如甲戌日得癸酉时， 则减力。水命人得本家印无益；得木印损气；得土印，支干有交涉者，名官印；无交涉者，名鬼印。
　　又有福聚印，如年、月、日、时、胎五位俱无气衰败，得正印偏印俱在此，印上或库或旺，虽有煞神，至是受制，此之谓福聚印。
　　有祸聚印，如癸巳人带壬辰印，柱多逢水，俱墓于辰，则癸巳受煞；以巳为命，巳火遇多则本命病，此之谓祸聚印。
　　有破福成祸印，如水人得水印，或月日时多带土来，本家印见鬼盛，是谓破福成祸。
　　有带煞印，印中见贵煞，如壬子见壬辰、丙辰，子至辰谓之华盖，壬人见辰为贵。若印中反克本命，无福神往还，名带煞，主凶。
　　有临空印，乃印落空亡，支无六合，见官贵，至贱而无成也。
　　有自刑印，如庚戌人带乙丑，金人见金印固好，丑戌相刑，以金刑金，此类不如无。虽有少福，亦终贱。余准此推。
　　凡论印，更得真五行与纳音同气，尤妙。但主少安逸，不利六亲，难为子息。
　　论德秀
　　夫德者，本月生旺之德；秀者，合天地中和之气、五行变化而成者也。又曰；德者，阴阳解凶之神；秀者，天地清秀之气，四时当旺之神。故寅午戌月，丙丁为德，戊癸为秀。申子辰月，壬癸戊己为德，丙辛甲己为秀。巳酉丑月，庚辛为德，乙庚为秀。亥卯未月，甲乙为德，丁壬为秀。凡人命中得此德秀，无破冲克压者，赋性聪明，温厚和气。若遇学堂，更带财官，主贵。冲克减力。 
　　论劫煞亡神
　　劫者，夺也，自外夺之之谓夺；亡者，失也，自内失之之谓亡。劫在五行绝处，亡在五行临官，俱属寅申巳亥。水绝在巳，申子辰以巳为劫煞，巳中戊土，劫水也。火绝在亥，寅午戌以亥为劫煞，亥中壬水，劫火也。金绝在寅，巳酉丑以寅为劫煞，寅中丙火，劫金也。木绝在申，亥卯未以申为劫煞，申中庚金，劫木也。古歌云：“劫煞为灾不可当，徒然奔走名利场；须防祖业消亡尽，妻子如何得久长。”又云：“四位逢生劫又来，当朝振业逞儒魁；若兼官贵在时上，鲠直名标御史台。”又云：“劫神包裹遇官星，主执兵权助圣明；不怒而威人仰慕，须令华夏悉安荣。”又云：“劫煞原来是煞魁，身宫命主不须来；若为魁局应当死，煞曜临之不必猜。若是无星居此位，更于三合细推排；天盘加得凶星到，命似风灯不久摧。”水生木，申子辰以亥为亡神，亥中甲木、泄水也。火生土，寅午戌以巳为亡神，巳中戊土，泄火也。金生水，巳酉丑以申为亡神，申中壬水，泄金也。木生火，亥卯未以寅为亡神，寅中丙火，泄木也。古歌云：“亡神七煞祸非轻，用尽机关一不成；克子刑妻无祖业，仕人犹恐有虚名。”又云：“命宫若也值亡神，须是长生遇贵人；时日更兼天地合，匪躬蹇蹇作王臣。”又云：“皆言七煞是亡神，莫道亡神祸非轻；身命若还居此地，贫穷蹇滞过平生。凶星恶曜如临到，大限浑如履薄冰；三合更须明审察，煞来夹拱必难行。”
　　论羊刃
　　《三车》云：“羊言刚也，刃者取宰割之义。”禄过则刃生；功成当退不退则过，越其分如羊之在刃，言有伤也。故羊刃常居禄前一辰。希夷曰：“阴阳万物之理，皆恶权盛。”当其极，处火则焦，灭水则涌，竭金则折，缺土则崩，裂木则摧折，故既成而未极，则为福，已极则将反而为凶。极盛之地，十干中正处是也。卯者，甲之正位，为阳木之极；辰者，乙之正位，为阴木之极；午者，丙之正位，为阳火之极；未者，丁之正位，为阴火之极；酉者，庚之正位，为阳金之极；戌者，辛之正位，为阴金之极；子者，壬之正位，为阳水之极；丑者，癸之正位，为阴水之极。当其极处，其气刚烈暴戾不和，所以禄前一辰为辛刃，对冲为飞刃。既盛而未极，则温柔和畅，故刃后一辰为禄也。壶中子云：“凡人有禄，必赐刃以卫之，此其义也。”《一行命书》云：“羊刃重重又见禄，富贵饶金玉。”《洞玄经》云：“官、印相助福相资。”是羊刃带禄，更有官、印相资，尤作吉论。如专羊刃，主眼露性急，凶暴害物，亲近恶党，生旺稍可，死绝尤甚。在五行败者逢之，多患瘰疠或瘴疠、金刃之灾，不论贵贱，多冗杂劳迫，少得安逸。《太乙经》云：“六甲生人逢乙卯、丁卯，为真羊刃。若重犯，主残疾，官禄失退则散在晚年。余卯为偏刃，则轻。”
　　《广信集》有刃头财，如甲人见己卯之类，谓之销煞。主财帛歇灭，常人以屠沽刀锯等事为业，或因被盗而致命者。
　　有刃头鬼，如甲人见辛卯之类，谓之持刃煞，主人不令终，虽入贵格，亦不可测。甲乙人见之，尤紧。多脑疽发背而终。 
　　《金书命诀》有羊刃相蚀，如甲寅虎、兔、甲戊狗兔之类，见所蚀年月稍可，日时至危。若见两重，更值空亡，设非相蚀，亦犯流配至老，主不善终。
　　又连珠刃，如庚戌、辛酉、戊午、己未、丙午、丁未、甲辰、乙卯、壬子、癸丑，皆凶象也。金紧木慢，女命犯之，定克夫害子，不贞洁。《理愚歌》云：“倒悬羊刃又同行，形骸不免填沟壑。”又云：“飞刃倒戈终见乖，小人得此便为灾；空亡截路同相见，此身安得出尘埃。”又云：“羊刃更兼倒戈，必作无头之鬼。”是羊刃带诸恶煞尤凶。
　　凡人行运，最怕羊刃，主作事稽迟，无士农之商皆厌之。经云：运行羊刃，财物耗散。此之谓也。
　　《玉霄宝览》有揽辔澄清格，谓贵人乘马而前视羊刃，犹马头带剑之义。假令庚午人得乙酉或己酉日时带甲申为入格。午马在申，庚禄在申，乙巳贵在申，庚羊刃在酉，却乙巳贵人取甲申为驿马而前视羊刃，故曰揽辔澄清。此格多为清严之官。若更有吉类，多为酷吏，能制奸宄。子平以甲丙戊庚壬五阳干有刃，乙丁巳辛癸五阴干无刃，惟见伤官；与羊刃同祸，是指阴阳之阳，非牛羊之羊。其义见后论阳刃格中。
　　论空亡
　　空对实、亡对有言。《神白经》云：“空亡空亡几多般，十干不到作空看。”《洞玄经》云：“遁穷而亡生。”故以甲旬尽处曰空亡，盖有是位而无禄，曰空；有支而无干，曰亡。如甲子的遁至酉而十干足，所以无戌亥，余五干例见，是为空亡。然空而有实，亡而有存，所以未可便为凶论。《珞录子》论空亡云：五阳令用一阳，五阴令用一阴。假如甲子、丙寅、戊辰、庚午、壬申则用戌不用亥；乙丑、丁卯、己巳、辛未、癸酉则用亥不用戌。阳分阳年，阴分阴年。又说：甲子至戊辰，以戌为空亡；己巳至癸酉，以亥为空亡，分上下五年。中间又分甲子至戊辰，见壬戌为重，见戊戌之类为轻；己巳至癸酉，见癸亥为重，见乙亥之类为轻。如甲子生甲戌时，此时上正见，差轻；如己巳生癸亥时，亦时上内犯，最重。《指迷赋》云：“禄入空亡，必分前后之辰，所以表阴阳之分，明轻重之等也。”《八字金书》云：“甲寅旬、壬癸落空亡；甲辰旬，甲乙；甲申旬，丙丁；甲戌旬，庚辛。”以地支二位而论天干，或谓十恶大败。犯此日生者，主贫贱。
　　凡带此煞，生旺则气度宽大，动招虚名，长大肥满，多意外无心之福，死绝则一生成败飘泊，但在我有气之地，则不能为祸。大忌支干与天中相合，是谓小人得位，则奸诈谲诡，靡所不为。若为我所克，是谓天中肥殃，反为特达之福(原注：如戊午火人见甲子金之类)。其神性无常，与官符并、则佞媚多文，与劫煞并，则狡勇；与亡神并，则飘蓬；与大耗并，颠倒突；与建禄并，一生破散；与咸池、六害并，多凶暴卒；惟夹贵、华盖、三奇、学堂并者，大聪明，脱俗之士。
　　夫空亡不言太岁四见生日旬中空亡，极紧。若太岁与日互换空亡，更不佳。以实为空，则实可映空；以空为空，无所映实，故带互换空亡者，灾深。假令甲子年、壬戌月、甲子之正空亡在壬戌，其壬戌乃甲寅旬，甲寅旬中空复在子，主一生财物耗散，大破家宅。余仿此。若日时互换，时紧日慢。若日犯而时却刑冲破害；时犯而日却刑冲破害，亦主有福，未免坎坷。又云：天中一煞，不可全以凶言，如柱中有恶神，恶煞祸聚之地，全要空亡解之；有空亡不宜见合，合则不能空矣。若禄马财官福聚之气，全怕空亡散之；有空亡却喜见合，合则不能空矣。若无冲无合无刑，谓真空亡。四孟太毒，只作小伎巧求人。
　　又，甲子旬水土，甲戌旬金，甲申旬火土，甲午旬火土，甲辰旬木，甲寅旬水土，为真空亡。又云：响之有声，莫非虚中也。是以大人之命，要有虚中之德。空亡自旺有用，乃大声大应之器。月、日、月时三位俱空亡者，不害为大贵人。若值两位，虽有官，不大。
　　又云：凡命值空亡，时上见，多拗性，为事高而虚，更遇华盖，决主少子。日上见，多庶出，或妻妾间离遇偶合则多淫荡。
　　古歌云：“胎里生逢怕遇空，遇空时节自昏蒙；饶君十步有九计，不免飘飘西复东。”
　　又云：“建禄临空虚有名，平生向学老无成；若逢马贵来相救，纵得官时又复停。”
　　又云：“甲寅戊午及庚申，丑上天中最不仁；本分生来当受禄，因逢五鬼遂衰贫。”以甲寅水见辛丑土，为鬼来克命。戊午见丁丑，庚申见乙丑，同是空亡，忌克命也。
　　又云：“六旬后两号天中，见合长生旺不凶；加临冲克兼刑禄，官职升腾位更隆。”如巳酉丑人丁丑月、癸未日、戊午时，午未空亡而戊癸之火旺在午，反为贵格，是火虚有焰也。
　　又云：“印绶之星中见空，顺临墓库福重重；若还夹贵归元位，带煞须为给事中”如甲午、癸酉、丙子、壬辰时，虽空，却与癸酉作六合，又墓库夹贵，所以入格，是水空则流也。
　　经云：“金空则响，火空则明，水空则清，木空则折，土空则崩。”此之谓也。
　　又曰：人命空亡本不好，若运刑冲，反为虚煞；士人遇之，飞声走誉。如甲申、丁丑、乙亥、甲申，行壬午运，作当路；乙未、乙酉、乙丑、丁亥，行辛巳运，作监司，大振声望。若壬寅为空亡，壬申同类冲之，则不动，此为最毒。
　　有截路空亡，正如人在途中遇水，不能前进，不可以济，故曰截路，只以日取时见之。如甲己日遁十二时中，申酉上见壬癸，故甲己见申酉，乙庚见午未，丙辛见辰巳，丁壬见寅卯，戊癸见戌亥，此二时上俱遇壬癸为水故也。此空亡非但命见不吉，凡出入、求财、交易、上官、嫁娶，百事皆忌。
　　有四大空亡，六甲中，甲辰、甲戌二旬，金木水火土全，内甲子、甲午旬生人见水，甲寅、甲申旬独无金，此四旬者五行不全。如甲子、甲午旬独无水，甲寅、甲申旬生人见金，谓之正犯。如当生年中不犯，行运至水金处亦谓之犯。若带得，主一生蹇滞，不问贫贱富贵，皆夭折。三处重遇，瞬息为期。壶中子云：“颜回夭折，只因四大空亡。”正谓此也。
　　《微经》有五鬼空亡，甲己人见巳午，乙庚寅卯，丙辛子丑，丁壬戌亥，戊癸申酉，限至斯乡，主贫。
　　有克害空亡，甲乙人见午，丙丁申，戊己巳，庚辛寅，壬癸酉丑，主克害妻子。
　　有破祖空亡，甲乙丙丁同上，戊巳人见戌，庚辛子，壬癸寅，遇者主破祖业，须并论之。
　　论元辰
　　元辰者，别而不合之名。阳前阴后，则有所屈，屈则于事无所申；阴前阳后，则直而不遂，于事暴而不治，难与同事，故谓之元辰。是以阳男阴女，在冲前一位支辰；阴男阳女，在冲后一位支辰。假如甲子生男，与甲午对冲，即乙未为正；乙丑生男，与乙未对冲，即甲午为正。余干午未半之。所以为凶者，当气冲之地，左鼓则风煞在右，右鼓则风煞在左，故阴阳男女，取冲前冲后不同。若岁运临之，如物当风，动摇颠倒，不得宁息。不有内疾，必有外难。虽富贵崇高，势位炎盛，大运逢之，十年可畏。立朝定当窜逐，居家必罹凶咎，纵有吉神扶持，不免祸福倚伏，尤忌先吉后凶，临旺之后、欲出未出之际，凶祸尤的。生命逢之，主形骸陋朴，面有颧骨，鼻低口大，眼生威角，脑凸臀高，手脚强硬，声音沈浊。生旺则落魄大度，不别是非，不分良善，颠倒鹘突；死绝则寒酸薄劣，形貌猥下，语言浑浊，不识羞辱，破败坎坷，贪饮好情，甘习下流。与官符并，多招无辜之挠；带劫煞，则不循细行，动招危辱，空贱无耻；妇人得之，声雄性浊，奸淫私通奴贱，鬼魅为凭，不遵礼法，一生多灾，虽生子，拗而不孝。常术《鼠忌羊头歌》未分男女，不足凭也。《珞录子》以宣父畏其元辰，林开以元辰恶煞为灾甚重，有互换遇者，尤为不吉，忽然遇合，又以吉论。《洞玄经》云：“元辰遇合，而大亨是也。”《广信集》取巫□伎参政己卯、甲申、己巳、甲戌，滕庚枢密乙丑、壬午、乙丑、壬午，二命岂不犯元辰。李吉甫曰：“大凡贵命，须逢煞即得君主横升拔，林开一偏之见也。”徐子平云：“元辰者，命中元有所害之辰，如甲见申庚，乙见酉辛之类，人生岁月日时原有七煞，已为所害之辰，岁运复遇，谓之犯元辰，为害尤重，元无则轻。然元辰一煞，与亡劫、羊刃、空亡同类观。”《珞录子?消息赋?自见雪心赋》云：“元辰水去，亦指神煞之名。”是古人之说是也。
　　论暗金的煞
　　此三煞乃先天数之四冲也。夫子、午之数各九，卯、酉各六，总为三十。自子顺行，极三十而见巳，是为四仲之正煞。寅申各七，巳亥，各四、总二十有二，自子顺行，极二十二而见酉，是为四孟之正煞辰戌各五，丑、未各八总二十有六，自子顺行，极二十六数而见丑，是为四季之正煞。是起于数者然也，凡神煞，皆起于数，与禄马同类。此一煞而有三名：一曰吟呻，二曰破碎，三曰白衣。子午卯酉在巳，寅申巳亥在酉，辰戌丑未在丑。巳者，金生之地，巳中，临官之火，金气临克，主杖楚刑狱呻吟之灾，故曰吟呻。酉者，金旺之地，煞物当时，又有辛金相助，万物当之，无不破碎，主支离流血之灾，故曰破碎。丑乃金之库墓，居四季而临鬼门，主妨害丧服哭泣之事，故曰白衣。五行中惟金能煞物，故总名曰暗金的煞也。其神生旺，主人宽量大器，决断有为，形容清峻，若不夭丧刑伤，须有癞病瘫痪。死绝则惨害克毒，形容红白，巧言令色，笑里藏刀。与官符并，则横来官灾；与劫煞并，则横来死丧；与白虎、羊刃并，则流心伤残；与贵人、建禄并，则稍慢。五行旺相，吉神相救，入贵格则无害；入贱格，再值一切凶神，则愈凶。又曰：金生处，主大风瘫痪之疾；金旺处，主水蛊毒药之病；金墓处，主克子恶死之忧。若带三刑德贵，主有高官持兵权。大抵此煞不吉，人命逢之，固所不宜；岁逢之，亦主孝服哭声，盗贼侵扰，口舌破耗。小儿犯此，汤火之厄；不然，身有痕疤破绽之象。经云：“谬戾无过于刑害。有时而吉；乖违莫甚于冲破，未必皆凶。”此之谓也。
　　论灾煞
　　灾煞者，其性勇猛，常居劫煞之前，冲破将星，谓之灾煞。如申子辰将星在子，午却去冲子；寅午戌在午，子却去冲；巳酉丑在酉，卯却去冲；亥卯未在卯，酉却去冲。是灾煞也。此煞主血光横死。在水火，防焚溺，金木杖刃，土坠落，瘟疫克身，大凶。若有福神相助，多是武权。亦如劫煞之类，要见官星、印绶生旺处为佳。《神白经》云：“灾煞畏乎克生处，却为祥。”正谓此也。
　　论六厄
　　厄者，遭乎难者也，常居马前一辰，劫后二辰，死而不生谓之厄。申子辰水局，水死在卯；寅午戌火局，火死在酉；亥卯未木局，木死在午；巳酉丑金局，金死在子，所以为厄。若有救护，有扶持，逢生旺兼贵气相助，则吉，究竟一生蹇滞。
　　《壶中子》云：“六厄为剥官之煞，李广不封侯是也。”
　　论勾绞
　　勾者，牵连之义；绞者，羁绊之名，二煞尝相对冲，亦犹亡劫。阳男阴女，命前三辰为勾；命后一三辰为绞；阴男阳女，命前三辰为绞，命后三辰为勾。假令甲子阳命人，卯为勾，酉为绞；乙丑阴命人，辰为绞，戌为勾之例。古歌云：“爪牙煞去命三辰，大忌金神羊刃临；夹煞克身无福救，必遭蛇虎伤其身。”此煞大忌金神白虎并，则凶。牛马犬畜等伤亦是，不独虎狼也。不克身与福同宫者不用。大抵此煞，凡命遇之，身若克煞，多心路计巧，主掌刑法之任；或为将帅，专地诛戮。煞若克身，主非命而终；小人逢之，非横灾祸；行年至此，亦主口舌刑狱等事。又云：值两位全者，灾重，一位者轻。又云：有鬼则灾重，无鬼则灾轻。
　　论孤辰寡宿
　　先贤有云：老而无夫曰寡，幼而无父曰孤，此其义也。辰谓星辰，宿谓星宿，指其神也。人命犯此星辰，则孤寡如是。如亥子丑逐方三位，进前一辰见寅为孤，退后一辰见戌为寡。又过角为孤，退角为寡。其余三方皆依此推。乃阴阳惆怅之义。且夫寅为春始，辰为春末，巳为夏始，未为夏末，申为秋始，戌为秋末，亥为冬始，丑为冬末，皆阴阳支离之神，四时代谢之方。《三车》云：造物中以生我者为母，克我者为夫，我克者为妻。亥子丑属北方水位，水用金为母，金绝于寅，是母绝也；用火为妻，火墓为戌，是妻墓也。巳午未，南方火位，火用木为母，木绝在申；用水为夫，水墓在辰。寅卯辰属东方木位，木用水为母，水绝在巳；用金为夫，金墓在丑。是取母绝为孤辰，夫墓、妻墓为寡宿，其义尤切。《珞录子》云：“骨肉中道分离，孤寡犹嫌于隔角。”《玉门集》云：“寅申巳亥为角，辰戌丑未为隔。进者为阳，不利父；退者为阴，不利母。”又云：“在阳宫妨父，在阴宫妨母。如寅卯辰人，巳为孤，丑为寡，寅辰为阳之位，丑巳为阴之位。男女生命见之，虽亲生儿女，多不和顺。”王氏云：“男命生于妻绝之中而逢孤辰，平生难于婚偶；女命生于夫绝之中而遇寡宿，屡嫁不能偕老。”如辛丑人得庚寅，寅为丑孤辰，丑为寅寡宿，寅丑互为寡宿。隔角言丑寅中有艮卦隔，乾坤艮巽四犹之角也。
　　《烛神经》云：“凡人命犯孤寡，主形孤骨露，面无和气，不利六亲。生旺稍可，死绝尤甚。驿马并，放荡他乡；空亡并，幼小无倚；丧吊并，父母相继而亡。一生多逢重丧迭祸，骨肉伶仃，单寒不利。入贵格，赘婿妇家；入贱格，移流未免。”《鬼谷遗文》云：“连属不言孤寡，如亥得寅戌，寅得丑巳；或支干朝会包裹贵人，虽犯孤寡，不以孤寡论。”《广录》云：“井栏斜冲，是孤辰寡宿。”更天干带倒食，谓之井栏倒食。若巳午未人再生夏三月，是带两重孤寡，主克妻害子，少六亲，不聚财，多生女；更带诸凶煞，主不令终。《珞录子》云：“凭阴察其阳祸，岁星莫犯于孤辰；恃阳鉴以阴灾，天年忌逢于寡宿。”盖言小运、太岁不可犯之，阳以孤辰为重，阴以寡宿为重。
　　论天罗地网
　　罗网之说，其义甚明。然何以戌亥为天罗，辰巳为地网，盖天倾西北，戌亥者，六阴之终也；地陷东南，辰巳者，六阳之终也。阴阳终极，则暗昧不明，如人之在罗网，此春义也。《壶中子》云：“龙蛇混杂，偏不利于辰生；猪犬侵凌，但独嫌于亥字。”龙为辰，蛇为巳；辰人得巳，巳人得辰，皆曰龙蛇混杂。男命则不妨，惟女命破婚害子，薄命抱疾。辰人得巳，重；巳人得辰，轻。谓龙生蛇穴者，退；蛇生龙穴者，进。猪为亥，犬为戌；戌人得亥，亥人得戌，皆曰猪犬侵凌。
　　女命则不妨，惟男命则滞龃龉龆，妨祖克妻。戌人得亥，轻；亥人得戌，重。谓犬入猪群，则进；猪入犬群，则伤。《诸书》亦云：“龙蛇混杂，常防妇女忧危；猪犬侵凌，每虑丈夫厄难。”是男怕天罗，女怕地网。中间又分火命人有天罗，水、土命人有地网，余金木二命无之。人命带此，多主蹇滞，更加恶煞相并，五行无气，必主恶死。行运至此，亦如之。
　　假如戌年戎月初一日生者，犯一年天罗；十五日生者，犯十五年天罗；若更生时是戌，增成三十年天罗。或戌年亥月，或亥时戌日，交互见之，谓之重犯。则灾不能歇。地网如上说。若天罗地网重并，为害尤重。《理愚歌》云：“生时地结与天盘，争使亲闱得久安。”如甲辰命见甲戌，申戌命见甲辰，只此二辰生人，是就罗网中言之也。
　　论十恶大败
　　十恶者，譬律法中人，犯十恶重罪，在所不赦，大败者，譬兵法中与敌交战，大败无一生还，喻极凶也。六甲旬中十个日值禄人空亡，如甲辰、乙巳，甲以寅为禄，乙以卯为禄，甲辰旬以寅卯为空亡。壬申者，壬以亥为禄，甲子旬以亥为空亡。余如丙申、丁亥、庚辰、戊戌、癸亥、辛巳、乙丑等日皆仿此。命中犯者，当以日上见之为是，其余不论。况犯者未必皆凶，若内有吉神相扶，贵气相辅，当为吉论。
　　《元白经》曰：“十恶都来十个辰，逐年有煞用区分。”如庚戌年见甲辰日，辛亥年见乙巳日，壬寅年见丙申日，癸巳年见丁亥日，甲辰年见戊戌日，乙未年见乙丑日，甲戌年见庚辰日，乙亥年见辛巳日，丙寅年见壬申日，丁巳年见癸亥日，盖以年支干冲日支干，无禄为忌，余悉无妨。
　　总论诸神煞
　　神煞，古有百二十名，其说穿凿支离，造化恐不如是。除羊刃、空亡、劫煞、灾煞、大煞、元辰、勾绞、咸池、破碎、罗网、冲击、天空悬针、平头倒戈等煞命中切要者，已备论于前矣，兹以诸星家考验有理，复备叙于左。
　　自缢煞。此煞取五行反系处，如戌人巳，巳人戌，辰人亥，亥人辰，寅人未，未人寅，卯人申，申人卯，午人丑，丑人午，子人酉，酉人子是也。大忌相克，天元是墓，更有天中、官符、大耗者，定凶。
　　水溺煞。此煞取丙子、癸未、癸丑上带咸池、金刃、羊刃。盖丙子纳音水，又子为水旺之地，未为井宿之居，丑为三河之分，更纳音克身，决不可免。古歌云：“动煞克身名颠坠，金神羊刃防同位。要知自缢最凶神，戌巳辰亥并寅未。子酉一例为凶煞，卯申丑未依前是。大忌空亡兼墓鬼，官符大耗仍须避。丙子癸未并癸丑，咸池金煞羊刃畏。五行若更来克身，一死悬梁一溺水。”
　　挂剑煞。此煞取巳酉丑申四柱纯全者是，或重带巳酉丑亦是，更犯官符、元辰、白虎、金神等类，五行刑克本命者，主凶暴杀人，或反为人所杀。诗曰：“巳酉丑申金气全，从革局多名挂剑。元亡金虎并克身，纵不杀人身岂免。”
　　天火煞。此煞取寅午戌全而天干有丙丁五位中全不见水者是，有水则非。若年运至火气生旺处，当防火灾。诗曰：“寅午戌全号天火，不见丙丁犹自可；五位都无一水神，生旺临年灾厄火。”余命寅午戌全，月干有癸行戊午运，戊癸化火，甲戌年、甲戌月遂遭火灾。
　　天屠煞。此煞除子日午时，午日子时外，自余丑曰日亥时，亥日丑时，寅日戌时，戌日寅时，卯日酉时，酉日卯时，辰日申时，申日辰时，巳日未时，未日巳时，依次逐两位数之。君子犯者，主异疾，肠风脚气；小人折损肢体。重犯者，主徒配。
　　天刑煞。此煞取子丑人乙时，寅人庚时，卯辰人辛时，巳人壬时，午未人癸时，甲人丙时，酉戌人丁时，亥人戊时，取时刑克本命。犯者遭刑有疾。
　　雷霆煞。正七二八子寅方，三九四十辰午当；五十一申六二戌，必主雷轰虎咬亡。又云：“正七下加子，二八在寅方，三九居辰上，四十午位伤，五十一申位，六十二戌方。”正月起，子顺行六阳位。此煞人命遇之，如逢禄，贵；吉星临压，则吉，好行阴骘，为法官掌雷霆行符敕水之人，或成佛作祖之辈。如遇羊刃、的煞、飞廉等会，命限必凶，主堕于天真雷伤、虎啖、天谴、瘟疾或溺水、囹圄死。
　　陷煞。猪犬羊逢虎必伤，猴蛇相会树头亡。犬逢鸡子遭徒配，兔赶蛇歌走远乡。鼠见犬来须恶互，马牛遇虎定相戕。兔猴逢犬难回避，龙来龙上水中殃。凡人若值临时日，三合为灾仔细详。（原注：以年支为主）
　　官符煞。取太岁前五辰，是日时遇之。平生多官灾，更并羊刃，乃刑徒之命。若官符落天中，多邪诞不实，名妄语煞。
　　病符煞。取太岁后一辰，是犯者多疾病。行年遇之，亦然。
　　死符煞。取病符对冲，是月时日犯之，无贵神解救，凶恶短折。
　　丧吊煞。一名横关煞。取命前二辰为丧门，命后二辰为吊客，其或太岁凶煞并临大小运限，必主祸。古诗云：“五官六死十二病，三丧十一吊来临。”可见此十二宫一太岁歌，不惟命犯不吉，流年尤凶。若月有羊刃来佐，凶煞临时，则横关也。古歌云：“横关恶煞少人知，月禄凶神又及时；纵有吉星重迭至，不遭刑戮也顷危。”
　　宅墓煞。命前五辰为灾，命后五辰为墓，怕宅墓受岁劫等煞来破本命之灾。主呻吟。
　　日刑煞。以本生日上数甲子，本日干住。阳干顺数，阴干逆数。若在命宫，主极刑；三合，主徒配；对宫，主外死。
　　流血煞。以本生月起，子顺数至本年住。若在命宫、三合、对宫、主痈疽，庶人徒配，妇人产厄。
　　剑锋煞。甲子旬剑辰锋戌，甲午旬剑戌锋辰，甲寅旬剑午锋申，甲申旬剑子锋寅，甲辰旬剑申锋午，甲戌旬剑寅锋子。随在各宫断，如第五宫露，损子；第四宫露，损田宅。
　　戟锋煞。正月起甲，二月乙，三月戊，四月丙，五月丁，六月己，七月庚，八月辛，九月戊，十月壬，十一月癸，十二月巳，逐月旺干加临，日时带两重者，凶；更与悬针相见，主决配伤残。
　　浮沈煞。从戌上起，子逆行至本生年位，却从年宫数，看在何宫。只在财帛宫，名串钱，主富蓄。余皆凶。甲乙己庚壬人犯之，稍轻；丙丁戊辛癸人犯之，重。在寅午申未年中，此煞多主水厄。仍各随宫分论灾，如在田宅，则主破祖。余宫类推。
　　破煞。此煞，卯与午，丑与辰，子与酉，未与戌，皆相破。惟寅申巳亥原破，却三合，故不取，犯者主少年灾滞，财产耗散，兼有折伤之灾。
　　返本煞。五行无贵气，下克上为返。歌曰：“五行死绝并来时，有格如闲福不随；更忌日时克年主，定无官贵切须知。” 如甲子金命得戊午日，又胎月日时多带寅巳，犯者定主孤立，或富或贵，一旺便克，伤父母尊长。
　　阴阳煞。女属阴而喜阳，命得戊午旺火为正阳。男属阳而喜阴，命得丙子旺水为正阴。是阴阳和畅，故男得丙子，平生多得美妇人；女得戊午，平生多逢美男子。日上遇之，男得美妻，女得美夫。大忌元辰、咸池同宫，不论男女，皆淫。如男得戊午，多妇人相爱；女得丙子，多男子挑诱。更看有无贵贱消息。
　　淫欲妨害煞。《壶中子》云：“老醉秦楼十二，直缘重犯八专；少亡楚甸八千，应是迭逢九丑。”盖言八专为淫欲之煞，九丑为妨害之辰。八专乃甲寅、乙卯、己未、丁未、庚申、辛酉、戊戌、癸丑是也。日上有不正之妻，时上有不正之子。女人犯者，不择亲疏；犯多者尤紧。九丑乃壬子、壬午、戊子、戊午、己酉、己卯、乙卯、辛酉、辛卯是也。妇人犯者，主产厄；男犯，多丑不令终。
　　孤鸾寡鹊煞。古歌曰：“木火逢蛇大不祥，金猪何必强猖狂；土猴木虎夫何在，时对孤鸾舞一场。”乃乙巳、丁巳、辛亥、戊申、甲寅，又丙午、戊午、壬子等日。男克妻，女克夫。
　　阴阳差错煞。乃丙子、丁丑、戊寅、辛卯、壬辰、癸巳、丙午、丁未、戊申、辛酉、壬戌、癸亥十二日也。女子逢之，公姑寡合，妯娌不足，夫家冷退；男子逢之，主退外家，亦与妻家是非寡合。其煞不论男女，月日时两重或三重犯之，极重；只日家犯之，尤重，主不得外家力，纵有妻财，亦成虚花，久后仍与妻家为仇，不相往来。
　　临官遇劫名桃花煞。主好酒色。
　　返吟遇枭名短寿煞。主伤妻子。
　　桃花红艳煞。亥卯未在子，巳酉丑在午，寅午戌在卯，申子辰在酉，为桃花煞。甲乙逢午、丙寅、丁未、戊子、己辰、庚戌、辛酉、壬巳、癸申，为红艳煞，女命最忌之。
　　以上诸煞，凡言克身，谓凶煞，下纳音，克生年。太岁纳音临身，谓凶煞一带太岁纳音于本位也。太岁纳音为身，若身被克被临于死、败、绝位，便遭不测之灾；若但在身有气处被克，灾重，被临则轻。惟太岁纳音克煞则吉。如人命已入贵格，紧要处带煞，有福神助之，则名为权柄；无福神助之，又煞气乘旺，递互往还，或刑克本主，下贱恶死。又云，一切福神所居之位，则欲生旺，生旺则荣贵；一切煞神所居之位，则欲死绝，死绝则善终。又云，凡福神欲令得旺气，忌有败之者；凡凶神欲令得衰气，忌有助之者。又云，相冲相破，三合六合，命中有之，即求五行相得何如。或祸中生福，福中生祸。如死绝复生，空亡受破，相克相成，则祸中生福，反此，则福中生祸。《命书》云：“道途贱吏，岂无驿马攀鞍；市井博徒，亦有三奇夹贵。”子平云：“君子格中，也犯七煞阳刃；小人命内，亦有正印官星。”由是观之，吉凶神煞，不可拘定；轻重较量，要在通变。大抵凶煞所居，于神不宜带真鬼；克伤本身，虽见官星，尚变为鬼，况是真鬼。其为灾祸，明矣！
　　卷四
　　论十干坐支兼得月时及行运吉凶
　　甲乙
　　甲木属阳，乃栋梁之材。喜生秋冬，遇申子月为吉。柱见庚辛，譬斧凿之论，主名利。运行申酉辰戌丑未乡，大能发越，见辛官尤妙。忌寅午戌合局及透丁火伤官，乃辛苦劳力、作事无成之命，运逢亦不顺。若合局丁透，有辰戌丑未，干上露戊己，再行财运，伤官生财，却发大福。
　　乙木属阴，为生气之木，遇春生而花叶茂盛，亦喜生于小春之令。逢亥卯未甲子辰二局更行北运，虽透丙丁庚辛，亦不妨。所忌寅午戌火，巳酉丑多，多伤残，再行南运，主夭无疑。
　　甲乙贵乎木得宜，要知金水旺为奇。春从南往秋归北，冬夏西行发福基。
　　甲乙日生人，身坐已酉丑申戌金乡，运行宜土金分野。若生寅卯辰不结木局，宜时引归土金分野，大贵。行运亦然。则官长远。若生巳酉丑申月，时引归亥卯未寅，取贵非此时者，乃过与不及，却要运行水木局分野，否则贫儒。柱中原有财星，怕比劫分夺；原无财星，不畏。如木得金而成器，仁者有勇；金得木而成材，勇者必仁，是乃刚柔相济，阴阳相停。运行却喜财官，若有木无金，则庚辛亏而义寡；有金无火，即勇而无礼，则乱金太盛。而无水则枯木太多，而无金则繁，是金木各不一也。偏阴偏阳，难名之命，纵遇财官，亦不发达。
　　六甲日用辛为正官，庚为偏官，戊巳为财。如年月时中透出戊巳辛字，生三秋四季及金土局，财官有用。如不透出三字，只生三秋四季及金土局，亦作财官论。见甲乙夺财，丙丁伤官，名利艰难。若生春夏及火木局，财官无气，虽得滋助，名利亦轻。喜行西方四季金土分野向官临财之运，不喜东南木火伤官败财之地。若四柱庚辛俱见，谓之官煞混杂，无去留制伏，反主贫贱。如主贫贱。如只有庚，不见制伏，当作鬼论，分身鬼强弱定其吉凶寿夭。若制伏得中，作偏官论；太过反不为福。更看日干于所生月内有力无力有助无助，分节气浅深轻重言之。喜行身旺鬼衰运，忌身衰鬼旺运。
　　六乙日用戊为正财，巳偏财，庚为正官，辛偏官，若年月时上透出戊巳庚字，生三秋；四季及金土局，财官有用。如不透此三字，生三秋四季及金土局，亦作财官论。见甲乙夺财，丙伤官，名利艰难，若生春夏及火木局，纵有财官，无气；虽得滋助，亦轻。喜行西方四季金土分野向官临财，忌行火木之地，伤官败财。怕官煞混杂，有煞无制，鬼论；制太过不及也，皆不为福。更详日干于所生月内有无力助，分轻重言之。运喜忌同上。
　　丙丁
　　丙火属阴，乃太阳之正气，能生万物。喜生春夏月间，自然成就精神百倍。更遇天月二德，行东方运，大妙。虽见壬癸水，不妨。惟忌戊土透露，减其分数。大运，岁君相犯，官府刑狱，破财丧服。生于秋冬，更遇夜时，地支，再合水局，非仆即从，一生离别孤独，贫夭残疾。
　　丁火属阴，为凡火，可制万物。金银铜铁，不得丁制，不能成器，喜生夜闻，巳酉丑月令为妙。正月逢寅，乃天德印元，更得卯字最好。忌壬癸水。如日生，多克妻子。遇南方运，剥官退职；行西北方运，贵。
　　丙丁日主火为根，金水二星是福源，行运若临西与北，纵然富贵不周全。
　　丙丁日，自坐申子辰亥水位，又引归金时。如生寅午巳月，为水火既济，大贵。夏五月，忌三合火局，火炎水干。冬子月，忘三合水局，水盛火灭。水火相停，斯成既济。大运宜金水分野，却忌过与不及，偏阴偏阳，苗而不秀。若生申子辰亥月，须要寅午戌巳时取贵。非此时者，行木运方好，否则虚名不贵。
　　六丙日用庚辛为财，癸正官，壬偏官。若年月时中透出庚辛癸字，生秋冬金水局中，财官有用。如不透此三字，生秋冬金水局中，亦作财官论。见丙丁夺财，已为伤官，名利艰难。若生九夏四季火土局中，纵有财官，无气；虽得滋助，亦轻。喜行西北金水分野，向官临财之运。若柱中壬癸俱见，官煞混杂，无制反贱。如有壬无癸，不见制，当作鬼论。要分身鬼强弱，定其吉凶寿夭。制伏得中，作偏官用；太过，反不为福。更详日干于所生月内，有力无力，有救无救，分节气轻重言之。喜行身旺鬼衰之运，忌行身衰鬼旺之乡。
　　六丁日用庚辛为财，壬为正官，癸为偏官。若年月时中透出庚辛壬字，生秋冬金水局中，财官有用。如不透此三字，生秋冬金水局，亦作财官论。见丙丁夺财，戊伤官，名利艰辛。若生九夏四季火土局中，纵有财官，无气；虽得滋助，亦轻，喜行西北及金水分野，忌伤官败财运。怕官煞混杂，有煞无制，鬼论；制太过，贫。更详日干于所生月内有无力助，分轻重言之。运喜忌同上。
　　戊己
　　戊土如属阳，乃堤岸城墙之土，止能拒水，不能种养万物。凡城堤不有刑冲破害，人民得安，喜甲乙木，以煞化印之地。忌行西方运，纵发而当破当忧。要火生扶，嫌水克制。戊己重犯，名利两失；辛庚迭逢，作事进退。
　　己土属阴，为田地山园之土，可以种养万物，要刑冲破害，即耕凿之论。喜生春夏辰巳之乡，乃官印之地。更不值伤官损印。发福，主为人好置造田丰盈。行东北方运，尤妙。更兼亥卯未木，决主富贵，人物稳厚，大宽小急。值辰戌丑未，乃背禄逐马及劫财刑伤，破耗讼服不一。
　　戊己日干寻水木，柱中原有还为福。运临北野及东方，德润身兮富润屋。
　　戊己日生，坐下亥卯寅位，为勾陈得位。运行宜水木分野。生亥子月，要引辰戌丑未巳午时，若生辰戌丑未巳午月，要引亥子时为贵。盖土得木而疏通，木赖土而培养。若木重而土少，则崩；土重而无木，乃顽浊无用之土。巳日丑年月，西方不吉，南方大显。
　　六戊日，除戊戌为魁罡，其财官喜忌，论子日下。其余戊子、戊午、戊申、戊寅、戊辰五日，用壬癸为财，乙正官，甲偏官。若年月时中透壬癸乙字，生春冬水木局中，财官有用，不透此三字，生春冬及水木局中，亦作财官论。见戊己夺财， 辛伤官，名利艰难。若生三秋四季及金土局，财官无气，虽得滋助，亦轻。喜行东北方水木分野、向官临财之运，忌行四季西方败财伤官之地。若柱透甲乙，官煞混杂，无制反贱。如无乙有甲，无制，当作鬼论。要分身鬼强弱，定其吉凶寿夭。制伏中和，作偏官用；太过，反不为福。更详日干于所生月内有力无力，有救无救，分节气浅深轻重言之。喜身旺鬼衰运，忌身衰鬼旺运。
　　六己日用壬癸为财，甲正乙偏官。若年月时透壬癸甲字，生春冬水木局，财官有气。如不透此三字，生春冬水木局，亦作财官论。见戊己夺财，庚伤官，名利艰难。若生三秋四季及金土局中，纵有财官，无气；虽得滋助，亦轻。喜行东北水木分野，忌伤官败财运。怕官煞混杂，有煞无制，鬼论；制太过，贫。更详日干于所生月内有无力助，分轻重言之。运喜忌同上。 
　　庚辛
　　庚金属阳，乃金银铜铁之类，禀太阳而成。要见丁火制之，方能成器。如见丙火，遇而不遇。喜行东南火木之运，明亮，金得制。如值寅卯临于甲乙，及己午未官星印元得气之乡，皆是发越。惟居西北方，为金沈水底，是不能成器。
　　辛金属阴，乃水银朱砂赤碧珍珠之类，秉日精月华秀气结成。最要金清水秀、土气丰厚地方，并西北方运。如行辰戌巳东南运，五行四柱不见丁火为妙，见则不能成其器。如珠坠炉之喻，秀而不实。尤恐寅午戌成局煞旺，要身强乃当其旺，柱有亥卯未，更见丙丁透，行午未运，发福。巳酉丑成金局，为温厚造化，行东方运，大吉；不宜南。
　　庚辛日主号金干，木火相生福自专。年月时中如会合，东西运步定居官。庚辛日生，坐下寅午戌巳火，又生寅午戌月，要引金土时，贵。秋三月及季冬或十一月，引木火旺时，大贵。运行木火分野，忌过与不及，偏阳偏阴，则苗而不秀。若通火月气，非巳酉丑申时不贵。运金土则吉。比肩三合，成金局，金盛火微。喜行木火之运。故金非火不能成其器，火无金无以显其用。金火相停，方为乘轩衣冕。若火太炎而无土，则金必败；有土则为铸印之象，陶熔革化而成器，大人之命也，火多金少，金盛火微，皆凶暴之辈。
　　六庚日除庚戌庚辰为魁罡，财官喜忌，论于日下，庚申、庚寅、庚午、庚子四日，用甲乙为财，丁正官，丙偏官。若年月时透甲乙丁字，生春夏火木局中，财官有用；如不透此三字，生春夏火木局，亦作财官论。见庚辛夺财，壬癸伤官，名利艰难。如生秋冬金水中，财官无气，虽得滋助，亦轻。喜行东南木火分野、向官临财之运，不喜行西北金水分野、伤官败财之运。若柱有丙丁，官煞混杂，煞无制反贱。如无丁有丙，无制，作鬼论。要分身鬼强弱，定其吉凶寿夭。制伏得中，作偏官论；制过，反不为福。更详日干于所生月内有力无力有助无助，分节气浅深轻重言之。喜行身旺鬼衰运，忌身衰鬼旺运。
　　六辛日用甲乙为财，丙正官，丁偏官。柱中年月时透甲乙丙字，生春夏及火木局中，财官有用；如不透此三字，生春夏及火木局，亦作财官论。见庚辛为夺财，壬伤官，名利艰难。若生秋冬及金水局，财官无气，虽得滋助，亦轻。运喜东南火木分野、向官临财，不喜西北金水分野、伤官败财之运。怕官煞混杂，有煞无制，鬼论；制太过，不福。更详日干于所生月内有无力助，分轻重言之。运喜忌同上。
　　壬癸
　　壬水属阳，乃甘泽长流之水，能滋生草木，长养万物。独喜春夏生人，秋冬值令，则无生意。若见寅午戌官星，得生助之气，名誉自彰。金局生八月，名利两遂，水局生三月，为天德主贵。地支亥卯未，行南方运，发财。
　　癸水属阴，乃大海无涯之水，不能生长万物。一云雨露润泽之水，滋助万物。喜春秋间，运行巳午戌地，发福非常。大忌辰戌丑未运，成败。地支亥卯未合，伤旺益财。无寅甲，亦发名利，如见己土丑未月，更带三刑，平常衣禄，初中未济，终末荣发。若五行有救，身旺，运喜财官，亦主贵显。
　　壬癸日生水为主，根基惟在火与土。春秋来往发财官，冬夏东行为得所。
　　壬癸日生，坐下辰戌丑未巳午，为玄武当权。运行宜火木分野，过与不及，偏阴偏阳，则贵而不实。若生四季巳午月，引亥子时；或冬生，引辰戌丑未巳午时，俱贵。非此时，虚名虚利。运喜金水分野，生助为荣。无金则水绝。忌比肩劫财。冬十一月三合结局，水涨横泛而土崩。故水无土则滥，土无水则干。土得水而受润通气，水得土而成堤为河，二者不可偏倚。若更气运得宜，无不贵显。其刑合、拱合等格不在此论。
　　六壬日除壬辰为魁罡，财官喜忌，论于日下。壬寅、壬子、壬申、壬午、壬戌五日用丙丁为财，巳正官，戊偏官。四柱透丙丁巳字，生九夏四季火土局中，财官有用；如不透此三字，生九夏火土局，亦作财官论。见壬癸夺财，乙伤官，名利艰难。若生春冬及水木局中，财官无气；虽得滋助，亦轻。喜行南方四季火土分野、向官临财运。柱见戊己，煞官混杂，无制反贱。如无己有戊，不见制伏，作鬼论。要分身鬼强弱，定其吉凶。制伏得中，作偏官论，制过，不福。更详日干于所生月内有无力助，分节气浅深轻重言之。喜行身旺鬼衰运，忌行身衰鬼旺运。
　　六癸日用丙丁为财，戊正官，己偏官。若四柱透丙丁戊字，生九夏四季火土局，财官有用，若无此三字，生九夏四季火土局中，亦作财官论。见壬癸夺财，甲伤官，不利。若生春冬水木局中，财官无气。喜行南方四季财官之运。怕官煞混杂，有煞无制，鬼论；制太过，凶。更详日干于月令内有无力助，轻重言之。运喜忌同上。
　　论十二月支得日干吉凶
　　子月
　　甲乙日得子月为印绶，喜见官露印，忌坐天财、伤印。岁运喜忌同。
　　丙丁日为官，贵，阴阳和合。喜露财、官、见三合、六合、官印合，须考月令中气。身旺喜财、官，身弱喜印旺。忌七煞伤官、岁运伤为福之地，丁得之偏官，两阴相攻，喜身旺有合制，忌身弱无合露，正官及四柱带多无制伏，运喜身旺合偏官，忌身弱。
　　戊己日为财，喜露财身旺，忌坐刃透比。不遇亥子日生，难为财运。喜身旺与财，身弱喜旺，忌劫。
　　庚辛日为长生财，喜坐露财身旺，忌无财身弱。如四柱全无财星，便不是长生财，只是伤官背禄，月令须时带偏官，庚日丙时巳时，辛日丁时午时便为有制，吉。次宜日时带诸不见之形，贵。如年日时三官皆不遇，其命可知。行运身旺喜财，身弱喜旺。通忌比、劫。
　　壬癸日，壬为旺，癸为建禄，只是身强，奈名利二者却被月令销熔尽了，颇宜时带偏官，贵，如壬日戊巳时，癸日巳午时是也。次宜日时带诸不见之形，贵。如年月时三宫皆不遇，其命可知，运喜行偏官，忌正官。
　　丑月
　　甲乙日得丑月为杂气官，贵。喜官星透干；不透要冲，既透怕冲。运喜行财，忌官藏无冲、官煞混及伤官。官爱多合。身旺喜财、官运，身弱喜行旺地。忌煞伤岁同。
　　丙丁日为杂气财，喜财透干，忌羊刃、比肩。运身旺喜财，身弱喜旺通。忌劫、财。若不遇申酉丑日生，难为财。
　　戊己日为余气财，月初小寒后七日半生，有癸水余气，无比肩败财，羊刃亦能发财，贵。如过期生，丑中无利无害，平平。日时二宫能带诸贵格，亦可发。有余气财贵者，喜财露身旺，忌财衰身弱。运喜忌同。
　　庚辛日为自库之月，只得身强、少病、多安、寿考，月令中更无物可采。颇宜时偏官，贵；及带日时诸不见之形，依然发福，时贫官，庚日丙时巳时，辛日丁时午时。运喜行合偏官，忌正官。
　　壬癸日为杂气财，贵。喜透印见官及刑冲，忌印伏。运宜行官印之地，忌财伤印。余同前论。
　　寅月
　　甲日得寅建禄，乙日旺相。月令中无格可取，只利得身旺年久。颇宜带时偏官及日时诸不见之形，贵。时偏官者，甲日庚时申时、乙时辛时酉时。如年日时三宫无格可取，终身可知，有偏官者，喜行合偏官运，忌正官。
　　丙丁日为印，贵。喜坐官露官、再露印星。忌露财。宜行官、印运，忌财、伤印。
　　戊日为偏官，贵。两阳相攻，喜身旺，忌身弱。偏官有合莫制，无合要制。运喜身旺合制，忌身弱正官及再行煞乡。己日为正官，贵。阴阳和合，喜坐露财、再露官星、三合六合、身旺。忌七煞伤官。官爱明合。身旺喜行财、官，身弱喜旺。忌七煞偏官。
　　庚辛日为财，喜财多露身旺，忌坐刃透比。身弱不遇寅卯日，难为财运，身运喜财，身弱喜旺，忌劫同。
　　壬癸日为长生财，喜财透干，忌伏藏。如柱无财透。便不是长生财，只是伤官背禄。月令颇宜时上偏官，壬日戊时巳时、 癸日巳时午时，须及年日时诸不见之形，贵。如三宫皆无格，难言好命。运身旺喜财，身弱喜旺。忌身弱正官。
　　卯月
　　甲日得卯，旺相。乙日得卯，建禄，甲乙生卯月诸格无取，只利得身强命长。颇宜带时上偏官及诸不见之形，贵。偏官者，甲日庚时申时、乙日辛时酉时。若年日时三宫无此，其命平常，原带偏官，喜合，忌正官运。
　　丙丁日为印，喜露官印二星，忌天财运同。
　　戊日为正官，喜坐财露官、三合六合、身旺。忌煞伤。官爱多合。运身旺喜财、官、身弱喜旺。忌七煞伤官。己日为偏官，喜身旺有合，无则要制。忌身弱无合及露正官。运喜忌同。
　　庚辛日为财，喜透自旺。不坐寅卯日，难为财，忌坐劫露比。运身旺喜财。身弱喜旺。忌劫、比同。
　　壬癸日为长生财，喜坐露财；如柱无财，便不是长生财，只是伤官背禄，月令颇宜带时上偏官，如壬日戊时巳时，癸日巳时午时，须是带诸不见之形，贵。运身旺喜财，身弱喜旺。带偏者官，喜合偏官。忌劫财、正官。
　　辰月
　　甲乙日生辰月为杂气印，喜见官星及印露，不露要冲，既露怕冲。忌见财多伤印。运喜忌同。
　　丙丁日为杂气官，喜官透，不透要冲。见财身强发福。忌官伏无冲及煞伤。运身强喜财、官，弱喜旺。忌煞伤同。
　　戊己日为杂气财，喜财露旺，不露要冲。忌财伏无冲，坐刃比肩。不坐亥子辰日，难为财。运身旺喜财。弱喜旺。忌劫同。
　　庚辛日为余气财，贵。清明后七日半有乙木余气，方可发。如月初生，无比刃夺财皆可发。过期则辰中无利无害，平平。 如日时带诸贵格，亦发。运有余气财，身旺喜财地，忌身弱劫地财衰。
　　壬癸日为自库，只是身强少疾，月令无贵可取。颇宜时上偏官及日时诸不见之形，贵，依然发福。勿拘月令。运如时偏官者，喜行合制，忌行正官，伤官。
　　巳月
　　甲乙日得巳月为财，贵。不生于巳午日，难为财。亦名长生财，贵，戊土露则财星愈光，丙火露则伤神益壮。喜身旺财露，忌坐丑露比。运身旺喜财，身弱喜旺。
　　丙日建禄，丁旺相。丙子生巳月无可取用为福，只是身旺年长。颇宜时带偏官及日时之贵格。又丙丁巳月亦是长生财，贵，要财露，如不露，只是伤官背禄。月令是长生财，喜行财运。带偏官，喜合运，忌动财、正官。
　　戊己日为卯，亦是建禄，何以别之，只年月时露丙火为印；丙不露，更有壬癸字者，只是建禄、印绶、贵。喜露官星及行官印之地，忌伤官印。如建禄，时宜带偏官。喜自身强旺，运宜合偏官，忌正官。
　　庚日为偏官，贵。印与同官，喜身旺合制，有合莫制；忌身弱无合，正官运亦同论，忌再见偏官，全无制，多夭。独庚申日则不然，何者？巳中有土，能生金，金既长生，又自坐禄，何夭之有。更看壬露无丙、癸露无丁、甲露戊衰，乙露巳病之机何如。辛日为正官，辛为天德，喜官再透及财露。官爱多合及三合六合之地，忌坐七煞伤官。运身强喜财、官，身弱喜旺，忌七煞伤官。
　　壬日为偏官，喜身强，偏官有合莫制。忌身弱露官。运喜身旺合偏官，忌身弱旺官全无制伏，多夭。癸日为正官，喜露财官、三合六合、身旺，忌七煞伤官，官爱多合。运喜身旺及官印之地，弱则喜印，忌煞。
　　午月
　　甲乙日得午月为财，贵。亦为长生财，己土露则财愈显，丁火露则伤益壮。喜身旺，忌刃比。运身旺喜财，身弱喜旺。忌比、劫。
　　丙月旺相，丁日建禄。丙丁人生五月无可作福，只身旺年长。颇宜时带偏官及日时诸不见之形、贵。又丙丁生午月是长生财、贵，要财露，如财不露，只是伤官背禄。月令带偏官青，喜行合制运。有长生财者，喜行财运。
　　戊己日为印，亦为建禄，何以别之，年月时干露丁为印；喜透官印，忌财无印，作建禄论。
　　庚日正官星，身弱喜旺，忌七煞伤官、岁运伤为福之地。辛日偏官，喜身旺合制，有合莫制，亦利土出火藏，忌身弱无合及正官。运喜身旺合偏官，忌正官、再见偏官。
　　壬日正官正财，喜身旺、三合六合，忌七煞伤官，官爱多合。运身旺喜财、官，身弱喜旺。忌七煞伤官、岁运伤为福之地。癸日为偏官，喜身旺，偏官有合莫制，忌身弱无合、正官。运喜忌同。
　　未月
　　甲乙日见未为自库月，主身强少病，但无一物可用为福。颇宜时偏官及日时带诸贵格，不必拘月令。运喜合偏官，忌正官、再见偏官。
　　丙丁日杂气印，喜官及印露，不露要冲。忌印伏无冲与财运。喜官、印，忌伤官、岁运伤为福之地。
　　戊己日杂气官，贵。喜身旺与财及官透，不透要冲。官爱多合。忌官伏无冲兼煞混伤官。运身旺喜财，身弱喜旺，忌七煞伤官、运岁伤为福之地。
　　庚辛日杂气财，喜身强财透旺，不透要冲。忌财伏无冲、羊刃比肩。运身旺喜财，身弱喜旺。忌比、劫、岁运伤为福之地。
　　壬癸日为余气财，如遇小暑血七日后生，则不为杂气，长生财，贵。小暑七日半生，有丁余气，谓之禄马同乡，无伤官， 无夺财，颇能发福。如过期生，未中无物可取，主平常。喜官透财露，身旺，忌七煞伤官。运身旺喜财、官，弱喜旺。忌七煞伤官同。
　　申月
　　甲日申月为偏官，喜身旺合制，忌身弱正官，运亦然，尤忌再见七煞。乙日申月为正官，喜身旺、露官透财、三合六合，忌七煞伤官。官爱多合。运身旺喜财，弱喜旺。忌劫、财。
　　丙丁日为财官。丙见壬，七煞；丁见壬，正官。喜身旺露财官，忌伤七煞。运身旺喜财，弱喜旺。忌劫、财。
　　戊己日为长生财，喜财露，如柱中无财，便不是，只是伤官。月令宜时带偏官及诸贵格。月令中虽有长生水为财，内有戊土，为害。运喜行长生财为妙。身强喜财，弱喜旺。时偏官，喜合制，运忌正官身弱。
　　庚日为建禄，辛为旺相。月令中别无可取为福，只是身强年长。颇宜时带偏官，有合莫制，有制莫合。运忌正官。
　　壬癸日为印，喜露官透印，忌财。运亦如之。
　　酉月
　　甲日酉月为正官，喜身旺、露官见财、三合六合。忌七煞伤官。官爱多合。运身旺喜财、官，弱喜旺，忌七煞伤官。乙日得酉月为偏官，喜身旺，有合莫制，有制莫合。忌身弱正官，运亦如之。再忌见七煞运。
　　丙丁日为财，喜身旺露财官、三合六合，忌刑冲破害，比肩、劫财。运身旺喜财，身弱喜旺。忌劫夺。
　　戊己日为长生财，如柱中不带财露，便不是，只是伤官。月令颇宜时带偏官及诸贵格，偏官格喜合制。运身旺喜财，身弱喜旺，忌劫、财。
　　庚日为旺相，辛日为建禄，月中无物可取，只是身旺年长。颇宜时带偏官及日时诸贵格。有偏官喜合或制，忌正官。运亦然。
　　壬癸日为印，喜露官透印，忌财，运亦如之。
　　戌月
　　甲乙日戌月为杂气财，喜生旺财透，不透要冲。忌财伏无冲、比肩、羊刃。运亦然。
　　丙丁日为自库月，亦主身旺年长。戌中无物可取为福，只宜时带诸贵格为妙。运亦然。
　　戌己日为杂气印，喜正官印透，不透要冲。忌印伏无冲、有财伤印。运忌伤官、伤印。
　　庚辛日为杂气官，贵，要身旺印全。如官透，冲则用官；贵；印透，冲则用印，贵，不透要冲，忌官伏无冲。官爱多合。 运身旺喜财、官，身弱喜旺，忌七煞伤官。
　　壬癸日为杂气财，要身旺、财官双全为贵。财透，冲则用财；官透，冲则用官，不透要冲，忌财伏无冲。运身旺喜财，身弱喜旺。忌劫奈。
　　亥月
　　甲乙日得亥月为印，喜露官透印为福，忌财。运亦然。
　　丙日为偏官，有合莫制，有制莫合。喜身旺，忌身弱正官。岁运同。丁日为正官，喜透财、露官、身旺，忌七煞伤官，多合。运亦然。
　　庚辛日为长生之财，如柱中全无财露，只是伤官背禄。月令颇宜时带偏官、日时诸贵格。喜财露自旺，忌无财身弱。运亦然。壬癸日，壬为建禄，癸为旺相，福无可取，只是身旺年久，颇宜时带偏官及日时诸贵格。如得时偏官，运喜行合偏官，忌正官。
　　论五行时地分野吉凶
　　按王氏所谓二气者，阴阳也；五行者，金、木、水、火、土也，时者，春、夏、秋、冬也；地者，冀、青、兖、徐、扬、 荆、梁、雍、豫也。盖天有阴阳，行于四时；地有五行，具于九州岛，正朱子所谓五行质具于地、气行于天，故天有春夏秋冬，地有金木水火，皆以时地相为用也。今之谈命者，但知论阴阳五行而不知兼论方隅与昼夜阴晴，所以有年日月时同而贵贱寿夭迥异，便谓五行无据，启世人不信命之疑，亦诬点。嗟夫，人生天地，莫逃五行；九州岛分疆，风气异宜，阴晴寒暖，理难一律。人禀天地灵气以生一时，得气各自不同，所以贵贱寿夭难以八字拘也。且以甲乙寅卯属木，生于兖、青为得地，春令为得时。丙丁巳午属火，生于徐、扬为得地，夏令为得时。戊己辰戌丑未属土，生于豫州为得地，四季月为得时。庚辛申酉属金，生于荆梁为得地，秋冬为得时。壬癸亥子属水，生于冀、雍为得地，冬令为得时。况昼夜阴晴之间有寒有暖，阴阳造化之内有喜有忌，生克制化，抑扬轻重，妙在识其通变，不可执一论也。
　　论木
　　正春木，令木也，晴则花叶敷荣，雨则寒其萌蘖。正月生者，虽三阳交泰，寒气未除，见火则生意蔼然，富贵无敌。火多泄其元气，徐、扬人昼生者疾。火土问躔，富而且贵；有土无火，仅足衣资而己。逢金折伤之患，得火制之为福。见水不为子母相生，盖初春之木，才有生意，见水则寒，反不为吉。冀，雍生者，贫寒，男滥而女淫也。
　　二月之木，生意畅茂，遇土培植为佳。火土同行，富贵而寿。火盛亦泄其气，盖花木始含英而真阳发散故。兖、青人富贵无虞，徐、扬人美中不足。干支有壬、癸、亥、子者，咎也，水生之，太过，性情流荡，离祖迁居。土金水会，夭折无疑，贱贫而寿。逢金伐之，旺处遭伤，┥其生意，岂天地生物之至仁耶？先正有云，春木虽旺，不宜逢金者，此也。
　　三月之木，正条达长茂之时，春阳和煦，万紫千红。雨水浸淫，根株摇动。见土则根深蒂固，福寿绵延。见火则木通火明，文章秀发。逢金伐木，荆、梁生者凶，徐、扬之人富贵。喜火土，忌金水，运喜东南，西北不利。夏木病巳死午墓未者，盖南方火盛，泄其真气故也。阴雨则吉，亢晴则忌。
　　四月木未甚衰，火未甚旺，见微火则枝叶茂繁，荫庇发福。值盛水则水神飘荡，男女淫奔。见土利就名成。火土同躔，干支有壬、癸、亥、子者、富贵。逢金克之，灾讼不免，徐、扬人反吉。
　　五、六月之木，喜雨水、夜生九奇，值此者富贵而寿。火盛无水者贫夭。夏令炎威火盛，烁石流金，木有枯槁之患，徐、 人干火多者，有疯痨荧燎之凶，或水制，或夜生，或阴雨天，化凶为吉矣。得土以培其根，得水以达其枝，若水土同行，非惟富贵，且寿考康宁矣。见金不能克木，火旺金柔，有子复仇故也。若小暑以后土多，亦忌，盖衰木不能克旺土也。兖、青生者，为财。大抵夏木喜水，与他时不类。
　　秋三月之木，惟欲晴雨得宜，亢旱则物皆枯槁，淫雨则物不收成。
　　初秋之时，炎威未退，不宜与火同行，阴雨生者最妙。见金虽有剥刻之嫌，然火气尚炎，金气未盛，不为害也，处暑以后荆、梁生者忌之。金水同行，化凶为吉；逢土培植，利就名成。水盛无土，冀、雍飘荡无居，徐、扬人反凶成吉。
　　八、九月之木，正凋零之时，昼火同躔者，贫夭，盖秋阳燥烈，木皆枯落故也。或夜生，或阴雨，或水解之，方吉。兖、 青人文章富贵，见水有漂流之患，盖秋水非滋木之时也，冀、雍人尤忌。得土栽培，根基稳厚。见金反吉，盖金司令，则万物摧落，既无长养以遂其生，又未归根以复其命，所可借者，在一金耳，苟无金制以成其器，则为天地间一朽木，此所以仗斧斤之力斫削成器而为栋梁之用，正所谓斧斤以时入山林，木不可胜用也。气运宜往东方、南方。冬木正肃杀之时，复命归根，微有小春生意，以见造化无终穷之理，︽易︾曰：“硕果不食”者，此也。生于晴明者最佳，值阴雨则凝冰积雪也。
　　十月之木，遇火贵而有寿，盖冰寒土冻，仗火以温暖其根故也。火土辅运，富贵双全。见金虽无害其根本，未免骨肉参商。得水则有滋助之意，徐、扬人利就名成，冀、雍人贫寒孤克。
　　若子丑月之木，喜火融之，与土同躔，位登台鼎。见水凶克，盖冬水，令也，木寒，木也，冬木遇水而寒，无火温之，则冰凝冻合，而生意摧折矣，贫贱者寿，富贵者夭。见金虽伤不寒，盖木任冬令归根者，斧斤无所施，凋零者，斫削可成器，所以见金而无咎也，徐、扬、兖、青生者有陨自夭，荆、梁、豫人虽忌，亦不过枝叶之伤耳，其本根则自若也。干支得丙丁相制者，却能富贵，岂独免祸而巳。气运宜往南方，冬木喜南奔也，东方次之。
　　论火
　　三春之火，其气温然而始着也；晴则借木而明，雨则湿木而晦。
　　正月微阳之火，隐于木中，虽有可亲可爱之意，但冰霜之气未消，遇木生之，则阳气发挥矣。逢金为财，徐、扬人富而好礼。金木同行，官居鼎鼐。逢金值水，夭折无疑，荆、梁、冀、雍之人尤甚。见土盗泄微阳，浮薄卑贱。
　　二月见木，败处逢生，木秀火明，文章富贵人也，但不宜有水，盖湿木不生无陷火也。谷雨以后生者，微水无凶，盖土司时、木主令，化凶为吉也。兖、青、徐、扬生者富贵何疑。土与金，正月同论，但辰月土差旺耳。夏令之火，阳气之极，草木为之焦枯，江河为之枯涸。晴则流金烁石，真阳尽泄；雨则水济其威，方得中和，反应荫庇发福。
　　四月火势渐盛，逢日争光，未能全其忠爱，虽富贵亦主夭亡，贫寒者寿而多子，孤独艰辛。见金名成利就，逢土有权有谋，遇木富而好礼；微水济木，其贵不可言也。
　　五、六月生者，火炎之极，得水制之，则都将相，惟冀、雍生人水不宜盛，盖旺火投于盛水，不能不伤故也，得土制木解，则富贵过人矣。见土略泄其盛而有权衡之贵，又好施惠及人，但施恩反怨耳。盖火能生土，亦能燥土故也。见木生，过反伤青、兖、徐、扬人根基，虽富贵难免夭亡，冀、雍、荆、梁人富而益富。遇金为财，火烁金流，反有破财荡家之患。水土同行，名成利就。日战月刑，忠孝有亏，凶祸孤克，夜生减轻。气运宜往西北南，东大忌。
　　秋初之火，炎威未退，土传生气，水不能克，反主贵荣。见木助之，徐、扬、兖、青人干支火多者，虽富贵而寿不永。见金为财，富贵豪侈。逢土则息，显达非常。
　　八、九月失时之火，见木生，生之意无穷，富贵无故。金木同躔，官居宰辅。有金无木，主弱敌强，不免有争攘之事。冀、雍、荆、梁人同财致祸。与土同躔，泄其真元，孤刑冷退，得木助之，斯为美矣。见水凶夭。运喜东南，西北忌之。
　　冬月之火，人多亲之，晴霁则明，阴雨则灭。故见水为凶，木生为贵。有水无木，轻者疾，重者夭，虽生富厚之家，不免冷退，徐、扬、兖、青人得水制之，无咎。逢土泄之，弱中又弱，蹇滞终身，小寒之后旺土，晦其光明，定主昏愚瞽目。见金为财，青、兖、徐、扬人主富，荆、梁、冀、雍人助难为凶，谓金之子，水也，克其母，子则乘势报仇，无木解之，有刀兵狱讼之厄，肿痢没溺之凶，干支木盛者，减轻。大抵冬火喜木，忌水。运宜东南，西北大忌。
　　论土
　　土值春时，土膏脉起，万物含生，木气发泄，前哲所谓病寅死卯墓辰者，良有以也。雨则阴凝土湿而荫甲不舒，晴则冻释阳和而生意发越。故春令之土一接阳气，就能发育万物。
　　正月之土尚有霜寒，遇雨则冻，遇水则冰，值木则病，惟得火以温之，则荣华莫比。逢金制木，亦名利两成。
　　二月之土，正木盛土崩之时，遇木同躔，有脾胃肠风痔漏之灾，轻者疾，重者夭，徐、扬人干支有火而值昼晴者，无咎。见火同躔，位登台鼎。见水则凶，冀、雍、青、兖人土浑水浊，终有水涌土溃之危，盖水生旺木而伤土也，值此者贫寒疾夭，徐、扬、豫人干支火者反吉。见金以泄土气，难免灾凶。
　　三月之土，渐有生意，盖土旺季月故也，有火温燠则阳气发舒而生物茂矣。见木非疾则夭，徐、扬、豫人无害。水木同度，贫薄无聊，冀、雍、兖、青人尤甚。见金制木，反凶成吉。运喜南方，西方次之。土旺长夏，火盛土生之故也，阴雨则湿养万物，故见水为吉；亢旱则田畴龟拆，故遇火为凶。
　　孟夏之土，炎气未盛，终喜火以助之。逢木则疾夭无疑。见水为财，徐、扬人富足，见金遇木则贵，逢水则贫。
　　五、六月之土，见火则燥，而万物焦枯，徐、扬人干支火盛者，有火焚风血之灾，轻者危，重者死，或阴雨，或夜生，虽灾不甚。冀，雍人干支有壬、癸、亥、子者，富贵非凡，见水滋养万物，主富贵文章。见木疏通其性，多聪明特达。遇金无用，盖火盛金衰不能制木，所以金无用也。气运宜行西北，最忌南方，盖夏土逢火，太燥故也。土逢秋令，金气盛旺，泄土而气薄矣。晴雨须要得宜。
　　七月之土，火气未除，土性尚燥，喜水滋之，则万物实矣。若火太盛，亦有燥土之嫌，得水济之为妙。逢木为灾，徐、扬、荆、梁人无忌。
　　八、九月之土，见木则不能克，此万物凋零之时，金气生旺，子复母仇，荆、梁、徐、扬人富贵而寿。见金泄气太甚，西北人不免有冷退怯弱之患。见火助之，文武名高，君子小人皆吉。见水为财，徐、扬、豫人富而无敌，冀、雍、兖、梁人，水过盛者，反主贫薄，戌月仅可。运喜火土之乡，水木金方有忌。土于冬也，正天地肃杀之时，寒亦至矣，虽一阳下生，土脉未温，值水雪，则冰寒土冻。见火日则寒谷回春。
　　十月之土，惟喜火以温之，则土脉阳和而万物归根矣。见木则凶，逢金则滞，遇水则主孤寒，徐、扬人干支火多者可富。
　　子丑之月，寒气之极，火日融和，功名成就。见木最忌。见火解之为吉。见水则阴气愈甚，水寒地冻，轻者疾，重者夭。见金亦主贫薄。岁运南方最佳，北方大忌。
　　论金
　　春日之金，木旺火相。非金得气时也，绝寅胎养于卯辰者，盖造化无终极之理也。是以春令之金，晴明吉。阴雨则滞。
　　正宜遇土以生之，谓其将绝而有生意耳。正月之金，见木为财，木神太旺，仅足衣资。土气尚寒，未能生助，艺术显名而巳。火若问躔，男女重婚重嫁。见火遇土，富贵非常，逢水泄之，孤寒懦弱。
　　二、三月之金，见土则生，生之意无穷，主人富贵而寿。逢水泄其元气，亦主贫薄无情。见火则囚，金遇鬼，贫夭无疑。土生水制为吉。见木而有困滞之灾，盖春木盛旺，以微弱之金而欲制之，是犹以婴儿而御强敌，其不格也明矣，犯此者必有求荣反辱之虞，官讼争攘之事，谓其仁义相刑故也，荆、梁、豫人逢之主富。徐、扬人干支土多者，贵显，气运土乡最吉，金乡次之。
　　夏月火盛，金至柔也，晴则日烁金流，雨则水滋金润，故夏令之金，俱宜见土，主人有出将入相之权，金马玉堂之贵。见火则火炎金烁，贫夭居多，虽富而夭淫贱。见木为财，荆、梁、豫人多主富贵。遇水孤寒，盖弱金不能生水故也，若与火土同行，则富贵康宁。运喜土金木火，最忌秋金肃杀、万物凋零，苟纵而不抑，则生生之意绝矣，晴则火煅金坚，雨则水润金明故也。
　　七、八月之金得令，其性刚强，仗火以制其威，则有玉带金鱼之贵，盖顽金无火不能成器故也。见水泄其旺气，金白水清，多主词林清贵。水火俱无，则主夭折。见木为财，徐、扬人富而且贵。遇土则隐彩埋光，虽有财而不发，孤者多，经云：秋金埋土而反旺也。逢木而贵，徐、扬、兖、青人见之尤佳。
　　九月生者，金气稍退，遇火夜生为奇，昼生少利。逢木则克，反应骨肉参商。见水济之，冀、雍人不免冷退，徐、扬人又何忌焉？逢土亦晦，兖、青人富贵居多，豫人困滞。运喜东南，西北忌之。
　　冬月天气严肃，金伏藏之时也，盖金之生也，胎于春生于夏旺于秋至冬而死者，谓其畏寒无生意也。晴明则金清水秀，雨雪则水冷金寒，所以冬月之金，得火融之，然后可以夺其寒气，则富贵非常矣。
　　初冬之金，见火则为伤残、徐、扬人干支无土日生者贫夭。夜生者孤寒。遇土则衣禄丰足。见水木，俱不利矣。
　　子、丑月生者，亦喜火以温之，徐、扬人无火亦喜遇土得火为贵，冀、雍人有土无火者，孤贫，盖寒土非生金之资也。见水则寒，西北人贱贫疾夭。徐、扬人干支有火土者，福寿康宁也。遇木为财，主富，享闲中之福，兖、青人则有妻孥犯分之事，盖衰金不能制木故也，荆、梁、豫人则吉。运喜东南，西北最忌。
　　论水
　　春月之水，孰不谓其病寅死卯墓辰为至弱矣，殊不知水为阴气，生申旺子。秋冬之时，其气翕聚未散，故水常涸，春至，阳气上蒸，阴气下降，故雨露既濡而水生发，此水势之常耳。星家以活水生于卯者，良有以也。晴则春水溶溶，雨则汪洋泛滥。
　　正月生者，水有寒气，见火则冰融冻释，富贵雍容。得金相助，徐、扬生者最佳。逢木无火，则水冷木寒，未有生意。遇土克水，亦主贫寒。土制金生，衣资丰赡。
　　二、三月之水，浩无边际，见土则有堤防，昼则富贵，夜则流移，生于谷雨后者，或主淫邪痹惫之疾，盖土浑水浊故也。见火则水火相刑，灾讼不免。遇金生水，泛滥无情，徐、扬人干支得土者，无咎。见木泄之，能施惠及人。兖、青人生于二月中旬者，木气正旺，盗其元神，则生风怯之疾。得金助之，无患。
　　夏水失令，逢火则干涸矣，所以忌晴而喜雨也。初夏之时，水犹泛滥，得土止而不流，则福气深厚，但不宜与火同行，盖火盛则土燥而水涸，徐、扬人干支无金水者疾夭也，逢水利就名成。金若生之，反主孤克，盖夏令金衰，母弱不能生子而反伤于母也，荆、梁、豫人值之则吉。
　　五、六月之水，正能滋助万物，喜土同行，生时更值阴雨者，主富贵文章，见火则有涸水之嫌，轻者疾，重者夭，得水济之，凶中反吉。见木亦主富贵豪雄，兖、青人泄其真气，非佳。逢金气弱，无力生水，不可例以母曜论之，反主孤克；干支有金水者，吉。运喜金水，火乡最忌。
　　水生秋令，正水清秀之时也，晴则清澈无瑕，雨则潦水浑浊。
　　七月之水，正能滋实万物，不宜与火同行，徐、扬火多者，贫夭无依。金为母曜，适当其时，子母相生，文章清贵。土来同处，化祸为祥，木若联行，亦行贵显。
　　八、九月之水，遇令星则福寿难量。金火同，则功名炬赫。见木终被疏泄，不免先成后败。火若同垣，恩金失力，虽有治民服众之德，未免痰疾刑伤。见土虽凶不凶，盖秋令金最能化难为福，徐、扬、豫人干支土多者，亦困滞终身。运利西北，东南失宜。
　　冬月司令之水，寒气严凝之时也，雨则冰凝，晴则冻释，故冬三月俱喜火以温之，则富贵无虞矣。见金子母相生，徐、扬人金紫玉堂之贵，冀、雍人水冷金寒，虽相生而反贫薄，得火同行为吉。逢土金，骨肉参商，冀、雍人赖以堤防而无泛滥之患也。遇木，水寒木冻，俱无生意，贫夭无疑，徐、扬人干支火多者，富寿。木土同垣，制煞反吉。丑月生者，贵显，运喜南方，东方次之。
　　卷五
　　论古人立印食官财名义
　　徐子平论格局，独以印、食、官、财四者为纲。其立名之义云何？盖造化流行天地间，不过阴阳五行而已。阴阳五行，交相为用，不过生克制化而已。今指甲乙为例，以日干论甲乙，在五行属木，甲阳而乙阴也。如人命得甲乙，生谓之日主属我，生我者壬癸水，我生者丙丁火，克我者庚辛金，我克者戊己土，而十干尽之矣。生我者，有父母之义，故立名印绶。印，荫也。绶，受也。譬父母有恩德荫庇子孙，子孙得受其福。朝廷设官分职，畀以印绶，使之掌管。官而无印，何所凭据？人无父母，何所怙恃？其理通一无二，故曰印绶。我生者，有子孙之义，故立名食神。食者，如虫之食物，盖伤之也。虫得食物则饱，人得食则益，被食则损造化。以子成而致养，即人子致养父母之道也。故曰食神。克我者，我受制于人之义，故立名官煞。官者，官也。煞者，害也。朝廷以官与人，以身属之公家，任其驱使，赴汤蹈火，不敢有违，至于盖棺而后已，是官害之也。凡人梦棺而得官，亦是此义，故曰官煞。我克者，是人受制于我之义，故立名妻财，如人成家立产，须得妻室内助，故曰妻财。是四者，术家立名之大义。然生近乎身，克隔乎位，造化喜生恶煞，乃自然之理也。中间阴阳从类，阴阳配合，各有至理存焉。生我，我生，如壬生甲、癸生乙，甲食丙、乙食丁，是阴生阴，阳生阳，阴食阴，阳食阳，为阴阳各从其类，故甲喜壬生死，木滋死水中则多年不坏；不喜癸生死，木被雨水淋漓不逾所则朽。甲喜食丙，以丙能制庚煞，而甲始得安其身；不喜食丁，以丁能伤官，而甲不得成其材。以其义也。克我、我克，如辛克甲，庚克乙，甲克己，乙克戊，是阴克阳，阳克阴，阴匹阳，阳匹阴，乃阴阳配合之理。故甲见辛为正官，见庚为偏官。官喜正，不喜偏，掌印佐贰，职有不同。甲见己为正妻，见戊为偏妻。妻贵正，不贵偏，敌体侍立，分则有别，此其理也。至若官怕伤，被伤则祸，财怕劫，被劫则分；印怕财，贪财则坏；食怕枭，逢枭则夺。其理与人事无二，学者明于人事，斯可以言造化矣。夫五行展转生克，皆子为父母复仇之义。故甲乙生丙丁为子，甲乙畏庚辛，赖丙丁克制之。丙丁生戊己为子，丙定畏壬癸，赖戊己克制之。戊己生庚辛为子，戊己畏甲乙，赖庚辛克制之。庚辛生壬癸为子，庚辛畏丙丁，赖壬癸克制之。壬癸生甲乙为子，壬癸畏戊己，赖甲乙克制之。
　　地支十二，其理亦同，虽动静不同，方圆有异，而生克一也。试言之：北方亥子水，生东方寅卯木，东方寅卯木，生南方巳午火，土寄旺于火，生西方申酉金，西方申酉金，生北方亥子水。然亥子间丑一位而后接寅卯，寅卯间辰一位而后接巳午，巳午间未一位而后接申酉，申酉间戌一位而后接亥子。土立四维，五行均赖。故巳酉合丑为金局，申子合辰为水局，亥卯合未为木局，寅午合戌为火局。金生水，水生木，木生火，火生土，土生金，相生而无间也。丑为金库，生亥子而克寅卯；辰为水库，生寅卯而克巳午；未为木库，生巳午而受金克；戌为火库，克申酉而受水制。东南主生，西北主杀，此天地之大机也。且辰戌丑未，奠安四维，金木水火，咸赖之以生藏。《易》曰：“成言乎艮，终言乎坤。”此土之功用在五行为尤大也。舍干支而总言之，甲生亥死午，乙生午死亥，就禄于寅卯，是甲乙、寅卯同也。丙生寅死酉，丁生酉死寅，就禄于巳午，是丙丁、巳午同也。庚生巳死子，辛生子死巳，就禄于申酉，是庚辛、申酉同也。壬生申死卯，癸生卯死申，就禄于亥子，是壬癸、亥子同也。戊生寅死酉，己生酉死寅，就禄于巳午，与火同位，子随母旺之义，而辰戌丑未，乃其正位也。由是天干地支，相合配偶，生克制化，旺相休囚，其名为印、为枭、为食、为伤、为官、为煞、为财、为劫，刑冲破害，虚邀暗合，而变化无穷矣。徐子平识破此理，故只论财、官、印、食，分为六格，而人命之富贵、贫贱、寿夭，穷通举不外是其余格局，不过自此而推之耳。
　　论正官
　　正官者，乃甲见辛、乙见庚之例。阴阳配合，相制有用，成其道也。故正官为六格之首，止许一位，多则不宜。正官先看月令，然后方看其余。以五行之气，惟月令当时为最，况四柱各管年限，年管十五，失之太早，时管五十后，失之太迟。故只此月令为正，余格例此。甲日生酉月，乙生申巳，丙生子，丁生亥，戊生卯，己生寅，庚生午，辛生寅巳，壬生午未丑，癸生辰巳戌月，皆为正气。官星更天干透出，如甲见辛酉，乙见庚申之例，谓之支藏干透，余位不宜再见，又须日主健旺，得财印两扶，柱中不见伤煞，行运引至官乡，大富大贵命也。
　　大忌刑冲破害、伤官七煞、贪合忘官、劫财分福，为破格。如甲生酉月，见卯为冲、酉为刑、午为破、戌为害、丙为合、乙为劫、丁为伤克、庚为混杂、须是官星纯一，五行和粹，方以正官论。若见前忌柱中，虽有物去之，亦不纯粹，若官星结局，又有财资扶，非行身旺地不发。官止一二，无财有印，身弱无妨，若四柱皆归背禄，宜推岁运向背财官旺地。何如？若财官满目，日主衰弱，不能负荷，徒劳无用，运至财煞旺乡，多染痨瘵，但有七煞行运复遇，便是徒流之命。
　　又曰甲生酉月，辛金正禄，若见丁伤，支中无局，时引归衰败死绝之地，或有制合去之衰绝之火，岂能伤其旺禄。若时引官星临衰败死绝之位，反引丁火归生旺之乡或临煞地，降官失职，祸生无疑。时为归息之地，吉凶全在时消息。日主用神太盛，宜时以节制之；日主用神渐衰，宜时以补助之。柱中虽有凶神，时能节制，亦不能为祸。此看命之要法也。又曰甲生丑月，内有辛金，又值酉时，己是重犯，若天干复透辛多，更行西方，力不胜任，变官为鬼，旺处必倾，多致灾夭，须有合制方吉。若自身乘旺，如甲寅、乙卯等日，更有印生助，官星虽多亦不为害。甲生戌月，虽坐火库，若不成局，无党不能为害。
　　又曰取官星不必专泥月令支辰，或月干，或年日时支干，只一处有，不曾损伤，皆可取用。故经云：明干有气明干取，明干无气暗中取。若明干无气，引归地支，或有助托，运行得地，亦不减月内官星之福。
　　又曰凡论官星，略见一位食神坐实，便能损局，惟月令隐禄，见食却为三奇之贵。大要看官食虚实何如，若官星坐实，合神略虚，随官助贵；合神坐实，官星渐弱，官随合神，谓之贪合忘官。
　　又曰正官格，要行印乡，即是逢官看印，柱中原有印随，官因轻重，日干强弱，以观所以之运，身弱印轻，要补其印，身旺官轻，要补其官，行伤官运即是背禄，行身旺运即是逐马。《三命铃》云：凡禄命身三等官，各禀五行，率以其性推之，如以金为官，职位清峻，多掌刑狱钱谷之任，决断明敏，遇行年太岁在丑为官库。若以木为官主，品秩清高，和俗守慎，遇行年太岁在未为官库。以火为官主，官序炎赫，为性猛烈，用刑惨酷，亦主发歇不常，遇行年太岁在戌为官库。以水为官主，职卑位下，级升序进，谦和得众，矜恤孤寡，亦有道性，遇行年太岁在辰为官库。以土为官主，官序稳当，难侵犯，厚重质直，法令分明，遇行年太岁在辰为官库。
　　凡五行之官，各随其性则吉，若失其性，则主为官不久。西蜀知命者云：凡人年月日时，四干叠相，官印足者，主贵。历观大命，遇两印者颇多，如吕吉甫学士，壬申、己酉、丁巳、庚子，壬与己，庚与丁为官，壬与庚、己与丁为印。又云：看官星，有天官乡，取月干制岁干，如六甲年正月建丙寅，五月庚午，六月辛未，庚辛金能制甲木，戊癸即相带而行，甲癸人在午未，乙丙人在辰巳，丁戊人在寅卯，己庚人在戌亥，辛壬人在申酉，若人遇之，当食天禄，贵处朝伦。有地官乡，取月建制岁干，如岁干是甲乙，属木，七八月见申，属金，金能制木，甲乙人在申酉，丙丁人亥子，戊己人在寅卯，庚辛人在巳午，壬癸人在辰戌丑未，若人遇之，主早承休荫，官序易升。有真官乡，取命前三辰月干与命干合，如丙子人二月生，为命前三辰是辛卯，丙与辛合，故丙子二月生人为真官，中生之类，君子遇之，职居近侍，小人遇之，亦主富豪。如刘行素御史，丙子、辛卯、丙子、辛卯，正合此说。
　　又云：术者以甲见辛为官，不知真五行克纳音为真官，此最紧福坤。干头自见官而得合者为上，有诸神来朝者最佳。如甲寅生，纳音水，得己亥，甲己为真土，是纳音见真五行克也。若不见太岁本干克，但于日月时上见乙庚亦是。若止见庚，谓之偏官，比之全者减力，又不见乙庚，止见乙巳、乙丑、乙酉，余位中多见申，不见申止得三五分力，余仿此。又如己酉、己卯见丁壬，壬子、壬午见乙庚，虽纳音见真五行克为官，奈本干同受克，故不作真官，而作真鬼断之，大小运流年逢之，灾尤重。此亦看官星者所当知。
　　《喜忌篇》云：“五行正官，忌冲刑克破之官。”《五言》云：“有官要有印，无刑足可夸，不为金殿客，也作富豪家。”《秘诀》云：“官星重见，只作煞推，再至官乡，灾非难免，若是太多，制之为福。”古歌云：“正气官星用月支，喜逢财印到年时，破害冲空俱不犯，富贵双全报尔知。”又：“官星不可被刑冲，官煞同来吉变凶，化煞为官方是吉，化官为煞祸重重。”又“官星大抵要身强，身弱须求气旺方，印绶兼行财旺地，无冲伤破是荣昌。”又：“生月官星坐禄乡，日辰生旺福无疆，有财有印无伤破，年少成名坐玉堂。”又：“月逢正禄号真官，不犯刑伤禄最宽，日主兴隆名利显，运逢财印步金銮。”又：“印多官多为贵命，官旺身衰反为病，官多身旺化为财，财旺身衰贫病并。”又：“正官大抵要纯和，四柱无伤掇显科，时上喜逢财健旺，柱中欣见印生多。提纲独遇为真贵，年位重逄乃太多，别处若有煞来混，反为辛苦受奔波。”合诸说，观正官喜忌见矣。
　　天福贵人
　　谓官星坐处，见禄如人，有官有禄，莫非天福。甲生人以辛为官，辛禄在酉，是以甲人见酉，乙人见申之例。甲用辛官，柱有辛酉，更得福神助之，生旺有气为佳。一名禄干福神，遇者主科名巍峨，官职尊崇，多掌丝纶文翰之美。
　　天元作禄
　　经云：金若遇火，有重权，防御刺史臣（如庚午、庚寅、庚戌、辛巳、辛未等日）。水若遇土，入官局，可沾侍郎禄（如壬午、壬戌、癸巳、癸丑、癸未等日）。木若遇金，主伤衰化煞，为权势若雷（如甲申、甲戌、乙巳、乙酉、乙丑等日）。火若遇水，主兵权，为将镇三边（如丙申、丙子、丙辰、丁亥、丁丑等日）。土若遇木，为正禄八座三台福（如戊寅、戊辰、己卯、己未、己亥等日）。此即白虎持世等格要，日主与官贵相亭，偏枯则不成造化，大忌刑冲破害，伤损贵气，不成格矣。如庚午日，坐丁官，喜见甲乙财生官，戊己印生身；忌丙煞杂官，癸水伤官，子冲破午。余干例推。又曰：日主自作官星，不大忌冲，譬执物在手，无可夺之理，主为人伶俐好色，机变有谋，若只日下一位，行财官运方发，若生月带禄，支坐财官，生时得地，方为真贵。壬午日是禄、马同乡，更逢庚戌时为妙。壬自坐禄，有庚辛制甲乙，使壬得己土，为官贵。如戊辰日，辰中乙木为戊之官，春生贵重，秋生虚誉，无禄。古歌曰：座下官星最是奇，多因祖荫见根基，五若还行往印乡去，脱去青衣换紫衣。
　　岁德正官
　　取年上干支官为岁德，喜忌与月令正官同论。遇此必生宦族，或荫袭祖父之职，若月居财官分野，运向财官旺地，日主健旺，贵无疑矣。凡年干遇官，福气最重，发达必早。如癸酉、庚申、丙子、丙申，年上官星，柱中会官局，归禄日下，丙克申酉金为财官双美，二丙身旺，十七八运行戊午，虽午冲子，申子会局，冲不能动，日主并旺，及第早发。古歌云：年中正禄是根芽，必主生身富贵家，运气喜逢身旺地，财生印助福无涯。又：年上官星为岁德，喜逢财印旺身宫，不逢七煞偏官位，富贵荣华莫与京。
　　时上正官
　　如甲日酉辛时，乙日申庚时例。时上官星与月亦同，但力轻微，发福多在晚年，或生贤子，要有印助。古歌云：正官有用不须多，多则伤身少则和，日旺再逢生印绶，定须平步擢高科。
　　官印禄库
　　经云：官中见禄库逢财，金玉自天来。如甲乙逢乙丑，丙丁逢庚午，戊己逢壬辰，庚辛见乙未，壬癸逢丙戌是也。一命丁丑、辛亥、癸酉、壬戌，癸用丙为财，戌为财库，用戊为官，戌中戊土正旺，财库生助，酉为癸印，丑为印库，财官印俱逢库旺，无冲破，为贵。
　　相刑遇贵
　　经云：日时相刑得遇贵，执法有权势。又云：寅刑巳，巳刑申，庚辛逢寅是贵人；卯刑子，子刑卯，癸乙双双富又清；未刑戌，戌刑未，甲戊逢羊贵自荣，不利文官主武权。如刘应节尚书：癸未、乙卯、丙戌、戊子，子卯刑而得乙癸，未戌刑而得戊，所以官历兵、刑，纵有文名，不居学翰。
　　三合遇贵
　　经云：三合若是遇贵禄，平生多财谷。如乙巳、乙丑、乙巳、辛巳，乙为日主，用庚为贵，天干无庚，却巳酉丑三合官局，故为三合遇贵，又名暗官格。
　　金木间隔
　　经云：木若逢金间隔，作两府之官。木无金，终不成器。如杨博尚书：己巳、庚午、乙卯、庚辰，乙坐卯自旺，生于午，得两庚间隔，成器，故贵极品。
　　水火既济
　　经云：火若遇水成既济，兵权万里。如辛巳、辛丑、丙子、戊子，丙日临子，坐下正官，月时引旺，重逢奇仪。丙以癸为官，癸以戊为官，互换见官，丙合辛财生官，化为真水。戊子时，戊合子中癸，化为真火，入水火既济格，大贵。
　　金火相成
　　经云：金无火制器难成。如乙巳、辛巳、庚午、辛已，庚坐午，入火乡官贵之地，喜生四月，逢生天干二辛相比，地支巳午纯火，金生火旺，两各有气，故贵。又云：金鬼无偏，以金须要火，而金相当，如两火两金，各居生旺，尤妙。
　　论偏官
　　偏官者，乃甲见庚、乙见辛之例，犹二男不同处，二女不同居，不成配偶，故谓之偏官。以其隔七位而相克战，故谓之七煞。譬小人多凶暴，无忌惮，若无礼法控制之，不惩不戒，必伤其主，故有制谓之偏官，无制谓之七煞。如日主健旺，有印绶助化，即经云逢煞看财，如身强煞弱，有财星则吉，身弱煞强，有财引鬼盗气，非贫则夭；有食神透制，即经云一见制伏，却为贵本；有阳刃配合，即经云煞无刃不显，逢煞看刃是也。以上诸制合生化，须要无太过不及，是借小人势力卫护君子以成威权，乃大权大贵之命。又性格聪明，忌日主衰弱，七煞重逢，三刑、六害、劫、亡相并，魁罡相冲，其凶不可具述。若七煞止一，而制伏有二三处，喜行煞旺地，倘运再遇制伏，则尽法无民，虽猛如虎狼，亦不能逞其技矣。是又不可专言制伏，要轻重得所。故经云：原有制伏，煞出为福，原无制伏，煞出为祸，此之谓也。假如甲见庚及申，乙见辛及酉，柱中煞旺有气，宜行东南方运制庚辛，无气方发，否则生寅卯月，或自坐长生、临官、帝旺，更多带比肩同类相扶，则能化鬼为官，化煞为权，行运引至印乡，必发富贵，倘岁运再遇煞地，祸不旋踵。假令甲寅生人为身旺，岁月见庚申为煞旺，柱中不透火制，地支子辰会印成局，则煞生印，印生身，作权贵看。年干露煞与月令时支不同，太岁乃一生之主，最重。如甲见庚年，乙见辛年，又生申酉丑月，柱中金多，大运再行金乡，流年岁君并见，为凶尤甚；若生寅午戌及木旺之月，火制身强，金绝不能为害，则吉。
　　经云：甲逢庚，败凋零，枝叶根枯；乙遇辛，伤消乏，本根苗损；炎炎丙火遇壬，而黑焰无光；灿灿丁红见癸，而辉光自灭；戊临甲位，须防转福为殃；己坐乙乡，自是禄元有损；庚遭丙战，势自倾危；辛被丁伤，克伐为害；壬逢戊土，蹇涩难通；癸就己乡，奔波难保。干禄生旺，可以扶持，惟喜刃来，自能合制。又云：五行遇月支偏官，只许地支一位，多则不佳，四柱纯煞有制，定居一品之尊。略见一位正官，官煞混杂，反贱。四柱煞旺，运纯身旺，为官清贵。又云：身煞俱旺，无制伏，又行煞旺运，虽贵不久。《继善篇》云：身强煞浅，假煞为权，煞重身轻，终身有损。《定真》云：七煞如逢财助，其煞愈凶。又云：刃为兵器，无煞难存，煞为军令，无刃不尊，刃煞两显，威镇乾坤。《四言》云：煞不离印，不离煞，煞印相生，功名显达。《妙选赋》云：煞为武艺，印为文华，有煞无印欠文彩，有印无煞欠威风。绝妙！煞印双全，宜其文武两备。《幽玄赋》云：七煞遇长生之位，女招贵夫。《络绎赋》云：煞临子位，必招悖逆之儿。《千里马》云七煞有制亦多儿。《相心赋》云：偏官七煞，势压三公，喜酒色而偏争好斗，受轩昂而扶弱欺强，性情如虎，急躁如风。古歌云：偏官不可例言凶，有制还他衣禄丰，干上食神支带合，儿孙满眼受褒封。又：身逢七煞是提纲，只为干衰大受伤，正禄交差刑煞入，终身不免受凶殃。又：七煞提纲本是愁，只因驯服喜无忧，平生正直无邪曲，职位当封万户侯。又：月位偏官本煞神，有制还居一品尊”。俨若自身荣贵晚，也须为福及儿孙。又：月支偏官最忌冲，伤官羊刃喜相逢，日干旺相皆为贵，制伏无过百事通。又：身弱煞强无制神，多生灾祸不堪论，那堪更入官旺地，耽疾遭刑丧此身。又：甲乙之煞露庚辛，月中水木喜加临，运行木火兴名利，水运行来怕火金。又：丙丁五月重逢煞，木火来临大有功，金水运行身有祸，子来冲破最为凶。又：六乙生逢巳酉丑，局中却忌财星守，忽然行运到金乡，管取平生寿不久。又：庚日全逢寅午戌，天干透土始为祥，重重火旺声名显，命里休囚忌水乡。又：六丙生人亥子多，煞星归印反中和，东方行运功名显，运至西方事转磨。又：阴水多逢巳字伤，煞星须要水来降，纵然名利能高显，只恐平生寿不长。又：土逢卯位三合全，不忌当生金水缠，火木旺乡名利显，再行坤坎祸绵绵。又：甲乙若逢申，喜印暗相生，水旺金也旺，官袍必挂身。又：甲乙生寅月，金多反吉昌，不宜重见水，火土是衣粮。合诸说，观偏官喜忌睹矣。
　　天元坐煞
　　谓甲申、乙酉等日。如乙丑日，丑中自坐辛金为煞，喜生春夏，乙木健旺，煞自有制，不喜明见丙丁，生秋月雕零，坐下藏鬼，岂不为害？凡值此等日，要日干倚旺，再无官煞复克，喜印化煞，财旺身旺，为福。如煞旺，有伤官合制，亦贵，如无助化，再行煞旺运，或再见煞克，为人必面目瘢痕，侏儒跛鳖，骈指瘤赘，奸贪猛暴，恃强不惮，累犯宪章。克重多夭，合格为武贵。但为人心多性急，阴险怀毒，僭伪谋害，不近人情。
　　时上一位贵
　　《喜忌篇》云：若乃时逢七煞，见之未必为凶，月制干强，其煞反为权印。经云：时上偏官身要强，阳刃冲刑煞敢当，制多要行煞旺运，煞多制少必为殃。盖时上偏官，要干上透出，只一位为妙，年月日重见，反主辛苦劳碌，若身旺，煞制太过，喜行煞旺运，或三合煞运，如无制伏，要行制伏运方发。但忌身弱，纵得运扶持发福，运过依旧不济。又曰：时上偏官，不怕冲刃，为人性重刚直不屈，煞无根要 坐旺宫，有根不宜（财有，煞之根），若一位七煞，却有两三重制伏，纵文过李、杜，终难显达。《独步》云：时煞无根，煞旺最贵，时煞多根，煞旺不和。《惊神赋》云：时上偏官，有制，晚子英奇。
　　古歌云：
　　时上偏官喜刃冲，身强制伏禄丰隆，正官若也来相混，身弱财多主困穷。
　　又：
　　时上偏官一位强，日辰自旺喜非常，有财有印多财禄，定是天生作栋梁。
　　又：
　　时逢七煞是偏官，有制身强好命者，制过喜行煞旺运，三合得地发何难。
　　又：
　　时逢七煞本无儿，此理人间仔细推，底月时中如有制，定知有子贵而迟。
　　年上七煞
　　经云：年逢贵气，不用制伏，喜日主健旺，羊刃相合，柱中带财，更行财运，发福清秀。最忌身衰，盖七煞乃小人之象， 既居祖宗之位，如朝廷老臣，祖父老仆，日主健旺，老仆则尽力以事幼主，日主衰弱，不能与小人为主，何肯尽力事之？反成害已之物。年干见此，必主出身寒微，四柱行运有情，主寒门生贵子，若煞旺身衰，冲刑太过，必主贫穷，至重者带孝遭刑。又曰：岁煞一位不宜制，四柱重见却宜制，日主生旺，制伏略多，喜行煞旺地，制伏太过，或煞旺身衰，官煞混杂，岁运如之，碌碌之辈。若制伏不及，运至身衰煞旺乡，必生祸患。一命戊戌、庚申、壬午、癸卯，戊与癸合，卯与戌合，壬坐午支，财官俱备，为贵。
　　古歌云：
　　岁德壬来见戌年，财旺身强禄自然，更得运行财旺地，为人忠聪慧又忠贤。
　　又：
　　年干七煞莫言凶，制合为权最有功，若得身强无忌破，此身多入禁庭中。
　　又：
　　岁伤日干不和同，须要干支制伏重，煞旺喜行身旺地，初年难免一场凶。
　　官煞混杂
　　人命官煞俱有谓之混杂，只取财印为用，柱元有财，运行财发，大要身强胜任其财方可，身弱官煞混，多夭贫。身旺有制亦好，无制，成印局化煞亦可。
　　诗曰：
　　官煞交加用命推，个中消息要详之，得时身旺分轻重，贵财分明辨别知。
　　如壬辰、丙午、丙辰、癸巳，身煞俱旺，官从戊化，德秀兼备。丁亥、壬子、丁未、癸卯，丁从壬化、亥卯未会局，水木清奇。甲午、己巳、辛酉、甲午、辛日巳丙为官，二午丁为煞，喜旺专禄，巳酉会局，胜煞，虽无制伏，初行西方，身益旺，故贵。观三命不可以混杂为贱论。
　　专禄要制
　　此格六庚日见巳时，庚金长生之地，内有丙戊二禄，戊生庚，丙为庚煞，柱要壬癸制丙，当为武帅持权。若逢煞运，不吉。
　　诗曰：专禄庚来就巳位，也须制伏始为奇，武职当权为帅座，忽逢七煞祸来时。
　　弃命从煞
　　《独步》云：弃命从煞，须要会煞从财，忌煞从煞。盖言从煞格，以煞神太重，身无所归，不得已从之，要行煞旺及财乡，四柱无一点比肩印绶方论，如遇运扶身旺，与煞为敌，从煞不专，故为祸患。经云：弃命从煞论刚柔。言弃天干从地支，随五行性情，阴干从地支，煞纯者多贵，以阴柔能从物也。阳干从地支，煞纯者亦贵，但次于阴，以阳不受制也。水火金土皆从，惟阳木不能从，死木受斧斤，反遭其伤故也。《元理赋》云：平生为富且贵，皆因煞重身柔。鬼多无鬼，反不为凶。
　　古歌曰：
　　五阳坐日全逢煞，弃命相从寿不坚，如是五阴逢此地，身衰煞旺吉堪言。
　　官煞去留杂论
　　《喜忌篇》云：煞官混杂类，有去官留煞，亦有去煞留官。盖言柱中官星七煞交差，月上见官时上见煞，或月上见煞时上见官，或四柱迭见，有物去官留煞者，即以偏官论，有物去煞留官者，即以正官论。凡看去留，要详柱中官煞孰重孰轻，天干透者易去，月支所藏者难去，须伤官食神去官煞之物众而有力，方才去得。五阳日食神，能去煞，又能留官；五阳日伤官，但能去官，不能留煞，必须得羊刃合，方成去官留煞。假如甲日生人，甲以辛为官，庚为煞，若官重煞轻，得丙食一位，克去庚金，与辛相合，此谓去煞留官，有情而贵；若煞重官轻，得丁火伤官，克去辛金，再得乙木羊刃，与庚相合，此谓去官留煞，有情而贵。五阴日食神，能去煞却不能留官，日主自能留之，五阴日伤官，能去官又能留煞。假如乙日生人，以庚为官，辛为煞，若官重煞轻，得丁食一位，克去辛煞，则乙与庚合，此谓去煞留官，有情而贵；若煞重官轻，得丙火伤官，克去庚金，来合辛金，此谓去官留煞，有情而贵。
　　《元理赋》云：去煞留官当论贵，去官留煞主威权。又曰：官星七煞交差，却有合煞为贵，此之谓也。合煞有二义，有合去合来，合来是去官留煞，合去是去煞留官。假令六甲生人，透辛正官，又透庚七煞，是官煞交差，柱中却有乙木合庚七煞，有丁火克辛官星，此是去官留煞。假令六己生人，透出甲正官，又透乙七煞，是官煞交差，柱中却有庚克甲正官，来合乙七煞，是去官留煞。上是羊刃合煞，此是伤官合煞。又如甲以辛酉为官，庚申为煞，若甲申日以申为煞，又有酉为官，缘申乃水长生之地，煞化印生助甲木，柱中虽有酉金，却有午丁字伤克，去官留煞，值此主生平心志巧妙，不受福德，不信任他人，常劳役自己。又如六庚生人，柱透丙煞，又透丁官，是官煞交差，若柱有壬克丙，又来合丁，是去煞留官。赋云：合官星不为贵，合七煞不为凶。盖言合官是柱中闲神合去官星，所以不为贵，合煞是柱中闲神与七煞合，所以合官忘贵，合煞忘贱。若日主干支与官煞合，则为合官为贵，合煞为贱。
　　经曰：官煞两停，喜者存之，憎者去之。盖言柱中正官七煞，两均相停，有物生扶会和者，其力专，宜存而留之，有物破损伤害者，其力散，宜弃而去之，官星有生扶，煞星有破害，则去煞留官，反是则去官留煞。若两停俱无扶合，而有破害，当斟酌柱中有力一字为用神，若是吉神，则以吉论。若两停俱有扶合，而无破害，即是官煞混杂，反为贫贱。又曰：年月日时，或有四位官四位煞，当以明者用之，藏者舍之，明见官则存其官，明见煞则存其煞，宜仔细分别，若两停无轻重，察其生助向时者用之，背时无助者弃之，去留不清，乃为混杂。如甲生七月上旬，为煞得令，纵有丙火，亦不能去。又曰：去留二格，最宜身旺，若身果旺，虽无物去煞，亦能化煞为官。如甲见庚为煞，甲坐寅禄，旺，甲木自抱火气制煞，不须再见丙丁，如甲生秋令，却要丙丁制之，柱原无制，运到制地方发。又曰：地支天干合多，亦云贪合忘官。盖言日主天元，地支人元，与当生岁月时中干支，明暗重重相合，有情贪恋，合神虽有官星，则财来盗气，官来克身，反为不利，官将不成，财将不遂，故曰贪合忘官。大抵凶神有物合去，则反凶为吉，吉神有物合去，则反吉为凶，吉凶神煞，看局中喜忌何神，不可执一论。
　　《奥旨赋》云： 阳日食神暗合官星，阴日食神窃侵印绶。观此则知四柱无官印则喜食神，有官印则忌食神。又曰：贪合忘煞忘官。如六癸生人，干头透出己字为煞，再透甲字是己家合神，合去己字，不为煞矣，此谓贪合忘煞。如庚申、甲申、甲子、乙亥，年上庚字伤甲，得亥上乙字合庚去煞，奈月令又有申，不清二申，煞重不能尽合，所以只为吏命。又如六壬生人，干头透己字为官，再见申透，是己家合神合去己字，不为官星，此谓贪合忘官。如辛丑、丙申、甲戌、己巳，甲日透出辛字，正是官星，奈因丙火合去，所以发贵不清。诀云：壬水相逢阳土时，心怀忿怒起争非，忽然癸水来相助，合住凶顽不见威。此贪合忘煞例。又云：壬逢己土欲为官，蓦被青阳起讼端，引诱合将真贵去，致令受挫万千般。此贪合忘官例。
　　卷六
　　壬骑龙背
　　《喜忌篇》云：“阳水迭逢辰位，是壬骑龙背之乡。”此格以壬日坐辰，壬以丁为财，己为官，壬用支辰暗冲戌中丁、戊，壬日得财官之贵，柱中须辰多方能冲起，再得一寅字合住财官为妙，不宜财官显露，喜行身旺及伤官、食神运，忌南方财官之地。柱有丁巳午戌，只作财官论，若壬日坐寅，柱中辰多，亦取此格，以壬食甲、甲合己为壬官，甲生丁为壬财，辰能冲戌，寅以合之为贵。若壬辰日，年月时皆寅午火局，财生旺得地，财多不清，只为富命。双曰：壬辰日取辰多，暗冲起戌中火土金为财官印三奇，若三辰一寅为冲合贵气，有力，若壬辰日年月时皆寅，力轻，却用寅中甲木为食生财，故主富。柱中宜见丑未为贵，大怕己官、戊煞、乙伤、丁合不入格，纵辰多亦减分数，忌北方亥子运。又曰：壬辰为魁罡日，宜身旺，怕见财官，休否以运参详，若柱中全见申子，当以润下格论，运戊己，辰戌又冲，岁运并临，吉中反祸，此为骑龙走冲，不成格也。一命：己丑、戊辰、壬辰、庚子，甲子举人，戊辰年乙卯月死，正是己官煞太旺，克壬为凶。诗曰：壬辰日诞号骑龙，飞出官星在对冲，四柱辰多官爵显，寅多却作富家翁。又：阳水多逢辰字乡，壬骑龙背贵非常，柱中俱有寅辰字，富贵双全在庙堂。又：壬骑龙背喜非常，辰多寅字转发扬，大忌官星来破格，灾刑须见寿元伤。
　　子遥巳禄
　　《喜忌篇》云：甲子日再遇子时，畏庚辛申酉丑午，此格以甲子日甲子时，甲以辛为官，二子中癸水能遥合巳中戊土，戊来合癸，畏子上甲木克制，不敢来合，戊与丙同居巳宫，丙戊为父子，戊动丙亦动，丙却与酉中辛相合来克甲木，甲日得 官星，戊方得合癸，是谓巳酉丑三合会起官星局，年月大怕有午冲子、丑绊子，不能遥矣。又曰：此格以二子中癸水遥合巳中戊土为甲之财，丙戊禄同在巳，丙是甲之爵星，戊是丙之爵星，戊动丙亦动，丙见子戊贪合癸妻为印绶，丙却合起辛金为甲之官，如人有子继其后，传其家，以成父道之尊贵。喜生壬癸亥子月印旺，卯寅月身旺，行官旺乡，必主登科食禄，权贵浊富。忌见庚辛丙字明露，申酉巳字破格，如有制化，亦不为害。柱有丑午绊冲，则减分数。岁运同。若生酉丑月，只作正官格，取虚露庚字，亦主富贵，全看月令何如，或可煞生印助，若成此格，须忌尤怕南方运。如樊继祖尚书：庚子、己卯、甲子、甲子，真此格也。经云：甲子逢合禄，终身须富足。诗曰：甲子日逢甲子时，遥合官禄贵无疑，丑绊子冲官煞显，福不为祥禄亦迟。又：子来遥巳细沈吟，甲子还将甲子寻，癸向巳中邀戊土，丙来酉上合辛金；暗忻申酉三六合，明怕庚辛二癸侵，丑午不逢高格论，登科及第宴琼林。
　　丑遥巳禄
　　《喜忌篇》云：辛、癸日多逢丑地，不喜官星，岁时逢子巳二宫，虚名虚利。此格只有辛丑、癸丑二日，辛以丙为官，癸以戊为官，丙戊禄在巳，惟丑能破巳，柱中多逢丑地，则丙戊之禄出，辛癸遥合得官星，忌见子绊未冲，巳字填实，不过虚名虚利而已，岁运同论。辛丑日宜生秋月，癸丑日宜生冬月，柱中金水多方合此局，再见申酉，得一合住巳字，不致贵气走出为妙。无丙丁巳午，辛日之纯粹，无戊己巳午，癸日之纯粹，再无冲绊，为人淳厚，富贵双全，略见损伤，亦主富足。若生辰戌丑未月，当以杂气取用，逢卯辰申酉亥时，亦不作此格。如辛日生丙寅、丙午、丙戌月，只以官星论，如生甲寅，以木取火，可用财官。癸日土多，以官煞论，见癸亥时，以拱禄论，生金旺月，以印绶论，生火旺月，以财星论，如生甲寅月，伤官不妨，宜行官星得地及身旺运，多贵。此格与辛亥、癸亥飞天禄马大同。经云：辛癸日合禄，平生富有余。
　　诗曰：
　　辛日癸日多逢丑，名为遥巳合官星，莫言不喜官星旺，谁信官来反有成。
　　又：
　　辛丑癸丑二日干，丑能破巳巳藏官，丑字多见方为妙，不宜子字住中间。
　　又：
　　辛癸无官众丑遥，巳中丙戊禄来朝， 支元喜见酉申合，入格应须贵禄饶；辛忌丙丁兼巳午，癸嫌戊己马蛇枭，子来绊丑心真懒，格局如轻福亦消。
　　冲合禄马
　　如甲日生人，柱无酉辛丑，有卯多冲酉，巳酉合丑为甲日正官，喜壬癸生助，忌酉辛填实，若止一卯字，再有刑合起亦为好命。乙日生人柱无申庚，却有寅冲申，子辰合拱或巳刑出，为乙正官，喜壬癸生助，忌申庚填实。戊日生人柱无卯乙，却有酉冲卯，亥未合卯，戊得官星，喜壬癸财、丙丁印，忌见卯乙。己日生人柱无寅甲，却有申冲寅，午戌合寅即暗有官星，喜财、印，忌见寅甲。丙丁二日即倒冲禄马格，庚辛壬癸四日即飞天禄马格，以例推之。以上四干冲合，皆忌官星明露及受伤，月令得官乘旺为妙，冲神遇合，不逢羁绊，必登清贵将相公侯，缺一则减分数，破则近贵衣食，甚者贫乏，岁运喜忌同。《巫宝经》云：乙用庚与申为夫，柱无，却有子辰二字，则能合起申中之庚为乙官星，有此不必再要寅字去冲，有寅更妙，柱无子辰，乃取冲出。甲寅、乙卯、丙午、丁未、戊午、己未、庚申、辛酉、壬子、癸亥，以上十日本身健旺，冲禄元最紧，壬辰、壬戌、戊辰、己丑，冲禄则慢，其余干不用（如明神宗：癸亥、辛酉、癸亥、辛酉，主本癸亥健旺，冲出巳中丙戊禄马为癸用，却得二酉合住为妙）。
　　破官
　　四柱元无财官印绶，却有破官之辰，如癸卯日破出午中己土为官，癸酉日破出辰中戊土为官，甲午日破出酉中辛金为官，柱中须得一字三合合住贵气为妙。《元理赋》云：卯破午，午破酉，财官双美。又云：年日支无破官之辰，月时支有破官合官之辰，主贵。如甲寅日无破，月逢丙午，时临己巳，此取午破酉中辛官，有巳合之，又用巳中丙戊合辛，为贵。
　　诗曰：
　　卯破午未有大官，午未破酉一般看，丑破巳午不为例，子破卯辰用不难。
　　飞财
　　日干同月干，日支同时支，冲出对宫之财是也。得此格当发财禄，忌泄气，凶。如壬申日生，时支亦申，二申冲出寅中甲丙为财为用，岁运遇子则化成水局。如日干是庚被局，泄气伤官，不能生财，岁君、柱内再逢七煞克身，必死。盖飞财格，支辰不可变化他局故也。如戊寅、己未、戊寅、甲寅，三寅一甲七煞，六月全无财气，比肩甚旺，却得三寅冲出申中长生之水为财，运行西北，资财巨万。
　　破财
　　此格如乙卯日生，八字不见财官，用卯字破出午未中己土为财用，要寅、戌一字暗合财气为妙，忌劫财填实，但有财位及填实，冲位便破不行矣。如庚申、辛酉日破寅卯辰之木为财，丙午、丁未日破酉戌之金为财，壬子、癸丑日破巳午中之火为财，此数日本日刃日禄本体自强，故可冲破取财为用，其余日主柔弱，岂能破夺横来财乎。合此格者，多能横发取不意之财。
　　诗曰：
　　命里无财看破财，破来财禄似山堆，运行官印多多福，却怕刑冲填实灾。
　　又：
　　卯破午未取财看，午未破酉总一般，丑破巳午财来广，酉破辰卯福不难。
　　虎午奔巳
　　此格乃辛癸日见丑寅，取寅刑、丑合，刑合出巳中丙戊为辛癸官星，更得一酉字合贵为妙，有刑无合，禄不能住，柱见申巳，即不入格。如壬戌、辛亥、辛丑、庚寅，甲戌、辛未、癸丑、甲寅，二命合格为贵。诗曰：辛癸日生岁月时，若逢寅丑便为奇，寅刑丑合巳中禄，此是功名福贵基。
　　羊击猪蛇
　　此格乃辛未、癸未二日，以二三未字合起亥字，冲出巳中丙戊为辛癸之官，柱有酉丑一字合住贵气为妙，怕填实冲刑。如甲戌、辛未、癸未、癸丑，庚申、癸未、辛未、乙未，二命合格，俱贵。诗曰：羊击猪蛇格最强，日逢辛癸未相当，柱中再逢酉申字，合禄无伤入庙堂。以上诸格，须柱中无财官方用，有则不取。
　　六阴朝阳
　　《喜忌篇》云：六辛日，时逢戊子，嫌午位，运喜西方。此格六辛日为主，辛以丙为官星，以癸为寿星，喜戊子时，以戊合癸，子乃辛之生地，戊禄在巳，戊来印辛，戊乃丙之子，丙见戊印辛，丙却生戊合辛，为贵，辛日得官星也。柱中只宜子字一位，多则不中，怕午冲丑绊，则阴不能朝阳，丙巳填实，运行西方金旺之地故喜，东北财伤次之，南方死绝则忌。此格只宜生申辰亥卯未酉月，若生四季，以印绶论，丙午、丙寅、丙戌月以财官论，甲寅、乙卯月只以财论。月令为主，行运不拘南北，身旺为妙，若成此格，多名胜于财，为人高亢，伤妻害子，如犯上忌，贫薄。秘诀云：辛日子时，忌行火地，西北行来则吉，东南一去忧凶。
　　古歌云：
　　辛逢戊子号朝阳，运喜西方禄位昌，丑午丙丁无出现，腰金衣紫入朝堂。
　　又：
　　辛日生时逢戊子，戊来动丙作辛官，六阴金合朝阳格，富贵基是不难； 子宫只宜得一位，若连丑位福还悭，丙丁巳午俱无迹，运向西方利不凡。
　　又：
　　朝阳行运喜西方，临到东方也吉昌，最怕北方多不吉，南离冲破主灾殃。
　　六乙鼠贵
　　《喜忌篇》云：阴木独遇子时，为六乙鼠贵之地。乙以子申为贵神，独遇子者用鼠不用猴也。乙用庚金为官星，得丙子时，以子上丙火遥归巳中本禄，巳来合申，申来动子，是谓申子辰三合会贵，谓申中带将庚来，乙日得官星，用申时则官星显露，所以不取。若子字多，谓之聚贵，尤妙。年月中有午冲丑绊，则子不能遥禄，申庚为官露，酉辛为煞露，被丙伤，子反不中矣。岁运同。此格要月通木局，日下支神皆是木旺之地，水印亦可，忌见金火，若岁运逢申酉，凶悔，东方渐退，午运则亡。如一命：壬寅、辛亥、乙未、丙子，合格，若乙丑日绊子，乙酉日煞伤，则减分数，一子字怕见卯刑丑绊，多则不妨，透辛字不旺，再有丙丁合克，丙合辛化水，运顺行不伤贵。如己丑、丙子、乙卯、丙子，两子夹一卯；丁巳、壬子、乙丑、丙子，两子夹一丑，虽犯上忌，却是交夹贵中生，故皆大贵。若生夏令，只以伤官论。生七八月，贫下。如得庚申月，运北地，却以官论。生四季，有财库，喜水局、伤官、食神、南运，亦吉。凡月令见财官印旺，即以财官取用，不以午冲子为祸。如合鼠贵，柱有未合午，略有损坏，富而虚名。《相心赋》云：六乙鼠贵，遇午冲而赤贫如洗。
　　诗曰：
　　乙木生临丙子时，要无午破卯刑之，四柱不逢申酉丑，管教年少拜丹墀。
　　又：
　　乙日生人得子时，名为鼠贵最为奇，切嫌午字来冲破，辛酉庚申总不宜。
　　又：
　　六乙生人时遇子，既带官星复用此，庚申辛酉马牛欺，一位逢之为丐子。
　　日禄归时
　　《喜忌篇》云：日禄归时没官星，号青云得路。此格有七日：甲寅、丁午、戊巳、己午、庚申、壬亥、癸子，日主之禄归于时位，喜日干坐旺、印绶生、月透财元、伤食、天月二德，主大富贵。忌刑冲破害、空亡死绝、及劫财分禄、倒食作合、官煞克制，虽可取用，亦不纯粹。岁运同。如乙日见己卯时，是时上偏财；丙日见癸巳时，是官星显露；辛日见丁酉时，是时上偏官，不作归禄格看。四柱何如？若月有官星或天干透财官，只作财官论；若时支归禄，年月时支亦有禄，谓之聚福归禄，又谓五行归禄；若日禄归时，时禄归日，谓之互换禄；若年禄归时，时禄归年，如甲申见庚寅、乙酉见辛卯、壬午见丁亥、癸亥见壬子等类，俱主大贵享福；若重见禄位，如甲日寅时，又生正月，财官俱弱，只作建禄看；若月日天元同而止有时禄，谓之分禄，便为无用，若各自归禄，却又不妨。此格有七法：一曰青云得路，如戊子、甲寅、乙亥、己卯，柱中无一点官星，身旺得局，有印生助，虽子刑卯禄，不能破局，故贵。又壬午、庚戌、壬子、辛亥，身旺印助，登戊辰进士，为刑部郎中，作杂气格论尤是，故丁丑运戊辰科，丑刑辰冲故也。二曰官星坐禄，如丙申、丙申、丙申、癸巳，丙以癸为正官，生七月金乡有托，运行西北官生旺之乡，丙临申无气，三丙相倚，冲寅长生，癸官临巳，用神坐贵，得财官双美，故少年及第，中年拜相。三曰归禄逢二德，如辛亥、辛卯、甲寅、丙寅，甲专禄，而得丙寅为食会禄，甲为月德，月令辛卯为甲正官，辛逢二月无气，二寅中丙合去二辛，止有二寅为甲之禄，月德逢归禄，乃平章辅国英雄。四曰归禄逢印绶，如丙戌、癸巳、戊午、丁巳，柱无一点官星，丙丁印戊，日时禄互换，午戊已俱是火地印绶，生身太旺，运行西方食神伤官之地生财，癸与戊合化成火象，所以少年登第，官至三品。五曰归禄逢伤官，大忌见官，如壬辰、乙巳、己亥、庚午，己坐亥有甲为官，得巳冲去，有乙为煞，得庚合化为真金伤官，用壬为财，坐库，归禄日下，运行南方身旺，西方金旺，伤官去煞，生出财气，有用，英灵秀实之贵也。六曰归禄逢煞，如甲申、丙寅、戊申、丁巳、戊坐申自生，年干透甲为煞，归禄于寅，二申制之，戊归禄时地，无官混杂，所以掌握兵权，威镇边疆。七曰归禄逢财，如己亥、丙寅、丁丑、丙午，自坐财库，丙夺财，亥中壬制，寅与亥合，运逢官煞，比肩强旺，可以胜任，己土食神，归禄于时，制其官煞，运行戌酉申，俱财旺地，故贵。《元理赋》云：归禄得财而获福，无财归禄亦须贫。又云：日禄归时，四柱岁运皆不喜官星，有刑害，其福减半。诗曰：日主生归时禄逢，无冲无刑不落空，官煞不临财印旺，伤食身健禄千锺。又：六甲生人禄在寅，若逢官曜贵难伸，身无健旺忻生印，禄有多余爱食神；若遇相冲灾必至，忽遭克破福无因，流年大运皆同论，贵尊崇压众人。
　　拱禄拱贵
　　《喜忌篇》云：拱禄拱贵，填实则凶。拱，向也，夹也。禄是临官之禄，贵是官星之贵，或指天乙贵人。拱禄有五日五时，癸亥、癸丑，癸丑、癸亥拱子禄：丁巳、丁未，己未、己巳拱午禄；戊辰、戊午拱巳禄。拱贵有五日五时，甲申、甲戌拱酉，乙未、乙酉拱申，是官贵；甲寅、甲子拱丑，戊申、戊午拱未，辛丑、辛卯拱寅，官贵兼天乙贵。凡拱格，须日时同干，贵禄与月令通气，运行身旺及贵禄旺地，方大好，印绶、伤官、食神、财运，亦吉。忌刑冲破害，羊刃七煞，伤了日时，拱不住贵气。大忌填实、空亡，譬如器皿空则能容，实则无用，所以只宜虚拱；完则能盛，破则无用，所以怕见空亡。岁运同。赋云：禄重位显，定知夹禄之乡，假如癸丑见癸亥，拱子位，癸禄生秋冬，禄重有气，如戊子见甲寅，亦拱丑贵，然戊受甲克，岂能拱之？余以例推。《三命》云：夹禄夹贵，必居八座之尊。《景鉴》云：拱禄拱贵，纯粹者王侯之伦，填实者虚名虚利，无财印不喜伤害，忌官煞，又怕空亡。
　　诗曰：
　　日时双拱禄中庭，金匮藏珠格最清，至贵至高君子命，无忧无虑到公卿。
　　又：
　　虚拱贵神兼禄位，不逢填实及空亡，冲刑羊刃并七煞，破败官星不可当。
　　又：
　　拱禄拱贵格中稀，也须月令看支提，提纲有用提纲重，月令无神用此奇。
　　冲禄
　　此格如庚禄申，柱中无申，得庚寅日，年月时再有寅字，并冲申为庚之禄。甲禄在寅，柱中无寅，却得甲申日，年月时再有申字，并冲寅为甲之禄。大忌丙伤庚、庚伤甲，填实禄位则不贵。余例推。如己巳、丁丑、庚寅、戊寅；辛巳、乙未、甲申、壬申；乙卯、甲申、辛卯、辛卯，三命合格，贵。
　　六壬趋艮
　　此格乃六壬日见甲寅时，合出亥中壬禄，即暗禄格。经云：明禄不如暗禄是也。忌亥字填实，怕冲刑克破。壬寅、壬辰二日为正，见寅字多者大富，以寅中甲木食神生丙火长生之财，财旺生官，故美。忌官煞损身，申庚伤甲，不能生财，为凶。又曰：壬日多见寅字，用寅中甲木暗邀己土为壬官星，寅中丙火暗邀辛金为壬印绶，怕午合申冲，忌财官填实，喜身旺地，岁运同。口诀云：六壬趋艮，逢亥月必贫。《相心赋》云：六壬趋艮，智足多仁。《真宝赋》云：六壬趋艮，透财印为奇，官煞来侵，反为贫穷下贱。
　　六甲趋干
　　此格乃六甲日见亥。亥，天门之位，北极之垣，甲木赖之长生。又亥能合出寅中本禄，与趋艮同。忌寅字填实，巳字刑冲。又曰：甲见亥时，亥有壬禄为印，喜见辛金生印，不喜见财，柱有卯合亥，即不能合寅中禄矣，若身弱遇巳酉丑局，金神太多，岁运重见，生灾。《相心赋》云：六甲趋干，主仁慈刚介心平。《真宝赋》云：六甲趋干，透印绶为佳，财星迭见，位列名卿。《千里马》云：壬趋艮，甲趋干，清朝名士。
　　诗曰：
　　趋干六甲最为奇，甲日生人得亥时，岁运若逢财旺处，官灾患难来寻之。详诗与赋，有忌财喜财不同，余见透印忌财，身旺喜财。
　　财官双美
　　《继善篇》云：六壬生临午位，号曰禄马同乡，癸日坐向巳宫，乃是财官双美。禄即官，财即马，二句同一义也。壬以丁火为财马，己土为官禄，俱禄于午；癸以丙火为正财，戊土为正官，俱禄于巳。人命禄马财官，难得兼全，况自坐支下，所以为贵。喜秋生金旺永生木死，不能克土，故为远害。若见寅卯旺则秀而不实，冬生玄武当权，贵为王侯。如柱有财官，更得此二日生，尤妙。如己丑、丁卯、壬午、癸卯，年月透出丁己，归禄日下，合此，大贵。《珞录子》云：禄马同乡，不三台而八座。又云：每见贵人食禄，无非禄马同乡是也。甲戌、乙丑、乙巳、丙申、丁丑、戊辰、己亥、庚寅、辛未、壬戌、癸未，此数日支内自藏财官，亦是禄马同乡，经独取壬午、癸巳二日，以壬癸所坐正财正官，余则或偏或正，不纯一故也。类推之，甲戌、乙丑二日，喜金土月分富贵，但金气不可太多，恐伤身盗气，若无官贵，必发财富。丙申、丁丑二日，生金木月贵，惟忌土重，若会起土克官，主富。己亥日宜生四季月，或有倚托相生为吉。庚寅日喜见火，宜生冬至后一阳生火旺之时，主贵，若得金刚火强炼成锋刃之器，秋生逢火尤佳，唐太宗丙午、庚子、壬午、丙午，壬日生子月身旺，冲起年干丙字，二丙同窠，却冲去日庚枭食，庚既受冲克，则避丙就本日午上，时干丙就月支子，壬是庚之子，就时干午，变成丙午、丙子、庚午、壬午，皆禄马同乡，又为水火既济，又名六壬移换，故主大贵。大凡大贵命合三二格局取之，左右逢源，不可以格多为杂，如渊源之说。古歌曰：禄马同乡无克夺，财官同处最为荣，三台八座真奇贵，克夺如强欠利名。
　　日贵
　　日贵者，自坐天乙是也。此格只有四日：丁酉、丁亥、癸巳、癸卯，主为人纯粹，有仁德，有姿色，不傲物气高。贵气聚于日，更有财食印相助，贵气为福。喜三六合宅墓合，行贵人财旺运，发福。大忌刑冲破害空亡，运行再遇前忌，太岁加会，更见魁罡，定主贫夭。若别成格，不论。日贵须分昼夜，日生要癸卯、丁亥，夜生要癸巳、丁酉，日夜不皆为得体。
　　经云：贵人者慈祥恺悌之号，德性尊重之名，遇财官印食则吉，值煞刃冲刑则凶，运遇魁罡，为害不浅。
　　古歌曰：
　　生日天干坐贵支，若见魁罡福不齐，年逢月禄不为喜，日贵重逢奇又奇。
　　又：
　　日德日贵主慈祥，财官印遇福荣昌，刑冲煞刃如来见，反吉为凶不可当。
　　又：
　　癸临蛇兔是英奇，丁向猪鸡一例推，切忌魁罡分昼夜，更防刑害失尊卑； 运行嘉会名须重，命带空亡祸必随，贵重尊严持厚德，或逢前戒凶无疑。 
　　日德
　　此格止有五日：甲寅、丙辰、戊辰、庚辰、壬戌，取甲丙戊庚壬五阳干，甲坐寅得禄，丙坐辰官库，庚作辰财印两全，壬坐戌三奇俱备。寅为三阳之首，辰戌为魁罡之地，干支异于别位，故名日德也。若合日德，主为人性格慈善，体貌魁梧，有怜贫敬老之心，无毒害克剥之意，逢凶有救，遇难有解，不遭非横，福必丰厚。赋云：日德心善多稳厚，而作事慈祥是也。运临身旺，大是奇绝，若旺气已衰，行遇魁罡必死，或未及发福，格局既好，运至魁罡，必生祸患，一脱乎此，亦能再发，终力微。此格只一位，喜财官，日德重迭，不宜见财官，及刑冲破害，空亡、魁罡会合加临，皆为大忌。
　　诗曰：
　　壬戌庚辰日德官，甲寅戊丙要骑龙，运逢身旺心慈善，日德居多福自丰。
　　又：
　　日德不喜见魁罡，化成煞曜最难当，局中重见须还吉，运至魁罡福不昌。
　　又：
　　日午德重重免祸殃，官星且忌见财乡，更无冲破空亡处，堪作朝中一栋梁。
　　又：
　　日德有煞喜身强，不喜财星官旺乡，为性温柔更慈善，一生福寿喜非常。
　　如张烛运同：甲申、戊辰、戊辰、壬戌，由学官而腰金衣紫，得五品官诰，是此格也。一命庚辰、己卯、戊辰、甲寅，三位日德，作此格论，但甲寅忌见庚辰，运行壬午财乡之地，午中阳刃持权，皆犯日德，所忌丁巳年，寅巳相刑，四月死，寿止三十八，平生性重，亦不慈善，恶疾久缠。
　　魁罡
　　此格有四日：庚辰、壬辰、戊戌、庚戌。辰为天罡，戌为河魁，乃阴阳绝灭之地，故名。独除甲干，以居干之首，在辰为青龙，在戊为禄堂，有吉而无凶故也。此格须迭化重逢日位，加临者众，以伏为贵。经云：魁罡聚众，发福非常，主为人性格聪明，文章振发，临事果断，秉权好杀。赋云：魁罡性严有操持，而为人聪敏是也。运行身旺，发福百端，一见财官，祸患立至，或带刑煞尤甚，倘日位独处，刑冲克制重临，必是小人，刑责不巳，穷必彻骨，运临财官旺处，主防奇祸。若月令见财官印绶，日主一位，即以财官印食取用，虽微有破败，财官印食得位，亦无大害，须斟酌提纲，当用者取之，不可拘以小节。又曰：庚戌、庚辰二日，无官星，若魁罡重迭有情，主富高于名，但见财则不成局，岁运再见财旺之乡，祸不可测。庚辰日生九月，虽辰戌相冲，运行南方，柱中有火，亦可言贵。庚戌日生三月，纵有官星印绶亦不用，盖庚用戌中火为官库，戊土为印，辰中癸水伤官，又泄庚气，不成格矣。戊戌日无财不贵，不宜见官，若魁罡重迭有情，富贵两全。壬辰日怕见财官，大喜印绶、却财与煞，岁运同。又曰：辰是水库属天罡，戌是火库属地魁，辰戌相见，为天冲地击。《子平总论》云：身值天罡地魁，衰则彻骨贫寒，强则绝伦贵显。
　　诗曰：
　　壬辰庚戌与庚辰，戊戌魁罡四座神，不见财官刑煞并，身行旺地贵夫伦。
　　又：
　　魁罡四日最为先，迭迭相逢掌大权，庚戌庚辰怕官显，戊戌壬辰畏财连。
　　又：
　　魁罡四柱日多同，贵气朝来在此中，日主独逢冲克重，财官显露祸无穷。
　　按此格，俱用辰戌，独天干少异，内庚辰二日，既曰日德，又曰魁罡，论其格局，迥然不同，不必拘论。如张时佥事：庚午、丁亥、戊戌、丙辰；刘大受少卿：丁亥、癸丑、庚戌、戊寅，二命魁罡日，只取财官印是也。
　　福德秀气
　　此格专以巳酉丑金局而看所得天干，如乙巳、乙酉、乙丑三日，是乙用金为煞，喜印绶，喜制伏，不宜生六月逢未，以墓上带旺，金能克木，不宜生八月再露其煞，运行印绶官旺乡，便能发福。丁巳、丁酉、丁丑三日，是丁用壬为官，喜金旺生水，亦不喜生八月，以八月火死，功名蹭蹬，又不喜生十一月，以十一月癸水为煞为寿不耐，柱中喜见财官，旺位为贵，运行官旺，便可发福。己巳、己酉、己丑三日，是己用甲木为官，巳酉丑金局皆伤其官，亦名盗气，何以为吉？殊不知金能生水财，喜行财运便发，柱中不要见丙丁寅午戌，以伤金局及刑冲破害，又不喜生四月火旺，秀气浅薄，立身在晚，多成败孤克。癸巳、癸酉、癸丑三日，是用金神为印，见巳酉丑金局能生癸水，喜秋冬，亦不喜生四月，以水绝于巳，虽然金生在巳，以金生水亦不能绝，得官印运便能发福，只嫌火财伤金。辛巳、辛酉、辛丑三日，柱全金局为妙，若见午戌火旺有破，反生灾咎，若通丙火旺为正气官星，或值寅位为天乙贵人，俱吉。岁运同。
　　古歌曰：
　　阴木加临酉丑蛇，生居六月暗咨嗟，为官得禄难长久，纵有文章不足夸。
　　又：
　　乙巳乙酉并乙丑，八月生人人短寿，四柱若见火伤官，降官失职定然有。
　　又：
　　阴火相临巳酉丑，生居丑月寿难长，更兼名利多成败，破败荒淫不可当。
　　又：
　　丁巳丁酉并丁丑，八月生人人不久，前程名利两区区，更忌饮酒及交友。
　　又：
　　阴土逢蛇鸡与牛，名为福德号貔貅，秀气火来侵克破，须教名利一时休。
　　又：
　　己巳己酉及己丑，福德秀气造化有，大怕四柱火相侵，纵有功名不长久。
　　又：
　　阴金合局主前程，造化清奇大有情，四柱火来侵克破，须知名利两无成。
　　又：
　　西方金气坐阴柔，不怕休时不怕囚，鬼煞生时方发福，功名随步上瀛洲。
　　又：
　　癸巳癸酉月临风，百务迟延作事空，名利生成难有望，始知人在五行中。
　　又：
　　癸巳癸酉及癸丑，四月生人人不久，功名成败在晚年，最忌贪花并饮酒。
　　禄元互换
　　此格止有四日：戊申、丁酉、丙子、庚子。戊申日见乙卯时，戊取卯中乙木为官，乙取申中庚金为官，互换成其贵禄，柱中喜壬癸为财，生助乙木官星，运临官旺乡，便是贵命，忌见甲煞、辛伤、寅酉冲。丁酉见壬寅，丙子见癸巳，庚子见丁亥，喜忌与前同推。如一命：癸亥、壬戌、丙子、癸巳，互换禄旺，各临官贵，无刑冲破害，故贵。又：己未、辛未、丙子、癸巳，合格，大贵。古法论禄元互换，如戊午见丁巳之例，是取临官之禄。
　　子午双包
　　子为帝座，午为端门，帝王所居之位，人命或两子两午，或两午包一子，或两子包一午，有水火既济之道，阳生阴生之机，遇者主贵。如壬午、壬子、戊午、壬子，两午两子；壬子、癸丑、戊午、壬子，甲子、庚午、丙申、戊子，戊午、丁未、庚子，皆两个包午；戊午、甲子、甲申、庚午，甲午、壬申、甲子、庚五，皆两午包子。俱贵命。
　　青龙伏形
　　甲乙木属东方，谓之青龙伏形者，伏于金也。如甲申、甲戌、乙巳、乙酉、乙丑，此五日生，坐下财官，俱要月令有托，官星得地，不见伤官之神，金木相停为合象。有以乙巳日时，名青龙伏藏，主饮酒有失，暗损福寿，不饮则可。
　　诗曰：
　　甲乙如居申酉乡，木逢春旺最为良，四柱若逢库相助，财官双美不寻常。
　　白虎持势
　　庚辛金属西方，谓之白虎持势者，得其势也。如庚午、庚寅、庚戌、辛巳、辛卯、辛未，此六日生，坐下财官印贵，要日主有托受生气，或官旺得时有助，不见财官，用官必贵，用财必富，岁运同。有以辛卯日时犯白虎，不利勇猛战斗，令人多有眼目之疾，重犯尤忌之。
　　诗曰：
　　白虎持世寅卯强，如临巳午未戌乡，四野遇之多富贵，必向皇都作栋梁。
　　朱雀乘风
　　丙丁火属南方，谓之朱雀乘风，亦持势之义也。丙丁喜居金水之乡，身旺有托富贵。如丙子、丁亥，水火既济，又合胎元受气之贵，官旺财旺为上。丙丁有申子辰水局，亦为既济。赋云：火旺得水，以成既济之功，须水火相停，不致偏枯方是。丙申、丙辰、丁酉，丁丑，得身有托，生气相扶，财官旺相，俱吉。有以丁未日时名朱雀折足，大不利六畜，亡散死伤，或患疮疾，有甲乙则有子孙。
　　诗曰：
　　朱雀乘风是丙丁，如逢金水便峥嵘，申子辰乡多贵达，逢时多殿玉阶行。
　　玄武当权
　　壬癸水属北方，谓之玄武当权，亦持势之义。如壬寅、壬午、壬戌、壬辰、癸巳、癸丑、癸未，俱坐下财官印，若身旺有依托，官星通月令生气，为贵，大忌水局伤官，重并凶恶，死于不义，如遇土局火重，宜见金泄气，生助本身，为吉，冲破身弱则凶，岁运同。有以壬辰日时名玄武受戳，主官员被谗，有失小人，是非不宁。
　　诗曰：
　　玄武秋生旺北方，如临巳午土神乡，若见艮寅财福厚，平生名利两吉昌。
　　又：
　　玄武当权要得真，日干壬癸坐财星，官星若也居门户，无破当为大用人。 
　　勾陈得位
　　戊己土属中央，谓之勾陈当位，即当权之义。如戊寅、戊辰、戊子、戊申、乙卯、己亥、己未，皆坐下财官印，若身旺，官得时者贵，财得时者富，不见伤官劫财为妙，忌冲刑，煞旺生灾，岁运同。
　　诗曰：
　　戊己勾陈在旺乡，寅卯之宫号最强，若是更临辰卯未，亥子相逢大吉昌。
　　又：
　　日干戊己坐财官，号曰勾陈得位看，知有大财分瑞气，命中值此列朝班。
　　还魂借气
　　五行自死绝而有救递相还者。如木绝在申，而遇甲申；金绝在寅，而遇戊寅之类。最吉，有福神次之，无则下。
　　八专禄旺
　　八专日见前，或又添丙午、丁巳、戊辰、戊午、己巳、乙丑、壬子，而无丁未，六十甲子，独此干支同类，内甲寅、乙卯、庚申、辛酉四日自专禄旺为正，甲乙宜亥卯未寅月成木局，庚申宜巳酉丑申月成金局，为秀气纯而不杂，主为人聪明有寿，平生少病，多好酒色，柱有官煞，虽身强不畏，但混杂则禄不得专，终为有祸，八字带财印食为福，运行专禄旺乡财印食旺之地，皆发富贵，怕比肩、劫财，柱无财食官印，多孤，或为僧道。经云：“干与支同，损财伤妻。”又云：“身旺无倚，定为僧为道”是也。若只一位禄，运行身旺财食印旺之地，亦主发贵。若并迭三四位禄而无财官，又取冲起对宫财福为用，或月时带官有气，以身旺逢官，尤为贵格。忌冲刑散我旺气，纵贵亦多生病。如朱文公庚戌、丙戌、甲寅、庚午，专禄得火局为食，二庚为煞，居火旺库，木秀得地，化煞为权，宜成大儒。董丞相己巳、辛未、乙卯、丁亥，专禄而得木局，全日干聚生旺秀气，运行东方身旺局，全冲起对宫之禄为权，所以大贵。
　　曲直
　　甲乙日得亥卯未局，柱中须有亥字带印为入格，若无亥有卯，止是木之本气，却要见金土为贵，既无亥字，又无金土，则木不秀不实，难以言贵。如甲寅日有亥，时见丁卯劫财、阳刃、伤官，虽贵不全合格。
　　诗曰：
　　甲乙日生亥卯未，局全曲直须荣贵，柱中无亥宜土金，自是生来享福地。
　　又曰：
　　甲乙生人寅卯辰，又名仁寿两堪评，亥卯未全嫌白帝，若逢坎位必身荣。
　　炎上
　　丙丁日遇寅午戌局，柱中须有寅字带印为入格，无寅止是九流近贵之命，若火自旺，无亥水相济，不贵。喜东北方运，忌见辰丑戊己，晦火光明，多主眼疾，或患风气，柱有木制成贵，忌水金乡，怕冲。
　　诗曰：
　　丙丁日坐寅午戌，火炎上格从此出，无寅无亥不成名，忌逢土晦主残疾。
　　从革
　　辛日见巳酉丑局，须带丙丁巳午一二位方成其器，但不可火多。如辛巳、辛酉、辛丑三日不喜五月生，被火所伤，宜八月或水土养育食神印绶为吉。
　　诗曰：
　　白虎但逢巳酉丑，格乎从革名偏厚，丙丁巳午少逢之，贵气炼成官最久。
　　又：
　　金居从革贵人钦，造化清高福最深，四柱火来相混杂，空门艺术谩经论。
　　润下
　　壬癸日见申子辰全，忌引卯巳死绝之地，三刑四冲之乡，死绝则不流，冲刑则横流，岁运同。或曰水太泛须柱有土神一两位制之，得成堤岸，既有土怕会木为凶，如有木伤土要金印救解，终是一生成败。运喜西方，不宜东南。
　　诗曰：
　　壬癸日逢申子辰，局名润下最为真，必须巳午并辰戌，申字当权贵绝伦。
　　又：
　　天干壬癸喜冬生，更值申辰会局成，或是全归亥子丑，等闲平步上青云。 
　　稼穑
　　赋云：戊己忻逢四季，乃为稼穑之名。是戊己生逢季月，喜见木为官，止得一木为妙，木多则土虚，主虚诈为破家不仁之人。辰未土聚之地，见巳午火即贵，亦不宜多，多则土燥，不能滋生万物。丑戌之土，内怀金气，不宜重见，恐存煞气，不生万物，又不宜见金泄气，不贵。秋土不成器为死土，因土内含金，冬土不成器为泥土，因土内含水，故土只四季也。
　　诗曰：
　　戊己日生宜四季，多防丑戌坏金气，生来见木或逢荧，个中消息真荣贵。
　　又：
　　戊己生逢四月中，戊辰丑未要全逢，喜行财地嫌官煞，运到东方定有凶。
　　土局润下
　　赋云：戊己居于润五，萍梗他乡。此象乃戊申、戊子、戊辰三日，生于申子辰壬癸水旺之乡，非特贫贱奔波，合主四肢眼目疾，或恶疮脓血而死。辰戌丑未运应，其余土虚，逢水局，皆漂流之命，若目旺之土，在水局富贵，行火乡发达。如戊辰、甲子、戊甲、乙卯，是土虚逢润下，故主目疾为军。辛未、庚子、戊辰、壬子，土从众水，得土堤防，行丙申、丁酉运生财大发，交乙未运戊午年破财，复得平章之职，不可例戊己居润下为凶。
　　金白水清
　　赋云：金白水清，此辈宜登科第。此象乃庚申、辛酉日生秋月令，引到时上遇亥子水乡，以金则白，以水则清，无刑冲破害，主富厚。切忌夏生，则不入格，春金二三月，运行西北亦可。如庚辰、庚子、癸巳、癸酉、癸丑等日，生秋冬月令，无火伤，无土制，见金水相停成局，亦是。
　　诗曰：
　　金清水白主荣贵，秀丽文章定出群，更无火土来刑制，声誉掀腾翰苑人。
　　木火交辉
　　赋云：火明木秀，生春月以为荣。此象乃甲戌、甲午、甲寅、丙午、丙寅、丙戌等日，生春月或夏月，柱无金水伤坏，时上有木火。行木火运，木日火秀，行南方运，火日木秀，行东方运，主清贵福厚，火日火秀，行东亦贵。如丙辰日生火旺月，行木火运亦可，但富而不贵，木秀无火，则不成局，以木火有通明之象故也。
　　如：
　　丁巳、甲辰、甲寅、丁卯；甲午、丙寅、丁卯、丙午；丁巳、甲辰、乙巳、丁亥。三命皆木火光辉，清贵之造。
　　火金铸印
　　赋云：金非火不能成器，火非金无以显诸用，金火相停，有铸印之象，忌丑字为损模。赋云：乘轩衣冕，金火何多。又云：金鬼无偏，此之谓也。
　　火土夹杂
　　火见土则暗，土宿火则晦，故火自火，土自土，两不相掩为妙，若火土夹杂，主愚浊。经云：“火虚土聚成何用，定是尘埃碌碌人”是也。如：戊申、己未、丙午、乙未；庚戌、乙丑、丙辰、戊戌；戊戌、丁巳、己未、丙寅。三命皆火土夹杂，平常。
　　墓煞
　　古歌曰：墓中逢鬼要知之，夹煞持丘骨肉离，犯此凶星无救助，生来福寿少年亏。如：甲日见庚戌、庚辰，乙日见辛丑、辛未，丙日见壬辰、壬戌，丁日见癸丑、癸未，戊日见甲辰、甲戌，己日见乙丑、乙未， 庚日见丙辰、丙戌，辛日见丁丑、丁未，壬日见戊辰、戊戌，癸日见己丑、己未，此谓七煞入墓。《珞录子》云：夹煞持丘，亲姻哭送。如己巳、戊辰、癸丑、丙辰，癸日见戊为官，己为煞，戊己并在辰上，又为癸水库，多主早发早夭。或曰：煞非止七煞，乃羊刃、亡、劫，与日时或日月夹藏墓中，皆凶。
　　四位纯全
　　寅申巳亥有五行生气驿马学堂，是为四生；子午卯酉有五行旺气，乙辛丁癸临之，是为四正；辰戌丑未，五行杂气，华盖、正印临之，是为四墓。经云：财官印绶，镇居于寅申巳亥。《真宝赋》云：子午卯酉，八专之象，文为一品邦砥柱，武则分茅挂印成功。又云：寅申巳亥，位至三公。《元理赋》云：子午卯酉全备，酒色昏迷。《千里马》云：四库全备，龙变化为大海，为九五之尊。《宝鉴赋》云：辰戌丑未顺行，帝王君命无疑。《理愚歌》云：四库全时为四贵，位班上列据权衡。《独步》云：寅申巳亥四生之局，用物身强，遇之发福。子午卯酉四败之局，男犯兴衰，女犯孤独，此格合者，多主大富贵，便不免六亲刑害，进退连茹，以各相冲无合故也。《精纪》云：子午卯酉，入格为四极全备，失局为遍野桃花，男女犯之，虽贵有财，不免荒淫酒色，薄德之人。
　　诗曰：
　　寅申巳亥四字连，辰戌丑未亦如是，不居大势掌魁权，必定朝中为近侍。
　　又：
　　日德日贵并魁罡，四柱纯全大吉昌，六格局中仍入格，这般造化岂寻常。此取四位日德、四位魁罡，四位日贵，无别干支，与四位纯全格同论。
　　一气生成
　　天元一气，乃四壬寅，四辛卯，四庚辰，四己巳，四戊午，四丁未，四丙申，四乙酉，四甲戌，四癸亥是也。四柱干支一气，中间亦有轻重贵贱，须细别之。壬寅、辛卯、甲戌富贵双全；己巳亦贵；戊午、丁未刃旺性强，虽贵亦多凶险，克妻，不善终；庚辰贵而风流，名重利轻；乙酉多伤残；癸亥多贫薄；丙申生北方亦可取贵，岁运如遇刑冲破夺，必生灾祸。大要推其支内有无财官印食，入格有无伤损，天干有无得令，上下干支财官印食可化不可化，可从不可从，定其轻重贵贱。又曰：四干纯一不杂，为天元一气，不可以比肩论，须详其支神有无生化，有无刑克，带财官印合格，岁运不背，必当大贵，冲刑克制亦凶，不可执定一气皆以贵言。如甲子、甲戌、甲寅、甲子之类，又名凤凰干格。果正郎：壬辰、壬子、壬寅、壬寅，壬自绝于寅，是为驳杂，故止正郎。又曰：四支纯一不杂，为地物相之一，名芝兰并秀格，须看干元是支福聚祸聚，如是福聚合格，多居两府之贵。如甲寅、丙寅、庚寅、戊寅之类，又名凤凰支格。
　　诗曰：
　　天元一气定尊荣，不杂天干一字清，非可比肩争竞论，生来富贵至公卿。
　　又：
　　天元一字水为源，生在秋冬妙莫言，大吉土神逢一位，少年仕路必高迁。
　　又：
　　天元一字土为基，四季生时更是奇，申酉二支加入局，聪明俊秀异常儿。
　　又：
　　天元一字木为根，传送登明显福元，四柱官星如得地，功名利禄好争先。
　　又：
　　天元一字若逢金，时日魁罡福气深，羊刃逢冲并带贵，平生得遇贵人钦。
　　又：
　　天元一字火融融，大吉功曹时日中，冲起财官为发用，平生富贵福兴隆。窃详二格，天元同者多贵，地支同者间有不贵，轻精重浊之分也。
　　又：
　　四重阳壬水四重寅，离坎交争旺气生，运至火乡加贵显，往来须忌对提冲。
　　又：
　　人命如逢四卯全，干头辛字又相连，身轻福浅犹间事，只恐当生寿不坚。
　　又：
　　丙申四位命中全，身煞相停显福元，不比寻常名利客，管教势力镇魁权。
　　又：
　　天干四甲皆逢戌，分夺财官无所益，如还行运到南方，合此伤官些小吉。
　　又：
　　天干四癸立干宫，木水相生作倒冲，名利盈盈须有旺，南方运行数还凶。
　　背禄逐马
　　背禄者，甲以辛为官为禄，甲生春夏，金绝则无官矣，故为背禄。逐马者，甲以己土为财为马，被乙及亥卯未劫夺，甲无财矣，故为逐马。余例推。如壬子、壬子、丁未、乙已，定取壬为官禄，壬，亥月建禄，丁生子月，癸旺是煞，壬禄已过为背，向者有禄，背者无禄；丁取庚为财为马，子月庚死，此为背禄逐马，逢煞运，行劫地，亦不发福，无根元故也。《珞录子》云：“背禄逐马，守穷途而惶”，与此不同，能见赋中。
　　十干十二年生大贵人例
　　六甲年丁卯月乙未日戊寅时六乙年己卯月甲戌日乙亥时
　　六丙年庚寅月丁巳日丙午时六丁年丙午月壬辰日丁未时
　　六戊年壬戌月己丑日戊寅时六己年辛未月己未日丙寅时
　　六庚年甲申月庚申日辛巳时六辛年丙申月庚午日辛巳时
　　六壬年辛亥月壬辰日丁未时六癸年丙辰月丙辰日戊子时
　　以上逐年，只有一日一时主有大贵人应世建功立业之命，不然，出尘神仙，常术不能晓也。
　　大贵人莫过帝王，考历代创业之君，乃明朝诸帝，无一合者。余尝谓天下之大，兆民之众，如此年月日时生者，岂无其人？然未必皆大贵人。要之，天生大贵人，必有冥数气运以主之，年月日时多不足凭。余纪缙绅与凡民，命同者不能悉数。姑就缙绅论，如黄懋官侍郎， 与申价副使命同，黄死子兵祸，申死牖下，申先黄死，官之大小又不论也。朱衡与李庭龙命同，朱发科壬辰，李发科癸丑，朱官至尚书，李止大参，寿又不永，其子孙之多寡贤否，又不论也。万举与饶才命同，万举进士，官至卿贰，饶止举人，官至太守，然饶多子而万则少，又万以谪戌死而饶则否，其寿夭得丧又难论也。三河王且斋兄弟同产，而功名先后亦自不同，况天下之大，九洲之广，兆民之众，其八字同者何限，又乌可以例论耶！余记下说，说一走卒与鲁公命同，鲁公遇朝廷有大恩宠，则此卒受大责罚，鲁公有小喜庆，则此卒有小谴责，其相反有如此者。又某家生子与鲁公命同，前后差六十年，术者以鲁公之命证之，其家大喜，谓他日必贵，自孩童时恣其所为，后遂酗酒，游荡醉死于水，年止十九。
　　又记《乐善录》，太学二士人命同，又同发解过省，约就相近游宦，庶彼此得知灾福，后一人任鄂州教授，一人任黄州教授，未几黄州者死，鄂州者为治后事，祝曰：“我与公生年月日时同，出处同，公先舍我去，使我今死已后公七日矣，若有灵，宜托梦以告。”其夜果梦云：“我生于富贵，享用过当，故死，公生于寒微，未得享用，故活。”后鄂官至典郡，岂非有所警惕享用不过之所致乎？又吾郡有颜守芳生员，与厂民袁大纲命同，颜贫喜富，颜多子袁仅二子，颜在而袁已死，颜读书守礼，有危疾而能自保，竟岁贡出身，袁则反是。合是数人观之，岂所生之家不同，而各人所习之业又异，其保身慎修，克俭长年，在吾人自求多福耳，若曰我命该富贵长寿，而不修德进学，骄恣不法，岂命之所以为命也耶！
　　论正财
　　正财者，乃甲见己、乙见戊之例。受我克制，为我之妻，譬人娶妻，妻赍财嫁我，我必精神康强，而后可享用，若衰微不振，虽妻财丰厚，但能目视，终不得用。故财要得时乘旺，不偏正混乱，不重迭多见，自家日主有力，皆能发福。若财多身弱，柱无印助，财少身强，柱有比劫，太过不及，皆不为福。
　　《珞》云：若月令得财局，身衰逢印资助，当作富论，如先见印，却怕见财。
　　《独步》云：先财后印，反成其福，先印后财，反成其辱是也。用财不宜明露，柱见比劫，则宜透出，使人共见则不能夺。
　　赋云：财宜藏，藏则丰厚，露则浮荡是也。凡财格，喜见官星显露，别无伤损，或更食生印助日主健旺，富贵双全。如干支见煞，亦能享用，即逢财看煞之义。大怕枭，夺则不能生，刃劫则不能享，库逢空则不能聚。如甲生午月，见壬伤，丙卯破，乙夺；乙生巳月，见癸伤，丁亥破，甲夺；壬生戌月，甲子旬戌落空亡之类。余以例推。
　　又曰：财为养命之源，凡人八字不可无财，但不要太多，多则不清，若柱原无财而行财运，乃有名无实，如财多身弱，又行官乡财旺之地，见财盗气，官克身，不惟不发禄，且祸患百出。
　　又曰：财为马，官为禄，二者不可缺一，实难两全，原有财星宜行官运，原有官星宜行财运，行财运生官，行官运发财，若柱中原无官星，只是财多，又行财运，亦能成就名利，间有登科者。盖财不畏多，多则暗生官也，须得身旺方能胜任，若无财，官多身受其制，反不为吉，柱中无官，只取有财为福。
　　又曰：财官与煞，用月支者，所谓以支为命，日干者，所谓以干为禄，若月支有财官，干头不露，自足为福，若地支无财官，干头明露，乃虚诈无实之命，纵行旺运，亦不济事。苟月支无而年时日支有，亦可取用，月地支坐财官，谓之得时，日地支坐财官谓之得位，时地支坐财官，谓之有成。得时为上，得位次之，有成又次之，兼得一二尤妙。年主祖父富贵，中年后无用。
　　又云：庚辛日生于正月，别位有火为煞，以克庚辛，虽年月见寅卯，亦无祖财，一生熬煎，遇发财处必成灾祸，以木旺生火，害日干之金，天元羸弱，财党煞生，不能为福。
　　又云：正财之格，主人诚实，行事俭约，赋性聪明，惟有悭吝，若财旺身衰，主妻秉男权，持家干蛊，又主有好子替力，反得优游之乐，运行比劫，妻妾多危。
　　《独步》云：财旺生官，富而且贵，露官藏财，无不高位，藏则丰厚，露则虚费，冲者宜透，实则滋利。
　　《中书奥旨》云：我去克他为妻财，干强则富。又云：身弱财多，喜兄弟羊刃为助。又云：财旺者遇比无妨。又云：妻财明朗，乔木相求，财星入墓，必定刑妻，支下伏财，偏房宠妾。口诀云：财星太过愚。又云：大运、流年、三合财乡，必主红鸾吉兆。
　　《千里马》云：财源被劫，父命先倾。又云：男逢财多身弱，妻话偏听，财星得位，因妻致富成家，财遇长生，田园万顷，财旺生官，白身荣显。
　　《元理赋》云：大贵者用财而不用官。又云：财临旺地人多福。又云：孤寡者只为财神被劫。秘诀云：财生身旺两相停，不喜再见比肩。
　　《万祺》云：正财逢生旺而优游享福，遇劫财则晦滞呻吟，官星若见，平生惹是招非，七煞若逢，处事少成多败。财旺身衰，祸深福浅，财多身弱，要印扶身，身旺财衰，怕劫分夺，财食入库者福厚，例食求财者贫夭。
　　诗曰：
　　正财喜旺食丰盈，日主刚强力可胜，若是财多身自弱，平生破败事无成。
　　又：
　　正财还与月官同，最怕干支遇破冲，岁运若临财旺处，须教得富胜陶公。
　　又：
　　正财切忌劫财神，破害刑冲不可论，岁运那堪逢刃地，命延不死也遭。财星得位正当权，日主高强名利全， 印绶若逢相济助，金珠满柜福绵绵。
　　又：
　　身旺无官只取财，财神冲破却为灾，身衰财旺还知夭，官盛身强福禄媒。
　　又：
　　财多如何不发财，只因身弱少培栽，运到比肩身旺地，富贵荣华次第来。
　　又：
　　财多身弱刃刚强，身旺之乡大不祥，凤寡鸾孤寒夜怨，房中妻哭两三场。
　　又：
　　财神忌透只宜藏，身旺逢之大吉昌，切忌比劫相遇会，一生名利被分张。
　　又：
　　财多身旺足荣欢，身旺财多化作官，身衰财多财累己，是非不竞起争端。
　　合诸说，观正财喜忌见矣。
　　岁带正马
　　如甲日午年己，乙日巳年戊，喜忌与月干正财同。若岁带正马，生辰戌丑未月或夏令月中，己土旺相，不犯刑冲分夺，日干乘旺，主受祖业丰厚。若生寅卯月令，柱中更带比肩，或遇运行伤劫之地，必主贫困。
　　时带正马
　　如甲日带巳午时之例，无刑冲破劫，主招美妻，得外来财物，生子荣贵，财产丰厚，此非父母之财，乃身外之财，招来产业，宜俭不宜奢。
　　财旺生官
　　《继善篇》云：富而且贵，定因财旺生官。盖财有生官之理，既取财为用，不要见官，若见官则为财官格矣。柱有伤食，虽财厚亦不能生官。如戊己以亥子、壬癸为财，以寅卯甲乙为官，若生壬子、癸亥月，四柱不见寅卯甲乙，是为财旺生官，如此元命因富致贵，或纳粟及仪宾之类，若月令财无损克，亦主登科，透庚辛则不能生，不以此格论。
　　天元坐财
　　如庚辰、辛卯日，春生，甲乙木为财，喜戊己印生身，壬癸食生财，忌庚辛金劫夺，切不可岁逢官煞，即春月金弱，不能胜任，反不为福。甲午、乙未日夏生，己土为财；甲辰日夏生，戊土为财；丙戌、丁丑日秋生，辛金为财，喜忌俱与前同。惟壬午、癸巳二日，禄马同乡，不专以财论。
　　论偏财
　　何谓偏财？乃甲见戊、乙见己之例。非妻所带，乃众人之财也。切忌有姊妹兄弟分夺，柱无官星，祸患百出。经曰：偏财好出，亦不惧藏，唯怕分夺，及落空亡，有一于此，官将不成，财将不住。如财弱必待历旺乡而荣，财盛无往不利，但恐身势无力，不能胜任。偏财格，主人慷慨，不甚吝财，与人有情而多诈，若是得地，不止财丰，亦能旺官，以财盛自生官，运行旺相，福禄俱臻，一遇官乡，便可发福。柱中原带官星，便作好命看，若兄弟辈出，纵入官乡，发福必渺。偏财月令所带最重，不宜柱中多逢。年上偏财生旺，月令柱中通气，主受伯叔祖考产业丰隆，或外祖产业恩养。大要日主兴隆，财星生旺，运向财旺之乡发福。若见刑冲破害，比劫分夺，或财星太衰，日主太弱，或财多生煞，皆破祖劳碌之命。凡月令有财，主少年富贵，若生时不得地，或有劫败，更运临凶地，晚年祖财破尽，终身困穷，先富后贫。若年月本无，日时带财，别无劫败冲克，则主自家成立，中晚之年大发。若柱中财多身弱，少年又径休败之地，多事频并，百不如意，中密年后忽临父母之地，或三合可以助我，则勃然而兴。若少年乘旺，老來脫局，不唯守窮途而ゐ惶，抑且是非蜂起，以財能利己，亦能招謗故也。若四柱相生，別帶貴格，不值空亡，又行旺運，三合財星，皆是貴命，其福祿淺深，隨格輕重言之。又曰：凡人命有兩位財，身弱不妨，元用正財，身旺發財，元用偏財，身旺脫財。又雲：偏正二財，喜忌大同，唯有喜官星不喜官星小異，有正財不若有偏財，偏財重實，其福則厚，最怕劫敗比肩，在年最重，在月稍次，一名孤辰，一名逐馬，主克妻害子，破財貧薄，又防陰賊小人同類相傷，柱中元犯此忌，運行財旺之地，亦可發福，再行比劫，退敗而身死者有之，遭官破敗者有之。《通明賦》雲：月上偏財，無劫無敗，富甲人間。《相心賦》雲：偏財透露，輕財好義，愛人趨奉，好說是非，嗜酒貪花，亦系如此。《驚神賦》雲：偏財身旺，趁求商賈之人。《奧旨》雲：偏財能益壽延年。《千里馬》雲：出現偏財，少愛正妻，多愛妾。
　　古歌曰：
　　偏财元是众人财，最忌干支兄弟来，身强财旺皆为福，若带官星更妙哉！
　　又：
　　偏财身旺要官星，运入乡发利名，姊妹弟兄分夺去，功名不遂祸随生。
　　又：
　　偏财财位发他乡，慷慨风流性要强，别立家园三两处，因名因利自家忙。 
　　时上偏财
　　《喜忌篇》云：时上偏财，怕逢兄弟，如甲日见戊辰或甲戌时之例。喜见辛官、壬癸生助，忌庚煞、乙劫，柱中不宜再见戊己，若身太旺，运东方寅卯则失财，余干例推。此与时上偏官格相似，只要一位，不宜多逢，天元透出为妙，支内所藏次之，柱有官印相助，日主健旺，便作好命看。大怕年月冲破，兄弟辈出，则福气不全。古诗云：时上偏财冲最忌，兄弟之辈皆为畏，喜行身旺官禄乡，别无透出方为贵。
　　弃命从财
　　《独步》云：弃命从财，须要会财，若逢根气，命损无猜。假如丁生酉月，柱多庚辛，日干无气，只得弃命相从，运入北方财官旺地，乃为入格，南行灾。古歌云：日干无气满盘财，弃命相从是福胎，运旺财官皆皆福贵，如逢根助反为灾。
　　日坐天财
　　如戊己土克水为财，水墓辰是也。古歌云：年干克下是天财，克墓之乡正库开，财入库时多谷帛，家豪金物积成堆。如毕状元己巳、癸酉、庚辰、甲申是也。
　　偏正财合论
　　《精纪》有生成财，如甲乙见戊己土为财，申子辰上坐生旺库，戊申、戊辰、戊子支干成合是也。凡命入贵格，除贵外， 须主大富，仍多历钱谷之任；若不入贵格，又无福神助，亦是富豪百姓。若自生自旺，甲人见戊午、己亥之例，主富。余仿此。有生合财，如甲人见戊癸，己人见癸戊，庚人见甲己等类，主成立富贵。有子母财，如木命人见火月、土日时之类，主平生多见喜事。有类财煞，寅午戌人见乙庚，巳酉丑人见丁壬，申子辰人见戊癸，亥卯未人见甲号，一名幽微煞，主名利并行。有财会煞，寅午戌人见辛丑，巳酉丑人见乙未，申子辰人见丙戌，亥卯未人见戊辰，此妻财聚会之神，遇者主富足及有美妻横财，却防妻人毒药害命。有名位财，乃食神中见库，如戊子火人见庚戌，戊食庚，火库在戌，克金为财，逢此者一生受禄。有长生财，如甲用戊己为财见戊申，癸用丙丁为财见丙寅之例，此类多得外财。又曰：术者多以甲见戊、乙见己类为财，不知甲己见丙辛、丙辛见戊癸等类为真财，生居有气旺相之位，主富盛。又纳音本干自见真五行，如乙亥人月日时中见庚，乙亥纳音火，乙庚真金，干头自是财也，此名天财，主富足优逸。若纳音反制克干头，如丁卯火却能制乙庚金，此名鬼财，主一生得世财，或为豪猾胥吏起家。戊寅、戊申得丙辛，乙酉、乙卯得戊癸，准此。更带辰戌丑未，主为艺术，大获世财。
　　论印绶
　　印绶者，乃五行生我之名。如甲乙在亥子月，丙丁在寅卯月之类，乃我气之源，为生气，为父母，能护我官星，使无伤克，譬人生得物相助相养，受现成之福，岂不为妙？此格主聪明，多智慧，性慈惠，语善良，迟讷体，貌丰厚，能饮食，平 生少病，不逢凶横，但吝财耳，为官多为正官，受宣敕不拘文武，皆掌印信，喜官星，以官能生印。经云：印赖官生。又云：有官无印，即非真官，有印有官，方成厚福是也。忌财星，以财能破印。经云：印绶生月岁时，忌见财星，运入财乡，却宜退身避位是也。岁运同论，印绶不逢损伤，多受父母倚荫，资财见成，安享富贵，诸命相比，当以印绶多者为上，月最要，日时次之，年干虽重，须归禄月日时，方可取用，若年露印，月日时无，亦不济事。四柱元有官星为妙，若印绶少，官鬼多，或入他格，又不可专言印绶，若印绶复遇拱禄、专禄、归禄、鼠贵、夹贵、时贵等格，尤为奇特，但主少子或无子，印绶多者清孤。凡印绶，喜七煞，但煞不可太多，多则伤身。原无七煞，行运遇之则发；原有七煞，行财运，或印绶死绝，或临墓地，皆凶。经云：煞能生印，畏行财乡，破印助鬼，决主不详。凡格喜身旺，惟印绶喜生弱，若元局带财伤印，运行比劫身旺，亦能发福，无则不宜，如无官煞财神，又行身旺，主平常。
　　《渊源论》：印绶，如甲日遇子月为正印，亥月为偏印，最喜逢天月德，子天德在巽，月德在壬，亥天德在乙，月德在甲，时要见酉辛正官为妙，或申庚七煞，却要见比劫助身，合煞为贵，畏戊己财星损印，忌丙丁食伤生财破印；乙逢亥子月，喜忌与甲同。丙日逢卯月正印，天德在坤，月德在甲，寅月偏印，天德在丁，月德在丙，喜见子癸正官，或壬亥七煞，却要比劫助身合煞，畏申庚酉辛财星损印，忌戊己食伤生财破印；丁逢寅卯月，喜忌与丙同。戊日逢午月正印，天德在亥，月德在丙，巳月偏印，天德在辛，月德在庚，喜逢卯乙正官，寅甲七煞，见煞却宜比劫助身合煞，忌见壬癸之财坏印，申庚辛食伤生财破印；己生巳午月，喜忌与戊同。庚日生午月正印，天德在干，月德在丙，巳月偏印，天德在辛，月德在庚，喜见午丁官星，巳丙七煞，见煞却宜比劫助身合煞，忌甲乙寅卯旺财坏印，壬癸伤食，午财破印；辛生巳午月，喜忌与庚同。壬日生酉月正印，天德在寅，月德在庚，申月偏印，天德在癸，月德在壬，喜时逢巳午正官或己戊七煞，却宜见比劫助身合煞，忌丙丁旺财坏印，甲乙食伤，午财破印；癸生申酉月，喜忌与壬同。
　　经云：官刑不犯，印绶与天德同宫。又曰：素食慈心，印绶喜逢于天德。 如孟重都宪：乙亥、丁亥、乙丑、丙戌，是印绶与天德同宫。一命甲寅、丙寅、丙寅、丁酉，是天德在丁，月德在丙，印绶在寅。一命庚申、庚辰、庚子、壬午，是天德月德俱在壬，印绶在辰是也。此格大要生旺，最忌死绝。如果乙见亥子为印，见金成其仁义生养，印元见土则混杂其格，运行西北，官印为福，若时引归卯辰巳地，或运行此地，财印归死绝，流年再遇财克印，决入黄泉无疑。印绶合格，行大运最忌印绶变合，遇地支三合，或变为伤局，或变成财局，或变成煞局，最为不吉。
　　赋云：金赖土生，土厚而金遭埋没。木从水养，水盛而木必漂流。火炎土燥，则不能生物（如己日得午之类）。刚金不能生水（如庚日得戌之类）。旺土见旺火，逢此必主眼疾痈疽热病。粪土不能生金，燥金不能生水，绝水不能生木，遇此宜详看，不可一概印绶论。若水得金生而逢秋，乃水清金白，秀丽堪夸，一水三金，号曰体全之象。火得木生而值春，为木秀火明，发焰红绿，见金则伤其木，灭火之焰。是金木二印，多者俱作吉论。若火印多者火燥土烈，水印多者水泛木浮，土印多者土重金埋，皆不为吉。
　　又云：甲日子月，忌己巳时，怕午冲。乙日亥月，忌戊辰时，怕巳冲。丙日卯月，忌辛卯时，怕酉冲。寅月忌庚寅时，怕申冲。丁日寅月，忌庚子时，怕申冲。卯月忌辛丑时，怕酉冲。戊日午月，忌癸卯时，怕子冲。己日巳月，怕壬子、壬戌时，忌亥冲。庚日午月，忌己卯、乙酉时，怕子冲。巳月忌戊寅时，怕亥冲。辛日巳月，忌庚寅、甲午时，怕亥冲。午月忌辛卯、乙未时，怕子冲。壬日酉月，忌丁未时，怕卯冲，申月忌丙午时，怕寅冲。酉月忌丁巳时怕卯冲。以上日干，皆喜见比肩疏通，忌见食伤销印生财，犯此，物运又临身印衰乡财旺之地，必然贪财坏印，剥官退职。
　　经云：印绶、财星重见，百事难通。又云：月印纯粹，无财星，主文章中黄甲。又曰：身旺印多，财运无妨，身弱有印，煞运何伤！又曰：印绶有根，喜遇财星，印绶无根，忌见财曜，官星者，印绶之根也，印绶有官有财，则财生官，官生印，印生身，身克财则荣贵，故不忌。又云：印绶有根，逢财则发，逢官则显，逢合则晦，逢冲则灾。《通明赋》云：财印交错，论其气禀之轻重，倘若财轻而印气重，舍财取印，其贵可知；倘若印气轻而财气重，舍印取财，虽有背禄，支干重旺，反作资财。《宝鉴》云：印绶财伤，母年早丧。《奥旨》云：印绶被伤，失宗业，抛离故里。《络绎赋》云：印临子位，受子之荣。《千里马》云：逢印看官，而遇官十有七贵。《造微论》云：印绶逢华，尊居翰苑。《万祺赋》云：正印见财则凶，逢官则吉，有官无印，纵富贵而伤残；有印无官，纵荣华而有失。四柱愁逢死绝，三元喜见长生。
　　古诗云：
　　命逢印绶福非轻，年少从容享见成，旺相印多偏福厚，受恩承荫立功名。
　　又：
　　月逢印绶喜官星，运入官乡福必清，死绝运临身不利，再行财运百无成。
　　又：
　　印绶无亏享福全，为官承荫有田园，官膺宣敕盈财谷，日用盘餐费万钱。
　　又：
　　重重印绶格清奇，更要支中仔细推，支上咸池干带合，风流浪荡破家儿。
　　又：
　　印绶重重享见成，食神只恐暗相刑，早年若不归泉路，孤苦离乡宿疾萦。
　　又：
　　印绶不宜身太旺，总然无事也平常，除非原命多官煞，却有声名作栋梁。
　　又：
　　印绶生人旺气纯，官煞多遇转精神，印行死绝并财地，无救终为泉下人。
　　合诸说，观印绶喜忌见矣。
　　时逢生印
　　如甲日子时，取子中癸水为印，资助日主，其人足智多谋，安享食禄，年月上要见辛官生印，运行西北，官印乃为贵命，若柱逢戊己土重，更有午字冲破，运历东南，官印衰绝，百事无成，公吏肆市人也。
　　胞胎逢印绶
　　经云：胞胎逢印绶，禄享千锺。如庚寅、辛卯、丙申、乙酉等，日时月令逢印绶之地，主贵。经云：时日胞胎格，月通印绶，逢煞官印运助，职位列三公。
　　弃印就财
　　经云：弃印就财明偏正，印绶忌财，此理甚明。正印居月令者，决不可见财，若居年时，月令见财只用财格，喜印生身， 敌财为福。若偏印，月令年时见财无妨，为弃印就财，舍轻用重。如壬生申月，丙生寅月，坐长生之地，年时得财，即身旺喜见财地，如此造化，必主弃祖基而自创别业立身。
　　论倒食
　　倒食即偏印之谓，一名吞啖煞，食神最忌见之。如甲生丙火为食，火能生土，为甲之财，财旺生金，为甲之官，食神生旺，财官备矣。今甲见壬为倒食者，壬旺则克了丙火，丙被克去，不能生土，甲无财矣；壬合起丁，伤甲之辛，甲无官矣；壬克去丙，庚煞得安，来伤甲木，甲生灾矣。所谓用食忌见者，此也。凡命带倒食，福薄寿夭，若有制合，如甲日见壬辰、壬戌，辰戌中带有土制丁合；乙日见癸未、癸丑，丑未中有己制癸；丙日见甲申，丁日见乙巳、乙酉，戊日见丙子、丙申、丙辰，己日见丁亥，庚日见戊寅、戊辰，辛日见己卯、己亥，壬日见庚午、庚戌，癸日见辛巳、辛未。此等偏印不能为食害，有克制故也。柱中身旺，财官俱生，可取为福助身，阳日逢之能暗合伤官生财，阴日逢之能暗合财星，柱中无食，只以偏印论。又曰：凡命有食遇枭，犹尊长之制我，不得自由，作事进退悔懒，有始无终，财源屡成屡败，容貌欹斜，身品琐小，胆怯心虚，凡事无成，克害六亲，幼时克母，长大伤妻子。赋云：倒食者，名为偏印，号曰枭神，值身旺而财丰福厚，遇刑煞则寿夭身贫，财星若见，披星带月不停留，煞星若生，驰担息肩无定日，身弱重逢偏印，须愁颜子之伤，正食若遇枭神，未免韩信之祸，始遇者精神慵懒，重犯者容貌欹斜。《万祺赋》云：枭神见官煞，多成多败，偏印遇财曜，反辱为荣，身旺为贵，身弱乃常，有伤官而平生丰润，值食神则处世伶仃。古诗云：印星偏者是枭神，柱内最喜见财星，身旺遇此方为福，身衰枭旺更无情。
　　如丙戌、丙申、甲戌、壬申，甲见丙食，又见壬倒食，甲生申月受煞制无气，二丙窃气，壬水制丙，煞得施行，故无名利。
　　又如壬申、壬子、甲戌、丙寅，会印归禄，水精火神之妙，木火通明之象。
　　又，己未、壬申、甲子、丙寅，以煞化印，归禄得秀，木火通明，水木清奇。
　　二命俱大贵。前忌倒食，逢制合反贵，切不可一见倒食，便以凶论。
　　论杂气
　　杂气者，乃辰戌丑未，辰中有乙戊癸，为水土库；戌中有辛戊丁，为火库；丑中有癸辛己，为金库；未中有丁己乙，为木库。各随所藏之气而言，看我日干，或为官，或为财，或为印，官系福身之物，财是养命之源，印乃资身之本，在人最为切要。四库各藏三件，乃天地不正之气，故以杂言也。
　　经云：财官印绶全备，藏蓄于四季之中是也。此格喜透露冲刑，忌压伏，其余喜忌消详，与前正气财官印同。假令六甲日生得丑月，以丑中辛金为官，己土为财，癸水为印，看天干透出何字为福次，分节气浅深，何物当令，大概透财者富，透官者贵，印绶享父祖见成之福，受宣敕荫庇之贵，如无透出，冲刑少许兼身旺为妙，忌身弱，冲刑太过则福聚之气散矣。如柱元有破害之物，再不可遇此等运，再行则为太过，冲坏秀气，反不为吉，元无破害，喜冲刑运。
　　《景鉴》云：杂气财官，身旺有冲而发，若太过反受孤贫是也。又云：杂气财官格，要四柱财星多，便为好命，若四柱别入他格依他格断。又云：杂气财官有正官格、偏官格、正财格、偏财格，杂气印绶有正印格、偏印格，须分偏正，若偏官，亦要少许制伏则可，若墓库重迭，元无刑冲，不透贵气，兼有戊己压其上，最难发于少年，故曰财官锁闭少年，不发墓中人是也。又曰：四库亦是衰养冠带之乡，若时上见为时墓格，与月上同论，但发较晚。如丁亥、戊子、丙申、己丑，丙用丑墓为财库，行未运冲丑库发财。见壬，辰为官库，至戌运冲辰库发官。
　　倘柱中别有戊辰、己丑压伏库上，则不能发财发官，难作好命看，若有冲见合，则又不能冲矣。又曰：月临库地，东西南北四隅之气，如未木行东方，戌火行南方，辰水行北方，丑金行西方临库墓，运行生旺之地必发，如月临辰水气，运转南方，不见会合，只以土论。
　　又曰：古人以五行墓处为仓库，若命中带仓库，遇太岁所克之五行加之，如木人得辛未，火人得庚戌，土人得壬辰，水人得甲辰，金人得癸丑，是谓库中有财，其人必丰厚；若命带墓绝，而反值太岁所畏之五行加之，如木人得乙未，火人得壬戌，土人得戊辰，金人得己丑，水人得丙辰，谓之绝处无依，其人必滞。若五行递相库墓纯粹而不破，又有福神加临，此两府之格也。若破而生旺，破而死绝，有福神加临，则减退断之。若克破而无福神，只是百姓。此库墓格局，不问贵贱，只是一生自己荣旺，不利六亲，仍难得子息。有库头鬼，乃甲乙人见辛未，忌丁巳；丙丁人见壬戌，忌戊寅；戊己人见甲辰，忌庚寅；庚辛人见丁丑，忌癸巳；壬癸人见戊辰，忌甲寅。一名轩车煞，若犯所忌，主车破辆，马折足，妇人疾厄，常人致盗。《神白经》云：生日犯之得用，若遇时不犯忌，多主富贵，君子早年科甲，常人艺业出众。
　　有库头财，乃甲乙人己未，丙丁人庚戌，戊己人壬辰，庚辛人乙丑，壬癸人丙辰，君子多主钱谷之任，常人家业从容，即透出财官论也。如金见己丑火，木见乙未金，水见丙辰土，土见戊辰木，火见壬戌水，如此之格，即墓中逢鬼，危疑者甚。
　　古歌云：
　　杂气财官用月宫，天干透露始为丰，财多官旺宜冲破，切忌干支压伏重。
　　又：
　　杂气从来自不纯，天干透出始为真，身强财旺生官禄，运入冲刑聚宝珍。
　　又：
　　月令提纲不可冲，十冲九命皆为凶，惟有财官逢墓库，运行到此反成功。
　　又：
　　时墓逢官主发迟，喜逢冲克最为奇，镇压不来临贵处，官高职显两相宜。
　　又：
　　少年不发墓中人，皆为财官闭库门，破害故能开锁钥，压藏终是受苦辛；丁壬本取辰为墓，戊土来伤富作贫，乙卯甲寅同救济，财星涌出自然荣。
　　又曰：
　　杂气财官与印同，格中最忌鬼财重，但宜我多生为上，虽喜逢他要得中；若是财多宜退职，如逢官旺福无穷，贪财坏印君须记，蜗角蝇头枉费心。
　　又：
　　财官杂气库中藏，最喜生身入旺乡，煞重身轻宜制伏，财多库实要冲伤；五行有取寻他格，四柱无情反有笺，岁运若临财旺地，声名日进甚高强。
　　附论墓运
　　秘诀云：幼年不宜逢墓库，老年值此却丰隆。又云：旺官旺印与旺财，入墓有祸；伤官食神并身旺，遇库兴灾。又云：旺煞入墓，寿算难延。可见凡官印伤官七煞为用神者，俱忌行墓库之运，惟晚年行自库地则吉。
　　论伤官
　　伤官者，我生彼之谓，乃甲见丁、乙见丙之类，甲用辛为官，丁火乘旺，盗我之气，克制辛金，使不辅甲为贵，故名伤官。伤官格务要伤尽，方作贵看，元有官星，伤之则重。
　　经云：“伤官见官，祸患百端”是也。伤官虽凶，乃我所生，自家之物，伤尽则能生财，财旺则能生官，造化展转有情。如月令在伤官，四柱作合结局，皆在伤位，无冲无破，不见一点官星，谓之伤尽。又有月支伤官，时上伤官，四柱无官星，亦谓伤尽。更身旺、财旺或印旺，名标金榜，一品贵人。此格主多材艺，傲物气高，心险无忌惮，多谋少遂，弄巧成拙，常以天下之人不如己，而人亦惮之恶之。伤官无财主贫穷，盖生财气者即食神伤官，盗财气者即七煞官星，所以伤官要见财，不要见官。假如甲生午月，木不南奔，身势太柔，岂可再逢金制？金能盗土之气，所以不要见官。既无官星，而柱却无一点财可恃，虽聪明机巧，不过虚名虚利。
　　经云：“伤官无财可倚，虽巧必贫”是也。伤官格用财，亦有用印者。
　　《天玄赋》云：伤官用印宜去财，用财宜去印，倘使财印两全，将何发福？身旺者用财，身弱者用印，用印者须去财方能发福，用财者不论印亦主亨通，伤官用印，不忌官煞，去财方发，元犯伤官，须要见财则发。伤官最喜行财运，印绶身旺次之，不喜行官乡，四柱伤官多而见官者，不宜复行伤运，一位无妨。
　　又曰：伤官格务要伤尽，若柱见伤官，而官星隐显，伤之不尽，岁运再见官星，官来乘旺，再见刑冲破害，刃煞克身，身弱财旺，必主徒流死亡，五行有救，亦残疾。若四柱无官而遇伤煞重者，运入官乡，岁君又遇，若不目疾，必主灾破。
　　经云：五行伤官，惟火人土伤官，土人金伤官忌见官星，若金人水，水人木，木人火，不忌。盖火以水为官，以土为伤，水畏土克，土得水无益；土以木为官，以金为伤，木畏金克，金得木无益，所以火土伤官格忌见官星。金以水为伤，以火为官，水虽克火，若金寒水冷，不得火温，难以济物，况水得火成既济之功；水以木为伤，以土为官，木虽克土，若水泛木浮，不得土止，难以存活，况木得土成栽培之力；木以火为伤，以金为官，火虽克金，若木繁火息，不得金削脱，难以通明，况金得火成器物之象，所以金水木伤官格不忌官星。
　　故经云：“伤官火土宜伤尽，金水伤官要见官，木火见官官要旺，土金官去反成官，惟有水木伤官格，财官两见始为欢”是也。
　　又曰：伤官伤尽，亦有不作福者，伤官见官，亦有不作祸者。如一命丁未、丁未、丙午、丙午，丙日坐午，日主自旺，有二午、二丁、二未，财官俱伤，虽伤官伤尽，奈四柱火气太旺，窃气又重，运行东南火旺之乡，无一点财气，身空旺无倚，至贫之人，切不可见伤官伤尽身旺，便作好命看。又如甲日生人，柱有辛为官，又有丁伤官，若生秋月官旺，虽逢丁火或居亥、子之上，或见午伏壬、癸之下，则丁不能伤官，终为有官爵之命，岁运遇煞官印绶，俱吉，忌身衰败运，切不可见伤官格有官星，便不作好命看。
　　又曰：人命原有些小伤官，不能损贵气，或运入官乡，官自旺强健，或入印运制伏伤煞，或有财生助，或从化入于别格，不失为好命，怕再行伤地，病而不起者有之，否则文书口舌，官事破败，殃祸踵至。柱元有财，又行财运，亦可成就功名利禄，一行官煞地，或财衰败死绝地，即失财禄，非官讼则丧服重并。
　　又曰：四柱伤官，惟年干伤官最重，谓之福基受伤，终身不可除去，若月支更有，甚于伤身七煞。如甲日人，以辛为官，见丁卯年，生寅午戌月，是伤官重犯，又有卯为劫刃，名背禄逐马，主为人退悔，反伤祖荫，运行官乡，流年再见，或煞旺身弱运，必祸。若月令真正伤官，又见官星，如甲日生午月，见辛未时，午中丁火伤辛；乙日生巳月，见庚或甲申时，巳中丙火伤庚；丙日午月，见戊子、癸巳时，午中己土伤癸之例。大要日主健旺，再临伤官运，可发名利，日主微弱，运历财官乡，祸不可言。
　　又曰：伤官，如甲日见丁，喜壬合癸破；乙见丙，喜辛合壬破；丙见己，喜甲合乙破；丁见戊，喜癸合甲破；戊见辛，喜丙合丁破；己见庚，喜乙合丙破；庚见癸，喜戊合己破；癸见甲，喜己合庚破。
　　《万祺》云：伤官元辰无官星，又行伤官运，此为窃气太过，即一木迭逢火位，名为散气之文，非贫则夭，喜身旺及官乡，伤官见官，再剥再滞，运入官乡局中，反吉，即伤官伤尽却喜见官星。伤官若带财见印，祸不轻。伤官若带印，官煞不为刑，伤官多者宜行印，即食多用印。伤官少者又行印乡，即枭神夺食。伤官若带印，不宜逢财，伤官若带官，不宜行制伏，伤官用财，不宜行此劫，伤官用印，不忌见官煞，伤官若见官星重迭，莫作官星论。伤官用官，在年月必要剥官，运在日时，不宜被伤，一见被伤，祸不可言，不可临墓，住寿难延。
　　《千里马》云：伤官见官，妙入印财之地。又云：伤官逢财而有子。
　　《相心赋》云：伤官伤尽，多艺多能，使心机而傲物气高，多谲诈而侮人志大，颧高骨峻，眼大眉粗。
　　《景鉴》云：伤官无财而带刃，行奸弄巧。
　　《通明赋》云：重见伤官，身必辛勤劳苦。又云：伤官多而身旺无依，定为僧道艺术为士。
　　秘诀云：伤官太重，子必有亏。又云：年带伤官，父母不全，月带伤官，兄弟不完，时整伤官，子息凶顽，日带伤官，妻妾不贤。又云：伤官不尽，须防不测之灾，伤官逢财，乃享优游之福，七煞同来，疾损须忧，身旺无依，孤克难免，伤官遇劫，聚财如柳絮随风，伤官无印，求利似荷钱擎雨。
　　古歌云：
　　伤官原是产业神，伤尽真为大贵人， 若是伤官伤不尽，官来乘旺祸非轻。
　　又：
　　月令逢官在伤乡，伤轻减力尚无妨，若见刑冲并破害，定知为官不久长。
　　又：
　　伤官伤尽复生财，财旺生官互换来，四柱若无官显露，便言富贵莫疑猜。
　　又：
　　伤官遇者本非宜，财有官无是福基，时日月伤官格局，运行财旺贵无疑。
　　又：
　　伤官伤尽始为奇，又恐伤多反不宜，此格局中千变万化，详推须要用心机。
　　又：
　　伤官无官最忌剥，运入官乡反见奇，岁运命中逢印绶，诚为富贵定无疑。
　　又：
　　伤官不忌比肩逢，七煞偏官理亦同，若是无官当忌比，如逢身旺却嫌重。
　　又：
　　伤官不尽又逢官，斩绞徒流祸百端，月犯父子无全美，日犯自己主伤残； 时伤子息多狼狈，须知富贵不周全，若是伤官居太岁，必招横祸逢斯年。
　　合诸说观之，伤官喜忌尽矣。
　　论食神
　　食神者，日干所生顺数第三位，乃甲食丙、乙食丁之例。甲生丙为泄气，丙生戊为甲偏财，偏财是天禄自然之财，不劳己之心力，享见成福禄。甲丙有父子之道，如子旺相，生起财禄以奉其父母，岂不安享？又甲见庚为煞，见戊为财，其食神丙火能制伏庚煞，使不得克伤甲木，能生戊财，使为甲木所用。凡命遇财煞之地，食神旺相，煞被食制，不敢为祸，财被食生，充裕不竭，故食神一名寿星，一名爵星，良有以也。此格要日主食神俱生旺，无冲破，主人财厚食丰，福量宽弘，肥体肥大，优游自足，有子息，有寿考。四柱见财食在岁月上，祖父荫业丰隆，在日时，妻男获福，怕母子俱衰绝，两皆无成。
　　故经云：“食神宜食生食旺，不可食衰食绝。”又云：“食神生旺，胜似财官”是也。食神大忌偏印为倒食，主为人有始无终，容貌欹邪，身材琐小，心性局促，多愁无成。假如甲见丙为食，柱中有壬作甲木偏印，克制丙火不能生戊土，不能制庚金，使甲木受制退财，岂不窘乎？
　　《元理赋》云：食神制煞，逢枭不贫则夭。《一行》云：阳日食神暗合官星，阴日食神暗合正印，官印不要明显，但得食神纯粹，主贵而有禄，富而有寿，食神只宜一位，不宜太多，恐窃本元之气。
　　经云：“一木迭逢火位，名为散气之父”是也。食多者宜行印运，食少者不宜，是枭神夺食，故食喜旺禄相助，月令建禄最佳，时禄次之，更逢贵人运，行食神生旺之地，大地福禄。忌身衰枭旺，柱中虽喜见财，亦不宜多，多则不清，不过一富翁而已。食神重见，变为伤官，令人少子，纵有，或带破拗性，又不可入墓，即是伤官入墓，住寿难延。大忌空亡，更有官煞显露，为太医师巫术数九流之士，若食神逢克，又遇空亡，则不贵，再行死绝或枭运，则因食上气上生灾，翻胃噎食，缺衣食，忍饥寒而已。又曰：甲日食丙，柱中无壬癸亥子方好，如有水气，丙自受制，屈伏于人，己身不能卓立，岂能生物以养其父？如无此制，又要生旺向禄，如丙生夏月，运历东南，火土俱旺，其甲用财必厚。若生三春甲旺，丙火虽得生，不知戊己气薄，须历南方火土俱旺，方许发福。又如庚以壬为食，运历北方水旺之地，发财必厚，东方木旺之乡，发福必紧。细论之，庚以壬为食，长生于申，当断申地福重，暴败在酉，壬水至酉，便不为佳，以壬生甲木为庚之财，即自生分发身之财，非婚配正妻之财，甲至酉地为木困金乡，壬水自败，木岂能助养其父？当断此运平平。行至戌运，如干遇壬甲，亦只断其半吉半凶，逢戊可断其有灾，见庚可断其微福。亥运当言其大吉，子运癸水伤官，伤重泄本身之气，又庚死于子，甲败于子，当断生祸身灾。运至丑，庚金之库，水旺之乡，又有己丑助庚甲冠带成人之地，可断此十年发。寅运亦吉，卯运有灾，余例此推。
　　又曰：食神忌枭，亦有不畏者。如己亥不畏丁倒食，丁与壬合化木，而壬禄在亥；丙午不畏甲倒食，甲与己合化土，而己禄在午；乙巳不畏癸倒食，戊癸化火，乙巳亦火；癸巳不畏辛倒食，丙辛化水，癸贵在巳；庚为众阳之首，不畏戊倒食，戊，阳气归源之数，见戊作喜神论；已不倒食辛，阴气初发散之源；庚不倒食壬，阳气初发散之源；辛有丁，不畏己倒食，为丁养育辛金也，况有丁处便有己土，阴阳干涉，得清福之助。食神者，十干福禄之会，君子得之显达丰赡，小人得之周旋给足，在福聚之地则官崇禄厚，在祸聚之地则职卑命薄。如以甲子论，食丙子为福星之贵，食丙寅为长生之禄，又为禄马同乡，食神学堂之贵，丙辰为正印，丙午为自刑破命，丙申为克身破禄，丙戌为身衰破空亡，余干例推。若遇生旺、库、印、天乙、天官、华盖、文星、学堂、官印禄马之类，为福聚之地，遇克破、空亡、恶煞、刑害、休、败、死、绝，为祸聚之地。
　　又曰：甲乙食丙丁，加寅卯巳午之上；丙丁食戊己，加辰戌丑未之上；戊己食庚辛，加巳午申酉之上；庚辛食壬癸，加申酉亥子之上；壬癸食甲乙，加亥子寅卯之上，谓之食神见生旺，更带禄马旺相，文为两制两省，武为建节防团，无，亦主财帛丰厚，食神与禄全见，四柱顺当为妙。
　　《壶中子》云：犯倒食，在命多被人挠，重迭带者，在幼儿则言乏乳，在老人则言缺食。正食而有余者富贵，争食而不足者贫贱，有余如甲人得两丙三丙，不足如柱中两甲止有一丙之类。又曰：日主时干重迭相食者，曰吞啖脑子，时日俱食，主头风脑漏，早克母死，后无子送终，若吞中逢吞，如甲人逢壬日时，又逢庚字，主贫死沟壑，有干合解则缓。
　　《相心赋》云：食神最能饮食，体厚而好讴歌。《奥旨篇》云：月令值食，身健旺，善饮食，姿质丰肥，四柱有吉曜相扶，堆金积玉，声名显著。《幽微赋》云：食神旺相，老寿弥高。《元理赋》云：食居先，煞居后，功名显达。《宝鉴赋》云：月露食神时露官，荣显乌台助国臣。《万祺赋》云：食神名为吉曜制煞，号称寿星，干强日旺，富贵之士，食旺身衰，蹭蹬之人，逢财旺则食前方丈，遇印绶则甑底生尘，见一位者锺铭鼎鼐，二三者陋巷簟瓢，羊刃重临，平生劳碌，刑克相会，一世奔波。
　　古歌云：
　　食神制煞吉非常，财旺妻荣子更强，柱中若要吞啖煞，管教金殿佐君王。
　　又：
　　食神逢禄号天厨，冲克空亡官煞无，死绝运临偏印地，寿星合处福交孚。
　　又：
　　食神印绶不宜逢，惟见财官福更隆，食神喜行身旺地，逢枭逢比总成空。
　　又：
　　食神生旺最堪讠夸，惟行水木土金佳，官煞更无来混杂，平生衣禄足荣华。
　　又：
　　甲人见丙本盗气，丙去生财号食神，心广体胖衣禄厚，若临偏印主孤贫。
　　又：
　　食神生旺无刑克，命逢此格胜财官，更得身旺逢财地，青春年少步金銮。
　　又：
　　食神无损寿绵长，庶母逢之不可当，若无偏财来救护，命如秋草带冬霜。
　　又：
　　食神月上号天厨，人命逢之富有余，切忌枭来明减福，最嫌冲去暗消除。生财化鬼兼无病，制煞为祥信有储，士子如逢利甲第，官封要职领天书。
　　合诸说，观食神喜忌尽矣。
　　飞天禄马
　　《喜忌篇》云：若逢伤官月建，如凶处未必为凶，内有倒禄飞冲，忌官星，亦嫌羁绊，以格唯有四日：庚子、壬子、辛亥、癸亥，生十月、十一月冬水纯阴，柱无财官，方用。又须月时或年与日同支，方能并冲。忌官星显露，禄难飞冲，合神羁绊，不能飞冲，要柱中有一字合住禄马，方不走了贵气。喜伤官、食神及干支本运。假令庚子日、庚以丁火为官，在子月生，是伤官月建，可谓凶处，若子字多，冲出午中丁火，则庚日得官星，未可便以凶论，柱要有未或寅、戌，但得一字合午为妙，若有丑羁绊，子去贪合，不能冲午中之禄，见丁字为官露，丙为煞显，午字填实，戊吞啖，则减分数，岁运同。壬子日，壬以己土为官，要柱中子字多，冲午中己土，则壬日得官星，其喜忌与庚子日同。辛亥日，辛用丙火为官，癸亥日，癸用戊土为官，俱要四柱亥字多，冲出己中丙、戊，则辛、癸得官星，柱有申或酉、丑，但得一作合为妙，多则不中，有寅羁绊，则亥贪合，不能冲己中之禄，见丙、戊、己为官星露，减分数，岁运同。
　　古歌曰：
　　正冲之格是庚壬，子去冲官禄自亨，四柱更逢寅戌未，三字得一合功名。
　　又：
　　庚壬子月号冲官，午动丁移己亦迁，填实破刑俱不犯，英名魁誉四方传。
　　又：
　　禄马飞天识者稀，庚壬重子贵非疑， 柱无羁绊官显现，平步青云到凤池。
　　又：
　　辛癸冲官亥日重，巳中丙戊禄来崇，更逢酉丑申居命，得一合神便贵荣。
　　又：
　　日逢辛癸支临亥，酉丑加申合贵人，四柱相扶无戊己，威风千里振英声。
　　倒冲禄
　　伤官月建，内有倒冲禄马格，喜忌与飞天同，惟时不论。此格止有二日：丙午、丁巳，夏日纯阳，丙以癸水为官，要柱中午多有力，冲出子中癸水，则丙日得官星；丁以壬水为官，要柱中巳多有力，冲出亥中壬水，则丁日得官星。更得丑寅或申辰卯未，但有一字合住禄马为妙，多则不中。丙午日怕未，丁巳日怕申辰等字羁绊，则巳午贪合，不能冲子亥中之禄，柱有亥壬子癸为煞官显露，则减分数，岁运同。
　　古歌云：
　　丙日无官局午多，倒冲禄马癸官和，不逢未字来羁绊，癸子俱无福嵯峨。
　　又：
　　倒冲贵气不同伦，丙午飞冲子禄神，癸水克来是贵禄，刑伤填实是常人。
　　又：
　　倒冲禄马贵非常，丙日多逢午位良，七煞不逢并惹绊，白衣平步入朝堂。
　　又：
　　丁日蛇多是倒冲，官星飞起出干宫，柱中不见亥壬字，辰不留蛇福贵隆。
　　又：
　　丁日冲官巳要强，亥为壬禄贵人乡，柱中不见辰壬癸，岁运相扶福禄昌。
　　福星贵人
　　乃甲人见丙寅、丙子，乙人见丁亥、丁丑，遁得本旬中真食神，主享受自然，遇者非贵亦富，余倒推。前人作《甲丙相邀入虎乡歌》，是以年论，故有丙寅、丙子，若以日遁则非。
　　食神同窠
　　谓甲食丙，甲子人见丙子之类，十三位即同，乃本家物也，得此者不贵即富，月不如日，日不如时，若互换生旺带禄，贵者大贵。如韩魏公：戊申、庚申、庚辰、庚辰；宋秦桧：庚午、己丑、乙卯、壬午；又明王崇古少保：乙亥、辛巳、戊申、庚申是也。如倒食本家，甲子年见壬子时，庚子年见戊子时，亦贵，但损子。
　　食神带合
　　谓甲人见丙有辛合，己人见辛有丙合，乙见丁壬，庚见壬丁，丙见戊癸，辛见癸戊之例，主为官有权印。 
　　红鸾天印
　　谓丙食戊而得戊戌，辛食癸而得癸丑，壬甲辰，乙丁未，日时得之，主富贵。
　　墨池涌泉
　　谓辛巳得癸巳、癸亥。如陈朝议：辛巳、壬辰、癸巳、癸亥是也。推此类，丙寅爱戊寅，戊申爱庚申，己巳爱辛亥，庚午爱壬申，甲戌爱丙寅，壬辰爱甲申，皆同此格，主文贵。
　　论阳刃（前论羊刃煞与此参看）
　　阳者，阴阳之阳，刃者，刀刃之刃，即禄前一位，言旺越其分，故险。窃详甲人见卯，卯中有乙木，乙为甲弟，能劫其兄之财，冲去酉中辛官，合其庚妻，庚乃甲之七煞，劫财冲官合熬，所以至凶。惟甲丙戊庚壬五阳干有刃，乙丁己辛癸五阴干无刃，故曰阳刃。惟见伤官与阳刃同祸，故乙见丙亦谓之刃，以丙伤其庚官，合辛煞，克其乙木，阴金克阴木至毒，所以凶与阳刃同。阳刃有三，有劫财刃，甲见乙是也，不利财官格，有护禄刃；甲见卯是也，大利归禄格；有背禄刃，乙丙是也，大利去官留煞局。
　　《喜忌篇》云：劫财阳刃，切忌时逢，岁运并临，灾殃立至，独阳刃以时言，重于年月日也。假令甲日生人，时上见乙卯，此是真刃，命中既逢阳刃，伤妻破财，灾殃已胚胎矣，流年岁运再遇羊刃，是谓并临，见巳酉是冲岁君，见亥未戌是合岁君，阳刃，凶煞也，太岁，凶神也，太岁得吉神相扶，合则吉，若阳刃凶煞来冲合岁君，是谓攒凶聚煞，其祸难免。
　　经云：阳刃冲合岁君，勃然祸至，此之谓也。中间亦要详辨，命元浅薄，遇此诚然，若命旺秉气深厚，或有天月德及赦文解救，止有浮实，亦无大咎。或日柱原有刃，见冲或合，岁运再临冲合，大凶，若岁冲合而运不冲合，运冲合而岁不冲合，其祸减半论。又曰：日干无气，时逢阳刃不为凶。言生日天元临死绝衰病暴败之地，不通月气，不能胜任财官，若逢阳刃，能劫财化煞，譬如兄力弱财重，得弟分任，则可胜其财而为我用，所以不作凶论。夫身弱见财官，固喜阳刃分财合煞，若见食伤，身弱脱气，亦喜阳刃扶持，若见印绶，则非日干无气矣。先言忌阳刃者，身强力能任财，故不喜劫夺，后言喜阳刃者，身弱力不住财，故不忌劫夺，义各有取。此格与伤官相似，凡命值之，主眼大须黄，性刚心高，无恻隐慈惠之心，有刻剥不恤之意，多带宿疾，贪暴不足，进退抓疑，偏生庶出，离祖过房，克父伤妻，或见三刑，或自刑魁罡，全发迹边疆，如更无情或临财旺，主凶，若刑害俱全，类皆得地，又有救神，贵不可言。
　　又曰：阳刃格，大概不宜财乡，怕冲起，如戊日刃在午，忌行子正财运；壬日刃在子，忌行午正财运；庚日刃在酉，忌行卯正财运；独甲日刃在卯，行巳午并辰戌丑未财运不妨，忌酉运；丙在刃在午，行申酉庚辛丑财运不妨，忌子运。是阳刃所忌之财，戊刃午见子财，壬刃子见午财，庚刃酉见卯财，皆冲之财，故忌之，至甲刃卯不忌戊己巳午之财，且忌酉官矣，丙刃午不忌庚辛申酉之财，且忌子官矣，可概谓忌财乎？若天干生官之财，正为用神，方且喜之，岂可为忌。
　　《心境》云：阳刃重重又见财，富贵饶金帛，此之谓也。或曰甲戊庚见刃逢冲，发祸多验，壬丙逢刃见子午冲，多无祸，以丙见子、壬见午俱为正官，反作贵气论也。又曰：甲以己为妻财，四柱却有卯乙，己土受伤，不能扶甲，故主剥丧妻子，岁运复临，劫刃旺相，诚所不免，如别位逢庚辛酉申，庚能邀乙为妻，即成眷属，不为甲之七煞，辛辅甲为贵，能克破乙煞，反凶为吉。
　　经云：“甲以乙妹妻庚，凶为吉兆”是也。余干例此。又曰：六甲日逢乙卯凶，辛卯吉，甲申丁卯不为刃，申中有庚合卯中乙木为财，若有财露，亦凶，丁火伤官，乙木夺财，岁运并临，灾祸不免。乙酉日见庚辰时，非刃，乙坐庚下酉中辛金，制辰中乙木。丙子日见甲午时，非刃，子中癸水克午中丁火。丁亥日见丁未时，非刃，亥中午水合丁。庚午日见乙酉时，非刃，午中丁火制辛。壬午日见庚子时，非刃，午中己土制癸。辛巳日见戊戌时，非刃，巳中丙火合辛。癸巳日见癸丑时，非刃，巳中戊土合癸。以上诸日，遇者不宜见刑冲破害，无则以好命断之。
　　又曰：阳刃者，天上之凶星，人间之恶煞，喜偏官、印绶，忌反吟、伏吟、魁罡、三合，大率与七煞相似，故阳刃喜见七煞，七煞喜见阳刃，两凶互相制伏，犹正官喜正印，善类合善类为福。
　　经云：煞无刃不显，刃无煞不威，煞刃俱全，常人无有，更身旺不见伤官为妙，若命元有煞刃，岁运又逢，或有刃无煞， 岁运逢煞运之乡，俱发大福。如命有刃有印无煞，岁运逢煞，反转成厚福。若柱无刃煞，命合财官，岁运复遇刃煞，主一岁蹇滞，因财争竞，兄弟分居，离妻去妾，若元无刃，行刃运虽不妨，亦主有克妻之事，元有刃，岁运切不宜再见及伤官财地，原带伤官财星，岁运再逢，祸害极重，身弱尤凶。又曰：日刃止有三日，戊午、丙午、壬子，与阳刃同法。
　　经曰：赤黄马独卧，黑鼠守空房，男妨妻，女妨夫，指此三日也。不喜刑冲破害三会六合，要有七煞相制，再行官印乡，便为好命。
　　赋云：日刃大忌冲合，喜官煞相制，合刑者凶，遇印者吉，有煞无刃，施为有勇无威，有刃无煞，作事浊而不显，无煞遇煞，窃恐祸患相侵，有刃遇刃，须忌灾危相犯，刃生身死，其年难作吉推，财旺官伤，此岁不作凶断。又曰：戊午日，岁月见火多，则以印绶论；壬子日，月时见子多，则以飞天禄马论；丙午见午多，亦以倒冲禄马论。又自刃有三日：癸丑、丁丑、丁未、己未，因坐下比肩阳刃；飞刃有四日：丙子、丁丑、戊子、己丑，因作下冲出阳刃，与前日刃喜忌大同。年上阳刃与时上阳刃最重，年上主破败祖基，不受父母产业，平生施恩反怨；时上主克妻子，晚无结果，四柱再逢，手足灾疾；月上稍轻，日上又轻。人命月日干支带财多，日干衰弱，时带阳刃，无害；月带七煞，时带阳刃，日主有气，大贵；如月带阳刃，时上微带官时，力不能制，亦凶。又曰：男命见败劫，又见伤官，必克妻子，女命克夫。
　　赋云：败财者比肩之曜，劫夺之神，财多身弱，遇之为奇，财弱身旺，见之为祸，有财遇劫，运入财乡，自可成家，无财遇劫，纵非财年，亦须见破，元劫又遇劫运，守穷途而凄惶，身旺又加印助，必荣华而发福。
　　《相心赋》云：“劫财羊刃，离祖成家，外象谦和尚义，内心狠毒无知，有刻剥之意，无慈惠之心。”《心境》云：“阳刃重重又见煞，大贵，登甲科。”《千里马》云：“阳刃偏官有制，膺职掌于兵权。” 又云：“男逢阳刃，身弱遇之为奇。”又云：“羊刃七煞，出仕驰名。”又云：“羊刃入官煞，威镇边疆。”《玉匣赋》云：“火金阳刃，绿珠坠死于高楼”。又云：“阳刃重重三四，必须患疾盲聋。”《惊神赋》云：“满盘阳刃，必定分尸。”《定真篇》云：“阳刃若逢印绶，纵富而残疾在身。”《造微论》云：“阳刃逢于五息，定要重犯徒流。”余见犯羊刃煞者多瞽，如癸酉、戊午、戊寅、癸丑；丙寅、庚寅、丙午、乙未；丁卯、癸卯、甲子、乙亥，三命皆无目。
　　古歌曰：
　　时逢阳刃喜偏官，若见财星祸百端，岁运相冲并相合，勃然兴祸至门阑。
　　又：
　　阳刃重逢合有伤，主人心性气高强，刑冲太重多凶厄，有制方能保吉昌。
　　又：
　　刃逢七煞慕官乡，惟怕刑冲禄不昌，会合更逢财旺运，预防灾祸致身殃。
　　又：
　　比肩阳刃格非常，要见官星与煞乡， 元辰若无官煞制，再行比劫祸难当。
　　又：
　　财星轻弱刃刚强，身旺之乡大不祥，凤寡鸾孤清夜怨，等闻妻克两三双。
　　又：
　　刃逢七煞运官乡，破害刑冲贵异常，切忌合逢财旺地，必遭灾祸反刑伤。
　　又：
　　日刃还如羊刃同，官星七煞喜支逢，岁君若也无伤刃，支上冲刑立武功。
　　又：
　　羊刃常居在禄前，性刚果毅少慈怜，不宜会合防灾至，若见财星祸必缠；有官有煞名显达，无冲无破禄荣迁，更加刑害魁罡并，发迹边疆掌重权。
　　如一命：壬申、壬子、戊午、乙卯，自坐阳刃，二壬申子，财旺且多，子午虽冲，申子会午不能冲，时官制伏阳刃，只作财官格看，所以大贵。又一命：丙戌、癸巳、戊午、丁巳，戊归禄巳，午虽羊刃，所以获禄，又印绶化刃，故贵。
　　论建禄（此与前论禄同参）
　　建禄者，乃甲日寅月，乙日卯月，五行临官之位也。甲用金为官，金绝在寅，用土为财，土病于寅，以身旺太过，财官俱不得，若别无财官可取，再遇劫夺，马既不扶，禄又不养，多主贫贱，颇宜时带偏官、偏财或食神，更看年时上露者取用，若略见财官，反争夺不吉。凡命月令建禄，难招祖业，必主平生见财不聚，却病少寿长，行运再见比肩，克妻妨父损子，或官非破财，或因妻孥财帛争夺。如八字内外元有财官，引旺得地，官星有助，运临官星有气之地，亦贵；财星有助，运临财旺之地，亦富；财官俱旺，乃富贵之命。若时逢财库，运至财乡，必主晚年大富。年上财官有助，必享祖荫。若四柱元无财官，纵运行财官之地，亦止虚花而已。命无财官，岁运又行比肩，一生贫蹇。
　　赋云：根在苗先，实在花后。言先有根然后长苗，有花然后结果。若当生岁元无财官，虽遇财官吉运，发福不大。假如甲日寅月，柱中乙卯未字多，主无祖财，克妻，一世孤贫，作事虚诈，为人大模样。乙日生卯月，柱有庚辛巳酉丑申及戊己巳午辰戌等字，财官多则贵，壬癸申子辰亥水印成局亦佳，更运逢之尤妙，若柱不见财官印食，同前断。丙生巳月，岁时干支水金成局，运历财官旺地，亦主富贵。丁生午月，金败水绝，财官俱背，顺运克妻，逆运克三妻，若柱有巳酉丑庚辛壬癸亥申子辰，运临财官旺地亦发，用煞或印，以多为贵，若止建禄，亦同前断。戊日巳月，年日时无水，主克妻，无祖业，子多不肖，柱中多有官则吉，如见偏官，主尊贵，岁月若是火多及或印绶，虽无财官，主吉，若柱内隐显壬癸亥申子辰水局，晚子一二，有甲寅乙卯亥未木局，运至财官旺地亦发。己生午月，以壬水为财，五月水囚，主无祖业，克妻子亦不多，岁时透出寅甲为正官，五月甲死，官必卑小，喜见亥卯未乙，身旺见官煞为妙，偏财亦美。庚日申月，上旬生，近木余气，略无祖财，虽节气临水绝之乡，尚有三四分库财为福，运至丙戌，财尽矣，若年日时多带财，好命看，见丙丁巳午寅戌火局则有官，以煞化官也，官小亦不清显，怕壬癸亥子，克官不成。辛日酉月，无祖财，柱中多见分夺，孤贫无妻，或克妻无财，若带木火生旺，又当富贵，原无财官，又行生地，其劫祸尤重，或见辛酉则为专禄，更有财官印食之神岁运再逢尤好，逆运南方则吉，顺运北方，百事无成，若辛卯、辛未日身自坐财，可许衣禄，辛巳日有贵，官禄亦轻。壬日亥月，癸日子月，俱无祖业，柱中多见火土，主自成立有官，如见水多泛滥，无成、克妻、贫薄。
　　又曰：甲日寅月宜壬早时，乙日卯月宜辛巳时，丙日巳月宜己亥时，丁日午月宜庚子时，戊日巳月宜甲寅时，己日午月宜乙丑时，庚日申月宜丙戌时，辛日酉月宜丁酉时，壬日亥月宜戊申时，癸日子月宜己未时。是见煞取贵，然亦不可太多，岁运再逢煞地，主夭折。如一命：壬申年，不禄，岁运冲且会伤官煞也，建禄用财官，伤去丙火，故夭。《独步》云：“月令建禄，多无祖屋，一见财官，自然成福。”又云：“建禄生提月，财官喜透天，不宜身再旺，惟喜茂财元。”《明通赋》云：“建禄、坐禄或居禄，独遇财官印绶，富贵长年。”
　　合诸说，各之子平论建禄与古人论禄，其取用迥不同矣。余按阳刃、比肩、败财、建禄，名虽不同，实一家同气之神，在地支者曰刃、曰禄，在天干者曰比、曰劫，其取用大略相同，故以建禄继阳刃之后，建禄旧无格，近亦取以月支，无可取之格，而天干倘有财官贵气，故取建禄若比劫，特发明其义耳。
　　卷七
　　论性情相貌
　　夫贵贱观乎八字，性情应乎五行。善、恶、仁、义、礼、智、信，心之所主；喜、怒、哀、乐、爱、恶、欲，性之所生。
　　东方震位木，号青龙，名曰曲直，五常主仁。其色青，其味酸，其性直，其情和。旺相主有博爱恻隐之心，慈祥恺悌之意；济物利人，恤孤念寡，直朴清高，行藏慷慨；丰姿秀丽，骨格修长，手足纤腻，口尖发美，面色青白，语句轩昂，此则木盛多仁之义。休囚主瘦长发少，拗性偏心，嫉妒不仁，此则木衰情寡之义也。死绝则眉眼不正，悭吝鄙啬，肌肉干燥，项长喉结，行坐不稳，身多欹侧。遇火色带赤，见土则色带黄，逢金则色带白，见水则色带黑。其余四行例见。
　　火属南方，名曰炎上，五常主礼。其色赤，其味苦，其性急，其性恭。旺相主有辞让端谨之风，恭敬谦和之义；威仪凛烈，淳朴尊崇；面貌上尖下阔，形体头小脚长，印堂窄而眉浓，鼻准露而耳小；精神闪烁，语言急速，性燥无毒，聪明有为。太过则声焦面赤，摇膝好动。不及则黄瘦尖楞，诡诈妒毒，言语妄诞，有始无终。
　　土属中央，名曰稼穑，五常主信，其色黄，其味甘，其性重，其情厚。旺相主言行相顾，忠孝至诚，好敬神佛，不爽欺信；背圆腰阔，鼻大口方，眉清目秀，面肥色黄；度量宽厚，处事有方。太过则执一古朴，愚拙不明。不及则颜色忧滞，面偏鼻低，声音重浊，事理不通，狠毒乖戾，不得众情，颠倒失信，悭啬妄为。
　　金属西方，名曰从革，五常主义。其色白，其味辛，其性刚，其情烈。旺相则英勇豪杰，仗义疏财，知廉耻，识羞恶；骨肉相应，体健神清，面方白净，眉高眼深，鼻直耳红，声音清亮，刚毅果决。太过则好勇无谋，贪欲不仁。不及则悭吝贪酷，事多挫忘。有三思、少决断，克薄内毒，喜淫好杀，身材瘦小。
　　水属北方，名曰润下，五常主智，其色黑，其味咸，其性聪明，其情良善。旺相则机关深远，足智多谋，学识过人，诡诈无极；面黑光彩，语言清和。太过则是非好动，飘荡贪淫。不及则人物矮小，行事反复，情性不常，胆小无略。此虽五行之喻，实与人事相干。以上五行、情性参以命中所遇吉凶神煞断之，大抵生旺者主长大，死绝者主矮小。若有煞临，不在此限，又从煞上断。若有克，则从所克之五行断，又概取日时，上纳音，看有克无克，并神煞所临有气无气，断其形状、性情，无有不验。
　　又曰：推人性行，只在日时上，看本五行，不论纳音。命若入格而逢生旺，主天性明白，遇物不逆，动必应机，言语声高，突破口大度，临事能断，公平不疑，犯难不畏，平生不以财物为吝，好施与不私己，奢泰欢乐，多情尚义，防有不善终之患。若命入贵格而逢死绝者，主为性寡合，机深意密，多疑多忌，动拘礼节，谨顾行止，修饰仪貌，常自检约，不妄设施，防有阴谋之患。若小人之命已入贱局而逢生旺者，主性无常，不自检束，为事不顾危亡，好斗争，恃强压弱，亲近恶党，不事家业，必竟不得善终；死绝则为性淫邪，动必巧伪，畜缩执拗，举动修饰，专美言词，好自矜炫，临事无断，少是多非，一身无立。
　　《宰公要诀》云：志高量远，盖因水处深源；笃信守仁，只为土成山岳；仁慈敏厚，木成甲乙之方；性速辨明，火应丙丁之位；誉高义重，因金归合庚辛处。于中者，正性不移，或盛或衰，性情变易。水乘衰败，性昏无赖；土力太微，蔽执寡用；木归蹇地，太柔而治事无规；火数未兴，小辨而太伤无决；金当浅薄，虽义而有始无终。是五行得地失地，太过不及，皆能为凶也。
　　《壶中子》云：言词狡猾，诞时合值六虚，六虚住处谩语神，凡人得之，心好撰饰，虚词并重；遇者必狡猾，平生妨克尊亲，漂流他国，作事多虚声。
　　论疾病先知五脏六腑所属干支
　　歌诀：
　　甲胆乙肝丙小肠，丁心戊胃己脾乡；庚是大肠辛属肺，壬系膀胱癸肾藏；三焦亦向壬中寄，包络同归入癸乡。
　　又曰：
　　甲头乙顶丙肩求，丁心戊肋己属腹；庚是脐轮辛属股，壬胫癸足一身由。
　　又曰：
　　子属膀胱水道耳，丑为胞肚及脾乡；寅胆发脉并两手，卯本十指内肝方；辰土为皮肩胸类，已面咽齿下宾肛；午火精神司眼目，未土胃腕隔脊梁；申金大肠经络肺，酉中精血小肠藏；戌土命门腿踝足，亥水为头及肾囊；若依此法推人病，歧伯雷公也播扬。
　　又曰：
　　午头巳未两肩均，左右二膊是辰申；卯酉双肋寅戌腿，丑亥属脚子为阴。
　　又曰：
　　干首坤腹坎耳俦，震足巽股艮手留；兑口离目分八卦，凡看疾病此推求。
　　夫疾病皆因五行不和，即人身五脏不和也。盖五行通于五脏，六腑通于九窍，凡十干受病属六腑，十二支受病属五脏。丙丁己午火局南离，主病在上；壬癸亥子水局北坎，主病在下；甲乙寅卯属震，主病在左；庚辛申酉属兑，主病在右；戊己辰戌丑未属坤艮，主病在脾胃及中脘。诸风晕掉、眼光日昏，血不调畅、早年落发、筋青瓜枯，属肝家甲乙寅卯木受亏主病故也；诸脓血疮疥、舌苦喑哑者，属心家丙丁巳午火受亏主病故也；浮肿、脚气、黄肿、口臭、翻胃、脾寒膈热者，属脾家戊己辰戌丑未土受亏主病故也；鼻塞酒槁、语蹇气结、咳嗽喊者，属肺家庚辛申酉受亏主病故也；白浊、白带、霍乱、泻痢、疝气小肠，属肾家壬癸亥子受亏主病故也。
　　甲乙见庚辛申酉多者，内主肝胆惊悸、劳瘵、手足顽麻、筋骨疼痛；外主头目眩晕、口眼歪斜、左瘫右痪，叠扑损伤。遇丙丁火多无水相济，则痰喘咯血、中风不语、皮肤干燥，内热口干。女人主血气欠调、有孕者堕胎。小儿急慢惊风、夜啼咳嗽、面色青黯是也。
　　丙丁见壬癸亥子多者，内主心气疼痛、颠痫舌强、口痛咽哑、急慢惊风、语言蹇涩；外主潮热发狂、眼暗失明、小肠疝气、疮疥脓血、小便淋浊。妇女主干血气经脉不调。小儿主痘疹、疥癣，面色红赤是也。
　　戊已见甲乙寅卯多者，内主脾胃不和，翻胃隔食、气噎蛊胀泄泻黄肿、择拣饮食、呕吐恶心；外主右手沉重、湿毒流注、胸腹痞塞。妇女主饮食不甘、吞酸、虚弱、呵欠困倦。小儿主五疳五软、内热好睡、面色痿黄是也。
　　庚辛见丙丁巳午多者，内主肠风痔漏、粪后下血、痰火咳嗽、气喘吐血、魉魉失魂、虚烦劳症；外主皮肤枯燥、肺风鼻赤、疽肿发背、脓血无力。妇女主痰嗽、血产。小儿主脓血、痢疾、面色黄白是也。
　　壬癸见戊已辰戌丑未多者，内主遗精盗汗夜梦鬼交、血浊虚损、寒战咬牙、耳聋眼盲、伤寒感冒；外主风虫牙痛、偏坠肾气、腰痛膝痛、淋沥、吐泻、怕冷恶寒。女人白带鬼胎、经水不调。小儿主耳中生疮、小肠疼痛、夜间作炒、面色黧里是也。
　　赋云：筋骨疼痛，盍因木被金伤；眼目暗昏，必是火遭水克；土虚逢木旺之乡，脾伤定论；金弱遇火炎之地，血疾无疑。又云：木逢金克，定主腰肋之灾；火被水伤，必主眼目之疾； 心肺喘满，亦干金火相刑；脾胃损伤，盍因土水战克。支水干头有火遭，必腹病心懵；支火干头有水遇，则内障睛盲。炎上烦焦蒸土曜，头秃眼昏；润下纯湿无土制，肾虚耳闭；荧惑乘旺临离巽，中风失音；太白坚利合兑坤，兵前落魄。又云：心受病，口不能言；肝受病，目不能视；脾受病，口不能食；肺受病，鼻不能嗅；肾受病，耳不能听，各从所主，以证虚实。
　　噫！人病百端，理无二焉，望问闻切，乃医家之妙用；生克制化，为术士之玄征，若能参究根源标本，不离斯法。论曰：康泰生于和合，疾病起于刑伤。究五行衰旺之理，推百病表里之详，内应五脏，外属四肢。且如木气休囚，两鬓消疏而不发；火临死绝，双瞳昏暗而无光；火中隐土少水制，则心神恍惚；木下藏金无水收，则腿足损伤。甲乙兑生逢壬癸，醉乡而死；丙丁坎育遇庚辛，沟港而亡。水盛木浮，多生泄痢；土重金埋，常病气高。诸风掉眩，乙木旺而辛金衰；疼痒疮疡，丁火盛而癸水弱；痞塞肿满，只因己土太过；愤郁病痿，盖为辛金不及。
　　甲乙能伤戊已，无救而缺唇；丙丁善克庚辛，少制而喑哑。火中有土，项生瘰疬之灾；水中有土，腹患蛊肿之病。用神受制而被刑，亡于棒杖；上下逢鬼而无救，死作悬梁。四柱重冲多凶而他乡丧体，五行衰败不足而瘟疫亡身。水败腰驼，莫用轩岐之法；金刑龟背，安施卢扁之方。庚辛气秀，西方见木而亡于兵刃；甲乙败绝，坤南无水，而骨肉飞；辛巳、丙申遇刑，臂虚而人生六指；己卯、戊寅逢敌，胃弱而常病疮疽；乙未、甲午逢金，人多鳖头；癸卯、已丑相刑，病生腰膝；甲申、乙酉，幼年多病肝经；辛卯、庚寅，晚年劳伤筋骨。丙火上炎，丈夫每忌于身心；丁火下湿，女人虚痨而血产。日时衰败，大患难疗；干支刑害，小疾不疗。气相得而安和，气相逆而灾殄。病症不离于六脉，死生难越乎五行，细究兴衰，万不失一。
　　古歌曰：
　　戊己生时气不全，月时两处见伤官；必当头面有亏损，脓血之疮苦少年。
　　又曰：
　　丙丁日干五行衰，七煞加临三合来，升合日求衣食缺，耳聋残疾面尘埃。
　　又：
　　壬癸重重迭迭排，时辰设若见天财；纵然头面无癍癞，定主其人眼目灾。
　　又曰：
　　人之生也，受气于父，成形于母。五脏和平者无疾，战克太过不及者主疾。
　　《内经》云： 东方实西方虚，泻南方补北方。东方实者，木太过也；西方虚者，金不及也；泻南方者，火太过也；补北方者，水不及也。是以五行太过不及，皆主疾也。若水升而火降，火降而金清，金清而木平，木平而土不及克，五脏各得中和之气，疾病何自生焉？《阴阳书》：金刚火强，自刑其方，木落归本，水流趋东。所以论三刑，刑则残害，言太过而身疾也。若只取不及为疾，必有一偏之失。
　　凡五行有死绝而成疾者：水死绝，多肾气腰足攻注，滑泄便溺不利之疾；火死绝，主肠气结塞、惊悸健忘，精神不安之疾；木死绝虚风目涩眩晕，筋急、爪甲桔悴、喜怒颠倒，择饮择食之疾；金死绝，主气虚喘急、咳嗽、皮毛焦燥干啬、骨节疼痛、涕泪、大肠泄痢、便血之疾；土死绝，主面黄、减食、隔噻吐逆、肢体怠惰、喜卧嗜睡、多思足虑、耳聋、神浊健忘、少喜动作之疾。有相克而成疾者：金火相克，生旺则疡疮瘫肿，死绝则痨瘵呕血；土木相克，生旺主疲闷昏眩、风麻、小肠疾痛肿，死绝主吐食症块，疽癖积滞之疾，或主中风；金木相克，生旺主肢足骨节不完、眼目之疾，死绝主气虚精脱、痨疾瘫痪之疾；水土相克，主脾湿泄泻、中满痰嗽不利之疾。有相生而生疾者：火木相生，生旺则上盛隔壅，目赤头风；死绝则伤寒作狂、闷乱疾。火土相生，生旺则胃实；死绝则唇焦红气、热结大便不利。金水相生，生旺则气滞，死绝则晴滑；水木相生，生旺则呕吐胃虚；死绝则精败、伤寒粘疟。金土相生，生旺则多虚无肌肉死绝肠鸣茧作。凡水土木相逢于无气之处，主蛊气肠胀、吐逆之疾；凡金水火相逢于无气之地，主痢疾，金主大肠，水火守之，阴阳不和也。凡水逢土，多主翻胃疾；土多而无水气疏之，主聋聩疾。盖肾水不流则翻胃，气不能则为聩也。
　　又曰：凡论残疾病症，先论日干，次详月令，然后通年时看之，伤官主残疾，煞重亦然。干卦在亥，亥为天门，六辛生人得此日此时，多主盲聋。亥属肾，肾通耳，丙火遭水克也；子位坎宫，伤官煞重相刑，主下部疾；寅宫艮土，主脾胃，面色痿黄之疾；辰属震；此月带伤官，少年主多惊疾，盖震者动也。轻则主惊脾胃疾，重则主足疾。巳为巽，伤官煞重，主妇女血气不调，劳疾；午为离为目，伤官煞重，主失明头风之症；申属坤。为众阴，伤官煞重，主腰脚筋骨之疾；伤官伤尽者不在此论；酉为兑，属口齿不完之疾。戌为火库，主下血痔漏之疾。丑未伤官，亦主脾胃。伤官煞旺者，年年病瘟，主用上下战克、五行无救助，主身体不完，头面残伤。
　　又曰：凡一切诸煞亦有主疾者：劫煞主小肠，又主耳聋、咽喉疾；官符主腰脚疾；咸池主酒色、劳瘵、脓血、便溺疾；赘耗主暗昧，或赘疣疾；飞廉名天瞽，支干无气，主无目。凡禄因食致疾，须带煞克身方是。凡命见真冲气散，或真刑气散，多是废疾之人。甲辰、甲戊、乙丑、乙未，土木交加，主瘫痪之疾；丙申、丁酉，金火交加，主血筋所伤；戊子、己亥，水土交加，主脾胃之疾；庚寅、辛卯，金木交加，主筋骨劳嗽之疾。凡欲推疾病灾厄，先看禄命身三等，大小运如何？若三命无气，禄马败绝，但得禄财、命财、旺相，亦不至死。若父病推其子命，如子命遇孤辰、寡宿、丧门、吊客及白衣煞临命，其父必有不可救之疾。夫妻亦准此推。
　　论女命
　　或问妇人何利？利在夫星。夫利，其妇必利；夫困，其妇必困。妇人从夫，先观夫星以定出身之贵贱，再看子星以察晚年之荣辱。官煞财得地，夫利也；食神得地，子利也。夫利则出身富贵，一生享福；子利则晚年厚养，褒宠诰封。然亦有旺夫者，以食生财，财生官故耳。反是则否。女命以克我者为夫，我生者为子，皆要得时，乘生旺之气。若旺气只聚于时，亦可用官为夫，不要见煞；用煞为夫，不要见官，一位为好。有两位官星，无煞以杂之，四柱纯煞，无官以混之，俱为良妇。更得本身自旺尤佳，但旺不可太过。食为子息。引时逢旺，再得二德扶身，乃夫贵子荣之命。不宜身旺，重迭暗藏夫神及伤官、七煞、魁罡相刑，羊刃太重，合多有情，皆主不美。岁运亦然。看有八法八格，须细详之。
　　纯和清贵
　　纯
　　纯者一也。如纯一官星，或纯一煞星，有财有印，不值刑冲，不相混杂是也。如癸已、戊午、辛酉、丙申，本身专禄，旺不从化。辛用丙官为夫星，五月火旺夫健。丙用癸为官，坐贵见戊为食，同归禄于巳。辛金生癸水为子，引入申时长生之地。天干癸戊辛丙，水火既济；地支巳午酉申，拱夹财库，所以嫁夫为官，食天禄，夫荣子贵之命。
　　和
　　和者恬静也。如身柔弱，独有一位夫星，柱无冲破、攻击之神，禀其中和之气，则为和也。如壬辰、辛亥、己卯、己巳，己用甲为夫，亥乃生长之地，得天时地利；甲以辛为官，金生于已，已以金为子，亦生于巳，谓之夫行官星，子得长生，故主益夫旺子。虽自坐卯支为煞，有巳中庚制，为去煞留官之论，女命之贵也。
　　清
　　清者洁净之称。女命或一官一煞，不相混杂，谓之清。要夫星得时，柱有财生官，有印助身，无一点混浊之气，方为清贵。如已未、壬申、乙未、甲申，乙以庚为夫，庚禄到申；以丁为子，丁旺于未；以壬为印，壬生于申。又坐下支神为乙木之财，财旺则能生官，四柱无刑冲破败。经云：财官印绶三般物，女命逢之必旺夫。
　　贵
　　贵者尊荣之号。命中有官星，得其财气以相资，三奇得其宗，四柱不植鬼病，乃女命尧舜也。经云：无煞女人之命，一贵可作良人。又云：女命无煞逢二德，可两国之封。天德者，非独天月二德，即财为一德，官为一德，加之印食，愈为贵也。如乙亥、丙戌、辛卯、癸巳，辛用乙为财，旺于亥；丙为夫星，坐库归禄巳土。癸水为夫之官，辛金生癸为子，坐已土与夫禄同位，又是贵神，又为财官双美，乃得夫子俱贵，两遇褒封。故为夫人之命。
　　浊滥娼淫
　　浊
　　浊者混也。乃五行失位，水土互伤，其身太旺，正夫不显，偏夫丛杂，柱多分别，无财官印食，为下贱村浊，或娼妓婢妾，淫巧之人。如己亥、乙亥、癸丑、己未，癸水生十月大泛，癸以戊为夫不显，时引己未是偏夫，嫌丑未皆有土混杂，柱中无财，乙木为食神干旺，已土受克，鬼败临身，五行失位，主先清后浊，不能享福。
　　滥
　　滥者婪也。谓柱中明有夫多，暗者财旺，干支又多带煞，必因酒色，私暗得财。此等之命，或为奴婢，或克夫再嫁。如庚寅、丙戌、庚申，丁亥，庚申，八专自旺，丙火为夫，寅戌会局时干，又丁爱重火情，庚申金暗克寅亥木为财，亥中壬水为食生财，其人虽美貌有福，不免滥而得财。
　　娼
　　娼者妓也。乃身旺夫绝，官衰食盛，或柱中不见官煞，或有而伤官伤尽，或官煞混乱而食神盛旺，此必娼妓之命，否则， 为师尼婢妾，克夫淫奔。如丁亥、庚戌、戊辰、庚申，戊以甲为夫，九月失时无气，又被庚克绝。时引入申以庚为食，建禄在申。戊辰魁罡，生申太旺。亥中壬财亦旺，谓之身旺逢生，贪食贪财，夫绝而为秀丽娼也。 
　　淫
　　淫者沃也。乃本身得地，夫星明暗交集。谓日干自旺，柱中皆官煞是也。在干者为明，在支者为暗。四柱太过，如一丁见三壬及辰子多之例，谓之交集，于人无所不纳也。如戊辰、壬辰、壬戌、癸亥，壬辰、癸亥本自得地，明有戊土为正夫，暗有辰戌为偏夫。又庚戌、戊子、乙酉、甲申，乙以庚为明夫，而身坐酉支，时又引申为暗夫，运行西方金旺之地。二命俱夫星明暗交集，淫不可言。
　　旺夫克子
　　夫女人有旺夫伤子者何？此法皆时上推之，时为归宿之地，夫子二星引归于时，夫星生旺，子星衰败是也。如一命：丙戌、丙申、丁巳、辛亥，丁坐巳自旺，以壬水为夫，时上乃是夫星临官之地，月支申金乃夫星长生之地。以辛金为财，七月金旺，二丙相比，皆坐夫之财印，故主夫聪秀富贵。丁以戊为子息之垣，引至时上见亥，亥中甲木能克戊土，乃子星被克而难得也，故主旺夫伤子。余仿此推。
　　旺子伤夫
　　有旺子伤夫者何？此法专以月时推之，谓克我者为官为夫，有气得时，则夫发福；若支干失位不得月气，柱中又逢冲克，时上又无旺气，而己生之子引至时上，逢长生、临官、帝旺之地，又无刑克，是旺子伤夫也。如一命：己卯、甲戌、乙卯、戊寅，乙用庚为夫，九月庚金无气；乙用丙为子，丙火长生于寅，与戌会局，皆属火。月令既无金气，时引绝地，又被火克，是伤其夫星，旺其子息，故曰旺子伤夫。余仿此推。
　　伤夫克子
　　伤夫克子者，乃夫星干支失位，生月失时，柱中又逢冲克，时支亦不生扶，兼且印绶重逢盗夫之气，克子之甚，夫子不能旺，反绝于时是也。如一命：丙子、庚子、乙亥、丙子，乙木以庚金为夫星，十一月金寒水冷，又金死子地，支亥子水盗金气尽，柱无土生助伤官，木多，故伤其夫。乙木以丙火为子，引至子时，乃水旺火灭之地，虽年时干二火被群水相克，夫子皆亡，故曰伤夫克子。余仿此推。
　　安静守分
　　安静守分，乃夫星有气，日干自旺，相停无克，不值刑冲，财食得所者是也，如一命：癸巳、庚申、乙卯、丁亥，乙坐卯专禄自旺，又得时支亥字合局，是本身旺也。以庚金为夫，七月庚禄得申，又得年支巳火为金长生之地，是夫星旺也。亥中壬水，夫之食神天厨，故主夫食天禄。此乃自己夫星两不相伤，各乘旺气，无混乱相侵，夫妇偕和，安静守分格也。
　　横夭少年
　　夫横夭少年者，造化之穷绝，格局之变异也。有悬梁溺水、血产少亡、被人杀死，若此者何？乃身弱而遇煞重，煞多克身，又带刑冲破败之类；或命中元有官星受伤，行运复遇官乡；或无官见伤，运复临官之类；或带刃无制，运行合刃之地，及亡神劫煞等类，此皆横夭类也。不独女命有之，男命亦同。如一命：丁卯、癸丑、庚辰、丙子，庚用丁为官，被癸水子辰伤官迭遇，克之太重，水多金沈，一交丁巳运，伤官见官，又会丙煞克身，故溺水之害。
　　福寿两备
　　夫福寿两备者，造化之中和，格局之纯粹也。有享用一生，永锡难老，若此者何？乃身坐旺乡，通于月气，支干相辅，更带财官印绶，各得其位，不行脱财、坏印、伤官之局，尤喜食神、天厨。若身旺而运行财食之乡，此皆福寿两备之命也。如一命：丙午、庚子、辛酉、癸巳，辛坐酉支、专禄自旺，时癸归禄于子为食神，寿星、子星得地。辛用丙火为官，丙禄归于巳，为夫星得地。又十一月生，人乃金白水清之象，兼支干上下相辅，俱无伤损，身不从化，故主为人美貌端正，夫子相停，福寿两备也。余仿此推。
　　正偏自处
　　夫正偏自处者何也？乃夫妇相合，复遇比肩分争，如一位夫星有两位妻星相合，谓之争合。若本身自旺，彼身值衰，四柱不冲，则我正而彼偏矣。盖我生旺有气，则夫从我为正；我身衰而别位旺，则夫从别位，我反为偏，谓之彼旺争去我夫，我只得为偏。或自旺太过，柱无夫星者亦为偏；或官煞混杂，或伤官太重，亦为偏，更淫滥。如一命：壬子、丙午、辛酉、辛卯，辛用丙为夫星，我坐酉支，专禄自旺，虽时引辛卯之金，彼却无力，故我为正而彼为偏，此为二女争夫，正偏自处。又：癸未、壬戌、癸巳、壬子，癸用土为夫，癸巳水弱；壬子水旺，弱不能胜旺，被壬水争去戊土为正夫，乃彼胜我衰，我只得为偏。但壬水重而太泛，又带桃花，不能自处。余仿此推。
　　招嫁不定
　　夫招嫁不定者何也？乃目令中有夫星，透干与己相合，己身从伏，其夫星却无气，时引夫星或煞星却乘旺地求克己身，又从伏便夫，故谓之招嫁不定。若夫星不旺，或受克制，必嫁夫迟，或嫁夫不明，或夫不济事，或有外情。
　　如一命：癸酉、 甲子、己未、乙亥，己用甲为夫，生于十一月，失时不旺，时逢亥字，乃甲木长生，是夫旺也，却不合，又被乙木制己未，未为乙木库地。甲生子月，夫坐败地，不显，时上乙亥，亥中又有生长之甲，欲甲又招乙也，此招嫁不定，余仿此推。
　　论曰：凡观阴命，先推夫子兴衰，欲究荣枯，次辨日时轻重。官为夫，财为父，财旺夫荣；食为子，印为母，印盛子衰，日干不宜太旺，月气务禀中和。日主旺相，夺夫权而孤苦；月令休囚，安本分而持家。官星得地，夫主荣华；伤官无克，子当贵显。有官而不可见煞，有煞而不可逢官，设使官煞混杂，为人安得祯祥？官星无克，值二德，可两国之封；七煞有制，遇三奇，为一品之贵。嘉食神而制煞生财，恶伤官而克夫盗气，贪财坏印，岂是良人？用煞逢官，非为节妇；孤贫下贱，盖因子死休囚；富贵峥嵘，只为夫兴子旺，官太旺，公寿难延；财重迭，婆年早丧。身居旺地，虽富足，夫子刑伤； 日值衰乡，纵贫寒，夫子完聚；自旺而巧于妇业，日衰而拙于女工。贵神一位，不富即荣；合神数重，非尼即妓。贵人乘驿马，决主风尘之美妓；官星带桃花，定为深院之良人。食神独者，安和而有子有寿；合贵重者，娇媚而多贱多情。桃花不宜倒插，沐浴最忌裸形，犯之者多为侍婢，值之者定作师尼。四仲全，乃酒色荒淫之女；四孟备，乃聪明生发之人。未丑刑而不忌，戌辰冲处非良。大抵夫星要值健旺，己身须禀中和。食神不可刑伤，子星要临生地。印绶生身一位，则可财神发福，多见无伤。财强身弱，不能发福；身强财弱，安得为良？伤官迭遇，克夫星而再嫁之人；印绶重逢，不死别即生离之妇。刑冲羊刃，恶狠无知；破害金神，血光产难。四柱无夫，不偏房定为续室；八字空亡，非寡鹄决是孤鸾。大概贵贱观其夫位，荣枯究其财官，此为天依乎地，地附乎天，故贵者随夫而贵，贫者随夫而贫。前八法以泄其玄机，后八格乃明其奥旨，倘有缺误，俟知者择焉。
　　总歌：
　　正气官星第一格，财官两旺亦同说；官星带合兼坐禄，女命逢之真有福；官星桃花是良人，带合兼煞便不同；印绶天德惟最妙，日贵财官亦相肖。独煞有制羊刃同，伤官生财亦不凶；归禄逢财准此断，食神生旺尤堪羡。煞化印绶格局纯，二德扶身贵无伦； 三奇合局真造化，拱禄拱贵也不怕。煞官混杂兼无制，此等女人不堪娶；伤官太重又见官，贪财破印俱不堪，比肩重犯多争妒，财官遇劫决不富；财多身弱亦如然，羊刃冲刑尸不全。金神带刃凶恶断，桃花带合淫乱看；无官见合多官合，倒插桃花乱闺阁。身旺无依夫子伤，此等女人大不祥；倒食重犯须减福，更犯寡宿主独宿。孤鸾红艳阴阳差，此等神煞俱不佳；若是贵命合官印，小小神煞不为病。
　　又曰：
　　择妇须沈静，细说与君听；夫星要强健，日干当柔顺；二德坐正财，富贵自然来；四柱带休囚，增名又增寿，贵人一位正，两三位宠聘；金水若相逢，必招美丽容；四贵一位煞，权家富贵说；财官若藏库，冲开无不富；寅申巳亥全，孤淫腹便便；子午并卯酉，定是随人走； 辰戌兼丑未，妇道必大忌；有辰怕见戌，辰戌若相见，多是淫破人；有煞不怕合，无煞却怕合；合神若是多，非妓亦呕歌；羊刃带伤官，驳杂事多端；满盘却是印，损子必须定；天干一字连，孤破祸绵绵；地支连一字，两度成婚字；此是妇命诀，千金莫轻视。
　　论小儿
　　夫观小儿之命，如种花木之法。善培养者，则根苗茂盛，花果兴隆；不善培养者反是。何以言之？凡人种花木，必以土栽培其根，根实则苗盛；必以水浇灌其体，体壮则花茂；赖阳火温照其花，花实则果成；假金刃修伐其枝，枝清则本固。设 若土虚根浅，水少苗枯，日暴花焦，风摧果落，是皆失中和培养之气，其花木安有不枯之理乎？人之八字，以年为根，月为苗，日为花，时为果，其理皆然。故推小儿之命，要日干有气，月令生扶，年上栽根，印绶无伤，财官有制，七煞得化，伤官遇合，气禀中和，不值刑冲破害，此则易养长寿之命。如煞重身轻，财多身弱，伤官迭遇，食神重逢，日干或旺甚无依，或太柔少印，气失中和，柱中有刑冲破害，此则难养促寿之命。二者类如栽培之法。
　　又曰：小儿之命，当论时辰为正，先看关煞，次看格局。日主强财官旺，有关无煞，日主弱财官少，常病易养；日干弱财官多，有煞有关，难养。夫关者何也？即偏官为关，偏财为煞。专以日干为主，取生成之数断之。关者，譬如今之关隘，乃险阻之地。人至关，非明文不敢私渡，违者必致其祸。小儿命犯此关，则为不利。柱中日干强健，制伏纯粹，印绶无伤，如有明文之类，通达顺遂，易养长寿。反之则否。
　　子平之关只以煞论。假如初生小儿甲日者，庚为关，柱有戊土党煞，此为关重无财。日主健旺得印生解化者，关轻无害。甲日见庚九岁关，丁见癸为六岁关，戊见甲为三岁关，丙见壬为一岁关，壬见戊为五岁关，癸见己为半岁关。古有占男女生时之日阴阳贵贱法。如金命，天阴生，主官贵相；昏暗贫贱；不问大小风起，不长寿；有雨雪，主心善孝顺。
　　木命，天阴生，大富；晴朗，有官，长寿；天昏，衣食平微，短命；有雪雨，身贵孝顺。水命，天阴生，心恶，倘来衣食；明朗，大贵；昏暗，短命，贫贱；有风起，久后贵人提携。火命，天阴生，大富；晴朗，虽富寿夭；昏暗，有官分；不问大小风起，有衣食；大雪，短命；微雪雨，年至五十左右，有病。土命，天阴，不过十五岁死；微雨，不过三十岁，大富；昏暗，富贵，有官分，寿却夭；大风忤逆，短命；雨雪，有外财；晴朗，富贵久远。
　　凡小儿生时是辰戌丑未，又四柱中多墓，主过房；带午未多者，名执拗煞，主为性执拗。戌多者亦然；带子亥多，主疝气偏坠，是子时者无不应，壬子、丙子尤紧；生时与胎同在辰上者亦然；带火多，主少年浓血之灾；带丁午多，有未字者，主头大，害疮疖，或疤痕，或秃疮，大人脑疽。四孟月上带金火相克，多疮疖惊疾；金水火相克制，主剥皮疮灾；金水多主晚语见木主早语。五行全者，主少便清俊伶俐，是夙有灵骨。五行自生月至时上以次求生旺少刑冲者吉，主长寿，成器人也。反是则夭，纵使福神多有救，少年当十生九死，及至成人，亦非上寿。益禀五行生旺则气实，气实则寿长；五行死绝则气薄，气薄则短夭。
　　凡月日时支干支错乱而重见太岁，曰重元星，主过房寄生螟蛉之子。初生或食神重迭，或偏印太旺，皆主无乳。犯五重羊刃，名曰满盘刃。多养不成，更时带刑害者，决死。女儿差慢，终不免产厄而死。生时见官符，父有公讼，母有惊恐；咸池重合，不得亲父母养育，或非嫡母所生；重迭见空亡，主惊颠失坠，克父母。生时犯空亡及自死绝者，七岁前赢疾，七岁后徒肥。凡俗推小儿正否，命见孤辰、寡宿，多隔房异宅，势不行气不转，幼离父母。如庚辰金见己巳火，金气转于十二支，则有火截，所以气不转。余依此推。
　　或问：偶然同产一母，所生何以别贵贱荣枯？答曰，凡一时有八刻十二分，故有浅深、前后、吉凶不同。其有同时同母所生，须分浅深及日时之阴阳。如阳日时，兄胜；阴日时，弟胜。浅则占先时之气，深则占后时之气。古歌云：双生之法有奇门，欲验荣枯视日辰；阴日弟强兄必弱，阳时兄贵弟必贫。又一说：一时分方向，如木命向东方者受生气，向西方者受克生，贵贱寿夭以是别之。余闻三河王氏兄弟双生，弟先中，兄后中，功名寿夭，大率相似，而兄竟不如弟。颖州李氏兄弟双生，因差一时，故弟登甲科，兄只秀才。考其八字，果如前说。
　　论六亲
　　或问：阴阳何所配合为夫妇而成六亲？答云：如甲以乙为妹，配以庚金为妻；丙以丁为妹，配以壬水为妻；戊以己配甲；庚以辛配丙；壬以癸配戊，一阴一阳配成夫妇，有夫妇然后有父子，有父子然后有兄弟。六亲者，父母兄弟妻子也。六甲娶己为妻，甲己合而生庚辛为子。男取克干为子，女取干生为息，则己者庚辛之母，庚为父，乙为母，故谓阴干生我为母，我克阳干者为父，克我者为官为子，我克者为财为妻，比和者为兄弟姊妹，生我妻阴干为文母，妻克阳干为丈人，克我女者为女婿，食神为孙，其余六亲俱于十干变化取用。
　　且如六甲生人，以癸水为母，癸为正印，如遇己土正财；戊土为父（戊合癸也），戊是偏财，如遇比劫，则父有伤。六乙生人亦以癸为母，癸是偏印；以戊为父，戊是正财。甲乙俱以庚辛为子，庚金为男，在甲则为七煞，在乙则为正官也；辛金为女，在乙则为七煞，在甲则为正官也。己土为妻，戊土为妾，谓乙木克己土也。虽云阴见阴不成配合，然阴木克不得阳土，且妇人以阴为正也，故云甲乙俱以己为妻，戊为妾。如女人则甲遇庚七煞，乙遇庚正官，皆夫星也。谓庚是阳男为正夫，属阳不可以辛阴为夫也，但阳见阳多无情，阴见阳则夫妇和鸣。
　　或云：取正财为妻，偏财为妾；女甲则辛为正夫，取阴阳之正合也。甲乙生人俱以甲为兄姊，乙为弟妹，以丁为婆，生我父者为祖母，丁生戊也。壬水为公，壬与丁合也。又以丁火为丈母，生我妻者为我外母，丁生己配与甲作正妻也。壬为丈人，壬与丁合也。
　　妻之兄弟为妻舅。己土为妻，戊土为妻兄妻舅。癸水则是舅之妻为妗也。其余八干俱以类推。女人取用与男不同，我生者为子，克我者为夫，生我夫者为姑，克我姑者为公，其余父母兄弟皆与男同断，但须辨其阴阳耳，如甲乙干则以丙为男，丁为女，庚为夫，辛为夫之兄弟，己为姑，甲为公也。
　　经云：以年为祖业，月为父母兄弟门户，日为妻妾己身，时为子息。须看四柱之中父母兄弟妻子星具何地？论旺相休囚而言其吉凶。如父母星坐长生旺库禄马贵人之地，则主父母富贵福寿荣耀；如坐空刑克煞死亡衰败交并之地，则主父母贫薄破伤刑夭，或死于外及不善终；若带刑带破害，虽居于生旺库之地，主父母有寿而贫贱。兄弟星若生得时得令，坐长生库旺禄马贵人之地，则主兄富贵荣华成群；如坐刑克煞刃死绝衰败之地，兄弟不得力；如坐长生旺库而遇刑冲破害者，虽有兄弟而仇敌及不得力。如妻妾星坐生旺库禄马贵人之地，或有物以生之，主妻妾富贵荣华，美貌多才；如坐空刑克煞羊刃死绝冲败之地，则主妻妾贫薄丑貌刑夭淫乱、残疾或产亡不得力；如坐生旺禄马之地，被刑冲克煞，妻虽有寿亦主破相贫薄。
　　如子息星坐生旺禄马贵人官印之地，有物以相生，主子息荣华聪明，多得送老；如坐禄马贵人居于死绝之地，虽有聪明俊秀，不送老也。如居生旺之地被刑冲破害，有子主愚顽或残疾送老；如居死绝又刑冲破害劫财之地，不得子之力，纵有子主残疾破相或不才。女命如子居生旺之地，主多子；如坐禄马贵人，主子富贵福寿；如坐空刑克煞并冲羊刃死绝之地，主子不得力。或问：甲乙日主以戊癸为父母，四柱干支并无癸水，只戊壬人二字显于干头，或藏于地支，则论何者为父母？答曰：本经所谓明干有时明干取，明干无时暗中求是也。如柱无癸字只有戊字是甲乙之父，将父求其母，如无母只将壬为母，亦须论戊为父。其戊壬不得系婚配，非儿女嫁娶，必是服内成亲，或母多父岁，或失婚而再配也。或又问甲日主月支年支是乙木，时支是甲木，乙先甲后，何为兄？何为弟？答曰：不论先后，只以强为兄，弱为弟。夫人之生也，上父母，下妻子，中兄弟，其联属离合，命之为也。言命不及六亲，自是偏见。
　　赋云：年逢刃煞，幼年早丧爹娘；时遇刃伤，未年却损儿女。冲者无兄弟，刑者损六亲。岁月官财印全，三代祖先富贵；日时煞刃逢枭，半路妻儿亏损。男命伤官多损子，女命伤官多克夫；伤官见财而有子，七煞有制乃多儿。财重刑伤父母，鬼旺后代迂荣；劫财重重父早丧，破印太重母先亡。岁月财官旺相，公父显荣；日时禄马相生，妻儿贤俊。印伏藏而财秉令，庶出奸生；正财旺而身失时，母年早丧。偏官偏印偏财迭逢，必然偏庶；正官正印正财独遇的，是正宗男。月中劫背绝财官，父终外土；岁月背逐更冲害，公葬他乡。日逢刃，时逢枭，妻妾产亡；岁值煞，月值伤，兄弟难有。月令伤官多夺长，时行神煞兄弟无。男命劫迭外家希，女命煞重亲骨绝。印旺妨儿女，财重妒公姑。岁月迭煞有刑害，公姑遭伤；日时背逐无救助，妻子离克。正财偏财复见合，虽多妻妾主滥淫；偏官正官更冲害，任有丈夫而偷奸。旺夫伤子，乃食神而受伤；旺子伤夫，察官星而丧绝。女命印旺官轻，夫权在手；男命财多身弱，妻语惬心。日下伤官持刃，夫必恶亡；月中带印刑冲，母家零落。刃健煞刚，祖墓微薄；官强财旺，后代昌荣，日逢背禄逐马，多破祖离乡之客；时遇财旺生官，有兴家助国之男。
　　煞刃月逢，有父无母。偏官迭见，多生女子少生男；偏财复逢，少爱正妻多爱妾。财源得地，因妻致富成家，其妻抑且有为；官位临垣，显己增崇祖业，而男亦须兴旺，月官印，年伤官，父优祖劣；日财位，时劫财，父兴子败。比劫重婚必迟，官星生儿必早。男逢伤官阳刃，逢官煞，不可断其无嗣；女命伤官枭印，行财官，亦堪决其有子女。人食重遇，官轻夫衰子旺。男命煞旺逢比劫，兄有弟无；太过不及，兄弟俱无。库位中和同气，主有煞生旺官败绝，女子盛而男子衰。财官旺身，主休夫家兴而祖家失。女比劫太多，夫有绝妻之义；男子财胜劫重，妻怀私欲之心。年月印绶相生，受现成之基业；日时伤官伤尽，发不义之横财。年上官星，父祖为官；月上官星，兄弟必贵。男逢比劫定伤妻，女入印枭难嗣子。羊刃逢伤官七煞，骨肉亲友伤情；三合六合相和，友善五湖四海。又曰：凡推六亲，男命以年为父，胎为母，月为兄弟，官员以月为僚友，日为己身妻妾，时为子孙，官员以时为帝座祸福。凡是子午卯酉日生，主娶子午卯酉命妻，若妻申子辰生、丑生、甲己生者，皆不永。如克过头，妻再醮，不在此限。凡命四柱内有我克者为妻，无我克者，名曰局中无妻，却看所生日在何地？如在财旺之乡，当有得力之妻。更带贵人禄马，年主妻带官嫁夫。若在本命时财死墓绝败处，定主克陷，或一生鳏居。若日禄在时上遇见，如六丙日得癸巳时，六壬日得辛亥时之类，名曰誉煞，不惟主富，亦主因妻有官。若日带年之官，或年之印，主妻夺夫权，或禄出妻荫，或妻权贵之家，驸马郡马之类。日坐命财，更在财生旺之乡，主得妻财，又主妻贤明。日坐贵人，主妻有望族，或贤淑美丽。若命带日刑，日带年冲破年、羊刃、劫煞、六厄、元辰、空亡，或三四娶，或无妻。
　　定妇人孕生男女
　　诀曰：
　　父母岁数两头安，受胎之月中心取；干坎艮震为男儿，巽离坤兑总属女。
　　假父母年双为折，受胎月只为单，成坎卦，定男；父母年只为单，受胎月双为拆，成离卦，定女。父年上，母年下，胎月中，余准此推。
　　又一法：以大衍之数推之，诀曰：
　　七七四十九，问娘何月有；除却母生年，单奇双是偶；奇偶若不常，寿命不长久。
　　假先下四十九数于算盘，乃加上母受胎月数，总得若干数。若值正月胎，是五十数，其母三十一除去，止余十九数，九则为单，单则男。若单生女，双生男，主夭折。
　　卷八
　　六甲日甲子时断（以下所忌月分与时间断）
　　六甲日生甲子时，败中印绶官生至；月通木气不寻常，反此而言虚名利。
　　甲日甲子时，虽甲败在子，暗有癸水生气印绶，兼有官生其印，若己土破印，通月气，贵。否则，秀而不实。
　　甲子日甲子时，子遥巳格，年月无庚辛申酉，丑绊午冲，离祖自立，贵。若年月俱寅，逢申酉运，大富后退财。子亥卯未年月，行西运，贵。甲辰月亦贵。酉月，只以正官格论，大贵。巳午戌月，平常。午月，甲死子冲，尤不吉。乙卯、乙巳月，主法死。以上具以日时为主，而以人命年月附之，其官御不同者，此前代命也。下同。
　　甲寅日甲子时，拱丑中辛，贵。年月无庚辛申酉丑未，大贵。再甲寅月，孤克，惟憎道可。亥子年月，四品贵。午月，行东北方运，亦贵。如酉丑巳等月，明有官煞，柱但有印，俱贵。卯未，身太旺，未免刑伤。乙巳月，受刑。丁亥月，旺中恶死。
　　甲辰日甲子时，若水位年月，水泛木浮，主移根换叶；申月，煞星会印，俱贵。子月，行水木运，亦贵。酉月正官，大贵。寅午戌月，俱吉。乙卯月，刑折。癸巳月，水火中死。癸亥月，凶死。
　　甲午日甲子时，时日并冲，忧伤妻子，月通木气者显贵。纯子午年月，或亥未酉月，俱贵。
　　甲申日甲子时，甲胎逢印印化煞，贵。鸳鸯重迭，子嗣难为。若行东南方运，文武职居间。亥卯未辰丑申等月，俱贵。乙卯月夭。丁巳月，死不全尸。
　　甲戌日甲子时，拱亥天门，会同帝阙，甲长生地也，不可以隔角论。年月通申巳酉丑金气，大贵。戊寅年月，主聋哑，或狼虎伤害，见壬则吉。乙卯月，刑死，乙亥月，遭盗死。以上六日年月喜忌，当通融活看。下同。
　　甲子相逢甲子连，拟作蟾宫折桂仙；丑绊并冲官鬼破，功名蹭蹬不周全。甲子时逢甲子，就中印绶符同。庚申辛酉若相逢，丑未再兼年月。拱贵暗藏极显，巳午冲破平中。果无刑克与空冲，定主超群出众。
　　六甲日乙丑时断（以下六甲所忌月同上，时忌并论）
　　六甲日生时乙丑，劫财羊刃不宜有；柱中逢火带辛金，制伏和平贵亦久。
　　甲日乙丑时，辛金为官，己土为财，丑中暗己，被明乙劫夺，乙丑金神，若年日时合成火局，得制伏，主德性纯和而贵；无火凶狠；如合水局凶恶损家。
　　甲子日乙丑时，连珠得合妻贤子贵。春月身旺，财帛破散。夏月甲衰，金神有制，贵。秋生，近侍之贵。丑月最吉，亥、子多凶。
　　甲寅日乙丑时，春贫，秋贵，冬富，夏火制金神，吉。
　　甲辰日乙丑时，主富厚有财，通火气年月，贵。
　　甲午日乙丑时，金神入火局，身弱贫夭。寅戌会火，是一木迭逢火位，不吉。若单寅单戌，或申酉亥月，四五品贵。
　　甲申日乙丑时，带疾平常。子月生，南方运，贵。秋生化煞，天干透印绶，尤贵。
　　甲戌日乙丑时，田连阡陌，贯朽粟陈，但未免先刑。寅年月，父子俱显。子月，西方运，金紫。
　　劫财羊刃忌时垣，宫内财官锁闭门；辰未相逢为大吉，如无随意度晨昏。甲日时逢乙丑，库中金玉收藏。贵人天乙劫财伤，皎月云遮光荡。火局南方运贵，金神制伏相当。木枯水盛且平常，背祖离乡晚旺。
　　六甲日丙寅时断
　　六甲日生时丙寅，时居日禄坐食神；旺壬不见无刑破，福寿康宁富贵人。
　　甲日丙寅时，甲木寅上健旺，丙为食神，寿星得地，柱无壬夺癸克，通火木月气者贵，忌见官星及申冲禄。
　　甲子日丙寅时，日禄居时，青云得路，年月无庚辛金，贵；通木火气极贵。午月行东北方运，五六品贵。申月，归禄逢煞，主大权贵；水局平常。若年月与日时同，大贵。
　　甲寅日丙寅时，年月无巳酉辛丑字，是归禄格，位至一二品。纯木火带土，富贵双全，六卿之职。丙子及亥未，卯月，四五品贵；行西南方运，最吉。亦有酉、丑月贵者，看干透及年何如。
　　甲辰日丙寅时，龙虎拱门，又龙吟虎啸，主贵，或一生近贵，财源或得或失，名利既济未济。未、寅年月，官至六卿；戌月风宪；酉月三品；子、亥、丑月四五品，行西方运，大贵；卯、巳年月平常。
　　甲午日丙寅时，身居绝地，主平。若通水月，木得滋养，吉；火月寿夭，天干比助无妨。
　　甲申日丙寅时，时日并冲，忧伤妻子。若年月日同，大贵；巳、亥二三品；辰、子年月，会水以煞化印，吉；未月财库，亦吉。
　　甲戌日丙寅时，年月有土则富；有金反复。如有金，须生亥子印月方贵，余月则否。
　　甲丙相邀入虎乡，福星坐禄显文章；运逢四柱无伤害，早晚陛迁至宪堂。甲日寅时遇丙，学文福禄班齐。若逢辰戌，两三妻，禄主朝元富贵。丁午庚申减福，无官惹绊为奇。生来贵显有人提，此命先难后易。
　　六甲日丁卯时断
　　六甲日生时丁卯，伤官羊刃真当恼；纵然月气有扶持，未免为人性不好。
　　甲日丁卯时，伤官羊刃，甲用辛为官，丁字伤之，用巳为财，卯中乙木劫之，主为人凶狠。若柱透辛，伤官见官，刑害百端，运气凶险，不得善终；柱有七煞合刃，行财官印绶，大贵。
　　甲子日丁卯时，克剥悭吝，作事进退，不免刑伤妻子，或死他乡。生辰戌丑未月，贵。卯月凶，柱有官煞制亦吉。
　　甲寅日丁卯时，年月木火相停，通明之象，贵。月令坐丑、未贵。乙亥月，文章冠世，官至三品，干支金水全，官印双显贵。
　　甲辰日丁卯时，财帛满目，生计盈余，妻贤子孝，高命论之。春生太旺无制，贫贱残疾。丑、酉月贵。
　　甲午日丁卯时，身坐绝地，凶刑。若生秋冬，寿夭。春夏富贵。甲午月，大贵，运宜东北方。
　　甲申日丁卯时，主武职，风宪权贵。酉月，火木运，中贵。寅、午年月大贵。
　　甲戌日丁卯时，逢亥月，有才学，贵显。羊刃最坏，造化须有制合方吉；身弱无凶，若年月纯煞，甲木秋生，主夭折。
　　甲旬六日逢丁卯，重重迭迭怕冲刑；运行背禄无官贵，到老穷经不许名。甲日时临丁卯，伤官羊刃相随。甲逢丁火化为灰，父母兄弟难倚。祖业田财聚散，妻儿总有刑亏。运行官煞始为奇，性格或嗔或喜。
　　六甲日戊辰时断
　　六甲日生时戊辰，天财坐库会滋身；富商巨贾田园盛，月带辛金名利成。
　　甲日戊辰时，天财坐库，时上偏财，遇龙守库，主为商贾发财，田园广盛。八月带禄，财官俱有，富贵双全。忌比肩、羊刃夺财。
　　甲子日戊辰时，主移根换叶，改姓易宗，妻贤子孝，作高命论。未月，行北方运，贵。酉月，北方运，大贵。
　　甲寅日戊辰时，龙吟虎啸格，贵。纯辰，中贵。纯寅康寿。亥卯未三合，财旺身强，大贵。酉丑申年月亦吉。
　　甲辰日戊辰时，刑冲发财，妻重子晚，双亲有克。酉月三四品贵。丑月亦贵。地支纯辰，大贵。
　　甲午日戊辰时，财多成败，早岁灰心。亥子丑卯午未年月大贵。酉月亦贵。
　　甲申日戊辰时，主孤，僧道清高。丑月富贵。寅月尤贵。甲戌日戊辰时，大富，年月扶合亦贵。寅亥年月，三四品贵。但时日并冲克，早年身孤，中年发福。
　　时上偏财不用多，干枝内外细搜罗；运通财旺官生至，运拙身衰恐受磨。甲日戊辰时遇，柱中要戌相扶。财官运气展良图，喜遇钱龙守库。辛庚透干贵显，壬癸滋助不枯。只怕比劫弟兄多，岁运逢之有祸。
　　六甲日己巳时断
　　六甲日生时己巳，病中财物实难任；月通火气方为贵，若是身衰亦不禁。
　　甲日己巳时，食旺身衰，甲木巳上病，虽有暗戊为财，丙为食，不通月气，难任其福。甲己为平头煞，生逢春月，身旺财衰，主骨肉参商，平生作事，弄巧成拙。己巳金神有火制伏，巳酉丑合局，行南方运，名重禄高。柱不见火，残害化气，主凶恶暴亡。
　　甲子日己巳时，先贫后富，祖业轻微，妻勤子拗。生寅未巳丑年月，虽贵防疾。申子辰戌，大贵。
　　甲寅日己巳时，时日相刑，忧伤妻子。生火年月，有明断之才，掌兵权之职。戊子年月，承袭祖荫，主富。
　　甲辰日己巳时，丰姿敦厚，一生平安，财帛有成。巳酉丑年月，行火金运，贵。
　　甲午月己巳时，金神入火乡，大贵。酉月，行火木运，武职有权。
　　甲申日己巳时，敦厚聪明，善于决断，身孤清贵，不免破刑。
　　甲戌日己巳时，财神贵格，名利两全。子戌年月，五品以上贵。
　　甲己中央作土神，时逢辰已脱埃尘；局中岁运趋炎火，显远功名富贵人。甲日时逢己巳，火临土厚无光。旱苗得雨叶枝强，火局金神旺相。进士有名无实，常人改祖番庄。为人性格不寻常，运至晚年气象。
　　六甲日庚午时断
　　六甲日生时庚午，死处又遭鬼当头；丁丙不逢生再弱，忙忙贫苦度春秋。
　　甲日庚午时，死地逢鬼，甲木死于午，午头见庚为鬼，不通月气，无救助者，带疾寿促。月逢丙寅，身旺庚绝则吉，亦主有始无终。若通木气，主方面，通水气，行东方运，止郎官。
　　甲子日庚午时，时日相冲，忧伤妻子，平常。若子午年月及寅戌月生，行西北方运，金紫风宪。
　　甲寅日庚午时，春月有寿。夏月伤官伤尽，财源进退。申有权，酉反复。冬月伤妻子。子未年月煞助印生，四品。
　　甲辰日庚午时，田园乐赏。寅月，行金运，风宪。
　　甲午日庚午时，破祖业发财，禄因财不得善终。寅午戌年月，贵。
　　甲申日庚午时，子辰年月会印。亥卯年月身旺，俱贵。寅戌会伤制煞，甲得寄托，亦贵，运喜金水。
　　甲戌日庚午时，生辰戌月，敦厚，不贵则富。丑月行火土运，金紫风宪，寅月清贵。
　　午时庚申是偏官，制伏相宜不等闲；身弱煞强无食见，平生谋望主艰难。甲日时逢庚午，柱中喜见寅申。身强煞浅转精神，父母雁行不顺。妻子早年刑害，晚年出众超群。平生反复好翻腾，先破后成之命。
　　六甲日辛未时断
　　六甲日生辛未时，官星坐贵最为奇；月逢金气须荣贵，财禄相停敢断之。
　　甲日辛未时，时贵逢官，甲见辛为官，未有天乙贵；己为财，未中己土得气，若通木气月，有寄托者富；通土气月者，富贵双全。
　　甲子日辛未时，辰戌丑未及己酉月，土金地方，文贵显达。
　　甲寅日辛未时，寅申月贵。纯酉丑年月，大贵。
　　甲辰日辛未时，辰戌丑未月富。巳酉丑子年月贵。
　　甲午日辛未时，春吉，夏凶，秋身弱难任官禄，冬贵。
　　甲申日辛未时，春吉，夏辛苦，秋显达，冬根基别立贵。子丑月大贵。
　　甲戌日辛未时，先刑后贵。寅卯酉丑年月贵，子申年月，位至贵显。
　　甲逢辛未是财官，平步青云路不难；不比退毛鸡化凤，得时飞上彩云路。甲日时逢辛未，财官守库相扶。贵人财禄是良图，初苦未终荣富。君子迁官进职，常人丰厚充腴。刑冲破害柱中无，定得青云之路。
　　六甲日壬申时断
　　六甲生时遇壬申，明伤暗鬼坐其身；柱无丙戊秋冬旺，坎□飘流无定人。
　　甲日壬申时，甲木绝在申，申土壬水长生，庚金建禄，明袅暗鬼，甲旺化鬼为官，犹不免凶暴。若生秋庚旺，生冬壬旺，柱无丙戊制伏，漂流之象。若巳午月，大吉。强横透庚，作煞论，运行北方，贵。
　　甲子日壬申时，申子辰亥月，水泛木漂，移根换叶，玉堂金马之贵。水土运，凶。
　　甲寅日壬申时，旺中有失。辰戌丑未月勾陈得位；寅、午、戌月，偏官有制；秋月，行东南运，俱贵。
　　甲辰日壬申时，寅辰年月，文章显贵。透丙戊尤美。甲午日壬申时，申子辰月，改姓更宗，敦厚之命。午月贵。
　　甲申日壬申时，寅月，身煞两停；卯月，以刃合煞，俱贵。子辰年月，以煞化印；巳午火月，七煞有制，俱吉。最怕煞旺身弱，大凶。
　　甲戌日壬申时，辰戌丑未月，衣锦有成；亥月学堂；寅月建禄；俱贵。午酉月寿促，不然贫贱。
　　甲日时逢喜遇申，偏官偏印怕刑冲；欲求名利终难定，有救须教运气通。甲日时逢壬申，倒食暗鬼相侵。生逢身旺主昌荣，身弱性情不定。雁侣六亲少力，谋为自立自成。运行吉地显声名，运弱平常之命。
　　六甲日癸酉时断
　　六甲日生时癸酉，暗官明印未希奇；柱中有火无刑破，元命胎生贵可知。
　　甲日癸酉时，胎生元命，甲木酉上受胎，为甲生气，明癸为印，暗辛为官，有巳土破印，不贵。酉为金神，若柱有寅戌，通火气者，德性纯厚而贵。无火见水，凶暴残疾。
　　甲子日癸酉时，春生木旺；酉月官纯，贵。若混之以煞，或煞多，柱中全无火气，凶。
　　甲寅日癸酉时，春生寿，夏反复。秋性不定，多凶。冬平常。丑未月贵。
　　甲辰日癸酉时，子戌年月，有财有官，贵。
　　甲午日癸酉时，主孤。生寅午戌月，行东北方郎官。
　　甲申日癸酉时，平常。通火气月，行南运，富贵。申酉年月，多夭。有水化金毒，只作官印论，不作金神亦吉，但主退早。
　　甲戌日癸酉时，子戌年月，文章显贵。子午月，不贵即富。
　　甲日交通癸酉时，金神火局两相宜；运行南地无刑破，富贵荣华事事奇。甲日时逢癸酉，为人富贵双全。三奇发福屡升迁，上下相和贵显。君子寒门将相，常人置立田园。无伤无破是英贤，此命定居台宪。
　　六甲日甲戌时断
　　六甲日生时甲戌，木遭火局气不舒；为了好善福平常，父母并伤诚可。
　　甲日甲戌时，甲用丙为食，辛为官，戌上食神入火局，辛有余气，身被火焚，为人好善，平常衣禄。甲以戊为父，癸为母，戌上旺甲伤戊，内有暗戊伤癸，戊癸受克，难为二亲。
　　甲子日甲戌时，春寿，夏暴，秋贵，冬，移根换叶，柱见纯亥夹角，虽贵终凶。辰戌丑未，杂气财官，亦吉。
　　甲寅日甲戌时，比肩争禄，木气遭焚，四十后渐不如前。甲丙申子年月，大贵。纯戌风宪，午月，行水火运，七八品贵。
　　甲辰日甲戌时，财源稳厚，多凶。春月金火运，官至六品。
　　甲午日甲戌时，春生，贵人扶持。夏，背禄逐马。冬，印缓，吉。纯寅年月，近侍贵。
　　甲申日甲戌时，夹酉官贵，但身孤，发亦不久。春生，木土运，贵。
　　甲戌日甲戌时，背禄逐马，平常。秋生，官煞有气，贵。辰戌丑未月，吉。卯月凶。若丙寅、甲午年月，三甲食二丙，丙夏得时，居寅长生，甲就食见禄，主富贵。
　　时逢甲戌比肩逢，库有天禄火气冲；鸡鸭同鸣皆聚散，到头心志不相同。甲日时通甲戌，比肩带禄相逢。天孤仓库隐其中，酉丑辰支取用。无钥冲刑开破，立身多学少成。柱金木火旺火生，先暗后明之命。
　　六甲日乙亥时断
　　六甲日生时乙亥，羊刃反伤为祸害；财官辛戊不相逢，只恐功名不亨泰。
　　甲日乙亥时，甲木亥上长生有旺，乙为刃，制克学堂，壬为倒食，亥上建禄。甲以金为官，戊己为财，辛金沐浴，戊己衰绝，不能作福。生巳酉丑月及见辛，柱有戊字，贵。余虽聪明，功名不遂，艺术人也。
　　甲子日乙亥时，成趋干格，贵。如生申月，煞旺合刃，权贵。酉月正官，柱稍得土助，大贵。辰巳丑未戌月俱吉。年月纯卯，刃旺则凶。
　　甲寅日乙亥时，辰戌丑未月，富。申酉月，贵，冬，平常。若寅亥月，高贵。
　　甲辰日乙亥时，酉月正官，最贵。辰戌丑未及寅亥年月，俱吉。
　　甲午日乙亥时，卯月羊刃，刑骨肉，身弱不得善终。春生，贵为宰辅。申子戌午年月，行水火运，官至六卿。
　　甲申日乙亥时，亥月，学问有成，贵为风宪。申酉月，先贫后富。子月，行水火运，金紫。辰戌丑未，杂气财官；寅月建禄，俱吉。
　　甲戌日乙亥时，春冬生，富，土厚地方显贵。夏，劳力不聚财。秋平常。
　　甲日时逢乙亥强，有官有印不寻常；时来自有高人荐，运至财乡大显扬。甲日时逢乙亥，就中壬水相生。时临帝座紫微宫，子嗣螟蛉得用。父母雁行少力，花开结子。
　　六乙日丙子时断
　　六乙日生时丙子，伤官坐贵福不全；柱中不见官刑破，方是平生贵禄缘。
　　乙日丙子时，六乙鼠贵。乙用庚为官，死于子；见丙为伤，丙暗邀辛化煞为权，柱中不见庚辛，无丑绊午冲，方成格，贵。若有上忌及不通月气，无救助者，暴恶贫下，有疾寿促。
　　乙丑日丙子时，身弱平常，无午穿冲，贤德温厚。申酉年月，风宪。寅子，贵显。忌丙寅、己未、甲戌、己丑等月，主凶刑恶死。
　　乙卯日丙子时，高。辰戌丑未亥年月，不见官星，贵。
　　乙巳日丙子时，吉。若巳午年月，寿促，不然，身孤劳碌，纯土，财旺生官，行西运；子辰，行水火运，俱二三品贵。申月正官，酉月偏官，卯月建禄，俱吉。忌甲寅月，刑夭。乙酉月下贱。
　　乙未日丙子时，平。若子亥年月，大贵，岁运同。忌巳未月，刑伤，丙申月，身不完死；己丑月，破祖恶死。
　　乙酉日丙子时，贵，身孤，反复起倒，月通水气，不见辛午亦贵。忌戊寅月，大凶；丁巳月，破祖贫；己酉月，金刃死。
　　乙亥日丙子时，化青赤，主福。生庚辰年月，富贵。纯亥，成败。丑月，行南运郎官。巳午西运，极贫。忌壬辰月，刑；乙酉月，破祖高贵，中恶死。
　　六乙贵格丙子时，如无冲破始为奇；不遇庚申巳酉丑，定乘轩冕拜丹墀。乙日时临丙子，伤官伤尽荣昌。亥卯未月不寻常，运至身健旺相。辛庚不见发福，午冲丑绊平常。如逢刑克空一场。此命或衰或旺。
　　六乙日丁丑时断（以下六乙日所忌月分与上同，时亦并论）
　　六乙日生时丁丑，食神相助遇财官；月通金气化为福，不是寻常下贱看。
　　乙日丁丑时，食会财官，丁为食，庚为官，己为财，丑中有辛金合局，己土得位，如有倚托者，贵。通金气月化者，富厚尊重；不通月气，平常。
　　乙丑日丁丑时，秋生有权；主带疾；夏吉，冬平；春旺，贵寿。
　　乙卯日丁丑时，亥月，身旺见辛偏官，柱有丁制，风宪武职。
　　乙巳日丁丑时生，亥卯未寅月，贵。通金气月有倚托者，福重。
　　乙未日丁丑时，辰戌丑未月，富。春寿长，秋名利，夏贫下，冬平常，申年月，武职三品。
　　乙酉日丁丑时，若通木气有倚托者，显贵。申丑年月亦好，寅亥尤佳。
　　乙亥日丁丑时，亥月，性急有操持，妻贤子孝，官至六七品。午月长生，年月透官印，大贵。
　　仓库时开乙见丁，食神坐库禄财亲。无匙不作朝中客，也是清闲有福人。乙日时逢丁丑，寿星发达无疑，身居磨蝎莫嫌迟，库内钱财积聚。年时月合发达，空刑妻子难为。双亲雁侣有盈亏，运至牢藏金柜。
　　六乙日戊寅时断
　　六乙日生时戊寅，败财背禄实伤身；有心无力多成败，止是平常衣禄人。
　　六乙日戊寅时，败财背禄，乙用庚为官，寅中有丙，伤官背禄：用戊己为财，寅中甲旺财败，为人作事成败平常。通土气者吉。
　　乙丑日戊寅时高，生子年戌月者，富贵。辰戌，行木火运，威权。
　　乙卯日戊寅时，刑中发福。秋生贵。酉年遇辰戌丑未月，富。卯月建禄，午月印生，透官印，俱吉。
　　乙巳日戊寅时，孤克平常。若年月申庚，正官；丑辛，七煞，俱贵。辰月，北方运，吉。
　　乙未日戊寅时，春生有寿。秋贵显。夏平常，冬反复。辰戌且未，俱吉。岁运同。
　　乙酉日戊寅时，春生富，夏平、秋贵、寿促，冬吉。
　　乙亥日戊寅时，春吉，夏劳力，秋冬贵。子丑年月，贵至三品，有起有落，寿永。
　　乙日寅时仔细推，为人招是又招非；运衰更遇空刑克，劳力劳心无定期。乙日戊寅时遇，就是暗损伤财。伤官背禄柱中排，富贵妻儿刑害。运旺财官发福，运行比煞兴灾。六亲骨肉少和谐，自立自成自在。
　　六乙日己卯时断
　　六乙日生逢己卯，时居日禄财临好；旺通木气贵无疑，酉土辛重亦可恼。
　　乙日己卯时，禄入庙堂，乙木逢卯建禄，为人秀丽，通木火者贵。见庚辛为伤禄破命，患目疾。若生巳酉丑月，平常衣禄。辰戌丑未，吉。申月亦吉。
　　乙丑日己卯时高，中年大福。春生，身太旺，孤。夏贫。秋有疾。冬温厚。柱不见辛金，吉。若辰戌丑未月，金紫贵。
　　乙卯日己卯时高，春生旺，为僧道，富足。夏平常，不见辛金，吉。秋带疾。冬温厚。卯丑年月，显达高寿。
　　乙巳日己卯时，春孤贫，夏平，秋带疾，冬贵。午辰年月、地支一路相连，尤吉。
　　乙未日己卯时，年月不见庚辛金，贵。秋生，看地厚薄，如生壬戌年月，三四品贵。乙酉日己卯时秀，初年破祖，中主发财，未年孤刑。
　　乙亥日己卯时，生寅巳月，不见庚辛，日禄归时格，显达清贵。纯卯年月，高僧羽士。戌，特达聪明，有财禄。
　　日禄居时格不同，食神则马要相逢；伤官印运皆为吉，官不逢兮禄自丰。乙日时临己卯，偏财时禄归迎。辛金酉字不相刑，虎榜定标名姓。父母六亲难靠，雁行各自飞腾，文章光耀有才能，无破无冲贵命。 
　　六乙日庚辰时断
　　六乙日生时庚辰，水白金清化象真；壬从辛酉通官贵，却防目疾减精神。
　　乙日庚辰时，妻贤子贵。乙合庚化金，若通申巳酉丑月，为人秀丽，主贵，却防目疾。如不见化，以壬为印，庚为官，辰土癸水合局，乙木有托，行东南运，贵显平和。
　　乙丑日庚辰时，破祖克父，身弱忌疾，通月气者，贵。子申年月，天干透甲戊，合三奇，大贵。
　　乙卯日庚辰时，富贵。通火土年月，大贵。
　　乙巳日庚辰时，作事成败，僧道富贵带疾。常人刑克妻子。申子辰卯巳年月，贵。
　　乙未日庚辰时，亥卯身，身旺；巳申，官旺，天干透煞印，皆贵。丑酉纯煞，柱有火制，亦吉。戌丑年月，四库全，大贵。
　　乙酉日庚辰时，亥子年月，干透戊癸，贵。寅巳午月，官煞有制，吉。纯酉化金，主厚福。
　　乙亥日庚辰时，不贵则富。若年月癸戊一化，申卯两旺，巳丑酉会金，行木土运，位至金紫。
　　乙庚相会贵无疑，阴木阳金正合时；运吉身强无冲破，升迁自有贵人提。乙日庚辰时正，天官守库干元，青年虎榜姓名传，禀性温良恭俭。士庶妻贤子贵。财人禄位升迁。南离戊癸火相连。富贵之中当险。
　　六乙日辛巳时断
　　六乙日生时辛巳，金木交争主不仁；有化月中身旺贵，不通无化恐伤人。
　　乙日辛巳时，暗金交争，是非日有，若通身旺月，有倚托，化鬼为官，行身旺运，贵。通木气月，行金旺运，大贵。通金气月，行身旺运，亦贵。
　　乙丑日辛巳时，先杂后纯，生寅午丙丁年月，偏官有制，作高命看。巳申酉丑月，官煞重迭，多带疾从煞，亦吉。惟身强主兵权，有名誉。
　　乙卯日辛巳时，春生，身强煞浅，大贵。夏平常。秋，官煞旺；冬，印绶旺，俱吉。秋不如冬。
　　乙巳日辛巳时，克妻，妻子俱晚。若巳酉丑月，木柔金重，主带疾。不然寿促。甲巳子巳年月，入偏官格，西运，风宪。春月身旺，更吉。
　　乙未日辛巳时，午月干强，武职，有名誉。亥子印绶，吉。乙酉日辛巳时，若未月生，身坐制伏则吉。秋偏官，贵。酉月，行南方运，贫，不然残疾。
　　乙亥日辛巳时，生巳午月，偏官有制。春干强，位居风宪。秋煞重，主残疾。
　　乙巳相伤逢金木，求名求利常反复；六亲骨肉有如无，印绶运乡能发福。乙日时逢辛巳，柱中鬼旺身衰。六亲难靠不和谐，谋望有成有败。几度遇凶则吉，信知苦尽甘来。运行身旺印绶怀，富贵时人喝采。
　　六乙日壬午时断
　　六乙日生时壬午，印绶生身财食聚；月通水木禄丰盈，不通月气平常数。
　　乙日壬午时，印绶学堂，乙木长生在午，见壬为印，用丁为食，己为财，午上丁己建旺，若通水月气者，文章秀丽；不通月气，平常衣禄，通运亦好。
　　乙丑日壬午时，春夏多富贵。秋冬官印，或纯煞透干，尤吉。
　　乙卯日壬午时高，丑月，入杂气财官；申酉月，身煞两停，俱主显贵。纯午酉年月，三四品；辰戌，平常。
　　乙巳日壬午时吉，春夏富贵。秋冬平常。
　　乙未日壬午时，寅卯身旺，亥子印旺，丑月财官印三奇，俱主贵显。申月正官，尤吉，若庚午、丁亥年月，食神同窠，就食见禄，富贵。
　　乙酉日壬午时，春吉。秋夏平常。柱纯乙酉，透庚合化，或见印助，大贵。
　　乙亥日壬午时，春身旺，夏福厚，秋反复，冬吉庆。
　　乙日生逢壬午时，月通水木贵人钦；运行官旺无冲破，家业丰隆事称心。乙日时逢壬午，食神印绶同宫。无冲无破不相刑，信是声名回应。词馆清秀高士，文章出众超群，贵人喜见小人憎，中末峥嵘之命。
　　六乙日癸未时断
　　六乙日生时癸未，入墓之中遇倒伤；马劣财微食见克，一生衣禄主平常。
　　乙日癸未时，乙以癸为倒食，未中丁火食神，己土偏财，破癸癸倒未中丁火之食，平常衣禄。通土气月则吉。
　　乙丑日癸未时，凶刑孤独，年月通土气，吉。
　　乙卯日癸未时，改祖离亲，就妻为家。午未年月，贵。春尤贵。
　　乙巳日癸未时，不贵则富，先难后易。纯午、三品贵。辰戌丑月，俱吉。
　　乙未日癸未时，春，身旺刑伤。秋，官煞旺，科名有分。冬安稳。夏平常。
　　乙酉日癸未时，身坐煞，春，身旺，吉。夏，身弱煞衰，贫。秋，煞旺，身能从化，贵。冬平。辰戌丑未月，透庚辛，行金运，贵。一到刃运，退官罢职。
　　乙亥日癸未时，春木旺，刑伤妻子。申月官旺，贵。酉煞旺，年月有火则吉。午未戌年月，一二品贵。冬生稳厚。
　　乙日相逢时癸未，算来离祖不成家；有刑克害多成败，运吉如添锦上花。乙日相逢癸未，生逢木墓夭孤。雁行兄弟有如无，心性不常喜怒。自立自成事业，六亲骨肉亲疏，贵人得合两相扶，此命先贫后富。
　　六乙日甲申时断
　　六乙日生时甲申，官星得印位生成；月中通气无冲破，必定荣华仕路人。
　　乙日甲申时，官印生身，乙用庚为官，壬为印，申上庚旺壬生，身有寄托，通金水月运者贵；不通，身弱官重，虽贵不永。
　　乙丑日甲申时高，纯子辰年月，行东南运，大贵。巳酉丑，贵；中防凶。午未纯，吉。亥卯亦吉。余月平平。
　　乙卯日甲申时，化贵。月通水气无伤破者，贵，不然，富。
　　乙巳日甲申时，身强官旺。春，聪明显达，官至四品。夏，身心劳碌。秋冬眼疾。午年月，行财运，贵。
　　乙未日甲申时，生未酉亥月，聪俊特达，官至二三品。丙丁寅午卯酉年月，伤食制煞，权贵。
　　乙酉日甲申时，官煞混杂，若柱丁火制煞留官则吉。亥卯未酉年月，武职极品；不久；行东南方运，大贵。
　　乙亥日甲申时，时落空亡，主少子。秋生，官居六卿。亥卯年未月，俱吉。
　　乙日相逢时遇甲，长生驿马内相亲；贵人天乙来相助，释却褐衣入紫宸。乙日申时逢贵，其间高人见喜。小人称美有奇希，克破冲刑减力。身旺运逢吉地，信知两旺财官。有鞍有马有衣冠，定主门庭改换。
　　六乙日乙酉时断
　　六乙日生时乙酉，得逢金局火为奇；用神遇木重重见，鬼绝寿伤反无依。
　　乙日乙酉时，身绝鬼旺，乙以辛为鬼，酉上辛旺乙绝。若通巳酉丑月，化金局者贵。如用神坐木，身旺不化，又见于酉，夭必贫。
　　乙丑日乙酉时高，生巳酉丑月，合金局，更行西运，大贵。寅午戌月，贫下。亥卯未月，吉。纯子年月，行南运，一二品贵。寅月火金，七品贵。申月水木，金紫贵。
　　乙卯日乙酉时，月通金局者贵。未寅年月，官至一二品。
　　乙巳日乙酉时，春吉。夏，伤官有制，好。秋，木弱金重，夭，不然有疾。冬，福厚亦夭。
　　乙未日乙酉时，拱贵格，无刑破者贵，有申填实则非。亥卯月，行西运，贵。
　　乙酉日乙酉时，旺处自刑，年月火土重，主灾。若通月气，透出印食，行火木运，大贵。地支纯酉，化成金象，但带印绶，贵不可言。最怕岁运遇官。
　　乙亥日乙酉时，春生，仁寿格，贵。寅月，行金火运，大贵。
　　日干是乙时临酉，假煞为权身旺奇；身弱遇官徒费力，功名须待运通时。乙日时临乙酉，诞辰乙木无忧。其中权贵任求谋，无破功名定有。妻子早年克害，财源雨散云收。迁宗移祖免忧愁。中末家资成就。
　　六乙日丙戌时断
　　六乙日生时丙戌，鬼败临身有损伤；若不气通身旺月，孤贫劳碌苦难当。
　　乙日丙戌时，鬼败临身，乙用庚为官，见丙背禄，戌中有辛余气、丙丁库，食神制煞，若柱透庚，伤官见官，为祸百端；年月有寅午，丙火合局，即一木迭逢火位，主人傲物气高，衣禄平常，残疾，不然寿促。通身旺月气者，吉。
　　乙丑日丙戌时，春身旺，吉。夏，伤官太重。秋，劳力辛苦。冬亥子，印绶带伤官，极贵。戌月，木火运，七品贵。纯戌年月，天干透庚丙者，大贵。寅午合火者夭。
　　乙卯日丙戌时，寅卯月，运西运，六七品贵。子月印绶；丑月杂气，刑出财官，俱贵。
　　乙巳日丙戌时，吉。丑戌未年月，风宪六卿。亥月，行东运，翰院清贵。
　　乙未日丙戌时，旺处凶。卯午未戌年月，贵显。
　　乙酉日丙戌时，春身旺，冬印旺，大贵。夏巳午，秋酉戌，俱贵。亦看天干如何？丁未、甲辰，生计辛苦；一生遇贵。丑月刑。戌吉。
　　乙亥日丙戌时，血疾。亥子卯未寅月，遇贵发福；天干透伤官生财，尤吉。枯木相逢局，逢春叶更生；晚年方得地，花发再重荣。
　　乙日丙戌时火库，藏辛遇丑乃吉昌；若也运逢凶克害，算来此命且如常。乙日相逢丙戌，伤官库木枝枯。不临辛丑钥匙无。难倚六亲父母，雁侣分飞不睦，于人心悲成疏。要知发福改门闾，此命后甜先苦。
　　六乙日丁亥时断
　　六乙日生丁亥时，食神印绶亦奇哉；月气水土无财贵，切忌伤妻与子灾。
　　乙日丁亥时，死处逢生，乙木死，亥却气壬水为生气印绶，乙用丁为食，亥中丁坐无气，喜甲木生，助丁食为福。如遇金局，行水运者，防目疾。四柱见财，或行财运、贪财坏印，主破财。戊为财为妻，庚为官为子，亥上庚绝土病，妻衰子少。
　　乙丑日丁亥时秀，生壬子申未卯月，干透财印者，才德兼全，职在风宪。年月干支纯金，身衰煞旺，主凶死。
　　乙卯日丁亥时，巳酉丑月偏官，申月正官，俱贵。亥月，东南运，风宪。未月，三合木局，大贵。
　　乙未日丁亥时贵，子亥年月，公侯。春生，行西运，郎官。酉孤，贵。年月木火，主发高科。水土金与日干合化有用者，俱吉。
　　乙酉日丁亥时，月通金局，行水运，大贵。通木气，发达。土气，称意。
　　乙亥日丁亥时，有财自刑，寅卯身旺，天干透财者富；辰丑，行金火运，贵。亥子申，官印双清，更辅以财。大贵。
　　时上生逢亥与丁，食神乙木遇长生；月气相扶为最贵，身衰无倚是常人。乙日时逢丁亥，食神印绶相扶。长生得意好无伤，荣显清名贵遇。喜逢丁壬化气，运临冠带迁除。无机妙法实难窥，丙己寅申减贵。
　　六丙日戊子时断
　　六丙日生时戊子，财官生旺遇食神；月气相扶为最贵，身衰夫倚是常人。
　　丙日戊子时，官旺财生，丙用辛为财，癸为官，丙合辛，戊合癸，子中癸旺辛生，丙火无气。若通火气，月有倚托者贵；不通贫下。通木气亦吉。
　　丙子日戊子时，寅巳卯未月，木能生火，大贵。冬月，丙火无气，贫夭。戌月，行火土运，五六品贵。忌丁巳月，夭；己酉月，破家失土，身贱。
　　丙寅日戊子时，生卯丑月，清贵。寅戌，平常。夏月身旺，柱有水金方吉。子月正官，大贵。忌癸巳月，刑；癸亥月，恶死；己酉月，大败。
　　丙辰日戊子时，丙辰为日德格，喜见官星。若生戌月，身旺最宜，武贵。寅月，行金水运，中贵。申月三合，合煞有印， 贵。忌己巳月，凶死；己亥月，自刑死；癸丑月，破祖恶死。
　　丙午日戊子时，丙午为日刃格，要官煞制合。生辰戌丑未月，大富。亥卯未寅年月，大贵，申巳，文贵三品，武贵不永。纯子，为子午双包贵格。忌丁巳月，恶死；丁亥月，自刑恶死；辛丑月，孤独。
　　丙申日戊子时，巳午年月，行东北运，风宪，子月，行木火运，三品。丑七品，酉亥，虽遇贵反贱。忌癸巳月，中年刑。乙酉月，破败。
　　丙戌日戊子时，春生，印绶最吉。夏，身太旺，平常。秋，财旺身衰，有寄托则贵。纯酉年月，文进之贵。忌己亥月，死不全尸；癸丑月，贫夭。
　　活计生涯四季隆，丙逢戊子食官同；无伤晚岁皆成就，吉处遭凶险处通。丙子时逢戊子，官星食福同排。午丁未遇且沈埋，交通中年大快。父母妻子喜合。胸中隐匿文才。若逢好运一时来，富贵清闲自在。
　　六丙日己丑时断（以下六丙日所忌月分与上同。时亦并论）
　　六丙日生时己丑，官鬼相生禄不成；若见申庚并乙旺，不求财禄过平生。
　　丙日己丑时，伤官背禄，傲物志高。丙用癸为官，丑中有癸余气，被明暗土伤，柱透癸为祸。若见庚辛，伤官生财，却为福庆。
　　丙子日己丑时，寅亥申辰年月，天干透财印食者贵。
　　丙寅日己丑时，平常，生乙酉月，正财格，有乙庚健旺者贵。巳丑年月，干透官印者贵。
　　丙辰日己丑时，申亥年月，化水则吉；不化寿促，戌月冲库，无人不发。寅午身旺，成火上格，大贵。
　　丙午日己丑时，春月，行火金运，官至极品。夏平，秋富，冬贵，难为妻子，午酉年月，五六品，此月禄生财之验。
　　丙申日巳丑时，血疾。申月，文学儒官成。卯贵。子辰会官，寅卯会印，俱吉。
　　丙戌日己丑时高，武刑后发旺。生亥卯月，火金运，大贵。辰未四库全，火土成局，大富。
　　丙日财官库里藏，戌辰未字显文章；身衰若也无匙钥，求名求利总平常。丙日时逢己丑，伤官财库暗藏。运交未戌不寻常。破出财官必旺。近贵谋夺劫财，算来虽有害。六亲真假少和谐，直断依时莫怪。
　　六丙日庚寅时断
　　六丙日生时庚寅，学堂生气助其身；运中有合通金局，必是荣华富贵人。
　　丙日庚寅时，生气学堂，丙寅上长生，文章秀气；丙以庚辛为财，寅上庚绝丙旺。若通月气金局者财旺，富贵双全，喜西方运；不通局者财薄。
　　丙子日庚寅时，生子月，近贵。癸酉月，行水木运，高贵；火木运，五品以上贵。未申、癸午年月，身居武职，大贵，寿浅。丙寅日庚寅时，贵不久。生酉申年月，世裔冷职。子丑寅未，贵显。纯寅尤吉。
　　丙辰日庚寅时，生寅午戌未年月，妻贤子孝，富贵双全。申子，行北运，大贵。酉丑，富。
　　丙午日庚寅时，年月无壬癸子未巳字，飞天禄马，贵。巳酉丑申，主文学，不贵即富。未月，伤官。辰月，先贫后富。亥月，行西运，贵显。
　　丙申日庚寅时，亥卯未、申子辰二局，官印两旺，大贵。巳丑财局，吉。寅午戌火局，平。
　　丙戌日庚寅时，生亥子月，贵显。申酉年月，行北方运；寅午戌，行官鬼运，俱大贵。若运临死绝，即入黄泉无疑。
　　丙庚相合遇寅时，险难消除福自随；运至寒门名将相，时来平步上云梯。丙日庚寅时准，双亲衰旺离乡。妻儿早害晚荣昌，白虎归山正旺。木有成林松柏，生涯广聚财粮。堆金积玉满高堂，共羡人言上样。”
　　六丙日辛卯时断
　　六丙日生时辛卯，旺木双妻为人巧；不旺化水死乡中，色欲随身多爱好。
　　丙日辛卯时，败财逢合，丙日卯上沐浴，见辛合神。若身甚旺不得化者，只是为人无礼而贪色欲，却好如身弱化水，卯上水死，秀而不实，为人惯巧虚诈。惟丙午、丙寅、春月生，身旺不化者，文贵显秀。
　　丙子日辛卯时，子卯相刑，伤妻害子。年月同，主魁名，近侍之贵。寅、午、丑、戌、天干地支俱合者大贵。
　　丙寅日辛卯时，无祖自立，有肢体疾。寅卯未子月，贵。余月平，岁运同。
　　丙辰日辛卯时，生寅戌月，天月二德，高。巳月，行北方运，贵。酉丑亦贵。亥卯未，大贵。
　　丙午日辛卯时，年月中得癸水官星去刃则吉。子月，伤克妻子，寅酉，性格刚强，不受击触，三四品贵。午戌，行东南运；卯月，行西北运，俱贵。
　　丙申日辛卯时滞，主聪明好酒色，身旺不化者贵。春吉。冬，行北运，富贵双全。巳丑年月，行东运，二品，午未三品。
　　丙戌日辛卯时，伤妻害子，身旺不化者贵。春，聪明好酒色。冬，行西运，富贵。夏风宪。
　　丙辛化水不相当，有助身强大吉昌；四柱若逢冲克破，劳心劳力过时光。丙日时逢辛卯，贪财坏印难成。财官运步显名声，身弱性情不定。父母六亲难靠，挺身改祖方成。雁行各自望前程，有破如常之命。
　　六丙日壬辰时断
　　六丙日生时壬辰，煞星坐库火难亲；身强反主为官贵，如弱定为贫夭人。
　　丙日壬辰时，水火未济。丙见壬偏官，辰上壬水合局，火死无光。若生春夏，身旺化鬼为官，复行身旺运，贵。秋冬，身衰鬼旺，更无倚托，贫下残疾。
　　丙子日壬辰时，辰戌丑未月，偏官有制，吉。亥卯年月，富贵。寅午，行子运；子，行寅午运，俱贵。不然僧道。
　　丙寅日壬辰时，身煞两旺，寅卯辰丑未年月，大贵。巳午戌年月亦贵。
　　丙辰日壬辰时，身孤有财，主恶死。春生，行北运；夏，东运，俱贵。秋，南运，官至三品。
　　丙午日壬辰时贵，身旺煞浅，若辰戌丑未月，偏官有制，贵；无制，平常。
　　丙申日壬辰时，旺中灾。春平，夏福，秋富，冬寿促。若申子辰木局，干透印比助，大贵，食制煞亦贵。嫌煞透无制，财党煞强，夭死非命。
　　丙戌日壬辰时，凶。卯未年月，运行火土，官至三品，妻贤子孝。辰戌丑月，平稳。寅午子巳年月，风宪。
　　丙日壬辰怕见申，再逢阳水定灾屯；柱中若得寅午戌，变凶为吉贵绝伦。丙日壬辰时墓，身衰耗鬼当途。雁行难倚不相扶，妻子何须缘误。君子文章福助，常人恩反成疏。运行官禄任谋图，无破不贵即富。
　　六丙日癸巳时断
　　六丙日生时癸巳，日禄归时又遇官；不见巳寅壬癸月，功名唾于得何难。
　　丙日癸巳时，日禄归时，丙火巳上见癸为正官，坐贵。柱无壬己并寅亥，冲刑者贵，有则否。官通水旺，丙通木旺，无有不贵。
　　丙子日癸巳时，丙禄在已，癸禄在巳，互换禄马，岁月无壬已寅亥冲破，近侍风宪，位至公侯。
　　丙寅日癸巳时，春月，干支无水，文进绣衣，荣妻荫子。卯戌申酉年月，二三品贵。
　　丙辰日癸巳时，不利祖宗。酉戌寅丑年月，魁罡格，通身旺，贵。
　　丙午日癸巳时，丑辰月，杂气财官，贵显。寅月，丙长生；已月，丙建禄，天干透财印者大贵，宜戒酒。子，官旺；酉，财旺，俱吉。
　　丙申日癸巳时，身坐偏官、偏财，不贵即富。
　　丙戌日癸巳时，卯戌丑未月，贵，不永。寅亥年月，风宪，嫌冲刑，宜戒酒。
　　丙日时逢癸巳真，号为正贵喜相亲；柱中年月无冲破，必是荣华富贵人。丙日时逢癸巳，正官禄马稀奇。算来妻子早难为，官禄冲克最忌。君子文名出众，常人财禄有余。黄金白玉出沈泥，运至时来偏聚。
　　六丙日甲午时断
　　六丙日生时甲午，格入伏晶要见土；乐逢戊巳最为祥，火炎太过多辛苦。
　　丙日甲午时，丙火午上太旺，要见己合甲化土，火气伏晶，明照四方，若不见土难享福。生辰戌丑未月，上伏火气，造化得中贵。年月干上再透戊己，运行金水，贵；不透，通土气运亦贵。通，忌刑破。
　　丙子日甲午时，春生吉；夏无依，秋财旺，冬官贵，少子晚成，火土运发达。
　　丙寅日甲午时，生辰戌丑未月，上伏火气，造化得中贵。午月，火太旺，凶。
　　丙辰日甲午时，寅卯印助，申酉印旺，巳午身旺，亥子官旺，俱吉。然以火土为重，无则福薄。未戌辰丑见，吉。
　　丙午日甲午时，寅午戌月，作倒冲论，二三品贵。子月，南运，八九品贵。寅月，南运，金紫贵。午月，东方运，近侍贵。
　　丙申日甲午时，不见火土气者福薄。行金水运，贵。
　　丙戌日甲午时，春生吉，夏孤克，秋吉，子少。寅午戌月，富贵超群。神仙宰相。
　　丙日午时少水灾，浑如炎火又添柴；柱中见火刑破，中末荣华不必猜。丙日时逢甲午，柱中劫刃伤官。木衰火旺化为灰。四季提纲方贵。君子亨通出入，常人守祖多灾。六亲骨肉少和谐，作事有成有败。
　　六丙日乙未时断
　　六丙日生时乙未，火月生人多富贵；乙为正印局中逢，不见财星方可慰。
　　丙日乙未时，生气印绶，丙见未为印库，若通火气月，贵；不通，柱无财，不行财运，亦作高命论，见则贪财坏印，主平常。冬生，官旺辅印，贵显。
　　丙子日乙未时，春，印绶稳厚。夏平稳，秋反复，冬贵，岁运同。
　　丙寅日乙未时，生卯未月，印绶格，智慧丰厚，难为妻子。寅巳子辰年月，贵。
　　丙辰日乙未时，春吉，夏平稳，秋劳碌，冬贵显。巳午月，行西北运，六七品贵。
　　丙午日乙未时，不贵则富。午戌年月，职居风宪。申子辰，官星制刃；亥印未，印绶化刃，俱吉。
　　丙申日乙未时，不通火气，不见财星，作好命论。年月子辰会官；亥卯会印，俱贵。
　　丙戌日乙未时，申子辰年月，近侍贵。寅卯巳年月，大贵。
　　未时丙月生无疑，雁伴随缘各自飞；运气若行东与北，平时衣禄自无亏。丙日时临乙未，运行东北荣华。身强财旺莫咨嗟，显贵高堂大厦。君子封妻荫子，常人定好生涯，堆金积玉实堪垮，富贵骑鞍压马。
　　六丙日丙申时断
　　六丙日生时丙申，身衰财破比肩分；暗中鬼旺七煞地，无救何能家道殷。
　　丙日丙申时，财旺身衰，丙逢庚为财，壬为鬼，申庚旺壬生，丙火无气，财须比肩分夺。若不通身旺月者贫下；有倚托救助，又通身旺月，运再同，贵。
　　丙子日丙申时，若通火气及寅卯月再行身旺运，吉。年月纯金，弃命就财，亦以吉论。
　　丙寅日丙申时，时日对冲，忧伤妻子，通火气月，行身旺运，吉，亥月，手艺。丙辰日丙申时，寅月，行南运，贵。子，三合官局，天干透印，大贵。亥生透壬，多夭。戌未，平常。
　　丙午日丙申时，主血火厄，后大发。若巳月生，庚辛透露，财星格，武贵。
　　丙申日丙申时高，好色。子辰年月，东运，贵；不然，残疾寿促。亥卯未，吉。
　　丙戌日丙申时，柱无壬癸亥子酉字填实，作拱格论，贵。寅戌巳午，身旺无依，僧道。
　　二丙相逢时遇申，无刑无破改门庭；火金销炼多成败，有印方能脱俗伦。丙日时逢申位，比肩阳火迟疑。偏官荣旺是和非，就里妻财恁遂。祖宗盈亏得失，双亲雁侣难依。时来鞍马家道齐，资财虚名薄利。
　　六丙日丁酉时断
　　六丙日生时丁酉，刃生身死为灾咎；柱中无救定然凶，就财弃命难长寿。
　　丙日丁酉时，刃生身死，丁为刃，辛为财，酉上辛旺丙死，丁火长生，就财弃命，若无救助，不通身旺月，刃神不见刑冲，为人凶狠，不明礼义，有始无终；通月气，或有救助，为技艺便巧之流。癸卯月生者，癸能破丁刃为官，癸水卯上长生，卯中有旺乙为印，如用神有力，又行水木运，贵显。
　　丙子日丁酉时，春稳，夏贵，秋平，冬吉。未申酉亥年月，大贵。有丑会子，有辰会酉，俱以贵论。
　　丙寅日丁酉时，卯亥未年月，干透官煞者贵。余月有艺，平常。
　　丙辰日丁酉时，寅午戌巳年月，干透煞印者贵。申子会官，干透印比者贵。如年月火土，宜见财则吉。
　　丙午日丁酉时，生巳午戌月，僧道命好；酉月贵；亥子丑寅卯辰官印年月，大贵。
　　丙申日丁酉时，通水木气月，行水木运贵。已午，身旺。亥子，官旺。年月两全者，大贵。
　　丙戌日丁酉时，月通木气，行水运，贵；通金气，行火运，金马玉堂，才名冠世。露庚藏戊，贫夭。
　　丙火遇酉不相当，太阳日没少辉光；四柱若嫌冲克破，六亲刑害走彷徨。丙日时逢丁酉，天元炎火销金。六亲相守不安宁，阻碍前程难进。日夜思量不足。居官犹自忧贪。若逢巳月改门庭，子午傍人嗔恨。
　　六丙日戊戌时断
　　六丙日生时戊戌，火局之中遇食神；月气火通为福寿，不通逢吉亦常人。
　　丙日戊戌时，寿永，名利不失。寅亥卯未印及申酉戌已年月生，贵。
　　丙寅日戊戌时，庙堂食神，丙以戊为食神寿星，戌上丙火入库，戊土专位，若通火气月及东南运，福厚有寿；不通，平常。
　　丙子日戊戌时，寿永，名利不失。家亥卯未印及申酉戌已年胜，贵。
　　丙子日戊戌时，夏月，福寿双全。春，木克土，食神被枭。寅月，丙戊俱长生，最吉。有申庚制甲，大贵。秋冬火衰贫下。巳申亥年月，风宪极品。
　　丙辰日戊戌时，午月，丙火有气，土厚地方，五六品贵。亥月，金火运，风宪。
　　丙午日戊戌时，羊刃食神健旺，名利骤发，亥未辰戌年月，西方运，风宪。
　　丙申日戊戌时，亥月，东方运，贵。寅午身旺，干透财，吉。丑辰刑冲戌库，发于晚年。
　　丙戌日戊戌时贫，若通寅巳午戌火局，福寿双全，大贵。见财亦吉。时上食神局，楼台店舍中；茶房饼酒肆，几度立家风。
　　丙日戌时财库开，少年未遇且沈埋；运通早晚通官爵，设若无官也发财。丙日时逢戊戌，就中仓库兼全。重重福禄自天然，富贵妻贤子羡。君子文章早立，常人财物绵延。天孤父母早淹连，辰戌钥匙开显。
　　六丙日己亥时断
　　六丙日生时己亥，亥中壬旺被已伤；若通月气方为贵，寅卯不逢主泛常。
　　丙日己亥时，鬼旺身绝，丙见己为伤官，壬为正鬼，甲为倒食，亥上有明己，旺壬生甲，丙火绝气，若通身旺月有倚托者，化鬼为官，主贵，终亦凶狠。通身旺运亦贵；身弱无倚托，不通月气，柱中透出壬字，为祸百端，傲物气高，主平常。
　　丙子日己亥时，秋冬，平常。未月，行水木运，干透木火者，贵。子月，行东运，大贵。申、亥、丑、戌年月，亦贵。
　　丙寅日己亥时，夏生，化鬼为官，妻贤子孝，不贵则富。寅卯辰巳申丑年月，或午戌会局，天干更透丙戌字，主大权贵。
　　丙辰日己亥时，日德格。寅月生，吉，辰月，为僧道主富，平人孤克。戌月冲辰，巳月冲亥，丙旺库，俱吉。卯未会，行金水运，申子会，行木火运，俱贵。
　　丙午日己亥时，武贵。寅巳午月生，妻重子晚，不贵即富。秋冬，名利进退，酉午戌，大贵。
　　丙申日己亥时，春夏生，移根换叶，就妻改福。秋冬平常。酉月，行东南运，风宪。
　　丙戌日己亥时，寅卯巳午，木生火炎，妻伤子少，聪明富贵；酉亥子丑，平常，东运亦贵。
　　丙日亥时命最高，犹如兰蕙出蓬蒿；四柱若兼冲克破，求名求利却虚劳。丙日时临己亥，若无壬字希奇。命中子少两三妻，就里喜逢天乙。父母雁侣行远，刑空文福难齐。皆因八字有高低，切忌贪财罢职。
　　六丁日庚子时断
　　六丁日生时庚子，身衰鬼旺暗中藏；月无救助多贫夭，得坐身强又吉昌。
　　丁日庚子时，身绝鬼旺，丁以庚为财，癸为鬼，子中有癸，丁火无气，不能助扶。若通身旺月，有倚托者贵，更行身旺运，大贵；反是，贫夭下贱。
　　丁丑日庚子时平，通木火气，或行身旺运，贵。亦有亥子年月贵者，以丁火阴柔，不怕水乡故也。
　　丁卯庚子时贫，辰戌丑未，偏官有制，午月干强，春身旺，俱吉。秋冬平常。忌癸巳月，破祖凶；己未月，刑伤；甲申月，刺面血光死。
　　丁巳日庚子时，春旺，夏强，俱贵。秋冬平常。四季月，制伏得中吉。子辰，行西运，四五品贵。
　　丁未日庚子时，辰戌丑未月，偏官有制。午月干强，贵。余月有制伏，吉；戊子，文章显秀。忌戊申月，夭；丙戌月，刑；辛丑月，刑凶。
　　丁酉日庚子时，辰戌丑未月，刚明特达，贵。辰巳年月，贵尊相府。忌甲寅月，破败恶死；癸巳月，离乡恶死；乙酉月刑死。
　　丁亥日庚子时，五十后大旺。辰戌丑未月，吉。寅午年月，贵。忌庚寅月，恶死；庚申月，身不全死；辛酉月，破败。
　　庚子时逢日是丁，火落江湖暗复明；四柱若兼冲克破，读书到老只虚名。丁日时逢庚子，日干丁火光辉。火胎金绝有盈亏，妻妾不能全美。有克有刑冲破，就中文福难齐。相生相救贵人提，此命先难后易。
　　六丁日辛丑时断（以下六丁日所忌月分同上，时忌无论）
　　六丁日生时辛丑，库中财谷多陈朽；身无依倚不为凶，有托妻贤而富厚。
　　丁日辛丑时，丑为财库，辛为妻财，已为食神，丑旺金局，暗己得位，丁火无气，若失天时无倚托者，就妻而发；有倚托救助者，财食丰足。
　　丁丑日辛丑时，申酉月，财格，财旺生官，贵。午月，伤财身旺，主官禄。纯子寅，武贵三品。水月，艰辛劳苦。辰月贵戚。
　　丁卯日辛丑时，辰巳未年月，富贵，妻子迟。寅卯印助，戌库身旺，刑。丑丁，得倚托，大贵。
　　丁巳日辛丑时，因阴人致贵。巳酉丑申年月，财旺生官，富贵。卯月平常，行此运亦贵。丑月，西南运，大贵。
　　丁未日辛丑时，时日并冲，忧伤妻子。酉月，通水气，吉。岁运同。
　　丁酉日辛丑时，寅卯巳午，身旺有托，主文名高贵，宠遇非常。申酉戌，财旺从之，最吉。亥子，官旺亦吉。
　　丁亥日辛丑时，春印绶，吉，秋生，有火气亦吉，夏太旺，凶。冬官煞旺，吉。未戌月，冲开丑库，富。
　　辛丑遇丁为宝库，柱无匙钥难言富；刑冲运至遇高人，发迹他乡名誉着。丁日时逢辛丑，偏财库喜刑冲。若还不显有虚名，妻子宜尔相庆。父母雁行难睦，家门换改重新。发财发福见中兴，必是荣华之命。
　　六丁日壬寅时断
　　六丁日生时壬寅，身去从官化木神；水木月通成局象，尊荣安富贵无伦。
　　丁日壬寅时，身去从官，丁壬化木，寅上健旺，若水局之月，大贵；通木月亦贵。如丁未月，行东方运，好。
　　丁丑日壬寅时化贵。生冬月，官旺，贵。春，印绶，安稳，夏吉；秋平，行东运好。
　　丁卯日壬寅时，贵化吉。寅卯年月，行金水运，大贵。亥子月，行西运，贵。
　　丁巳日壬寅时，丁死于寅，巳无生意，又被寅刑，有始无终，若行金水运，荣贵。寅午年月，身旺；申子辰，官旺；亥卯未，印旺，俱可言贵。
　　丁未日壬寅时，恶死。春生印吉，夏，木火运，发福。秋富，冬贵。酉戌年月，官至三品。亥卯寅戌，文贵，纯卯行金水运，金紫。
　　丁酉日壬寅时，亥未寅卯申子年月，聪明富贵，风宪极品。巳午，宰相。辰月，行金水运；戌月，东方运，俱贵。
　　丁亥日壬寅时，日贵格，配合壬寅，官印俱全，文章显达。子月，大贵，化气凶。
　　丁壬合化入金乡，狗禄蝇名空自忙；节概衰残无足取，眼前骨肉亦参商。丁日壬寅时合，化局木旺之乡。月支申酉不相逢，得意高人荐用。父母雁行少力，外人喜笑春风，运逢水木没金踪，贵显荣达之命。
　　六丁日甲辰时断
　　六丁日生时甲辰，官星得位印生身；不通月气平为福，有倚扶同禄贵人。
　　丁日甲辰时，印绶官库，甲为印，壬为官，辰中甲木印绶生身，官星合局，若通月气，有倚托者贵，否则平常。春生，喜北运；冬生，喜南运，吉。
　　丁丑日甲辰时吉，亥子月，富贵。申月，东方运；午月，金水运，俱贵。纯寅，风宪极品。
　　丁卯日甲辰时，辰戌丑未月，孤克，运通发财。丑月，南方运，贵。卯月，金水运，近侍权贵，不利建白。
　　丁巳日甲辰时，凶刑孤克。春印吉。夏秋平常。冬官旺。纯戌，木火运，官居冷职。
　　丁未日甲辰时，丑亥卯未月，印绶，官贵。夏平。辰戌，贵厚。酉午，金水运，大贵。
　　丁酉日甲辰时平，年月不见戌字，日主荣贵格。春生，南运，贵；北运，大贵。年午月支合局，人马化格，尤贵。
　　丁亥日甲辰时，日贵格，官禄得位，必当显达。申辰年月，大贵。午月，东北运；辰月，北方运，俱贵。
　　丁日时逢官印同，匙开财库见钱龙；支干四柱无刑破，运至方称富贵翁。丁日辰时库旺，其中印绶相生。匙钥戌开喜壬丁，文秀出群超众。骨肉六亲刑克，果成花谢重荣。只争运迟见钱龙，先暗后明之命。
　　六丁日乙巳时断
　　六丁日生时乙巳，伤官暗里会枭神；东方运地成虚秀，金水之乡禄贵人。
　　丁日乙巳时，丁以壬为官，乙为倒食，巳上壬绝，有明乙倒食，暗戊伤官健旺，为人傲物志高，平常。若通金水月气，贵。运通亦贵。
　　丁丑日乙巳时，春富，夏孤，秋吉，冬贵。
　　丁卯日乙巳时，春印，夏旺，秋财，冬官，看取用何如？俱可论吉。午未年月，文章贵显，行官禄运，吉。
　　丁巳日乙巳时，再生巳月，倒冲，亥壬为官，无水填实破格者，主四五品贵。
　　丁未日乙巳时，若人倒冲格，无冲破，贵。巳亥年月，三四品贵。酉丑合财局，富。
　　丁酉日乙巳时，破财倒食，若通金水年月，行金水运，吉。
　　丁亥日乙巳时，时日并冲，忧伤妻子。巳酉丑申子辰，金水二局，财官得用，以富贵论。
　　丁日巳时怕虎刑，财官运步始能通；好意人情反恶意，先难后易乐从容。丁日时临乙巳，破财倒食难通。双亲雁侣且和平，妻子无嗔无闷。君子文学秀气，常人财艺通明。壬庚辛癸若重逢，中末财名足用。
　　六丁日丙午时断
　　六丁日生逢丙午，日禄喜居时上遇；柱中鼠兔癸无伤，少年腾达青云路。
　　丁日丙午时，青云得路。丁火午上建禄，若支无枭破，干无癸刑，禄元纯粹，主贵。如支有子卯，干有癸破禄，遇而不遇。
　　丁丑日丙午时平，寅卯戌未年月，贵。酉丑，用财最吉。忌亥子官煞。
　　丁卯日丙午时，旺中有灾，卯字刑破白丁。巳月。西北运，贵；东南，极品有权。寅亥，武职二品。若全子酉，大贵。
　　丁巳日丙午时，丁禄午，丙禄巳，互换禄格，柱无寅亥子字，文章显贵。
　　丁未日丙午时贵，破祖而成。年月忌壬癸字。甲申月，财官印三奇；辰月，官库；亥月，官印，俱大贵。
　　丁酉日丙午时平，不利子孙。亥卯未年月，贵。巳酉丑，平。寅午戌，富。
　　丁亥日丙午时平，子月，金水运，郎官。未申酉丑年月，俱吉。
　　午时丁日禄元局，不见官星压众曹；四柱无刑行运吉，青云有路步丹霄。丁日时逢丙午，互换禄马光辉。功名煊赫世应希，习学文章主贵。年月无癸子卯，时来文福班齐。布衣换得锦衣归，风送云程万里。
　　六丁日丁未时断
　　六丁日生时丁未，火托木局生有气；衣禄安稳且如常，运见水兮方得地。
　　丁日丁未时，火托木局，丁以甲为印绶，未为木库印绶之乡，若柱不见财星，不行财运，月年通亥卯未局，有倚托者，安稳之福。
　　丁丑日丁未时，丑未刑冲，不得善终。年月辰戌，四库全，贵当极品。申未，三品，法司淡薄清闲。
　　丁卯日丁未时，刑中发。寅卯月，印绶，发财敦厚。辰戌申午，俱吉。
　　丁巳日丁未时，拱禄格贵。年有子字，则午为阙门，得拱大贵。忌空亡填实。年月见财官印，俱吉；财，富；官印，贵。
　　丁未日丁未时，八专太旺，早克父母妻子，衣禄平常，为僧道吉。柱通金水木并金水运，衣禄安稳，大贵。
　　丁酉日丁未时，日贵格。若亥卯未寅月生，衣禄敦厚，寅月，金水运，金紫风宪。丁亥日丁未时，卯月，三合印局，贵而有寿，申，财官旺；亥，官旺，俱吉，夏生，丁火有气，儒官，但不免孤贫。
　　二丁相遇未时排，险路中年发福来；运吉贵人相会合，安闲衣禄不须猜。丁日时逢丁未，其中仓库沈埋。少年难发等时来，丑未相冲通泰。不靠双亲雁侣，花开收果妻财。时逢寿足福重来，末遇荣华堪快。
　　六丁日戊申时断
　　六丁日生时戊申，天元背禄败其身；月无救助财难发，只是平常衣禄人。
　　丁日戊申时，身败背禄，丁以壬为官，申上见戊土伤克，若年月干透，壬，见官为祸，虽有旺庚为财，自败不能制克，不通身旺月者平常。喜甲寅年月，忌壬子。
　　丁丑日戊申时，秀贵。未申年月，贵；行东南运，大贵。巳月，西北运，六卿之职。
　　丁卯日戊申时，春，伤官用印；秋，伤官用财，俱吉。夏，比肩；冬，伤官见官，平常。四季月，吉。
　　丁巳日戊申时，不贵即富，未免刑克。夏生，行西北运，贵，秋冬，劳苦。
　　丁未日戊申时；生巳午未戌，身旺贵显。若亥卯会未，子辰会申，俱以贵论。
　　丁酉日戊申时，寅午戌丑辰未月生，伤官伤尽为奇，又日贵格，主登科第，运行金水，腰金衣紫。
　　丁亥日戊申时，日时相害，忧伤妻子。通月气身旺者，贵显。年月戊戌、丁巳，火土太重者目疾。丁日戊申时为正，天元气旺显文明；为官虽是甘淡薄，运吉终须家道成； 
　　六丁日己酉时断
　　六丁日生时已酉，学堂遇贵格诚稀；妻子有气食神旺，无破无刑方是奇。
　　丁日己酉时，丁火酉上长生，学堂、天乙贵人皆兼得之。丁用己为食，辛为财，酉上明己暗辛生旺，文章秀丽，如见卯乙冲破者不贵。
　　丁丑日己酉时，辰巳午未申戍年月贵。
　　丁卯日己酉时，时日并冲，忧伤妻子，通火气吉。忌乙卯字。年月有亥未、巳丑，但一字两合，不以冲论。
　　丁巳日己酉时，巳酉丑年月，财旺生官，终身富贵。亥子亦吉。丁未日己酉时，通火气，贵。见卯乙癸字不贵。
　　丁酉日己酉时，刑害孤恶，通木火月，吉。
　　丁亥日己酉时，蹇滞。如戊己丙丁年月，居近侍有权。卯甲乙寅，西北运，贵。
　　丁日酉时终见贵，偏财食遇禄无归；干支生旺凶中吉，冲破财星隐祸机。丁日时临己酉，食神旺相生财。清闲福禄自然来，一世为人响快。君子宽洪海量，常人四海情怀。财官双美象中排，一路滔滔无碍。
　　六丁日庚戌时断
　　六丁日生时庚戌，墓中逢败难成福；若无救助鬼来伤，财帛不聚伤其目。
　　丁日庚戌时，墓中逢败，丁以庚辛为财，戌中有丙为败，不成其福。若无救助，迭见癸水，主伤目。
　　丁丑日庚戌时，时日相刑，忧伤妻子。若寅亥申酉年月，官至三品。午未子辰，行金木运亦贵。
　　丁卯日庚戌时，生亥未年月，三合会印，贵。子月，煞印，吉。年月建禄，僧道，主贵。柱无救助，见癸旺，多患目疾，酉月无贵；纯酉戌年月，天干透己甲者贵，中带凶。
　　丁巳日庚戌时，辰巳月，金水运，风宪。癸子、壬亥，南方运，极品。纯未，西北运，三四品；身旺不行财官运，平常，为僧道清高。
　　丁未日庚戌时，主刑。亥卯会印，申子辰会官，俱主文贵。午月，建禄，有子冲，凶。若年月用土生财，主富；用财生官，富贵双全。
　　丁酉日庚戌时，日贵格，近贵，晓艺业，有机谋。酉戌，六害，骨肉无情，秋月，五六品贵。
　　丁亥日庚戌时，日贵格。巳酉丑年月，四五品贵。寅卯亥，火金运，位至六卿。
　　丁日时逢戌刻真，锁钥无匙库闭门；父母兄弟难依靠，立成家计自殷勤。丁日时逢庚戌，火金刑害夭孤。丑辰不遇钥匙无，库闭财能收贮。就合托妻随住，六亲骨肉消疏。晚年发福改门闾，此命后甜先苦。
　　六丁日辛亥时断
　　六丁日生时辛亥，财官双美印长生；若通月气极高贵，月不通兮名利轻。
　　丁日辛亥时，财官双美，丁用壬为官，辛为财，甲为印，亥上有明辛为财，暗壬为官，生甲为印，若通火气有寄托者，大贵，有全美之名；不通，名利乖劣。
　　丁丑日辛亥时，秋财旺，夏身旺，春印旺，贵显。冬，官煞太重，恐身弱不能胜任其福。
　　丁卯日辛亥时，时上财官印三奇，再得年月印助财生，皆主大贵。纯子，行木火运，官可六品，巳酉丑月，辛财得局，方有倚旺，富贵双全。
　　丁巳日辛亥时，时日相冲，忧伤妻子。若通火气，秋生，行东运，贵。辛月得巳亥者，破祖显秀。
　　丁未日辛亥时，亥卯未寅辰午年月，干透正印、正官者，聪明贵显；行西运，极品。巳丑月，风宪。
　　丁酉日辛亥时，贵人捧印，贵。子月，东方运，风宪。柱有巳丑会财，卯未会印，天干透财官印者，大贵。
　　丁亥日辛亥时，日贵格，又三奇全，通月气身旺者贵。卯未三合印局，大贵。
　　天元丁日亥时富，平步青云路正长；得意退毛鸡化凤，鹏程万里任翱翔。丁日时临辛亥，天元禄马同乡。官居进士挂朝裳，必是寒门将相。定主妻贤子孝，威仪权柄难量。骤升台省与京堂，固是财官生旺。
　　六戊日壬子时断
　　六戊日生时壬子，月通四季墓中财；若交身化为真火，水旺运乡忌目灾。
　　戊日壬子时，妻财俱旺，戊以壬为妻财，子上壬水旺，戊土无气，生辰戌丑未月，不化者获财。若合癸化落水旺乡，火不显其光，作事无成，虚而不实，当患目灾。通月气旺者贵。
　　戊子日壬子时，财星格。寅卯月，禄马朝元，显贵。酉亥丑年月，西北运，金紫风宪。忌乙卯年刑；癸巳月，旺中刑；丙午月，旺中受刑。
　　戊寅日壬子时，卯月，正官格，贵。夏乖，秋少顺。丑酉年月，吉。忌己巳月刑，己亥月凶刑。
　　戊辰日壬子时，春，财官旺、贵。夏乖。秋少顺。冬财旺，行西南运，五六品贵。忌庚辰月，自刑凶；辛巳月，截路凶刑；乙丑月，破败凶。
　　戊午日壬子时，时日并冲，忧伤妻子。巳午年月，风宪。寅卯亥，六卿。申月，行木火运，侯伯。忌丙午月，身不全；癸亥，自刑夭。年月子午不杂，丑戌又刑，俱主大贵。
　　戊申日壬子时高，先滞后旺。子酉年月，时上偏官，贵。巳午未戌，身有制化，用财亦专，皆以吉论。申酉，食伤生财，天干透甲乙者，富贵双全。忌己巳月刑害，壬午月夭伤，癸亥月孤贫。
　　戊戌日壬子时，寅巳午年月，去财留印，三四品贵。经云：能见义忘利，取印舍财是也。子酉，五品翰林。纯酉，水木运，玉堂极贵。忌戊午月，刺面短夭；辛卯月，破败凶刑；癸丑月，受刑；庚午月，贫瞽。
　　戊日喜逢壬子时，身强官旺正相宜；运背却休囚地，荣禄奔波任作为。戊日时逢壬子，此为财旺生官。化为丁丁是漫漫，任子东西走窜。木旺运中显达，文章秀丽多端。为人博览任追欢，富贵资财万贯。
　　六戊日癸丑时断（以下六戊日所忌月份俱同上断时犯亦同）
　　六戊日时生癸丑，却去从妻成配偶；为人性巧甚聪明，尤好风流嗜花酒。
　　戊日癸丑时，戊以癸为妻财，丑中有癸余气从财，癸旺，若通月气化为真火，为人聪明；若通土气，主富贵，操权。夏月，行东方运，贵显。
　　戊子日癸丑时，戊月生，杂气印绶，天干透丙丁字，不必格局，主富贵。若年月午酉，干透庚乙，乙与庚合，戊与癸合，戊食庚，庚旺于酉，贵于丑，癸为财，乙为官，而印根于午，日时干支为天地合德，贵禄交加，况兼以罗文贵，遇者主极品。
　　戊寅日癸丑时，寅已午未戌月，化火吉。秋冬平常。
　　戊辰日癸丑时，寅巳午未戌月，化火得地，申子辰财局亦吉。年月干支纯土，得四库全者贵。
　　戊午日癸丑时，寅戌未午年月，聪明特达威权。
　　戊申日癸丑时，辰戌丑未午月生，富贵爱酒色。夏，东方运，贵。秋冬，财旺生官，若身衰，不夭即贫。
　　戊戌日癸丑时，夏生，东方运，贵。辰戌丑未月，富贵操权，好花酒风流。化合南离局，财门日月开；柱中无冲破，福禄自然来。
　　丑时戊癸化合柜，最喜刑冲忌锁闭；运行忽遇钥匙开，兴旺家门为活计。戊日时逢癸丑，化为炎火生光。运行地水不相当，运到东南兴旺。祖业相离不定，从妻置买田庄。不然骨肉有刑伤，晚景荣华旺相。
　　六戊日甲寅时断
　　六戊日生时甲寅，病中又被鬼伤身；月气若通身旺吉，日干衰弱夭亡人。
　　戊日甲寅时，身衰鬼旺，寅中甲建禄，丙生身，如通身旺月，有倚托有救助，化鬼为官，主富贵；反此贫夭，行身旺运亦吉。
　　戊子日甲寅时，先破后发，贵。未月生，干有制伏，贵。午月无制，聪明近贵。辰戌丑身旺，亥卯煞旺，但有印有制，贵。纯乙丑年月，金紫。
　　戊寅日甲寅时，身旺，骨肉不同居。午月，刃印带煞；子月，正财党煞，干透制；亥卯未，纯煞身柔，干透刃，运行西南，兵权万里；巳丑戌年月，身旺敌煞；酉丑申，制煞，皆主大贵，嫌劫煞克身则凶。
　　戊辰日甲寅时，时上偏官，印绶带煞，柱有庚辛制伏者，贵。辰戌丑未，身旺亦贵。
　　戊午日甲寅时，曰羊刃，时偏官，以刃合煞，贵。巳酉丑月，刀笔惊人，制伏不宜太过；寅卯辰巳戌子年月，天干有制伏，俱主大贵。
　　戊申日甲寅时，申酉，伤官带煞，土厚地方，贵。丑卯年月，去煞留官，大贵；要行金火运，位极人臣。
　　戊戌日申寅时，辰、戌、丑、未月，行水木运，三品。丑未年月，行金水运，富贵双全。申子、酉子年月俱贵，子孙亦昌。巳午，贵，伤妻害子。
　　寅时戊日自非凡，卓越超群出世间；定显寒门出将相，如逢身弱是艰难。戊日申寅时正，身强花木逢春。偏官如遇怕刑冲，假煞反为权印。煞旺身衰减福，难倚雁侣双亲。如行印运福骈臻，定主才名初顺。
　　六戊日乙卯时断
　　六戊日生时乙卯，四柱伤官不见好；辛申弗逢冲害无，管取功名直到老。
　　戊日乙卯时，官强身弱，戊用乙为官，卯上乙旺戊死，若无倚托，不通月气，身弱化官为鬼，纵贵寿夭；若通月气，身旺有托，柱中不见申酉辛庚、伤官甲木破命者贵显。
　　戊子日乙卯时，时日相刑，伤妻害子，自成自立。年月再遇，主风宪。午酉，四正全，大贵。
　　戊寅日乙卯时，亥子年月，妻贤子孝，贵。卯辰纯，吉；寅巳亦吉。
　　戊辰日乙卯时，身孤，贵。巳卯年月，身强官旺，荣身显祖，子孝妻贤。
　　戊午日乙卯时，刃格，正官去刃为福，子寅卯辰午未申亥年月，俱主贵显。
　　戊申日乙卯时，中年破祖。春贵。夏近贵。秋孤苦。冬富贵双全。巳月，木火运，五品上贵。
　　戊戌日乙卯时，春官旺。夏，官印双全，贵显。秋平。冬贵。戌丑年月，方面三品。戌月，行东方运，孤贫。
　　时上生官坐禄权，戊日逢之不等闲；身强有托方成贵，制合官星贵亦难。戊日时逢乙卯，木冲六合开通。金鸡玉免显光荣，合掌光辉权印。乙酉辛伤雁侣，重花结子方成。困龙得水喜腾云，运至超群出众。
　　六戊日丙辰时断
　　六戊日生时丙辰，宝藏财库利于身；无伤无破何须问，禄马相扶富贵人。
　　戊日丙辰时，官藏财库，戊用壬癸为财，乙木为官，丙为倒食，辰上丙火无气，壬癸入库，乙有余气，若有倚托通月气者，贵显。
　　戊子日丙辰时，春生近贵。夏辛苦。秋，权高寿促。冬财，通火土，有倚托者贵。
　　戊寅日丙辰时，龙吟虎啸，中年大贵。子月，行北运，土厚地方，官至三品；东运，风宪。丑辰年月，四五品贵。寅午戌年，通土气月，行木火运，极品。
　　戊辰日丙辰时，克父大发，通身旺月，行东北运富；水木月，行身旺运，贵。
　　戊午日丙辰时，亥卯年月，行东北运，富贵。未丑，行西南运，风宪。
　　戊申时丙辰时，辰戌丑未月，贵；不通土气，行土运亦贵。
　　戊日丙辰时，时日并冲，忧伤妻子。魁罡，行东北方运，主权重发福。酉月，近贵无福禄。亥卯未月，以官印论，贵。
　　丙辰时逢为倒食，库中财官锁闭门；不遇钥匙难发达，诛求劳碌度晨昏。戊日丙辰时正，火光坐库无功。财官锁闭主兴隆，专等钥匙收用。卯戌开放乙癸，富贵名举高崇。运行火土不亨通，作事浑如醉梦。
　　六戊日丁巳时断
　　六戊日生时丁巳，印生日禄喜归时；财官不见刑冲破，早际风云会遇期。
　　戊日丁巳时，印绶遇禄，戊禄居巳，见丁为印，巳上丁火帝旺。年月支干不宜见财官，见官损禄，见财损印。不见官煞，不行财官，行食伤印运，高贵。忌刑冲破害。
　　戊子日丁巳时，贵。子月正财，土厚地方，显达。亥丑年月，官居极品，内臣中，富贵双全。
　　戊寅日丁巳时，寅巳相刑，忧伤妻子。午月，东北运，风宪。寅午年月，四品。
　　戊辰日丁巳时，巳酉丑月，性格风流，威权重大。年月支干不见财官，青云得路。亥戌，行南运，五六品贵。申，行北运，贵。
　　戊午日丁巳时，柱无甲乙卯寅，日禄归时格，又戊禄居时，丁禄居日，为互换禄，高贵；行伤食印运，吉；有甲乙寅卯未字，作官印取用亦贵。
　　戊申日丁巳时，春夏平，秋成败，冬富贵。行木金运，吉。
　　戊戌日丁巳时，无冲破，年月不见财官，不行财官运，贵。寅月，作偏官论，行未申运，贵。子月，透甲亦贵。亥卯未， 虽见财官，俱吉，盖归禄格不忌官煞与财，以身旺得之，反为福也。
　　日干支禄喜归时，不见财官贵可期；无破禹门三级浪，伫看一跃上天池。戊日时临丁巳，禄元印绶相逢。早夺丹桂步蟾宫，合掌公卿权柄。食神伤官运吉。财官相遇无功，双亲雁侣不扶，同有破别寻格用。
　　六戊日戊午时断
　　六戊日生时戊午，为人凶狠性多刚；月中化火居官吉，破害刑冲却是良。
　　戊日戊午时，刃神重迭，戊以午为刃，性狠多刚，如见刑冲破害，刃神受制，通月气者，为边疆武职。月中有化气得天时者，大贵。年月干见甲，僧道命。年中火旺，戊土被焚，多患脾肺疾。若月不通寅午戌亥，通运气者亦贵。
　　戊子日戊午时，巳寅戌月，风宪。夏不熔铸，先刑后发，旺处多官。灾破祖。
　　戊寅日戊午时，戌月，三合火局，干透癸化，得天时地利者贵。年月申子会水，寅午会火，有既济之妙；辰月亦得；酉伤官；未官印，俱吉。
　　戊辰日戊午时，拱禄格，年月无寅巳甲乙字，贵。卯申，武职。酉丑亥，行南运，贵。
　　戊午日戊午时，先刑后发，多不善终。寅巳午戌年月，印绶，大贵。纯午，武职威权，名重镇藩。亥卯未申，富贵双全。
　　戊申日戊午时，拱贵格，年月逢寅，行南运，风宪；逢午，贵寿；戌文贵。有未填实、巳建禄相连一片者，大贵。
　　戊戌日戊午时，大凶。卯午年月，官运，贵显。寅，印绶带煞，变凶为吉。
　　戊逢戊午火离乡，刃旺身强大显扬；运蹇时乖名未就，平常衣禄度时光。戊日时逢戊午，比肩财禄迟违。妻重子晚任施为，发达运临壬癸。父母雁行少利，六亲冰炭疏癸有。冲克破始奇特中，末之年主贵。
　　六戊日己未时断
　　六戊日生时己未，羊刃偏官不怕冲；但是为人多性狠，平生衣禄亦无凶。
　　戊日己未时，羊刃偏官，戊以己为羊刃，甲为偏官，时上明暗二己为刃，甲木未中合局，若见刑冲破害，刃煞有制，主贵。通月旺者平常衣禄，二十年，父母俱失；若不通月气，得寅申者贵。
　　戊寅日己未时，时日相穿，忧伤妻子，早苦晚好。月通土气，行财官运，贵；水木月，行身旺运，贵。
　　戊寅日己未时，先难后易，贵人提携，不贵即富。年月透甲制刃，地支午未身旺，煞刃双显，主大贵。
　　戊辰日己未时，春冬，行北运，富贵。
　　戊午日己未时，羊刃偏官，主人机谋，寿促，不然，妻子难为重立重成。午亥年月，金土运，贵；申酉，富。
　　戊申日己未时贵，行财官运，发福。嫌寅冲煞有凶。
　　戊戌日己未时，春，官旺，贵。夏印安稳。秋平。冬孤苦。戌月，魁罡格，五六品贵。须年月申子辰会财，寅午印绶，己酉伤官，亥卯官煞，各成局面方吉。
　　未中戊己土成堆，刑害冲来事亦谐；先暗后明凶变吉，贵人提携出尘埋。戊时临己未，六亲骨肉成疏。喜逢火印暗中扶，甲乙寅卯为主。重谢花开结果，双亲雁行夭孤。自为自立自图谋，赖有贵人扶助。
　　六戊日庚申时断
　　六戊日生时庚申，干上食神喜相亲；不见卯寅兼甲丙，何忧玉带不荣身。
　　戊日庚申时，戊以庚为食，壬癸为财，申上庚旺壬生，戊土有气，无丙火夺食破财，再无寅巳刑冲，生秋月大贵。如有丙火甲寅并巳，为人反复，亦有功名。年月干止透甲三奇，地支会局，或止寅辰，皆贵。
　　戊子日庚申时，若生亥子月，亦是合禄，贵。
　　戊寅日庚申时，凶刑后发，如生寅月，作食禄制煞论，贵。
　　戊辰日庚申时，专食合禄，纯寅年月，二寅不怕一申冲，亦贵。
　　戊午日庚申时，未酉丑年月，柱无丙甲卯寅，入合禄格，行西北运，贵；有甲丙又合神藏煞没，四柱纯阳格，大贵。
　　戊申日庚申时，身禄同窠，富贵两全，子辰未酉年月，行西运，入合禄格，近上三品。年月丑戌，吉：辰戌伤克，平常。亥巳年月，行东北运，一二品贵。
　　戊戌日庚申时，灾疟内，子月，亦合禄格，文贵三品。卯辰年月，大贵。
　　戊日时临喜见庚，食神合禄主昌荣；旺中若见刑冲字，活计生涯只许平。戊日庚申时遇，支上生旺奇希。食神生神显光辉，上下流通旺气。丙字伤枝损叶，甲寅群雁行亏。若无冲破与刑克，积玉堆金之贵。
　　六戊日辛酉时断
　　六戊日生时辛酉，伤官暴败怕时逢；柱中纵有财星助，有子不成命早终。
　　戊日辛酉时，身败伤官，戊以乙为官，辛为伤官，酉上辛金旺，戊土沐浴，为人性傲行卑。年月透乙，为祸百端；如有乙再行官旺运，刑害不吉。若通生气月，行北运，不贵即富。
　　戊子日辛酉时，巳酉丑月，伤官伤尽，行财旺运，武职风宪。
　　戊寅日辛酉时，通土气月，行西北运，不贵亦富。
　　戊辰日辛酉时，丑未年月，干透财，主贵。若癸巳月，词馆学堂居提纲，主文学高科，寅申巳亥年，则时犯狼藉煞，晚无结果。
　　戊午日辛酉时，春夏平常。秋，伤官伤尽，权贵寿促。冬，难为妻子。
　　戊申日辛酉时，戌亥丑子年月，权贵。
　　戊戌日辛酉时，辰戌丑未月，贵。古人以水土败在酉，所以多无结果，或功名早退，或子息不成。观上六日无大官命，可见伤官时遇不吉。
　　戊日逢辛号剥官，时上遇之尤堪嫌；官星若遇生奇祸，尤恐带疾子不全。戊日时临辛酉，伤官不喜官星。财乡运地始亨通，性格心情不定。无破难招祖业，雁侣各自飞腾。妻重子晚始安宁，先难后易之命。
　　六戊日壬戌时断
　　六戊日生时壬戌，身居正位见天财；若生秋月通身旺，万贯家资不用猜。
　　戊日壬戌时，专位逢财，戊以仁为财，戌上水冠带。春夏壬水无气，财帛不旺；冬则大旺，土虚身弱不能驱驾；惟秋后戊土坚厚，财命有气，富贵。
　　戊子日壬戌时，酉申戌月，家财满目。辰、丑冲刑库开，俱吉。
　　戊寅日壬戌时，寅午戌辰年月，金水运，大贵。
　　戊辰日壬戌时，时日并冲，忧伤妻子，如土厚地方，大贵。卯月，火金运，中贵。寅申戌丑，行西南运，极贵。
　　戊午日壬戌时，寅午戌月生，时岁火多，以印绶论，未免孤克，先难后易，不贵即富。卯月，官星制刃，吉。
　　戊申日壬戌时，春贵，夏平，秋富贵，冬平常。
　　戊戌日壬戌时，秋富贵。夏，西运；春，北运；冬，南运，俱贵。辰丑月，尤吉。
　　壬戌时财库内埋，要开专等钥匙来；运行财官生旺地，富贵荣华不用猜。戊时逢壬戌，柱中卯丑为欢。子辰乙贵显财官，出住高人相伴。开库填房就舍，无冲雁侣难完。先贫后富事团圆，不贵仓箱广满。
　　六戊日癸亥时断
　　六戊日生时癸亥，化火无戌战水乡；若见乙庚丁丑无，反为官命不寻常。
　　戊日癸亥时，戊合癸化火，火绝于亥，战于水乡，不成其象，为人虚秀，多是九流艺术近贵之人，主患目疾。戊以甲为鬼，壬癸为财，亥上壬旺甲生，戊土气绝，财帛聚散，若年月干头见乙丁庚旺，为三奇之贵；通土气月身旺，行火木运，吉。
　　戊子日癸亥时，年月不见戊字破格，贵。申子年月，东南运；亥卯，南运，俱贵。巳午未旺，大贵。
　　戊寅日癸亥时，午未月生，化火会局，高命。春，官煞混杂，温饱衣禄。酉丑年月，三品京堂。
　　戊辰日癸亥时，秀。亥子月，财官格，不贵则富。寅卯年月，贵显。夏生，教职。
　　戊午日癸亥时，贵。寅巳年月，土厚水秀地方，六七品贵。卯未辰丑，俱吉。
　　戊申日癸亥时，子未年月，无祖业，因妻致富，不然移根换叶，贫而且贱。
　　戊戌日癸亥时，寅卯午巳丑戌亥年月，天干透乙庚丁字，清要权贵，宜火土运。
　　戊癸化火亥时生，落照江湖暗复明；卯未月生三合吉，移屋换舍必安宁。戊日时临癸亥，天干化火为奇。乙、庚丁旺喜相宜，定主名声显贵。四海春风响快，六亲骨肉刑亏。妻贤子孝乐怡怡，无破科名及第。
　　卷九
　　六己日甲子时断
　　六己日生时甲子，明见官星暗有财；倚托若通于月气，平生衣禄自天来。
　　己日甲子时，明官暗财。己用甲为官，癸为财，辛为食，子为天乙贵，子上有明甲暗癸，辛长生。身若有倚托通月气者，富贵；若不身旺，行土气运，亦好。
　　己丑日甲子时，化贵，午寅年月，夭折；通土气月，贵。忌甲寅月，贵中恶死。丁未月受刑，丁丑月破祖，失乡恶死。
　　己卯日甲子时，先破祖后旺，或旺中有伤。辰戌丑未月，贵。午，身旺。子，聚贵，亥，官长生，俱大贵。忌己巳月，破败凶死。庚申月，血光恶死。壬子月，刑害死。
　　己巳日庚子时，辰戌丑未月，风宪三品，要行水木运，西运无成，南运财官无气，虚名薄利，贵而不显。子寅年月，东南运，贵显；《神白经》说：“化土生福，但不显。”忌壬寅月，受刑。乙未月，刑伤。癸酉月，夭。
　　己未日甲子时，高身坐官库，辰戌丑未月，吉。寅亥月，官旺，文章振发，贵显易成。巳丑，文贵晚成。寅卯，贫下。忌甲申月，身不完死。丙子月，孤贫。丁丑月，刑害。
　　己酉日甲子时，寅申午未丑年月，文贵风宪。午月，东北运，极品。忌庚寅年，破败恶死。己巳月，凶恶。戊戌月，孤单血死。
　　己亥日甲子时，春夏，财官生旺吉；秋冬四季，背禄逐马，凶。寅月，金火运，郎官。午月，东北运，金紫。忌壬寅月， 恶死。壬申月，过贫遭刑。癸酉月，破败。己日喜逢甲子时，财官双美贵希奇；一朝得遇风云会，独步蟾宫折桂枝。己日时临甲子，化生土厚滋基。财官既助显光辉，有似青龙戏水。不遇庚金卯午，为人禄至福齐。常人发福有施为，君子登科及第。
　　六己日乙丑时断
　　六己日生时乙丑，煞星受制不为伤；柱中身旺多荣贵，无助生人昼夜忙。
　　己日乙丑时，专财逢鬼，丑上有明乙为鬼，暗癸为财。若有倚托通身旺者，贵；通运亦吉。若鬼有助，旺不能任者，衣禄平常。
　　己丑日乙丑时，时上偏官，居武职都阃，还看地方断之。卯月金水运，六七品贵。
　　己卯日乙丑时，子申月，行金土运，侯伯。巳酉丑戌年月，俱吉。己巳日乙丑时，寅卯月，偏官格。无酉戌字，文进贵命。
　　己未日乙丑时，时日并冲，妻生财可也。卯午年月，金神入火乡，西南运，贵。辰戌四季全，大贵。干透丁辛，纯阴亦贵。
　　己酉日乙丑时，卯月，偏官。辰月，财煞，贵。申酉，伤官伤尽。巳午，印绶，俱贵。丑戌，亦贵。
　　己亥日乙丑时，卯月，大贵。申月，水木运，风宪、方面。时逢乙丑本身衰，库有财星内伏埋；不遇钥匙难显达，方知出外称心怀。己日时临乙丑，库中耗鬼兴灾。 祖宗产业有盈亏，谋望财去财来。戌未刑冲发福，无匙来往搬移，双亲雁序事难依，救未中取贵。
　　六己日丙寅时断
　　六己日生时丙寅，暗官明印旺其身；月通木气无冲破，贵倚三台八位成。
　　己日丙寅时，官印生旺。己用甲为官，丙为印，寅上甲旺丙生。如果无破、通木局月气者，大贵。喜行木火，不宜金水，岁君同。
　　己丑日丙寅时，春官旺，夏印旺，秋既济，冬平。辰戌年月，文贵显达。纯丑，寿高。戌月，木火运，五、六品贵。
　　己卯日丙寅时，午辰年月，文章显达，大贵。寅午，官至三品。己巳日丙寅时，先刑后旺。寅月，正官格，文章显贵。亥子水，水运，贵。纯戌，武职三品。年月申亥四生局全，大贵，或不善终。
　　己未日丙寅时，生土厚地，方贵。水木年月，行东北运，贵。一云多庶出过房，或父不见生。
　　己酉日丙寅时，月通木火局，贵；木火运，亦荣达。
　　己亥日丙寅时，春生官旺，贵；夏秋平；冬财旺，吉。寅申丑巳午辰戌年月贵。︽神白经︾云：“火木象贵。”
　　己日丙寅时异常，少年未遇富文章；运行卯地生明月，平步青云到帝乡。己日丙寅时正，官星印绶长生。学堂三合喜光荣，博览文章聪俊。年月无冲无破，定应金榜题名。运行官旺主亨通，上等高人之命。
　　六己日丁卯时断
　　六己日生时丁卯，支干暗鬼枭虚神；柱中有助方为福，无助难为显达人。
　　己日丁卯时，己以丁为印，乙为鬼，卯上明丁暗乙。若岁月中无救助倚托者，虚秀不实，有成有败。月中见辛制伏身旺者，贵；运旺，亦吉。
　　己丑日丁卯时，申子辰，武职。亥卯未，荣富。巳酉丑，行东北运，吉。
　　己卯日丁卯时，巳酉年月，制伏得宜。庚申合煞，文进大贵。子月，刑煞遇贵，主兵权或法官。地支纯印或三合木局，运行寅，混官再遇流年冲运，凶死。
　　己巳日丁卯时，无冲破，富贵；寅午辰年月，刑伤不利。亥月，木火运，贵。若春生透甲乙者，官煞太旺，有制化，亦贵；否则凶夭。
　　乙未日丁卯时，不贵则富；卯戌亥丑年月，吉。
　　己酉日丁卯时，九成十破，未年旺。年月通身生旺，干头有辛癸制伏丁乙者，吉。
　　己亥日丁卯时，秋生，偏官有制，富贵。春寿促。夏身旺，吉。冬平常。辰戌丑未月，贵。
　　己日卯时福自摧，求名求利总不宜；身宫但有刑克字，离乡别井走东西。
　　己日时逢丁卯，倒食偏官交加，酉庚辛破受波渣，思想不能通达。父母雁行难望，落花后立根芽。圆亏离祖可成家，发迹山林涧下。
　　六己日戊辰时断
　　六己日生时戊辰，其身得位遇财神；田园富贵多诚信，甲乙提纲禄贵人。
　　己日戊辰时，财库专位。已以壬癸为财，辰上入墓，己土专位。为人诚信富贵。若通月气或甲乙透出，是生月带禄、大贵。辰月，身旺，不得父母力。见甲化土者，大富。冬夏，财旺生官、富贵。西运，平常。
　　己丑日戊辰时，身孤。寅卯月，禄旺。辰月透甲，作化气看，贵。午，富厚。寅酉，风宪。年月子丑透甲，行东南运，金紫，近侍；怕西北运，退职。
　　己卯日戊辰时，卯月，风宪。水木年月，行东北运，并同。
　　己巳日戊辰时，身孤后发。春官贵；夏平稳；秋凶暴；冬财旺。岁运同。
　　己未日戊辰时，丑月，杂气财官，吉。寅辰巳亥午戌年月，文章贵显。
　　己酉日戊辰时，春官旺，夏平吉，秋暴狠，冬财旺。
　　己亥日戊辰时，丑月，杂气财官，贵。戌月，木水运，六、七品。寅午子辰年月，大贵。辰时己日不寻常，内有钱龙镇库藏；比劫不逢行运吉，定教富贵广田庄。
　　己日戊辰时遇，身逢旺库丰盈。果然花谢再重荣，丑戌刑冲财盛。壬申财官双美，妻重子晚方成。双亲雁侣事中平，独立自成之命。
　　六己日己巳时断
　　六己日生时己巳，金神与火两相和；不通月气平常看，月气如通荣甲科。
　　己日己巳时，金火相合，己以丙为印，巳中有丙，健旺；己巳又为金神，坐于火位，相合。若通火月气，四柱不见财星破印，不行财遇，发福非常。若不通月气，或在冬生，虚秀不实。不通，得南运，亦吉。
　　己丑日己巳时，辰月，西北运，贵。午未火旺，大贵。申子戌巳，亦吉。己卯日己巳时，夹辰财库，主大富。又，卯以巳为驿马，二己通看，谓之坐马。再生午月，禄马俱有，尤为贵命。亥月，财临旺地，官遇长生。巳月，金神遇火，皆主大贵。
　　己巳日己巳时，午年月，权威赫赫，名誉昭昭。春月，子孝妻贤。秋冬平常，贵而不显。辰戌，财印官食；申，伤官生财，俱作吉推。
　　己未日己巳时，拱禄格。若无羊刃七煞，午字填实，不犯空亡，主显贵。亥丑辰申年月，行东运，文武极品。此格不如丁巳、丁未，以丁正禄，巳寄禄故也。
　　己酉日己巳时，夏生，金神入火乡，贵显，岁运同前。
　　己亥日乙丑时，夏生，资财满目，行乐轩昂。冬，平常，戌月、东南运，国师、金紫。寅月，亦贵。
　　己日重逢己巳时，金神化旺要相宜。南离运步财官显，寅卯东方遇亦苛。己日时逢己巳，夏生丙火金神。不遇戌亥与庚申，无破声各回应。父母一衰一旺，刑空事业逡巡。要知显达改名庭，火旺南方之运。
　　六己日庚午时断
　　六己日生时遇午，禄归时地主昌荣；柱中怕有官星见，若是伏晶另一评。
　　己日庚午时，日禄归时。已见庚为伤官，乙为正鬼；午上有明庚合乙，伤官合煞，主人独立有成。若年月无乙而伤官临于败地，柱有甲、丙二字，伏晶格，不损格局无冲破，主大贵。
　　己丑日庚午时，寅月生，贵；夏凶；秋暴；冬，财旺子少。
　　己卯日庚午时，已禄居午，年月有甲丙及寅午者，大贵。卯月，煞旺庚合，权贵。
　　己巳日庚午时，贵。寅午戌月，金神入火乡，作印绶论，贵显，辰戌丑未年月，侯伯。若逢合煞运，必不善终。酉月、东南运，贵。
　　己未日庚午时，背禄伤官，六亲刑克；无破，晚年发旺。未戌年月，贵。
　　己亥日庚午时，午戌年月，财官禄印，大贵。寅年午月，巨富。卯月，西运。贵。己逢庚午时归禄，无破无冲能发福；柱中丙申若相逢，德润身兮富润屋。己日时逢庚午，名为背禄伤官。冲刑破害祸多端，骨肉六亲冰炭。甲丙柱中如遇，伏晶之格清闲。月中丹桂任高攀，富贵不须推算。
　　六己日辛未时断
　　六己日生时辛未，食神官库喜相亲；木通月气须言贵，月不通兮富命人。
　　己日辛未时，食神助官。己以辛为食，甲为官，未为官库，未上有明辛暗甲。若有倚托通月气，贵。食神生旺，胜过财官。通木气月，官旺，尤贵；不通，主福。通运，亦贵。
　　己丑日辛未时，不贵即富。通土气月，富。通木气月，贵。一云刑，凶。
　　己卯日辛未时，酉戌亥卯，未年月，贵，行东南运，金紫。
　　己巳日辛未时，金神日。寅午戌月生，贵；亥卯辰午，行金火水木运，大贵。
　　己未日辛未时，春夏、丑月，丰姿特达，言语清辨，名高禄重。秋冬，平常。木火运，刑害发财。一云财中自害。
　　己酉日辛未时，春反复；夏吉；秋寿促；冬财帛丰厚。卯月金水运，五品以上贵。丑月西南运，郎官。辰戌，财印库地俱吉。一云凶刑后旺。
　　己亥日辛未时，春贵，夏稳，秋贫，冬富。酉月，己土长生，食神遇禄，享受自然。一云贵中凶失。
　　己日相逢辛未时，灯窗寂寞有谁知；运行财旺兼官旺，名利双全莫恨迟。
　　己日时临辛未，食坐官库要开。丑戌刑冲显官财，镇闭前程阻碍。君子文章福助，常人商贾奇魁。匙开发福命中该，财去财来常在。
　　六己日壬申时断
　　六己日生时壬申，损败天元气不全；若失天元无倚托，非穷即夭命难延。
　　己日壬申时，水旺土虚，己以甲为官，壬为财，庚背禄。申上庚旺壬生甲绝，己土气败。若通四季土气或通土气运，吉。若失天时无倚托，不通月气，非贫即夭；不然残疾，末 狼狈。
　　己丑日壬申时，酉年月，天干透印，富贵好礼，为人慨慷。辰戌吉。亥年，干清坤夷大格。寅申，官贵相辅，俱吉。
　　己卯日壬申时，辰月，杂气财官，早贵。亥月、南方运，五、六品贵。寅申年，三、二品贵。
　　己巳日壬申时，大凶，刑。己酉丑月，伤官，行财运，吉。寅午戌月，金神入火乡，运西南，贵。申子辰月，木火运，贵。
　　己未日壬申时，巳月生，贯朽粟陈。亥子寅月，金火运，侯伯。辰亥年月，近侍，贵。
　　己酉日壬申时，巳酉丑月，伤官伤尽，吉。寅月，凶暴。卯未，武职。子未公侯。一云主心狂贤病，大贵。
　　己亥日壬申时，卯未、三合会官，干透印，大贵。戊子月，财旺生官。酉己土受生，干透甲丙，俱吉。日干是己会申时，无破无冲最合宜；柱中纵然官不现，也交财旺定根基。
　　壬申时逢己日，就中三合为宜。天乙贵人正人提，宜用财官显贵。戊己辰戌得位，文章广学须知。妻贤子孝福文齐，刑破中年不利。
　　六己日癸酉时断
　　六己日生时癸酉，沐浴之乡水土浑；财食支藏多聚散，身衰失地寿难存。
　　己日癸酉时，水土浑浊。己以癸为财，辛为食。酉上癸病，辛旺，比肩夺财，财多聚散；更身衰失地，主成败反复；不然，寿促。若通身旺月或运，吉。
　　己丑日癸亥时，春平；夏稳；秋伤官伤尽，有威权；冬富。如丙寅巳月，金神遇火，贵。丑月，金水运，郎官。透乙，大贵。
　　己卯日癸酉时，时日相逢卯酉，主迁移；刑伤又伤官带煞， 主性凶暴，作事迟延。生四季月，吉。
　　己巳日癸酉时，巳酉丑月，伤官伤尽，居武职、风宪。卯戌月，金神入火乡，贵而能言，伤贵，收心早退，以水土败在酉故也。
　　己未日癸酉时，戌亥丑辰年月，西方运，贵。子巳大贵。卯、辰，近侍不大。
　　己酉日癸酉时，偏财遇食，主峥嵘。丑未子午俱吉。酉月、内戚。如年月己酉全，犯破碎煞，主一生破败，游走无结果。
　　己亥日癸酉时，通土气月，行木火运，贵。己逢癸水酉时生，食神生旺自从容；身弱更兼冲克破，此命依算只中平。
　　己日时逢癸酉，偏财喜遇食神。雁行无倚靠双亲，性格情怀不定。财来财去聚散，眼前广见难存。花开花谢再重新，此命先逆后顺。
　　六己日甲戌时断
　　六己日生时甲戌，妻从夫化为真土；如通月气禄源深，反此而言平常取。
　　己日甲戌时，妻从夫化。己合甲木化土成局，土神锺秀、禄源深厚。月中无化，取甲为官，丙为印，戌土上甲木成形，丙火合局。通月气，贵；不通，有刑冲破害者平常，己身虽吉，父母早失。
　　己丑日甲戌时，克父太旺。辰月生，土厚。居巳午末申，临官、帝旺，吉。亥戌寅卯，土病死，凶。酉辰，三、四品，贵，中年退闲。亥木火运，六、七品，贵。
　　己卯日甲戌时，丙丁午戌年月，干有庚辛制伏官煞，生山明水秀地方，官至二、三品。未酉丑月，行土火运，四、五品。 午月、东北运，大贵。子运、木火运，风宪。辰巳有倚托者，极品。
　　己巳日甲戌时，寅午戌月，金神入火乡，贵显。亥戌年月，官居守令，极有声名。子月、木火运，极品。
　　己末日甲戌时，克陷遭刑。寅午年月，三、四品，贵。戌月、东南运，五品。纯辛卯年月，刑。
　　己酉日甲戌时，辰丑刑冲，财源益进。酉戌相害，名利中平。子月，己贵。寅月，官印，行印运，贵。纯乙酉年月，顽暴。一云孤独离乡。
　　己亥日甲戌时，通土气月，要行木运；通水木月，要行身旺运，俱贵。
　　甲己化土气藏收，如逢匙钥福优游；假若逢财财不聚，浑如木叶值深秋。己日时逢甲戌，妻从夫化为佳。库财专待钥匙开，壬申丑神通泰。父母夭孤刑克，雁行花果难谐。若逢时运一时来，家业兴隆亨快。
　　六己日乙亥时断
　　六己日生时乙亥，官藏煞见未为奇；逢金制煞方为吉，身不旺兮凶可知。
　　己日乙亥时，煞见官藏。己以甲为官，乙为鬼。亥上有明乙暗甲，为官煞混杂。柱中见辛制乙，去煞留官；通月气者，贵显。亥上水旺土虚，漂流失业，见财不聚，成败进退；要身鬼两停，方吉。不通月气，通运气，亦吉。
　　己丑日乙亥时，巳酉丑月，制煞留官，贵。午月，身旺，亦贵。子月、火运、七、八品，贵。卯未，透辛制乙，大贵。
　　己卯日乙亥时，卯月，偏官格，煞重身柔，作弃命看。壬字暗逢，志气轩昂；柱有制伏，行土金运，官至三、四品。丑月，杂气。辰、巳，西运，金紫。亥月，水运，夭。
　　己巳日乙亥时，寅午戌月，金神入火乡，贵。巳月、西北运，官至公卿。卯午，风宪。纯子亥年月，以财党煞，作弃看，主大兵权。
　　己未日乙亥时，无刑破混杂，清高、富贵，文学堪夸。
　　己酉日乙亥时，春夏，显达；秋，制伏太过，贫儒；冬，财旺。午巳戌年月，六、七品，贵。寅月，行金火运，四、五品，贵。
　　己亥日乙亥时，年月透辛制，贵；无制，亦主特达。戌月，风宪。已，亦贵。丑，土厚之宫，官至三品。一云自刑，多成败，晚富。
　　天元乙亥在时间，驿马长生不等闲；身旺煞强骈福禄，功名显达自欢颜。己日时逢乙亥，偏官喜遇正财。若逢身旺亦为佳，混杂天元减半。行藏进退无定，六亲雁侣兴衰。运行禄马自然来，富贵清闲自在。
　　六庚日丙子时断
　　六庚日生时丙子，身鬼俱衰退神强；有托荣华无托贱，鬼逢生旺寿难长。
　　庚日丙子时，身鬼俱衰弱。庚以癸为伤，丙为鬼。子上庚死、丙火无气、癸水健旺。若身有倚托，吉；无倚托，又行身衰鬼旺运，飘风夭贱。通火气月，要行西运，贵。身弱不然。
　　庚子日丙子时，贵。年月再子，并冲，午中丁为官，己为印，人飞天禄马格；柱无财官填实，主贵；为僧道，一尘不染，万法皆成；为常人，有名有利，刑伤妻子。一说先贫后富。忌己巳月，破刑，贫。癸未月，孤单。巳亥月、刑。
　　庚寅日丙子时，春生，带财带煞，行金水运，金紫。夏，煞旺，大贵。秋，身旺，须行南运，贵。冬，身鬼俱弱，平常。 纯午年月，位至公卿。壬子，食前煞后随；一阳生后，丙火有气，贵极人臣。忌癸酉月，破败，凶。辛亥月，血光。甲子月，夭。
　　庚辰日丙子时，月通木火气，行西运，妙。乙巳月，破败，刑。丁酉月，旺中刑，凶。己丑月，破败，凶。
　　庚午日丙子时，贵。时日相冲，忧伤妻子，运喜西南，通火木月气，风宪三四品。秋生，丙火无气，难为子息。忌己巳月，破祖，凶。己亥月，被劫盗，凶。癸丑月，孤。
　　庚申日丙子时，申月，生土厚地方，贵。辰未年月，行西运金，方吉。辛巳月，凶刑。辛亥月，孤夭。
　　庚戌日丙子时，春夏生。西南运；秋月、木火运，俱贵。忌乙巳月，凶、破。乙亥月，官灾多，凶刑。己丑月，破败，凶。戊戌月，恶死。
　　庚日相逢丙子时，伤官合局不为奇；双亲祖业难成就，燕寝鸾栖别立基。庚日时逢丙子，刑官背禄安身。双亲克陷早难辛，雁侣不能和顺。废学经商发福，田庄后懒先勤。家居财帛晚才成，先暗后明之命。
　　六庚日丁丑时断
　　六庚日生时丁丑，贵地逢官火太轻；木火运通轩冕客，不通独立只虚名。
　　庚日丁丑时，金重火轻。庚以丁为官，以己为印，丑上丁火气轻，己土正位。若通木火气月，官印逢生旺，贵；不通，虚名而已。通火土生旺月，富；不通，运遇亦主名声。
　　庚子日丁丑时，春夏，贵；秋平常；冬孤克。
　　庚寅日丁丑时，魁元。寅卯午未亥月，清秀高命。行午、未运，贵显。通火土年月，贵。
　　庚辰日丁丑时，丑月，富而寿促。己，近侍，大贵。通火旺土生月，贵；不得，运遇亦富，有名誉。
　　庚午日丁丑时，通土月气，贵；不，亦富，有名声。
　　庚申日丁丑时，丑月，金火运，极品。辰巳午未戌月，官印两旺，贵。申、酉，身太旺，须行木火。寅、卯，财太旺，须行金水。亥子，金寒水冷，须行火土运，贵。
　　庚戌日丁丑时，春财旺；夏官旺；秋平淡；冬无力。
　　庚丁相合丑时全，好象明蟾耀碧天；不遇刑克真稀奇，财官兴旺更长年。庚日时逢丁丑，正官、财库相随。午未戌月福优余，庚取时逢金柜。金逢火而成器，必然荫子封妻。从来歌酒不相离，定主清闲乐意。
　　六庚日戊寅时断
　　六庚日生时戊寅，火生金绝福高人；月通从革或秋降，却做皇家柱石臣。
　　庚日戊寅时，火生金绝。庚以丙为鬼，戊为倒食。寅上有明戊、合癸化火，庚金气绝。若不通金旺月，无救助者，夭贱贫下。巳月，庚长生，丙健旺，身鬼俱强；运行西方，勇暴，武贵。申酉丑戌月，金火合局，化鬼为官，更得身强运，贵。
　　庚子日戊寅时，寅午年月，登科显达。纯申，三、四品贵。丑月、金火运，公卿。
　　庚寅日戊寅时，月通火局或秋生，行身旺运，贵。庚子月，自死。年见辛酉，贫夭残疾。身衰见丙太旺，同论。
　　庚辰日戊寅时，春夏生，干透丙丁，运行身旺，贵。
　　庚午日戊寅时，寅午戌月，金衰火旺，当带残疾。纯寅，反主极贵。秋，金旺，多贵，但忌时遇亡劫，克身则凶。
　　庚申日戊寅时，时日并冲，忧伤妻子。寅卯辰月、火金运。侯伯。春月、西南运，大贵。寅月，贵显不久。一云先刑后吉。
　　庚戌日戊寅时，贵。戌月，杂气财官印绶，贵。庚辰年，己卯月者，侯伯。
　　庚日寅时甚可夸，无刑克破显忧华；运来自有高人助，时至如添锦上华。庚日戊寅时秀，编印倒食难收。少年未遇莫心忧，此命或贫或富。时至发财发福，运来顺水行舟。月中金水更相投，无破功名成就。
　　六庚日己卯时断
　　六庚日生时己卯，胎生元命发因妻；柱中有托逢庚旺，财禄丰盈福寿齐。
　　庚日己卯时，胎生元命。庚金卯上受胎，见巳为生气印绶。庚以乙为财，卯有旺乙，因妻发福。若柱旺丁，生月带禄者，贵；有倚托者，富。通生气财旺者，生财旺运者，俱贵。
　　庚子日己卯时，子卯相刑，忧伤妻子，子年月，贵。丑未，官至三品。一云破祖失土，大贵。
　　庚寅日己卯时，亥卯月，财星格，早荣早退。午戌，三合官局，干透金水，行西北运，吉。
　　庚辰日己卯时，孤。年月通木气及有倚托者，贵。
　　庚午日己卯时，刑破。申子辰己酉丑，俱行东南运，贵。寅午戌亥卯未，须得西北运为佳。
　　庚申日己卯时，卯月，财星格，不贵即富。丑巳年月，翰林清贵，官至亚卿。一云少贫，中年有小灾，克妻少子。
　　庚戌日己卯时，少孤母贱，中年贵。卯酉辰丑月，官至公卿。
　　天元庚己卯时连，禄见文书富贵全；四柱无刑冲克破，贵人接引上青天。庚日时逢己卯，财官运气亨通。若无刑冲定褒封，有破中年不顺。雁行六亲难靠，自成家计无穷。时来发达显功名，自有高人引用。
　　六庚日庚辰时断
　　六庚日生时庚辰，金火秋生气象纯；若有魁罡包贵贱，财官喜忌六官分。
　　庚日庚辰时，金水清白。六庚之中，庚戌庚辰为魁罡，怕见财官刑冲；不见，主为人粗豪暴勇而贵，见则祸患百出。
　　庚子。庚寅、庚午、庚申，喜见财官。生秋月，为人秀丽，不贵则富。若身不化，得甲乙丁透出，生火木分野，亦作财官论。喜月气通运者，吉。
　　庚子日庚辰时，申月生，井栏叉格。柱并运不见丙丁巳午寅戌字，贵。纯卯年月，位至公侯。
　　庚寅日庚辰时，龙虎拱门。年月通火土者，贵。纯庚辰，王侯；不然，极凶。若年月遇木火，运再行，极品。
　　庚辰日庚辰时，魁罡，年月不见财官并戌字，贵；冲破者富。申子年月作井栏叉，行西南运，吉。纯庚辰，庚申或乙酉化金通无火气，凶徒小人。一云刑。
　　庚午日庚辰时，自刑，金神入火乡。申月，行火木运，官可六品。
　　庚申日庚辰时，子、申年月入井栏叉。柱、运不逢丙丁巳午字，贵。纯庚申、庚辰，行西北东运，武职极品。
　　庚戌日庚辰时，魁罡，土厚地方，官高禄重。子月、西南运，贵。寅辰年月，平常。
　　六庚时辰仔细推，辰中印库钥匙开；四柱若有冲刑字，安然福禄自天来。庚日庚辰时正，地支三合为魁。就中卯戌库门开，无破紫袍金带。巳午丙丁减副，谋为财去财来。妻重子晚命中该，富贵清闲自在。
　　六庚日辛巳时断
　　六庚日生时辛巳，偏官合刃自身生；为人刚毅妻财损，运到金乡贵禄享。
　　庚日辛巳时，阳刃偏官。庚以辛为刃，丙为杀。明辛暗丙，合煞为权。通身旺月，贵；不通，无贵，寿考。
　　庚子日辛巳时，春富；夏、秋贵；冬贫。辰戌丑未年月，印绶，行西南运，贵。
　　庚寅日辛巳时，巳酉丑月，身旺，贵。煞旺身弱月，贫。纯申年月，大贵悠久。亥月，东南运、主有权贵。
　　庚辰日辛巳时，巳酉丑月，身旺，贵。煞旺身弱月，贫。纯申年月，大贵悠久。亥月，东南运、主有权贵。
　　庚辰日辛巳时，终蹇。年月不见财，高。通木气，行西南运；未申，东北运，俱贵。一云先无后有。
　　庚午日辛巳时，巳午卯年月，进士风宪。巳申酉戌，行土木运，侯伯。
　　庚申日辛巳时，刑。巳酉丑月，特达。春夏，木火旺，财官得地，吉。辰戌丑未，印绶，行南运，贵。
　　庚戌日辛巳时，年月遇财，吉。午未，行东南运，文职操权，恐无好终。寅申、翰林宰辅；若行火运，亦难善终。庚日相逢时已生，为人福禄依稀平；刑冲破害柱如有，自立自成免祸惊。庚日时临辛巳，败财暗鬼偷寻。财去财来小人侵，祖父家基难荫。外合重行发福，兄弟雁行无音。妻迟子晚喜开心，先苦后荣之命。
　　六庚日壬午时断
　　六庚日生时壬午，官印福宫聚食神；金士助身须显贵，日逢火旺命难通。
　　庚日壬午时，官印健旺。庚以丁为官，己为印，壬为食。午上壬食无气，丁巳禄旺。通金土月气扶身者，贵。通火气，官贵太重，反化为鬼；庚金柔弱，不能作福，运气扶身，亦贵。
　　庚子日壬午时，时日并冲，忧伤妻子。通金气，贵。火气，大贵，但多忧劳禄。
　　庚寅日壬午时，辰戌丑未巳申酉月，身旺，俱贵。寅午，火旺，运气再遇，寿促；不然，残疾。
　　庚辰日壬午时，食神旺，善饮食，有操持，发即死。
　　庚午日壬午时，寅午戌月、金柔火旺，畏缩残疾。亥子午月、行木火运，贵。
　　庚申日壬午时，禄马同乡，最吉。如午未年月，位至台阁。卯辰已，贵。戌月、行火土运，清虚冷职。
　　庚戌日壬午时，卯月，正财，吉。未月，杂气财官，贵。辰丑月同。壬庚会合临午，无破无冲福自来；从此名利皆有望，贵人举荐上天阶。庚日时临壬午，支中官印俱藏。贵人禄马更同乡，祸患潜消福长。克破刑冲不吉，柱中更忌空亡。将星天乙主荣昌，中暮家业兴旺。
　　六庚日癸未时断
　　六庚日生时癸未，官星魁制权星退；柱中见己不透丁，却能显达得官位。
　　庚日癸未时，印财库，庚以乙为财，未中入库，用丁为官，己为印，未中己丁却有明癸制之。柱有己制癸，不透丁字，居官显达。若无己透丁，为祸百端。通火土运气，贵。
　　庚子日癸未时，年月无丁透露，有己土制伏癸水者，贵。
　　庚寅日癸未时，贵。辰戌丑未月，高。夏富。岁运同，巳酉申月，身旺，大贵。
　　庚辰日癸未时，魁罡日。辰中有土制癸。年月无丁；贵。卯月，金水运，七品贵。
　　庚午日癸未时，贵。酉申巳亥年月，总领兵戎，官至二品。先虚后实。
　　庚申日癸未时，酉月，武贵，初年剥权。年月寅午戌、申子辰二局相参，贵。
　　庚戌日癸未时，戌月、东方运，贵。辰月卯年，大贵。秋生最吉。夏，须行西北运。方吉。
　　庚日未时库有财，钥匙开处独为魁；运至财旺生官地，富贵荣华不用猜。
　　庚日时逢癸未，喜逢丑戌荣财。伤官背禄库难开，祖业盈全有碍。父母夭孤空克，妻要迟子晚和谐。运行吉地免生灾，官旺财乡通泰。
　　六庚日甲申时断
　　六庚日生时甲申，归禄带财格最纯；巳丙与寅柱不见，功名富贵自然臻。
　　庚日甲申时，日禄居时。庚金申上见禄，甲为偏财。柱中不通丙火，巳寅冲刑，主贵有平常。岁运同。
　　庚子日甲申时，时犯日禄，见财星，柱无巳寅丙，富贵双全。辰戌丑未土能生金，吉。寅午戌，平常。申酉，行火木运、贵。寅亥，三、四品，贵。卯，刑。子，多凶。
　　庚寅日甲申时，寅、亥月，官至三品。
　　庚辰日甲申时，日魁罡，又归禄，俱不喜财官、柱无寅午戌丙丁巳字，贵。
　　庚午日甲申时，贵。通身旺月，无丙巳寅午丁，伤破，贵。
　　庚申日甲申时，贵。无卯午未戌丙丁字，贵。子丑月，金水运，文贵。余见庚申、甲申，专禄归禄。坚金非火不能锻炼，故巳午戌月生者，多贵。看归禄有七法，勿以为嫌。财月最吉。
　　庚戌日甲申时，寅巳午戌月，妻贤子孝，贵。《神白经》运：金水带印，主清闲之福。
　　日禄居时喜遇申，柱中嫌巳丙和寅；时来若遇高人荐，柳红桃红万里春。庚日申时为主，是名财禄相扶。生长清闲好诗书，禀性无嗔无怒。运拙农商工贾，时来职位迁除。高人见喜小人扶，无破青云有路。
　　六庚日乙酉时断
　　六庚日生时乙酉，金中相会化真金；柱中无火多刚缺，有火相成贵气荣。
　　庚日乙酉时，气化真金。庚以乙为财，辛为刃，酉上财绝刃旺。若化真金，柱中无火，金太刚则缺；行火运，造化抑扬，得合中道。庚辰日最好年月带马，三、四品贵，但主少子或不肖。
　　庚子日乙酉时，主富。月通火气，贵：不通，平常，运通亦称意。卯亥年月，帅阃。一云破祖刑凶。
　　庚寅日乙酉时，刑。寅午戌吉。申子，凶暴。
　　庚辰日乙酉时，刑。寅卯午年等月，二品权贵。戌亥大贵。《神白经》云：化金，主福厚。
　　庚午日乙酉时，刑，中贵。寅午戌亥卯未二局，贵。已，亦吉。
　　庚申日乙酉时，真刑。寅午戌，大贵。已酉丑，中贵。申子辰，富。亥卯未，凋零，一云财吉。
　　庚戌日乙酉时，刑后发。寅午戌，官星明朗，贵。亥卯未，富或五、六品贵。已酉丑刃旺持权，主发迹于疆场，武臣最宜， 文臣亦主掌兵权，究竟受羊刃之祸。
　　天元化合酉时生，生月之中见土亨；荣遇财官皆显达，功名利禄沐恩荣。庚日时逢乙酉，就中合化真金。财官运步福源生，文秀聪明为甚。不遇亥子克妻；贵贱举失胸襟。凡事后吉先多凶，人品显达之命。
　　六庚日丙戌时断
　　六庚日生时丙戌，金火持争事不详；身旺月通印绶吉，不通无救祸难当。
　　庚日丙戌时，金火持争。庚以丙为鬼，丙火、戊土合局，金无气。若通身旺印，卯月有救助者，贵；反是平常或夭贱。运通亦吉。庚属大肠，若丙丁旺甚，主痔漏、脏毒、脓血之灾。
　　庚子日丙戌时，春，偏官用财，吉。夏，煞旺身衰，凶暴。秋，身煞俱旺。已酉丑月，西方运，腰金衣紫。寅亥子月，金 绝病死，多贫贱。一云聋哑、犬狼伤。
　　庚寅日丙戌时，申子辰月，偏官有制，吉。秋生，身煞俱旺，有禄权。纯午，孤贫无倚，不然残疾。丑午行西南，公卿以上贵。纯寅，亦贵。
　　庚辰日丙戌时，时日相冲，忧伤妻子。月通金水气，贵。木火气重者，艰辛，贫夭或残疾。
　　庚午日丙戌时，申酉亥丑、富，贵三品。已午未申，透出壬字，艮坎干方运，卿相有寿。
　　庚申日丙戌时，戌亥年月，东南运，贵。申月，大贵。
　　庚戌日丙戌时，辰戌丑未、印绶生助，吉。申子辰，偏官有制，贵。月通金气，不透壬字，行北运，贵。
　　戌时官库最为魁，丑戌相刑库自开；初主中年无显达，没年晚景称心怀。庚日时逢丙戌，偏官仓库埋藏。就中鬼贼不相当，身弱钱财虚荡。运旺身强发福，雁行骨肉参商。妻重子晚免刑伤，老景封侯拜相。
　　六庚日丁亥时断
　　六庚日生时丁亥，官星失地自身衰；不通月气难成福，若见魁罡却妙哉。
　　庚日丁亥时，庚以甲为财，壬为食，丁为官。亥上丁火无气，壬旺甲生，庚金失地，难任财食。若不通身旺月，不能成福；通月气、有阴土扶身者，发财。官星有助，稍贵。庚戌，庚辰此二日魁罡，不宜财官生旺；时逢丁亥，反贵。
　　庚子日丁亥时，贵。申子辰月，伤官、劳碌。卯月、金火运、五六品贵。
　　庚寅日丁亥时，平，初贫，中秀，末主富旺。辰戌年月，贵显。申酉亥卯已午年月，干透乙已者，大贵。
　　庚辰日丁亥时，纯未，显达。已午，西北运，风宪、金紫。亥卯、金紫，有权。申月，建禄，最吉。
　　庚午日丁亥时，贵。辰戌丑未月，土能生金，荣显。申亥酉月，行木火运，极品。
　　庚申日丁亥时，秋生，南运，贵显；北运，平常。
　　庚戌日丁亥时，辰已午月，官煞虽混，亦主武贵。丑月，西运，郎官。辰月，西北运，方面。
　　丁亥时逢庚日排，重重喜色照朱扉；桃红烂漫日时绽，一阵春风自显威。庚日时逢丁亥，柱中暗合三奇。要知子旺并三妻，父母雁行可美。癸已戊辛不遇，文章博览多知。无冲无破贵人提，终末亨通吉利。
　　六辛日戊子时断
　　六辛日生时戊子，印绶学堂坐食神；不见丙丁同午破，必是荣华贵显人。
　　辛日戊子时，六阴朝阳。辛金子上长生学堂。辛以戊为印。癸为食，时上明戊暗癸，柱中不见丙丁午字，冲开；通身旺月，大贵；犯者不贵。不通月气，通运，亦贵。
　　辛丑日戊子时，丑月，杂气财官，贵。纯丑，儒职。纯辰、行西运，都宪。酉月，东北运，贵。忌庚寅月，刺面，凶。癸未月，受刑。癸丑月。破败孤凶。
　　辛卯日戊子时，春生，寅贫、卯贵。夏清贵。秋羊刃，无益。冬富，丑月尤吉。辰戌未月，财官印绶、俱吉。《神白经》云：金火化，主贵。忌辛卯月，父母凶死。辛已月， 大凶。壬申月，尸不全死。
　　辛已日戊子时，寅已午月，正官，贵显。亥子，伤官，子少妻多。卯戌，五品贵。《神白经》云：金化象，主贵。忌丙寅月，刑、平。乙已月，先贫。丁酉月，夭。
　　辛未日戊子时，贵。寅已午酉年月，火木运，贵。亥子，翰苑。辰戌丑未，杂气财官印，俱吉。忌庚申月，尸不全死。壬子月，孤凶。癸丑月，凶刑死。
　　辛酉日戊子时，子酉月生，无丙丁火，不行南运，三、四品贵。伤妻子；武职权重。《神白经》云：金火化，主贵，破祖方发。忌壬寅月，凶死。辛已月，大败，祖凶。庚戌月，凶死。
　　六辛日见戊子时，谓之天庭清显气。辛酉辛亥得之，最高。忌丙寅月，死不全尸。丙申月，失乡恶死。丁酉月，失亡恶死。
　　辛亥日戊子时，不贵则富。亥月，无官，伤官伤尽，发福子少。春夏，亥子丑，木火运局，金紫风宪。
　　天元六辛子时生，春天花开灿烂明。丙已午丁如破坏，功名难望晚方成。辛日时逢戊子，六阴会合朝阳。金神印绶显威光，相助一身荣旺。已午逢之减福，丙离雁侣尊堂。妻子勤助旺家庄、无破寒门将相。
　　六辛日己丑时断
　　六辛日生时己丑，金土持争势不安；年月财官相救助，免交贫困受饥寒。
　　辛日己丑时，金土相争。辛以己为倒食，丑上有明己暗辛。岁月无财官救助者，贫困；得财官运，亦吉。
　　辛丑日己丑时，孤浊滞生。申酉月，金旺，运行火乡，疏通，刑伤妻子；为僧道，贵。纯丑，西南运，大贵。
　　辛卯日己丑时，寅卯亥未等月，财星格，南方运，贵。辰戌丑未，印绶，南方运，吉。
　　辛已日己丑时，丑已申酉月生，金多克木，损伤妻子；僧道，贵。寅卯辰。月，南运，贵。
　　辛未日己丑时，寅卯未月，财星格。已午，官显。
　　辛酉日己丑时，破祖。已酉丑月，金多克木，俊俏有财，难为妻子。寅午月，近侍，贵。
　　辛亥日己丑时，寅已午月，官星明朗，立计成象。卯未，财局，富贵。未戌，冲，吉。申、子、辰月月，金水泄秀，佳。酉建禄、行木火运、吉。纯亥，金水泄秀，贵。
　　己丑时逢辛日险，财官埋没未为奇；六亲骨肉多刑害，年月冲开富贵推。辛日时临己丑，总由倒食淹留。就中金柜紧监收，午未戌开成就。甲丙卯寅发福，癸壬亥子漂流。少年谋望事难周，中未前程自有。
　　六辛日庚寅时断
　　六辛日生时庚寅，财旺生官遇贵神；金木局中通月气，必为荣贵富豪人。
　　辛日庚寅时，贵人财官。辛以寅为天乙贵，丙火为官，甲木为财，寅上丙、甲旺，若通金木月气或通运，主富贵显达。
　　辛丑日庚寅时，春贵；夏官旺；秋显达；冬吉。丑月、南运，风宪或武贵。一云发即风疾。年月酉、申金，无火气、贫夭。
　　辛卯日庚寅时，午未亥子，俱贵。寅卯申酉，六、七品贵。
　　辛巳日庚寅时，春贵；夏官禄，行西北运，大贵；秋身旺；冬暴狠。一云刑后有财。
　　辛未日庚寅时，已未丑月，名标金标，妻贤子孝，晚年风疾。寅卯午戌，俱吉。
　　辛酉日庚寅时，贵。春财聚；夏官禄成；秋身旺；亥子丑戌午酉等年月，俱贵。
　　辛亥日庚寅时，贵，主有暗疾。干透丙，发。午酉寅亥年月，南方运，贵。
　　六辛之日遇寅时，财旺生官互换推；运拙利名应蹇滞，若行财禄更无虞。辛日庚寅时遇，弟兄骨肉生疏。双亲祖业靠难成，鸳侣中年违镜。亥癸坎壬减福，丙丁巳午驰名。春生冬产贵人钦，中末荣华之命。
　　六辛日辛卯时断
　　六辛日生时辛卯，妻子难为遇比肩；秋产冬生贫下格，丙临寅马却当权。
　　辛日辛卯时，比肩分财。辛以乙为财，卯上乙旺，遇比分夺，损伤妻子。生秋冬，财官无气，平常。寅巳午月，干透丙火，丙合辛生，官贵显达。辛卯，悬针煞，柱多不吉。
　　辛丑日辛卯时，春、夏生土厚地方，富贵。秋，克妻刑子。冬、艰辛。寅巳午月，近待，贵。甲戌年月、木火运，风宪。
　　辛卯日辛卯时，寅午戌月，财官双美，贵显。卯酉申辰年月，近侍，贵；见官印财星，妙。一云先苦，中年大发。
　　辛巳日辛卯时，春，财旺；夏、官旺、秋，身强；冬，懦弱。巳酉年月，行木火运，贵戚。申月、水火运，金紫。巳月、 西北运，风宪。
　　辛未日辛卯时，纯未、丁年月，虽大权贵，不善终。寅巳亥，纯吉。
　　辛酉日辛卯时，出身孤苦，中年获福，末年封妻荫子，贵。巳月，官印逢天德，贵当一品。丑月、木火运、中贵。申酉亥年月，东南运，风宪。
　　辛亥日辛卯时，春夏，财官双美，贵显。秋冬，背禄逐马、劳碌反复。纯亥，金水泄秀，多发高科。辰戌，吉。丑未，尤吉。
　　六辛遇卯禄分明，比劫逢财事不成；春夏人生财禄旺，秋冬刑害命中平。辛日时逢辛卯，二辛分夺妻财。雁行鸳侣少合谐，独立自成无碍。年月财星生旺，忻然禄自天来。运行比劫事沈埋，木火运中通泰。
　　六辛日壬辰时断
　　六辛日生时壬辰，伤官伤尽倍精神；四柱火虚防克害，九流技艺卜医人。
　　辛日壬辰时，暗金沈水底。辛用丙为官，壬为伤官，辰水库，丙辛无气，壬水合局。若年月透丙，是伤官见官，刑祸百端，为人气高夸大，秀而不实。不通月气、无倚托者，为人反复成败，为医卜艺术。柱有木火身旺，行东南运、贵。
　　辛丑日壬辰时，春，财旺，妻贤子孝。夏，伤官见官，然亦多富。秋吉。冬，孤克，多贵。
　　辛卯日壬辰时，春、伤官生财。夏，行藏反复，或凶暴。午未亦奇。秋，申酉身旺，得火则吉。冬，亥子伤官伤尽，有木土为妙；贵重轻高，未免刑克。辰戌丑未主武贵。
　　辛巳日在辰时，春、显达；夏，平常；有名利，主暴虐。酉月、行东运，贵。戌未，四库全，最贵。纯未，杂气财印。丑未，冲开，主有权贵。
　　辛未日壬辰时、身孤。春生，财星格，吉。夏，劳碌。秋，贵。冬，伤官伤尽，为奇。
　　辛酉日壬辰时，春，富贵双全。夏好。秋身旺，贵。冬，白丁；子月，辛生地，学堂，主文学。年月火济，贵。甲戌月， 三品。
　　辛亥日壬辰时，贵。春，财旺扶身。夏吉。秋身旺，好。冬，伤官伤尽，自立自成。卯未年月，贵。
　　六辛日干时壬辰，锁闭财官事未能；不通钥匙兼压伏，自古难发少年人。辛日壬辰时遇，伤官伤尽为奇。祖业父母早难为，雁行分飞无意。春夏财官生旺，东南方运施为。自谋自立作家资，不得亲人之力。
　　六辛日癸巳时断
　　六辛日生时癸巳，贵气无伤官印强；月气有通兼倚托，早年荣贵姓名香。
　　辛日癸巳时，官印扶身。辛以丙为官，戊为印，癸为食神。巳上丙戊健旺，癸合化火，赤白文章。若有倚托、通月气者，显达；若月不通，运通，亦贵。
　　辛丑日癸巳时，凶，别父母发福。春夏，吉。秋冬，凶暴。一云化贵、戒酒。
　　辛卯日癸巳时，春夏，身弱寿促。秋，身强、劳力辛苦。如月气火木，三、四品贵。
　　辛巳日癸巳时，化贵。子午年，寅午戌月，贵，亥卯未，清贵。申子辰，无义之人。辛巳癸巳，两干不杂寅辰，透丙，俱主极贵。丑酉三合，亦吉。
　　辛未日癸巳时，寅午戌月，高命。巳酉丑，身旺平稳。申子辰，白丁。亥卯未，清贵。
　　辛酉日癸巳时，贵显，酒色重。寅卯，财旺，吉。丑，三合全，富贵。
　　辛亥日癸巳时，时日并冲，忧伤妻子。春财旺。夏，吉。秋，平。冬，凶暴。酉午年月，木火运，风宪、都堂。
　　癸巳时逢辛日干，柱中独喜显财官；运行禄马无刑地，金榜题名步御銮。辛日时临癸巳，春生财旺基。丙丁午年最为奇，破克刑冲不利。壬癸庚申无破，功名富贵为的。妻贤子孝两相宜，刑破巳时不利。
　　六辛日甲午时断
　　六辛日逢甲午时，暗鬼枭神真可畏；若无倚托反劳生，莫道六辛逢马贵。
　　辛日甲午时，鬼旺身衰。辛用丁为鬼，己为倒食，甲为财。甲午木死则神无气，丁己健旺，虽见午为天乙贵，平生反复；纵通旺气，亦贵不永。若生火土月，西方运，贵。
　　辛丑日甲午时，未申年月，四柱有利害，虽富寿夭。通金，虽贵不永。
　　辛卯目甲午时，卯月，武贵。寅戌，破祖；不然，残夭。巳午七、八品贵。运同。
　　辛巳日甲午时，平。寅午戌，官旺，吉。申子辰、平常。卯戌年，官印双全，公候。
　　辛未日甲午时，申子辰，偏官有制，吉。丑戌，方面。未月。贵。
　　辛酉日甲午时，春，财旺；夏，官贵，俱吉。秋，身强，虽富不永，冬，平常。
　　辛亥日甲午时，亥子年月，金水氵亟秀，文学堪夸。辰戌丑未、杂气财官，贵显。
　　六辛日干时甲午，财神无气不相当；春生木旺财官运，一路滔滔姓字香。辛日时临甲午，妻财无气身衰。干强火旺为鬼胎，火重金柔炼坏。最忌用神伤损，金沈海底生灾。无刑无破称心怀，贵重光明广大。
　　六辛日乙未时断
　　六辛日生时乙未，火木相成金不畏；月通金气与春荣，财旺生官身自贵。
　　辛日乙未时，天财入库。辛以乙为财，未上入库；己为倒食，丁为正鬼；未上有暗丁，己被明乙制伏，不能为害。若通巳酉丑月者，贵，通火，行西运；通金，行南运，俱贵。
　　辛丑日乙未时。刑。亥卯未寅月，财旺生官不贵则富。辰戌丑子，俱吉。
　　辛卯日乙未时，亥卯未月，财盛生官，吉。
　　辛巳日乙未时，月通金火，贵。运通，亦贵。
　　辛未日乙未时，寅卯未年月，财旺生官，名高禄重。通火气，行西运；通金气，行南，俱吉。
　　辛酉日乙未时，月通火气，行东运，贵。辰戌丑未，最吉。亥卯，贵显不久。秋生，身太旺，财官无气，凶夭。
　　辛亥日乙未时，亥卯未月，财星格。吉。秋冬，孤独。辰、丑，近侍三品。
　　未时辛日库门开，卓立家成自发财；金木运中身旺吉，几经险遇福重来。辛日时逢乙未，库中透出偏财。运行木金忌身衰，丑戌之运通泰。经历初年发福，鸳帏抵敌无灾。荣华富贵命中排，无破为官清泰。
　　六辛日丙申时断
　　辛日生时遇丙申，月通金火转精神；化成金水逢金地，聚福能为富贵人。
　　辛日丙申时，丙辛化水，申上长生。若月通巳酉丑金气者，精神秀丽，文章聚福。通火气旺、有倚托者，贵。辛酉、辛未最妙，不成化象。申上官星无气，平常衣禄。
　　辛丑日丙申时，化贵。少年蹇剥，中贵显。亥月，作化气看。吉。寅午戊巳未月，官星有气；春，财旺，俱吉。
　　辛卯日丙申时，化贵。寅巳午未戌酉亥月，官星明朗，山明水秀，登科荣贵。通士气，亦贵。一云少蹇、中、末好。
　　辛巳日丙申时，见血则福；又云贵中失。申未年月，身厚，妻重子孝，武职三品。
　　辛未日丙申时，因贵人门下得富。春，清贵。夏，平常。秋，富。冬，大贵寿促。《神白经》云：金水乖合，又化水，主贵。
　　辛酉日丙申时，寅巳午戌月，官旺，荣贵。︽神白经︾云：水化主贵。
　　辛亥日丙申时，发福，防孤克带疾。通金气，主人秀丽福厚。通水气，大贵。
　　辛日良时遇丙申，天元化合得其真；冬生若也无刑破。贵显当登要路津。辛日丙申时遇，长生禄马希奇。天元化合显光辉，职重名高威势。君子文章上立，常人荣旺家基。生时真定却无亏，运喜西南东地。
　　六辛日丁酉时断
　　六辛日生时丁酉，鬼破禄无祸百端；倚托身强方断吉，月通制伏是偏官。
　　辛日丁酉时，火金持争。辛金酉上健旺，见丁为正鬼；酉上丁长生，破禄，不成其福，反复成败。身强通月气有制伏者，作偏官论；更行身旺运，贵。通金气无丁，身强，行南运，大贵。
　　辛丑日丁酉时，高平稳。酉月、土木运，方面。戌亥子巳未年月，大贵。
　　辛卯日丁酉时，时日并冲。月通金气，不透丙丁，南方运，贵。
　　辛巳日丁酉时，平。亥月，反复不定。午月，偏官带疾，显达寿促。子月，贵戚。一云有财有喜，寿不过三十一。
　　辛未日丁酉时，不贵则富。月通金气，无丙丁字，行南运，贵。
　　辛酉日丁酉时，年月通金气，吉。丑月，西方运，风宪。寅午戌，贵。
　　辛亥日丁酉时，贵。丑寅卯酉年月；近待、金紫。
　　酉时辛日等同论，出户相迎喜事新；不遇刑冲空克破，何愁富贵不加身。辛日时临丁酉，偏官合局相投。丙、丁重见主淹留，嗣息女多男少。祖业残花秋暮，游人皎月云收。身强官旺福优游，运至财官大有。
　　六辛日戊戌时断
　　六辛日生时戊戌，印绶生身坐禄堂；有托福人难靠祖，不通月气是平常。
　　辛日戊戌时，禄同印堂同居。辛以戌为禄堂，戌上有明戊为印绶；以丙、丁为官，戌上戊土正位，丙、丁火局。若有倚托通月气者，难为祖业。不通，平常。
　　辛丑日戊戌时，刑害。辰戌丑未，印绶，行南运，大贵。寅巳，正官，贵。子午卯酉，武职风宪。
　　辛卯日戊戌时，刑害，饕餮。亥，卯月，木火运，五、六品贵。
　　辛巳日戊戌时，辰戌丑未月，印绶，文贵少病；生土厚分野，贵。戌月，行木火运，风宪。
　　辛未日戊戌时，凶恶狠暴，忧伤妻子。寅巳午戌丑月，贵。申子辰亥，金水氵亟秀，尤贵。一云克父母，身旺，中年富。
　　辛酉日戊戌时，凶刑。巳酉丑辰戌未年月，魁元，卿、尹之命。
　　辛亥日戊戌时，凶狠、机谋奸猾，计较。一云凶后发。
　　辛日戌时财库闭，如开须待丑辰来；月中甲丙天干透，富贵荣华不用猜。辛日时临戊戌，五行财禄荣昌。柱中辰、戌两相当，名曰钥匙开藏。火水光辉发达，空亡锁闭如常。运行财地并官乡，无破天然福相。
　　六辛日己亥时断
　　六辛日生时己亥，背禄剥官反破伤；如作飞天禄马贵，失时无合空忙忙。
　　辛日己亥时，飞禄合局。辛以丙为官，亥上有旺壬伤，故官无气；如再得亥月或亥日，以亥冲出巳中丙火为官星。若是辛西、辛丑合局，贵；其余辛无合。不通月气，无倚托，贫下；有倚托，吉。
　　辛丑日己亥时，辰戌丑未及寅卯月生，作飞天禄马，贵。未月，金水运，金紫方面。
　　辛卯日己亥时，寅卯亥未月，财旺生官，终身有庆。巳酉丁年月，贵。
　　辛巳日己亥时，填实巳字，不入飞天格，作官印论，主父母竭力扶持而后富贵。
　　辛未日己亥时，贵。亥卯未寅月，金能克木，为财盛生官，名利贵显，巳午年月，富贵。秋生，透丙，亦吉。
　　辛酉日己亥时，辰戌丑未、杂气财官，吉。纯亥，冲巳中丙火为官，贵。
　　辛亥日己亥时，年月再亥，飞天禄马，三、四品，贵；武职极品；侯、伯。寅巳，填实，则减。子辰年月，亦吉。
　　辛日天干己亥时，枭神背禄主灾虞；无冲发福亦不重，禄马飞天贵自殊。辛日时临己亥，枭神背禄同宫。好如缺月被云龙。壬巳甲寅无用。父母完全不睦，残花结果防风。若无克破与刑冲，飞天禄马福重。
　　六壬日庚子时断
　　六壬日生时庚子，子上明庚暗损伤；火土月中仍主吉，不通凶狠只平常。
　　壬日庚子时，刃旺身强。壬以庚为倒食，癸为羊刃，时上明庚癸旺，若通火土月气，制伏庚癸，大贵；不通，凶狠平常。通运亦贵。
　　壬子日庚子时，辰戌丑未月，杂气财官；巳申酉丑，印绶，居土厚分野，俱贵。寅月，金水运，近侍金紫。午月，行西运，六品，子运败凶。若纯壬子羊刃，贫凶。一云，少年富，三十五后艰辛，末大富。忌辛巳月凶恶死，辛亥月大凶，甲子月刑。
　　壬寅日庚子时，贵而刑。辰戌丑未月，杂气财官；巳申酉月，印绶，俱贵。忌乙巳月受刑，丁酉月大破，祖恶死，乙亥月刑。
　　壬辰日庚子时，若寅午月生，财星旺；辰戌丑未，官旺，俱吉。纯辰，透庚壬，作壬骑龙背格，大贵。忌丙辰月，夭死，尸不全；丁未月破祖，孤；辛丑月大破，刑。
　　壬午日庚子时，时日并冲，女多男少。丑未月，行南运，富贵。余年月，观诸贵命可见。忌甲午月自刑，多是非；癸酉月大破，失乡恶死；辛亥月恶死。
　　壬申日庚子时，贫、刑。未月，杂气财官，行财旺运贵显，先难后易。辰，会水太旺，须行火土运，吉。丑、戌，财官印绶，俱吉。春冬平常，秋夏吉庆。忌乙巳月受刑，夭；丁酉，夭；乙亥月孤，自刑。
　　壬戌日庚子时，夭。丑月金火运，辰未财官格，俱贵。寅酉，行西北运，贵。申子辰，行东南运，极品。忌巳酉月，孤单凶；丁亥月，凶刑恶死；辛丑月，刑。
　　天干壬日时庚子，枭日由来遇劫财；运弱妻儿防克害，运强财禄自天来。壬日时逢庚子，劫财倒食流连，运行比劫事忧煎，财禄不能通显。雁侣双亲失意，妻儿迟则团圆。财官运步福滔然，祖业从新改变。
　　六壬日辛丑时断
　　六壬日生时辛丑，下有官星上印绶；如通月气运西南，官印扶身人清秀。
　　壬日辛丑时，官印得位。壬以己为官，辛为印，丑上金局，暗已得位，若通月气，为人清秀，禄贵安稳；不通，主性僻诡谲。
　　壬子日辛丑时，巳酉丑月，印绶，多受父母荫。申月，火 土运，近侍有权。辰戌丑未，有官有印，丰资旷达，名播天涯。寅午戌月，财破，禄印不成局，平常。亥申年月，贵
　　壬寅日辛丑时，丑月，杂气印绶高。辰巳，煞强无制伏，财官身弱，辛苦。
　　壬辰日辛丑时，辰戌丑未，杂气财官印绶，俱吉。春平，夏财禄，秋吉，中有凶。冬身旺，须行南运方显。
　　壬午日辛丑时，禄马同乡，贵。夏吉。秋，财官印全，亦贵。
　　壬申日辛丑时，寅卯亥未年月，进士风宪，官至二品，终有起倒。辰戌，富足。申酉，享用自然，行北运亦贵。
　　壬戌日辛丑时，辰月，冲开财官，贵。丑戌，亦吉。柱有乙癸卯字，平常。
　　六壬日干辛丑时，官印相生事事奇；午月更通金土旺，为官清贵定无移。壬日时临辛丑，财官印绶其中，要知开库钥匙通，戊己相逢火重。癸卯乙字减福，有遇龙虎相冲。只争迟早改门风，富贵承恩拜宠。
　　六壬日壬寅时断
　　六壬日生时壬寅，水火相逢既济论；水木月通财禄贵，不通无救是常人。
　　壬日壬寅时，水火既济。壬用丙为财，甲为食，寅上丙生甲旺，壬水无气，若通水局，有倚托，皆贵，不通无救，福薄。 壬寅日健旺，主大富，如不通月气，亦贵。
　　壬子日壬寅时，纯子，年月无午冲破，入飞天格，富贵。寅卯巳申酉戌亥年月，俱贵。
　　壬寅日壬寅时，壬趋艮格，土厚地方，山明水秀，腰金衣紫。巳亥年月，武职三品，富厚纯笃。寅年午月，行北运，金紫。巳月，行西北运，贵。辰戌丑未，亦吉。纯寅尤吉。一云中年贵，五十后大厄。
　　壬辰日壬寅时，纯辰，壬骑龙背格，干头无丙丁戊己，运行比肩，大贵。纯寅大富。卯戌月，木金运，三五品贵。午月， 平常。
　　壬午日壬寅时，少年多疾厄。壬午，禄马同乡。辰寅年月，二品贵。申酉，高尚，若通木火，才名冠世，贵。戌月，行东南运，方面极品。
　　壬申日壬寅时，巳酉丑月，武职三品。辛卯、戌月，亦贵。子寅，大贵。一云贫而发，亦不久。
　　壬戌日壬寅时，巳月，偏官格，名标金榜，身坐玉堂。纯子，三品，寅卯，行北运，风宪。又，六壬日见壬寅时，名白太虚贵，不久，盛而祸生。
　　六壬逢虎是浮沤，富贵功名莫强求；有印有官为上格，骤然财禄免忧愁。壬日壬寅时遇，比肩相遇食神，弟兄雁侣少同群，此是生时定分。坐局运行官地，身强禄位超伦。身衰刑害祸相侵，衣禄平常之命。
　　六壬日癸卯时断
　　六壬日生时癸卯，引归死地势难安；劫财煞刃见伤鬼，倚托若无常命看。
　　壬日癸卯时，身死刃生。壬以癸为刃，卯为暗乙，而伤官鬼。卯上癸生乙旺壬死，不通身旺月气，无救助及倚托者，夭贱。巳酉丑月，印旺无化者，性僻孤高虚诈，通身旺，见金气，行才运，贵。伤官伤尽，行南运，亦贵。
　　壬子日癸卯时，子卯相刑，忧伤妻子，贵人提携，财帛盈余，敦厚之命。
　　壬寅日癸卯时，背财败禄，或兴或废。子年月，贵。巳月，财官虽刑，亦贵。辰戌丑未，官煞制刃，俱吉。
　　壬辰日癸卯时，通身旺月，见土金破刃，行财运，贵。
　　壬午日癸卯时，壬居午位，禄马同乡，又值卯时，贵显荣达。巳午年月，武职风宪。
　　壬申日癸卯时，亥卯未寅月，伤官伤尽，妻贤子孝，土厚贵命。纯辰，医卜。子月水木，贵。
　　壬戌日癸卯时，甲癸午酉年月，文贵。申，平常，金火运，贵。
　　壬癸相逢见卯贵，刑冲破害不周全。月逢二德兼身旺，改祸为祥乐自然。壬日时临癸卯，败财背禄相逐，平生反复事疑迟，水到东方失位。须有贵人救助，自身文福难齐。祖财骨肉有盈亏，命主晚成先废。
　　六壬日甲辰时断
　　六壬日生时甲辰，壬骑龙背坐食神；柱中有托无刑害，必是荣华富贵人。
　　壬日甲辰时，亦为壬骑龙背。壬以甲为食神，辰上壬水合局，甲有生气，食神旺相，通月气者富贵福厚。冬月，行卯运，不利。
　　壬子日甲辰时，纯子年月，飞天禄马，无破，六卿。巳酉，大贵。亥，亦贵。
　　壬寅日甲辰时，巳月偏官格，不冲不破，贵显。午，正官，贵。辰卯局全，东方，少年登科，荣贵。
　　壬辰日甲辰时，辰月生，壬骑龙背，大贵。寅月，不贵即富。戌月，杂气财官，冲开辰库，高命。子月，断根损叶，成败不定。未月，金水运，贵。
　　壬午日甲辰时，水火灾。寅辰年月，翰苑宿儒，或居祭酒。纯子，风宪。卯寅，富厚。辰子，儒职。
　　壬申日甲辰时，水火灾，丑寅年月，文行武权。纯子，金火运，方面。
　　壬戌日甲辰时，寅申酉月，行南运，贵戚。亥卯未申子辰巳午年月，俱吉。
　　时遇甲辰壬日干，喜神重迭福多端；时来早晚功名就，运至申辰作显官。壬日甲辰时好，青龙入庙为高，犹如兰蕙出蓬蒿，水木滋生荣茂。时日冲开库旺，自然成就窝巢，运行吉地逞英豪，贵显亲人难靠。
　　六壬日乙巳时断
　　六壬日生时乙巳，身绝有财不聚财；进神暗鬼来相克，透己相刑是祸胎。
　　壬日乙巳时，财旺身绝。壬用丙为财，戊为鬼，庚为倒食。巳上有乙木为伤官，丙戌健旺，庚金长生，壬水气绝，柱有己官，祸患百端，傲物夸高。若不通身旺月无救助者，贫；有倚托，通旺，或行身旺运，皆吉。
　　壬子日乙巳时，贵，但难为妻子，性格刚强，不受击触。戌年月，纯煞有制，行木金运，官至三品。
　　壬寅日乙巳时，孤高，刑妻克子，如为僧道，富贵。
　　壬辰日乙巳时，春平，夏财，秋稳实，冬无助救，主贫苦。
　　壬午日乙巳时，辰戌月，贵。亥月，金运，位至都帅。
　　壬申日乙巳时，身坐长生学堂，财帛进退，名利驱驰。木月，行北运，贵。辰戌丑，俱吉。
　　壬戌日乙巳时，寅年月，入日德格，贵。辰戌丑未，贵。秋印，夏财官，俱吉，春伤、冬旺，看干透何如，亦可取贵。
　　壬日时逢乙巳临，谋为未遇且沈吟：贵人举荐财官旺，子嗣鸳帏不一心。壬日时临乙巳，伤官背禄无取，虽然天乙贵人扶，贵显遇而不遇。谋望云为反复，生平实事成虚，时来发达改门闾，犹似旱苗得雨。
　　六壬日丙午时断
　　六壬日生时丙午，聚财之地坐胞胎；月逢金水须富贵，弃命从来是就财。
　　壬日丙午时，禄马三奇。壬以己为官，丙丁为财，午上丁己是禄马，壬水受胎，有倚托，通金水月气，就财生旺，主富贵，通火气，亦贵。
　　壬子日丙午时，公直撑持，孤高而贵。年月子午，字重，水火既济，极品。
　　壬寅日丙午时，寅午戌月，财星格，但嫌身弱，宜僧道，吉。秋生，印绶。冬，身旺，行金火运，金紫。
　　壬辰日丙午时，寅午戌月，财旺，大贵。
　　壬午日丙午时，冬日身旺，吉。夏，财多身弱，丑日近侍，贵。寅午，金土运，独弱从强，弃命就财，高命。
　　壬申日丙午时，通金水月气，贵；不通，弃命就财，主富，不然，极贫下。
　　壬戌日丙午时，寅月，三合财局，弃命相从，富。秋，身有托，贵。冬亦吉。
　　丙午时生壬日强，时中禄马不寻常；运行吉地无冲破，早晚升迁到省堂。壬日时逢丙午，亦名禄马同乡。就中既济见文章，志气宽洪海量。不过刑冲破害，自然财禄盈箱。运行财旺及官乡，定是朝中宰相。
　　六壬日丁未时断
　　六壬日生时丁未，夫化妻从格局奇；若是局中通水木，发财发福两相宜。
　　壬日丁未时，夫从妻化，壬合丁，未上同木局，贵。若月通木局，有倚托者发财，不通，但有资助，因妻致富。
　　壬子日丁未时，月通木气，贵；通金气，富，通火土气，富贵；两全不通，行火土运，亦吉。
　　壬寅日丁未时，丁壬化木，亥卯未，寅月，贵。
　　壬辰日丁未时，辰月生，壬骑龙背局，贵显。寅月，妻重子荣。三合水局，身旺无倚，多贫克妻。
　　壬午日丁未时，春平，夏富，秋贵，冬吉。巳午年月，位至王候。未月，东运，贵。子月，正印、三奇俱藏，贵当极品。
　　壬申日丁未时，大富。巳午年月，或透戊己，富贵双全。
　　壬戌日丁未时，日德，封妻荫子，中年又损妻子。亥子申酉月，贵。巳午，不贵即富。辰月夭，月德贵。
　　壬日时逢丁未临，木化成林忌见金；年月若还无破害，必教富贵福弥深。壬日时临丁来，就中暗合妻财。好来丑戌钥匙开，收积钱财广大。年月克冲不犯，天然衣禄安排。鸳帏子息早年乖，中末依然享泰。
　　六壬日戊申时断
　　六壬日生时戊申，长生之地鬼伤身；身强制伏为高命，反此定知贫薄人。
　　壬日戊申时，水土混浊。壬以戊为鬼，庚为印，申上庚金健旺，壬水长生，戊土偏官，身鬼俱强，为人勇暴，若通旺月，行身旺运，有甲木制伏者贵；不通，聪明不贵，再行鬼旺运，难以显达。
　　壬子日戊申时，羊刃带煞，贵人提携。巳午年月，近侍有权。
　　壬寅日戊申时，时日相冲，身孤为僧道，吉。如寅午戌或纯辰年月，亦贵。
　　壬辰日戊申时，戌月生，早登科甲，官至方面。寅卯丑申子午等年月，极贵，武职一品。
　　壬午日戊申时，偏官偏印。亥卯未寅月，威权。子丑月，木火运，翰林清贵。戌月，行东南运，高品。
　　壬申日戊申时，壬水长生，居申，煞旺身强，更生亥卯未月，偏官有制，吉。
　　壬戌日戊申时，破滞多蹇。纯酉，巨富。若不通身旺月，行煞旺乡，不吉。有甲制亦可。戊己土重，主瞎疾平常。
　　申时壬戌合天元，运去财官福自然；鬼旺身衰无救助，平生劳碌不周全。壬日戊申时显，支干煞旺双全，喜逢辰子两相连，正合衣锦局面。被害刑冲克战，就中文福艰难。运行吉地紫泥宣，富贵妻多子健。
　　六壬日己酉时断
　　六壬日生时己酉，明官暗印有扶持；月通身旺人清贵，犹恐恋花贪酒色。
　　壬日己酉时，败处逢生。壬水酉上沐浴，辛为生气印绶，酉上辛金旺，用己为官，酉上有明己，若通月气有倚托，行财官运，贵，反是，平常。但犯桃花坐命，风流人物，恋花贪酒。
　　壬子日己酉时，春平，夏吉，秋常，冬旺。如卯月生，好花酒。
　　壬寅日己酉时，大富贵，喜通水气，行官运，贵。但好花酒，风流人物。
　　壬辰日己酉时，高，月同日，壬骑龙背，大贵。巳月，行东北运，贵。
　　壬午日己酉时，禄马同乡，先难后易。丑寅月，行金水运，武职二品。
　　壬申日己酉时，官印临门，局中无冲破，禄马双全，不贵即富。戌月生，东南方运，腰金衣紫。
　　壬戌日己酉时，亥寅子月，行财官运，贵显非常。纯亥，文贵。
　　天干壬日酉时真，改祸为祥遇贵人；若不为官封品级，晚年享福旺家门。壬日时逢己酉，正官印绶无偏，荣枯贵贱是因缘，人自生成便见。乙癸卯冲破克，驳杂财官减半，遭富贵不双全，差了生时难辩。
　　六壬日庚戌时断
　　六壬日生时庚戌，身临财库却为鬼；明庚暗戌相刑克，财禄生平聚散多。
　　壬日庚戌时，枭临财库，壬以丙丁为财，库于戌，庚为倒食，戊偏官，若通火木月气，有倚托者，贵；不通，财帛聚散。
　　壬子日庚戌时，名利进退，庚辛年月，贵。辰丑，刑冲；酉月，破害，财库得用；巳午，财官旺，俱吉。
　　壬寅日庚戌时，刑妻克子。若春生，平，夏、冬，吉。辰丑未月，贵。
　　壬辰日庚戌时，夏月，不富则贵，春平，秋稳，冬辛勤劳苦，或为僧道，有财破刑。
　　壬午日庚戌时，禄马同乡，壬自坐禄，有庚辛制甲乙为贵。辰戌丑未年月，吉。申月学堂，文贵大显。亥子水旺，透壬主凶。午戌透戊，煞旺亦凶。
　　壬申日庚戌时，通火木月气，富贵；不通，行通运，亦好。丑戌年月，大贵。
　　壬戌日庚戌时，不利妻，主被妻妾害，反复成败。纯戌，贵。寅丑，武职。申月，长生学堂，修文多贵。亥月，建禄，干透财官；卯月，伤官，干透财星，俱贵。未月，杂气财官，丑戌相刑。吉。
　　壬庚相逢戌时生，库有财官锁闭门；究竟无头多反复，功名到底似浮云。壬日时逢庚戌，支干倒食难容。财官印绶库内封，无钥不能取用。丑酉辰逢作福，更逢丁己成名。但怕克害过刑冲，驳杂如常之命。
　　六壬日辛亥时断
　　六壬日逢辛亥时，印禄相随最是奇；财官不见无冲破，得路青云报尔知。
　　壬日辛亥时，日禄居时，无克破，有倚托，柱中不见财官，富贵显达；行东运，大贵；若通气，减福；南方运，不贵巨富。
　　壬子日辛亥时，主父母不得善终，后发不富。亥卯年月，文章进身，大贵。
　　壬寅日辛亥时，艰难中发。未月，杂气财官，敦厚，中年贵，五十后终。亥月，东南运，方面。
　　壬辰日辛亥时，秀贵、恶死，午月，干头无己土，青云得路，若有甲合，为去官留煞，三四品贵。酉月亦贵。
　　壬午日辛亥时，平。丑月，风宪。寅月，禄马同乡，行金水运，方面。戌月，东北运，四五品。丑午，僧道官命。
　　壬申日辛亥时，贵。辰戌丑未，杂气财官，吉。年月干无己土，入日禄格，酉月申卯年，行东北运，显贵。
　　壬戌日辛亥时，少年富贵。亥申巳戌年月，一二品贵。纯戌，水火运，金紫。
　　壬辛会遇亥时推，白玉休嫌出见迟；长生禄马无刑破，抛却麻衣挂紫衣。壬日时临禄马，又为印绶同乡。水从金木自然强，此命极高为上。癸乙暗合咸福，无冲破显文章。积玉堆金满屋堂，荫子封妻之象。
　　六癸日壬子时断
　　六癸日生时壬子，青云得路最为奇；若无己土冲克破，自有功名显达时。
　　癸日壬子时，日禄归时，癸水子上建禄，若年月干支无戊己午未字刑冲破害，三元有倚托，通月气者，文章秀丽，官职显达；若通木气月，亦贵。如柱透己，有甲合，亦贵。否则，反复。
　　癸丑日壬子时，午寅、乙丑，己丑年月，文职四五品，通身旺木气月，无戊己午巳字，显贵。未，风宪。巳午，进士。忌壬寅、乙未、庚戌月，俱刑。乙丑月，下贱。
　　癸卯日壬子时，时日相刑，伤妻克子，近贵；无己土，威权。若亥巳俱全，进士乌府。年月纯寅，伤官生财，非大贵即大富。忌甲辰月凶刑孤，丙申月凶恶死，己丑月刑。
　　癸巳日壬子时，春夏发财福，辰戌丑未，不贵终富。忌戊寅月遭刑，戊申月受刑，己酉月乞丐。
　　癸未日壬子时，申酉月，贵。戌亥，大富贵。寅卯，孤。辰巳，凶。忌壬申月，身不全，凶；庚辰月，凶刑；乙丑月，失土凶死。
　　癸酉日壬子时，行藏进退，少子难为妻家。忌丙寅月，不全尸死；乙巳月，大破凶死；丁酉月，自缢死。
　　癸亥日壬子时，贵。亥月生，飞天禄马，登科甲第，大贵。又癸禄居子，壬禄居亥，日时互换，三四品贵。忌戊寅月，死不全尸；戊申月孤贫；己酉月孤苦。
　　日禄归时局中得，食神喜遇怕刑冲；伤官莫道伤财运，官不加兮财不丰。癸日时临壬子，名为归禄格同，家门白屋也峥嵘，玄武当权禄重。水清宝瓶益盛，文章博览多通，荣迁来历紫薇封，甲午寅亥破动。
　　六癸日癸丑时断
　　六癸日生时癸丑，支中暗鬼有刑伤；月通身旺防妻损，丑巳遥合贵异常。
　　癸日癸丑时，支得隐鬼。癸以己为偏官，丑中有暗己得位，癸以丁为妻，丑中丁火无气，若通身旺比肩之月，防损妻财。柱丑寅多，以寅刑巳，丑合巳，刑出巳中，丙戊为财官，须干头无戊己字，大贵。忌巳未卯破格。
　　癸丑日癸丑时，丑遥巳中丙戊为财官，若生丑寅申子酉三合年月，主妻贤于孝，荣贵特达；火土运凶；金水运吉。
　　癸卯日癸丑时，日贵格，身孤克，主贵。丑寅辰年月，干支无戊己巳午卯字，极品。
　　癸巳日癸丑时，福德秀气格，学问聪明，英才特达，贵。若纯丑巳年月，大贵。
　　癸未日癸丑时，子丑寅年月，贵，中年富。卯月，行金水运，极品。辰戌，四库全，大贵。
　　癸酉日癸丑时，福德秀气格，学问渊源，行藏进退，难为妻家。
　　癸亥日癸丑时，拱禄格，怕冲破、填实，柱无子巳午未字， 大贵。寅午戌月，南方运，六七品。
　　阴水重重时库收，少年难发莫强求；来受过中年后，安坐高堂任白头。癸日时逢癸丑，水流金局盈冲，库逢戌未禄财丰，不过空乏难动。无匙少年不显，有匙禄马和同，运来何用苦劳心，发达门庭大庆。
　　六癸日甲寅时断
　　六癸日生时甲寅，刃复官禄减精神；柱中无有庚申字，刑合财官是贵人。
　　癸日甲寅时，刑合财官，癸以丙为财，戊为官，寅刑出巳中丙戊为财官，若柱无官煞及刑冲破害损格，贵；有庚申戊己字，无制伏，不贵。
　　癸丑日甲寅时，本贵，丑中有辛金，减其分数。纯水年月，官至一品。秋生印绶，亦贵。辰月，行东运，贫下。纯申破寅，凶。
　　癸卯日甲寅时，亥卯未月，至贵。寅卯年月，刑合格，侯伯。寅亥，四品。寅月，西运，金紫。丑戌辰巳，亦贵。
　　癸巳日甲寅时，平，通身旺月，大贵。忌戊己庚申字，岁运同。
　　癸未日甲寅时，主秀实，中年贵显。若生己未己巳年月，武贵。
　　癸酉日甲寅时，金神格。寅午戌月，结火局，贵显特达，官至二三品。忌丑年，不贵。巳未亥子年月，富寿。辰丑，干透甲丁者，凶。
　　癸亥日甲寅时，子丑未申月，进士，运行金水，风宪。卯戌年月，地支六合，贵。
　　甲寅癸日戊丙开，少年未遇且沈埋；若还四柱无冲破，平步登云到省台。癸日寅时克应，支干相合光荣，若无壬己戊庚申，必然财禄丰润。运至皇州显达，文章虎榜标名，但逢一字稍空冲，克子伤食剥俸。
　　六癸日乙卯时断
　　六癸日生乙卯时，长生之地遇食神；众无午酉兼辛巳，福寿双全禄位人。
　　癸日乙卯时，食神干旺。癸以乙为学堂食神，卯上癸水长生，乙坐禄，柱中无己破辛夺，午酉刑冲，通月气，有倚托，主聪明有寿，居官食禄；若有己土，不贵。春月生，北运，显达。
　　癸丑日乙卯时，辰丑月，高贵。一云：少贱中年贵。
　　癸卯日乙卯时，艰难。生寅卯月，伤官格，难言富贵。未戌年月，技艺近贵。辰丑，吉。己丑、丙子，凶。
　　癸巳日乙卯时，财官双美，春伤官，夏财旺，秋印稳，冬平常。如丑午子亥年月，官至三四品。乙亥、乙酉，残疾。
　　癸未日乙卯时，寅亥卯未月，伤官伤尽，刚断平常。辰戌申子月，贵。
　　癸酉日乙卯时，申子辰月，贵。寅午戌，中。亥卯未，平。巳酉丑，富。
　　癸亥日乙卯时，辰己月，风宪。
　　乙癸相逢旺食支，天工造物本无私；运行自有高人荐，手攀丹桂上云逵。癸日时逢乙卯，贵人食禄之乡，玉堂乙卯位侯王，便是金门将相。君子文章播发，常人财禄盈箱，甲寅辛酉颇安常，富贵荣华大享。
　　六癸日丙辰时断
　　六癸日生时丙辰，偏官无气未为贫；若无木气通其局，定是清高福禄人。
　　癸日丙辰时，身坐官库，癸用戊己为官，辰上土墓为官库，见丙为财，辰为水局，丙火无气，癸水合局，柱无甲破官损库， 主贵。
　　癸丑日丙辰时，平。辰戌丑未月，财官有气，贵。
　　癸卯日丙辰时，孤独难为椿萱，有财帛，贵，人钦敬。卯亥年月，日贵格。午戌，九品至五品。寅月，行南运，风宪。
　　癸巳日丙辰时，子月生，南方，山明水秀，地方，高贵。子未年月，富厚。戌卯，近侍。未戌申，儒官。
　　癸未日丙辰时，高。寅卯未月，平常。辰戌丑月，吉，巳月，财官俱旺，贵。
　　癸酉日丙辰时，孤，贵。巳酉丑月，贵。寅卯，不吉。子午，富。戌月，大贵。
　　癸亥日丙辰时，柱无甲木破损官库，贵，运南。
　　癸日丙辰官库闭，财星虽透却无气；官要匙开财要兴，柱逢卯戊方为贵。癸日丙辰时遇，库中锁闭财官，要逢卯戊钥匙开，守祖六亲阻碍。暗有食神相助，空乏虚度资财，先贫后富命中排，改祖重兴渐快。
　　六癸日丁巳时断
　　六癸日生时丁巳，贵地逢财遇暗官；有托就看财禄盛，无依必定福偏残。
　　癸日丁巳时，癸合财官，癸用丙为财，戊为官，庚为印，巳为天乙贵人。巳上庚金长生，丙戊建禄，癸水受胎，若有倚托，通水气月，贵，不通水气。平常。时逢三奇，大抵发于晚年。
　　癸丑日丁巳时，先贫后富，行火水运，发达。
　　癸卯日丁巳时，若子月，身旺财旺，贵显。
　　癸巳日丁巳时，财官双美。子月，贵。火月，富。天干透土，地支午未，主大权贵。纯丑，极品。
　　癸未日丁巳时，寅午戌月，身财旺显，秋冬禄旺，伤残疾。
　　癸酉日丁巳时，先贫后富。巳酉月，官印俱旺。亥卯未，食伤生财，贵显。午戌，财旺，亦吉。
　　癸亥日丁巳时，刑害。春夏月生，好。秋，印绶，吉。冬，平常。庚寅年月，武贵。
　　巳时禄马同争先，造化无私产大贤；刑冲减半无空克，运至声名扬九天。癸日时临丁巳，贵人禄马同乡，三重蛇马正朝纲，玉殿金阶来往。壬亥申寅减半，只愁运落空亡，果无冲克无刑伤，舞拜凤凰池上。
　　六癸日戊午时断
　　六癸日生时戊午，化火临时帝旺乡；运喜东南木火地，为官清正禄荣昌。
　　癸日戊午时，化气成火局，癸合戊化火，午上帝旺，合局而贵，身旺不化癸水，地方之气引到南方，癸水无气，贵而寿促，东方运吉。
　　癸丑日戊午时，财厚，南运主贵寿促，东运吉。
　　癸卯日戊午时，申子辰亥月，身旺不化，平常。卯戌月，贵。
　　癸已日戊午时，中年大富，若行东运，贵显。申未月，亦贵。
　　癸未日戊午时，寅午戌，化火合局，贵显。
　　癸酉日戊午时，主伤妻家财，有始无终，子年子贵而无禄，行南运，好。
　　癸亥日戊午时，贵，未月，东方运；金月有制，俱贵显。
　　将星扶禄命高低，见爱于人是与非；得志退毛鸡化凤，虎卧平坡被兔欺。癸日时逢戊午，天元既济之方，化为真火显威光，灾难消除福长。壬会甲寅减半，是非成败难防，六亲不睦暗刑伤，难得资财富旺。
　　六癸日己未时断
　　六癸日生时癸未，鬼旺身衰福不齐；月气不通无救助，平常衣禄有相亏。
　　癸日己未时，鬼旺身衰。癸以己为鬼，未上明暗二己得坐专位，癸水无气，浑浊不清，反复成败，若通月制又不通水气者，平常。
　　癸丑日己未时，高。年月俱丑，贫薄。辰戌丑未，土旺，主目疾、贫贱。通金木水气，贵。午月，东北运，六七品贵。
　　癸卯日己未时，子巳未年月，二品。巳寅字，刑六亲。
　　癸巳日己未时，财官双美，柱无戊土，有卯木合局，作时上偏官，有制，贵。
　　癸未日己未时，高。春偏官有制，吉。夏，平常。秋、冬身旺，申月行木运，显贵。巳辰年，六卿。
　　癸酉日己未时，寅巳申酉丑戌年月，贵。
　　癸亥日己未时，贵。未月生，忠孝双金，官至风宪。如煞官混杂，恐终在外。亥年月，贵。
　　偏官暗鬼库中埋，险难惊忧不聚财；丑戌相逢钥匙吉，旺中癸福定无灾。癸日时临己未，库中耗鬼身衰，不逢卯戌钥匙开，锁闭不能通泰。花落重荣结子，双亲雁侣难谐。纵然先贫后富来，弃旧迎新无碍。
　　六癸日庚申时断
　　六癸日生时庚申，官星印旺在其支；柱中无己丙寅巳，自有荣华富贵时。
　　癸日庚申时，作专印合禄。癸以戊为正官，庚为正印，申上庚旺戊生，以申合巳中戊丙，癸日得财官，若有倚托，柱中无财及破害刑冲官印，主贵；柱中有财，行财运，反复进退，少贵。
　　癸丑日庚申时，辰戌丑未年月，文章冠世，官至三品。子月坐禄，亦吉。
　　癸卯日庚申时，卯月作合禄格，西北运，贵，金紫。申月，东北运，风宪。庚辰、庚戌年月，正官格，贵。辰月，金水运，七品贵。
　　癸巳日庚申时，贫，亦是合禄格。未月生，问学有成，西北运，贵；行东北运，亦贵。
　　癸未日庚申时，柱有甲寅，乙卯，己与甲合，乙与庚合，妻贤子孝，荣华在后。酉申年月，三四品。秋生，行木火运，二三品。亥卯，文进贵。
　　癸酉日庚申时，卯酉戌寅年月，贵。申酉，火木运，大贵。
　　癸亥日庚申时，性平身孤。卯未月，饱学，贵命。申，亦贵。子申，近侍有权。
　　癸日庚申仔细推，禹门深处见龙飞；文章得助雄威力，柱合财官世所希。癸日庚申时正，印绶齐合官星。亥寅申丙巳刑冲，离合立之身不定。无破黄甲显姓，常人财禄安宁。果无刑害与灾星，便是锦鸡化凤。
　　六癸日辛酉时断
　　六癸日生时辛酉，自身失地更何有；支中明暗被辛伤，无助利名终不就。
　　癸日辛酉时，明暗枭神。癸见辛为倒食，酉上辛建旺，癸失地，若无倚托救助者，遇贵生涯；有倚托则吉。
　　癸丑日辛酉时，秋月，印绶格，行官煞运，吉。冬，福禄双全。子寅年月，干头无戊己字，贵。
　　癸卯日辛酉时，日贵格，辰戌丑未月，贵。子卯年月，大贵。巳午，亦贵。又云不利妻子。
　　癸巳日辛酉时，孤。寅卯年，辰戌丑未月，贵。子午卯酉，中贵。寅申巳亥，最贵。
　　癸未日辛酉时，春贫，夏先难后易，秋吉，冬贵。
　　癸酉日辛酉时，申酉月，印绶多，能守祖，破妻家。子巳 午月，干透庚辛，禄贵印绶俱全，贵不可言。寅戌，腰金。午亥，大贵。丑月，煞重凶夭。
　　癸亥日辛酉时，戌月，行东南运，金紫；东北，风宪。子月建禄，年遇财官，大贵。
　　天元是癸时申酉，用尽心机度日忙；官印相生逢印合，胸中便富且如常。癸日辛酉时遇，倒食偏印难禁，柱中无依且安贫，财官月遇亦称。只怕癸水失地，不能驱驾奚胜，六亲骨肉各西东，一生劳苦之命。
　　六癸日壬戌时断
　　六癸日生日壬戌，支内正官生财库；月兼有救贵多成，倚托若无终不富。
　　癸日壬戌时，水火既济，癸用丙丁为财，戊土为官，戊与癸合旺，为人智谋，通月气有倚托者贵；不通，平常；通火土月气，富贵双全；运气通，亦吉。
　　癸丑日壬戌时，刑，亥月，土厚地方上贵。辰申年月，南方运，状元。五月，南运，都宪。若春秋生，南方运，八九品。
　　癸卯日壬戌时，日贵格，寅巳年月，干透戊丁财官而旺，大贵有权。卯辰丑午子等年月，文贵。酉戌，金土运，五六品。
　　癸巳日壬戌时，财官双美，春平，夏秋冬贵。辰丑未寅酉年月，风宪。
　　癸未日壬戌时，刑。巳月生，三四品。子庚年月，近侍贵。癸酉日壬戌时，亥子月，才智高贵，妻贤子孝。春平常。夏财官，秋印绶，俱吉。辰丑，刑冲戌库，贵富两全。戌月，东南运，武贵。
　　癸亥日壬戌时，春生，伤官见官，夏财旺，秋、冬吉，名利有成。戌辰月，行亥子运，贵。子月，行西南运，金紫。
　　天乙壬癸戌时排，库内财官等钥开；不遇刑冲空锁闭，少年难发更生灾。癸日时逢壬戌，就中仓库盈余。将星天德两相扶，辰戌钥匙开助。土旺长流水局，六亲恩处成疏。不遇空亡有增余，中末荣华享福。
　　六癸日癸亥时断
　　六癸日生时癸亥，禄马飞天临旺神；不见官星兼惹绊，必为贵格异常人。
　　癸日癸亥时，禄马飞天格，癸水亥健旺，癸用戊为官，丙为财，亥中丙戊俱绝，癸无财官，却亥去冲出巳中丙戊，飞来就癸为财官，柱无戊己惹绊及官星破禄，若见庚辛，清白而秀，为人智慧，贵为方面。
　　癸丑日癸亥时，作拱禄格。巳酉丑生，福德秀气。午月平常。卯酉月，行南运，金紫风宪，但难为寿。
　　癸卯日癸亥时，平，日贵格。寅卯月，伤官论，行金水运，风宪。辰戌丑未月，官旺。纯卯，三品贵。辰戌与卯刑，主孤贫。
　　癸巳日癸亥时，丑月，杂气印绶。贵。亥子年月，行南运，贵。又禄马同乡格，巳申年月，大贵。
　　癸未日癸亥时，身下坐财官。辰戌丑未月，行东北运，贵。秋月，东运，七八品贵；干透正印、正官，金紫。
　　癸酉日癸亥时，辰戌丑未月，生涯遂意。酉月，行东北运，八九品贵。申月，东方运，五品。
　　癸亥日癸亥时，性聪飘逸，中年大富。冬月生，飞天禄马，无戊巳子字填实惹绊，贵显；不然，孤克为僧道，亦主清高。年月辰亥，干透辛壬，无填实巳字，有智量，大贵。卯月，金紫。巳丑亦贵。阴水重重透海波，少年未遇且蹉跎；困龙得志方能化，不遇时来虎卧坡。
　　癸日时逢癸亥，败财带禄亨通。喜宜秋夏忌春冬，戊丙庚木富盛。巳亥甲丙反复，六亲大不和同。一身不定好翻腾，先败后成之命。以上诸命，原本十之六，增十之四，间有一命而两载者，传闻之误，岂曰无之，要在知命者以意消息之可也。
　　
　　全文终
　　
